
Een

Bergendal, Desember 1923

“Al die jare wys jy vir my die rotstekeninge, Hempies, maar nou eers bring jy my na die ringmuur toe?” Deborah skud haar kop en hurk by die vervalle klipmuur wat met ’n wye boog om nog klipruïnes loop.

“Dis op ander mense se grond, nôi Doep. Bergendal se grenslyn loop al met die kam van die berg saam. Dié plat deel is ’n ander plaas. Jy weet mos. En jy weet die ou man wat hier op Klipfontein geboer het, was ’n moeilike derduiwel.”

Deborah kyk oor haar skouer na haar speelmaat van kindsbeen af. Hy vermy haar oë en skop-skop met sy geharde kaal voet na ’n somerdroë bossie. Sy ma, Bettie, wat al vier die Davel-kinders ook help grootmaak het, het lankal moed opgegee om vir hom skoene aangetrek te kry.

Hy steek iets vir haar weg, weet sy, maar dit is so dat die ou oom wat soos ’n kluisenaar op die plaas langs Bergendal gewoon het, ’n regte blikslaer was. ’n Engelsman boonop. Nie ’n Kakie nie, maar ’n Engelsman wat lank voor die Engelse oorlog al sy kliphuisie op die wal van die rivier wat doer onder kronkel, gebou en al wat mens is met ’n haelgeweer weggehou het. En met die Rooi Opstand het hy glo heel berserk geraak toe ’n familielid van hom doodgeskiet is. Glo net een hele dag lank loop en skiet na enigiets wat roer.

“Het jy al sy kleinneef gesien wat nou die plaas ná die oom se dood geërf het? Is hy ook mal?” Deborah onthou weer hoe teleurgesteld vader Joshua en moeder Tamara was toe die prokureur hulle laat weet het die erfgenaam van die plaas wil nie verkoop nie. Hulle sou baie graag die twee plase so reg langs mekaar weerskante van die berg wou verenig het. Vader wil juis sy beesboerdery uitbrei. En nou met die dam wat byna klaar gebou is aan Klipfontein se kant van die berg, is die plaas goud werd.

Hempies skud sy kop. “Nee, nôi. Die vrou wat vir die ou man skoongemaak en gekook het, het eergister gesê hy het kom kyk en toe is hy weer weg. Hy’t nie gesê wanneer hy weer kom nie. Dié dat ek nôi vandag gebring het om na die klippe te kyk. Noudat hier niemand is wat ons kan jaag nie. Ek weet nie of hy ook mal is nie.”

Deborah kyk weer na die kunstige manier waarop die klippe gepak is, voel met haar vingers tussen die gleuwe. Sy staan op en vee haar hande teen mekaar om die stof af te vryf en draai na Hempies. “Maar jy weet al lankal van dié klipmure en jy sê my nou eers? Jy weet mos ek leer van dinge van die ou tye.”

Hempies steek sy hande in sy broeksak en kyk oor die vallei uit, Bergendal se kant toe. Deborah volg sy oë en laat hulle oor die plaas dwaal. Lemoenboord op lemoenboord. In die verte die Herbert Baker-opstal wat die kliphuisie waar sy en haar oudste suster, Annabella, asook die tweeling, Maryn en Christiaan, gebore is, na ’n pophuis laat lyk. En doer ver die inmaakfabriek wat moeder Tamara begin het toe die veesiekte hulle amper weer net so bankrot gehad het as die verwoesting van die oorlog destyds ná die Kakies met die plase klaar was. As dit nie vir moeder Tamara se goeie besigheidsin was nie, sou hulle nou weer noustrop getrek het met die huidige depressie hier in die land.

“Ja, ek weet jy leer van ou goed, daarom kom wys ek jou.”

“Hoe weet jy van die ringmuur, Hempies?” Deborah stoot haar vingers deur haar kort hare en waai haar beswete gesig koel met haar vilthoed.

“Ma Bettie het my vertel. Hulle het mos hier in die berge gewoon toe die Kakies gekom het. Sy en ouma Saar en oom Vaaljan. Saam met grootnôi Tamara het hulle nog jou se oupa Groot Dawid begrawe.”

Deborah kyk onwillekeurig in die rigting van die hopie klippe wat ’n kruis bygekry het ná die oorlog, maar dis bietjie te ver om van hier af te kan sien.

“Dit was daardie tyd dat oom Vaaljan die ringmuur gesien en vir ma Bettie en ouma Saar kom wys het. Ouma Saar het glo gesê sy het daardie tyd toe sy saam met jou se ouma van Delagoabaai af gekom het hier na Bergendal toe, gehoor van sulke ringmure. Jou se oupa wou glo gaan plaas koop langs die Limpopo en hulle het met ’n wye draai getrek. Dis toe dat sy snaakse stories van die ringmure gehoor het by een van die plekke waar hulle oorgestaan het. Stories van konings wat goudmyne gehad het en mense wat al die werk doen vir die koning en sy mense. Sy het gesê dis ons mense — die Lembas — wat die mure gebou het vir een van ons konings.”

Deborah spits dadelik haar ore. “Waar was dit? En watse stories?”

Hempies haal sy skouers ongeërg op. “Weet nie. Sy het net gesê daar was ’n hoë, plat koppie by twee riviere wat saamgekom het — dis die plek waar klippe gesmelt en soos water geloop het. Die VhaVenda noem die plek Punguvhe, plek van die jakkals, maar dis nie die regte naam nie. Die konings het glo op die koppie gewoon en dis waar die ringmuur was. Of so het die mense daar gesê, maar hulle het ook nie mooi geweet nie, want niemand mag opgaan by die koppie nie. Jy mag nie eens kyk of na die koppie wys nie. Hulle sê die weerlig sal jou morsdood slaan. Dis die voorvadergeeste wat al die goud oppas. So sê hulle.”

Deborah skuif die hoed op haar rug af, plant haar hande in haar sye en volg die kronkeling van die klipmure met haar oë. “Help nie ons weet nie waar die koppie is nie, maar hier het ons ook ringmure. Het ma Bettie gesê of hulle goed by hierdie ringmure gekry het? Potte of spiespunte, of so iets?”

Hempies haal weer sy skouers op, tel ’n plat klip op en gooi dit dat dit woer-woer deur die lug trek. “Kom, ons moet gaan. Dis amper etenstyd. My maag is honger.”

Deborah kyk verlangend na die ringmuur. Sy sal so graag wou binnegaan, gaan rondkyk, maar sy wil alleen wees. Hempies verstaan nie hoe belangrik hierdie mure vir haar is nie. Hy verstaan nie dat elke ding wat hier verskuif of versteur word, belangrike getuienis van die mense wat hier gewoon het, kan vernietig nie. Daardie klip wat hy sommerso opgetel en gegooi het, kon byvoorbeeld ’n klipmes gewees het, sorgvuldig gekap deur iemand uit vervloë tye om ’n bok mee te slag.

Deborah vee die sweet met haar hemp se punt uit haar oë. “Nou maar toe, kom ons gaan kyk wat Bettie vandag vir middagete gekook het,” stem sy in en draai teësinnig weg van hierdie skat wat so in haar skoot gegooi is. As sy maar net geweet het hoe om te werk te gaan. As sy maar net iemand soos die befaamde vroulike argeoloog, Pernella Patterson, kon nader. Sý sou geweet het wat om te doen.

Tamara wag haar op die stoep in toe Deborah taai van die sweet van Tibbievier afspring en die teuels vir Hempies gee om die merrie saam met sy reun stalle toe te neem.

“Kyk hoe lyk jy van die son verbrand, Deborah. Wat help dit jy het ’n hoed en dit hang op jou rug? Toe, gaan maak jou skoon, jou pa is al ongedurig. En trek tog ’n rok aan. Jy weet hy het geen sin daarin dat jy so in Christiaan se klere rondloop nie.”

Deborah kyk af na die kakiebroek en stof ’n kol van die wit katoenhemp af. Sy gebruik die opgerolde hempsmou om die sweet van haar voorkop af te vee. “Ag, Moeder, dis mos nou baie gemakliker as om in rokke rond te kerjakker.”

“Ek weet dit en jy weet dit, maar jou vader … jy weet hoe hy voel. Hy is nou nog nie gewoond aan jou kort hare ook nie. Hy het so van jou lang, blonde vlegsel gehou voor jy dit laas jaar laat afsny het.” Tamara se effense glimlag verdryf haar frons. “Dit het hom glo laat dink aan my vlegsel in my jong dae.”

Ja, sy weet hoe vader Joshua oor haar kleredrag en voorkoms in die algemeen voel, dink Deborah toe sy na haar slaapkamer toe stap. En Annabella kon ook laas keer toe sy en haar man, Stefan Lipatti, hier was, net haar hande saamslaan.

“Liewe hemel, Doepie!” het sy uitgeroep. “Wat op aarde het jy met jouself aangevang? Kyk hoe sonverskroei is jy!”

Deborah grinnik. Sy was nog altyd baie minder gesteld op haar voorkoms as haar oudste suster, maar sy kan Annabella seker nie kwalik neem dat sy haar amper versluk het nie. Net moeder Tamara het nie ’n wenkbrou gelig toe sy Deborah die heel eerste keer in die kakiebroek, wit katoenmanshemp met opgerolde moue, veldhoed en oprygstapstewels gesien het toe sy op pad was om weer bergop te gaan nie.

“Sê mos al lankal dis baie praktieser as die ellendige rokke,” is al wat sy met ’n skewe glimlag gesê het en Deborah ’n houtjie op die sitvlak gegee. Vader Joshua wou iets sê, maar toe moeder Tamara kug, het hy net iets gebrom van bevryde vroue en wilde kinders wat in die berge boer pleks van koffie vir hul vaders maak. Sedertdien het hy ook nie veel daaroor gesê nie, maar kry altyd ’n hewige frons as hy haar so sien.

In haar kamer haal Deborah die rewolwer uit sy holster, maak seker dat die veiligheidsknip op is en bêre dit bo-op haar hangkas voor sy begin uittrek. Dis hoeka daardie keer toe Vader haar die eerste keer in Christiaan se klere gesien het dat hy haar gevra het of sy die geweer by haar het. Dit was altyd die voorwaarde wat hy gestel het toe hy agtergekom het dat sy so die berge saam met Hempies invaar. ’n Skietding moet saam. Deborah het geknik en na haar rugsakkie gewys. “Ek het die rewolwer gevat, ’n geweer is te moeilik.”

“En gaan jy vir die slang vra om bietjie te wag voordat hy jou pik sodat jy eers die rewolwer kan uithaal? Vir ’n luiperd sê, wag net so bietjie voor jy spring?” Hy het sy kop geskud en gewag dat sy die rewolwer uit die rugsak haal en in haar broeksak sit.

“Sien Vader nou waarom?” het Deborah gesug en beduie na haar broek, wat skeef oor haar skraal heupe gehang het. ’n Paar dae daarna het ’n holster met ’n splinternuwe, kleiner rewolwer daarin op haar bed vir haar gewag. En dié dra sy sedertdien oral saam met haar wanneer sy in die veld loop.

Deborah is maar bly sy het verklee toe sy Joshua aan die hoof van die eetkamertafel sien sit. Sy gesig dra al klaar swaar aan ’n frons en sy oë is befoeterd.

“Wat draai jy so, Deborah?” Hy wag nie vir ’n antwoord nie, buig net sy kop. “Segenheerwatwijeten, laatonsnimmeruvergeten,” mompel hy en kyk dan weer na haar terwyl moeder Tamara die soutpot uit gewoonte na sy kant toe skuif.

Deborah kry altyd lag wanneer sy onthou dat sy, toe sy klein was, gedink het vader Joshua se gewoontegebed bestaan uit twee lang Hollandse woorde waarvan sy die betekenis nie heeltemal verstaan het nie.

“Deborah, die Engelsman van langsaan het gebel.”

Deborah kyk verras na haar pa, haar vurk halfpad na haar mond. “Uit die hemel uit?” probeer sy haar pa se bui versag.

Joshua se wenkbroue trek net nog nader aan mekaar. “Moet jou nie verspot hou nie, meisiekind. Buitendien, uit die hemel sal dit gewis nie wees nie, eerder ’n plek waar daar swaweldampe hang. Nee, nie die ou Engelsman nie. Die danige kleinneef aan wie die ou blikslaer sy plaas bemaak het.” Joshua begin mildelik sout oor sy kos strooi. “Hy reken daar was vandag Bergendal-mense op sy plaas. Hy was vriendelik genoeg en het nogal selfs Afrikaans gepraat, maar het gevra dat sy eiendom gerespekteer word. Nugter weet hoekom, maar hy sê hy wil veral niemand naby daardie ou kraal op die plato hê nie. Hy was baie nadruklik daaroor, al het hy nie heeltemal so dwars soos die ou Engelsman geklink nie.”

Deborah trek haar wenkbroue op. “Vader weet van die klipmure?”

“Natuurlik. Ek woon al my hele lewe lank op Bergendal. Sestig jaar al. Maar ek moet sê, ek het eers daarop afgekom toe ek die eerste keer gaan kyk het waar jou oupa Groot Dawid begrawe is.” Hy bring ’n stukkie skaapribbetjie na sy mond.

“En Vader sê my niks?” Deborah kan haar ore nie glo nie. Almal op Bergendal weet sy wil ’n argeoloog word, maar hulle vertel haar nie van die ruïnes nie?

“Ek dag jy weet. Jy flenter mos die hele wêreld vol iedere dag as jy hier is. Buitendien, dis mos maar net ’n ou kraal en boonop nie op ons grond nie.” Sy oë versag toe hy na Tamara kyk — soos altyd die geval is. “Onthou jy nog die armbandjie met die blou kraletjies wat ek vir jou gemaak het toe ek en jy ná die oorlog in die watervalgrot aangebly het terwyl ek en Vaaljan besig was om die eerste kliphuisie te bou?”

Tamara knik. “Dit het gebreek, maar ek bewaar dit nou nog.”

“Nou ja, daardie kraletjies het ek daar tussen die mure opgetel. Moes skelm wees, want die ou befoeterde Engelsman het oë soos ’n valk gehad.” Joshua se gesig ontspan.

“Kraletjies?” Deborah verstik amper in die stukkie blomkool wat sy pas klaar gekou het en haastig afsluk. Sy kyk na Tamara. “Sal Moeder hulle vir my wys?”

“Ná ete, ja, maar hoekom lyk dit asof jy ’n spook gesien het?” Tamara kyk haar skewekop aan.

“Is dit glaskraletjies?” Deborah se hande bewe skoon van opwinding.

“Ja, bloues en ’n paar witteriges. Nogal baie fraai.” Tamara glimlag en haar oë verteder. “Jou vader het dit vir my gegee toe ons agtergekom het Annabella is op pad. Maar hoekom stel jy so belang? Beteken dit iets?”

“Beteken dit iets? Weet Moeder wat dit kán beteken? Dit kan beteken dat daardie ‘ou kraal’ honderde der honderde jare oud is en dat daar mense gewoon het wat handel gedryf het aan die kus. Met mense uit Oos-Afrika, Persië, Egipte, Indië en China. Dit kan beteken dat ons ’n kosbare argeologiese terrein reg op ons drumpel het. Liewe jimmel, Moeder, dis die opwindendste ding wat nog op Bergendal gebeur het!” Deborah se stem styg algaande.

“Nie op Bergendal nie, Deborah, op Klipfontein,” sê Joshua en frons waarskuwend. “En ek sê jou dan nou net, die nuwe eienaar het uitdruklik gesê niemand mag daar naby gaan nie. Dis natuurlik vir jou en Hempies wat hy vanoggend daar gewaar het, of hoe?”

“Hempies het vir my gaan wys,” erken Deborah en weet sy moet nou vinnig die onderwerp verander, anders word sy weer die leviete op tien verskillende maniere voorgelees. “So terloops, Vader, weet Vader dalk waar ouma Annabella-hulle oorgestaan het toe sy en oupa en ouma Saar van Delagoabaai af gekom het op pad Bergendal toe? Hulle het glo met ’n wye draai getrek omdat Oupa ’n plaas by die Limpopo wou koop.”

Joshua skud sy kop. “Waar gaan jou gedagtes dan nou heen? Nee, hoe sal ek nou weet. Al wat ek weet, is dat ’n verlangse neef van jou oupa êrens langs die Limpopo geboer het. Miskien het jou oupa daar oorgestaan of daar gaan rondkyk vir grond. Maar basta nou met al die vrae. Dis dinge wat selfs voor mý geboorte gebeur het. Eet jou kos dat ek kan dank. Ek wil soutlekke vir die beeste gaan uitsit.”

Deborah sluk haar kos af sonder om iets te proe, haar gedagtes aan die tuimel asof dit in ’n koffiemeul beland het. En dan skiet iets haar te binne. “Wanneer gaan ons Orange Hall toe, Moeder?” Sy sit die mes en vurk netjies langs mekaar op haar bord neer en druk haar servet teen haar lippe.

“Nuwejaarsdag. Willemien het ons genooi, al hou sy nie vanjaar ’n Oujaarsbal nie. Met Annabella en Stefan se troue nog so vars in die geheue, het ons almal voorlopig genoeg gehad van feesvier. Is jy klaar?” Tamara knik in die rigting van Deborah se halfvol bord. “Nou maar dank dan, Joshua,” sê sy toe Deborah knik.

Deborah kyk verwonderd na die inhoud van die silwerdosie wat Tamara vir haar aangegee het. Dofblou, helderblou en melkkleurig rol hulle rond. Sy pik die helderste kraaltjie versigtig met haar duim en wysvinger uit en beskou dit van naderby. “Ek weet nog so min, so ontsettend min, maar ek sal my kop op ’n blok sit dat dit ruilkrale was, Moeder.” Sy kyk op na Tamara. “Mag ek hierdie enetjie hou? Asseblief, Moeder, ek sal dit mooi oppas.”

Tamara kyk af na die kraletjies, ’n sagte glimlag om haar mooi mond. “Hulle is vir my kosbaar op ’n heel ander manier as vir jou, Deborah, maar jy kan vir jou ’n paar uithou. Ek weet jy sal hulle mooi oppas.”

“Dankie, Moeder.” Deborah laat rus haar lippe ’n oomblik teen Tamara se sagte wang. “Dit beteken vir my oneindig baie.”

Nadat Deborah een van elke kleur uitgekies het, bêre Tamara die dosie weer in die laaikas en stoot die laai met haar heup toe. “Ek wou jou nog vra, Deborah, wanneer gaan jy terug Acorn Manor toe? Begin die akademiese jaar nie vroeg in Februarie weer nie?”

Deborah knik. “Ek wil so teen einde Januarie gaan, Moeder.”

Tamara se hand rus op Deborah se skouer. “Hoe kry ek dan nou al die gevoel dat jy nie daarna uitsien nie, Deborahtjie? Geniet jy nie jou studie nie? Bly jy nie meer lekker by oom Ruben en Simon op Acorn Manor nie? Of is dit Catherine?”

Deborah haal haar skouers op. “Ek geniet my studie, Moeder, maar ek leer so min van dit wat ek eintlik wil leer. En ja, vandat Catherine laas winter sak en pak op Acorn Manor ingetrek het, is dinge nie meer so lekker daar nie. Eintlik al vandat oom Ruben Ben Australië toe gestuur en Catherine toe kom vertel het wat met haar gebeur het, is dit asof daar ’n donker wolk oor die plek hang.”

Deborah sal nooit vergeet watse impak Ben se dinge op die huishouding in Parktown gehad het nie. Aanvanklik het sy heerlik gewoon in die pragtige herehuis wat Ryk Ruben Gould ná sy vrou se dood deur Herbert Baker laat ontwerp en gebou het. Sy jongste seun was immers van jongs af haar beste vriend, en sy en Simon het elke dag saam universiteit toe gegaan waar hy besig was met sy tweede jaar in Geologie en sy ’n bonte verskeidenheid eerstejaarsvakke vir haar B.A.-graad begin studeer het. Maar Simon se oudste broer, Ben, het alles met ’n spul agterbakshede beduiwel.

“Dink jy Catherine praat die waarheid?” onderbreek Tamara haar gedagtes.

Deborah roer haar skouers. “Ek weet nie. Ek weet net ek was verlig toe oom Ruben haar nog voor Ben se vertrek gevra het om liefs nooit weer haar voete op Acorn Manor te sit nie. Dis mos nou nadat hy agtergekom het dat sy Ben aangestig het om Stefan te verraai. Ons kon nie ons oë glo toe sy ’n maand of wat later ewe daar opdaag met haar tasse en al nie. Sy het vreeslik te kere gegaan. Vertel hoe Ben hom op haar afgedwing het voor hy weg is en dat sy nou verwagtend is en dat haar ma-hulle haar uit die huis gejaag het oor die skande. Haar oorlede man se familie wou ook niks meer met haar te doen hê nie, al was hulle haar simpatiek gesind ná haar man in die Rooi Opstand doodgeskiet is. In elk geval, sy het geëis dat oom Ruben vir haar blyplek gee en haar versorg, en die baba ook wanneer dié kom.”

“En toe doen Ruben dit.” Tamara knik ingedagte. “Ja, Ruben is vol dinge, maar hy is ook ’n man met ’n sterk pligsbesef.” Tamara sug. “En Simon sê dis toe ’n ou dogtertjie.”

Deborah knik. “Haar naam is glo Ruby. Op Oukersaand aangekom, het hy gesê toe hy ons Kersdag gebel het.”

Tamara frons en tel op haar vingers. “Maar is dit nie bietjie vroeg nie? Ben is mos eers einde April hier weg en as dit kort voor sy vertrek …” Tamara bly stil.

“Dan moes dit gebeur het nog voordat Ben se streke op die lappe gekom het, dis nou terwyl hy Annabella nog die hof gemaak het,” mymer Deborah al vingertellende.

Tamara haal haar skouers op. “Dis water waarmee die meul hopelik nooit weer sal maal nie. Kom, kind, ek moet by die fabriek uitkom. Die derde Januarie begin ons weer volstoom werk en dan wil ek hê alles moet reg wees. Ek mis Maryntjie. Sy is so ’n voorslag in die fabriek.”

“Ek is seker hulle kerjakker heerlik op Stefan en Annabella se plaas vir die vakansie. Christiaan se oë het byna uit sy kop uit geval toe hy hoor dat Stefan ’n wynplaas in die Franschhoekvallei gekoop het. Hy het mos hoeka gesê hy wil eendag met wingerd boer en wyn maak wanneer hy groot is.” Deborah grinnik. “Nou sal hy seker éérs daaroor karring.”

“Ja, jou pa verkommer hom oor sy enigste seunskind. Hy’s natuurlik dankbaar dat Christiaan hou van boer, maar dit erger jou pa dat hy nie veel belang stel in bees of lemoenboorde nie.” Tamara begin deur toe stap. “Gelukkig is hy nou eers veertien. Daar sal nog baie water in die see loop voor hy Bergendal oorneem. Jou pa het dalk laas jaar sestig geword, maar hy het nog baie boer in hom oor.”

“Dis Moeder wat Vader so jonk hou,” laat hoor Deborah en lag guitig.

Tamara grinnik, maar versober dan. “Ja, sestien jaar is ’n groot ouderdomsverskil. Soms maak dit my bang om te dink dat ek dalk alleen gaan wees op my oudag. Ek kan my nie ’n dag sonder jou vader indink nie. Hoe jou tante Willemien dit vier jaar in die Groot Oorlog sonder Aidan gehou het, weet ek nie. Maar sy sê dis juis omdat Aidan so lief is vir haar en die kinders dat hy hulle eerder Orange Hall toe gestuur het toe die oorlogswolke oor Europa toegepak het, en hulle was daarna nog net nader aan mekaar.”

Deborah slaan haar arm om Tamara se skouers. “Dis vir ons kinders ’n voorreg om ouers te hê wat ná al die jare nog so lief is vir mekaar. Ek dink dis oor julle voorbeeld dat Willemien en Annabella ook sulke wonderlike mans gekry het. Maar Moeder moenie die bobbejaan agter die bult gaan haal nie. Soos Moeder gesê het, Vader is jonk vir sy jare.”

“Ja, hy is. Gelukkig.” Tamara draai onder Deborah se arm uit en kyk haar met bekommerde oë aan. “Van Annabella en Willemien se mans gepraat. Ek hoop nie jy en Simon maak te gou planne nie?”

Deborah skud haar kop. “Nee wat, Simon karring soms bietjie, maar hy weet ek wil vir jare nog nie trou nie.”

Tamara vat Deborah se hand en vou dit in albei hare toe. “Moeder wil nie inmeng nie, maar Deborah, moenie jou verbeel jy moet maar met Simon trou omdat julle sulke wonderlike vriende is nie. ’n Huwelik is moeilik genoeg, as daar nie romanse is om dit deur die swaar dae te dra nie, kan dit begin knyp.”

“Is vriendskap nie genoeg nie, Moeder? Ek bedoel ’n innige vriendskap soos ons s’n,” verwoord Deborah vir die eerste keer iets wat haar lankal bietjie pla. Sy is lief vir Simon, maar as sy sien hoe Annabella en Stefan na mekaar kyk, weet sy tog iets skort met haar gevoelens vir Simon.

Tamara skud haar kop. “Vriendskap is ’n baie belangrike aspek, Deborahtjie, en dis noodsaaklik dat huweliksmaats werklik maats moet wees, maar sonder romanse … sonder daardie vonk tussen twee mense, kan ’n huwelik noustrop trek. Ek weet Simon voel daardie vonk vir jou, ek kan dit sien in hoe hy na jou kyk. Maar jy, Deborah … Nee, ek kan sien dat die vrou in jou nog lank nie wakker gemaak is nie. En dit verkommer my ook.”

Kan nie maklik wees om ’n moeder te wees nie, dink Deborah toe sy in haar kamer kom en op die bed se rand gaan sit. Sy kyk ingedagte na die kraletjies in haar hand, rol hulle heen en weer. Annabella se probleme is skaars uitgesorteer en nuwe bekommernisse daag op. Nou bekommer moeder Tamara haar al klaar weer oor Christiaan en oor Deborah self ook. Net Maryn veroorsaak nie moeilikheid nie. Sy gaan maar net stil-stil haar gang. Doen goed op skool en is in haar element in die fabriek, waar sy sakkies stik vir die linneverfrissers wat sy uitgedink het, help met die kondimente en wie weet wat nog. Altyd met ’n glimlag op haar fraai gesiggie.

Deborah sug. So lief as wat sy weet haar ouers haar het, het Vader nog altyd vir Annabella die sagste plekkie in sy hart gehad, en moeder vir Maryn. Christiaan is natuurlik die seun, die erfgenaam, die voortsetter van die Davel-naam. En sy? Bloot die slim wildewragtig van die familie.

Deborah hou die helderste kraaltjie op teen die lig, verwonder haar oor die diepblou kleur. Sy moet op Orange Hall kom. Daar wil sy die boek van Moffat weer behoorlik deurgaan, en ’n paar ander ook. Dis maar goed dat Moeder nie verder uitgevra het oor haar studie nie. Vanoggend daar by die ou ringmure het sy weer eens besef dat sy haar tyd op universiteit mors. Hier te lande word net te min vakke aangebied wat aansluiting vind by argeologie. Sy leer niks van die dinge wat haar werklik boei nie.

Professor Raymond Dawson is ’n skat van inligting oor ou beendere en geraamtes, maar dis omtrent hoe ver dit gaan. Die ergste van alles is dat hy haar nie wou insluit by die groep studente wat hy volgende jaar Betsjoeanaland toe neem nie.

“Nee, my liewe juffrou Davel, dis heeltemal onmoontlik om ’n dame daarheen te neem,” het hy gesê toe sy gevra het. En hy was nie eens bereid om verder daaroor te praat nie, al was sy die beste student in sy klas.

As iemand soos Pernella Patterson nou aan die universiteit kon klas gegee het … Deborah sug. En om te dink oom Aidan en Willemien ken die vrou. Deborah sou wat wou gee om haar te ontmoet. Verbeel jou, ’n vrou wat al in Zimbabwe opgrawings gedoen het. Die enigste vrou wat nog ooit daar toegelaat is. Deborah sak terug in die bulsak en staar op na die staalplafon, maar die mooi krulletjies en draaitjies is bloot agtergrond vir haar gedagtes.

Eendag, besluit sy, wil sy nog sy aan sy werk met Pernella Patterson, die vrou vir wie sy seker die heel meeste bewondering in die hele wye wêreld het.


Twee

Orange Hall, Januarie 1924

“Hempies het my daarvan vertel, oom Aidan.” Deborah kyk na die aantreklike man oorkant die lessenaar, die Ier wat haar tante Willemien se voete desjare onder haar uitgeslaan het. Die man sonder wie haar suster Annabella nooit met Stefan Lipatti getroud sou gekom het nie. Sal hy haar ook help om haar droom te verwesenlik? Vra sy nie dalk te veel van iemand wat net aangetroude familie is nie? Maar Aidan was heel gewillig toe sy hom gevra het of sy iets met hom in die studeerkamer kan bespreek terwyl die res van die familie kroukie speel op hierdie eerste dag van die nuwe jaar.

“En Hempies is nou Bettie, die vrou wat julle almal help grootmaak het, se seun?” Aidan trek rustig aan sy sigaar terwyl hy agteroor leun in die leerstoel agter die lessenaar. Die studeerkamer op Orange Hall ruik na boeke en leer en ink en verslane rook. Hoe goed ken sy dié besondere vertrek nie. Hoe vertroud is sy nie met die inhoud nie.

Deborah knik. “Bettie is weer die dogter van ma Saar, wat moeder Tamara-hulle grootgemaak het. Sy het saam met vader Joshua se moeder uit Delagoabaai Bergendal toe gekom nadat ouma Annabella en oupa Groot Dawid inderhaas daar getrou het. Oupa Groot Dawid wou glo nog ’n plaas koop en het ’n wye draai gaan maak by die Limpopo. Hy het mos destyds nie geweet dat ouma Annabella reeds vir vader Joshua gedra het nie. Vader was glo ’n priester se kind, maar Oupa het gedink Vader was sy oudste.”

“Verbeel ek my, of babbel jy, Deborah? Ek ken die storie van Joshua en Tamara teen dié tyd mos goed.” Aidan glimlag skewerig en kantel sy kop. “Nou waar het Hempies van hierdie plek gehoor en hoekom het hy jou daarvan vertel?”

Deborah vroetel ongemaklik met haar hande in haar skoot. Aidan is reg, sy babbel. En dis juis vir haar so ’n belangrike gesprek. “Ma Saar het destyds vir Bettie vertel en Bettie het weer vir Hempies vertel. Ek en Hempies is al van kleins af maats. Hy is so oud soos Annabella en ons drie het so half saam onder Bettie se sorg grootgeword. Annabella was mos maar van kleins af meer verfynd as ek.”

Aidan se wenkbroue klim effens hoër teen sy voorkop uit, maar hy sê niks.

“Ek en Bella het saamgespeel en so,” vervolg Deborah dapper, “maar dis saam met Hempies dat ek die berge kon invaar. Hy het vir my die Boesmantekeninge in die grotte op Bergendal gaan wys, wat my belangstelling in die verlede die heel eerste keer gaande gemaak het.

Deborah onthou hoe sy haar verwonder het oor die dofrooi en oker figuurtjies wat teen die rotsmuur dans en jag. “Dit was vir my toe al verstommend om te dink dat daar so lank terug mense op Bergendal in die grotte gewoon het. Moeder Tamara het in die Engelse Oorlog mos self in die watervalgrot gebly nadat Bergendal deur die Kakies verwoes is, maar dit was tog anders. Ek het my probeer indink hoe daardie Boesmans geleef het, waaroor hulle gelag en waaroor hulle gehuil het. Wat vir hulle belangrik was.”

Sy haal haar skouers op. “Ek weet nie hoe om dit te verduidelik nie, maar ek het toe al net geweet dat die verlede vir my baie interessanter as die hede is.”

“Hoe so?” ’n Klein glimlaggie speel om Aidan se mond.

Deborah voel effens verleë. “Ag, Moeder-hulle was destyds besig om die nuwe opstal op Bergendal te bou ná moeder se sukses met die inmaakfabriek, en dan was daar nog die fabriek self en die tweeling … Niemand het veel aandag aan my geskenk nie. Enersyds was dit gaaf, want ek kon doen wat en gaan waar ek wou. Hempies was daar om my op te pas.”

Aidan knik nadenkend. “En andersyds?”

“Andersyds was dit maar eensaam. Seker dié dat die Boesmantekeninge my verbeelding op hol gehad het. En nou, toe Hempies vir my die ruïnes op die plato gaan wys het … wel, nou is ek eers geboei. En toe vertel hy my boonop van ma Saar se stories.” Deborah staar na die rye en rye boeke agter Aidan. “Stories van ’n plek waar konings gewoon het op ’n hoë koppie waar twee riviere by mekaar uitkom. Konings wat goud gemyn en onderdane aan die voet van die koppie gehad het.”

Deborah se oë fokus weer op Aidan. “Ek het kaarte in Vader se studeerkamer gaan bestudeer en gaan kyk watter waarskynlike roete my ouma-hulle van die destydse Delagoabaai af Bergendal toe sou gevolg het. Daar is ’n paar moontlikhede, maar Vader het gepraat van verlangse familie van ons wat langs die Limpoporivier geboer het. Hy het gesê oupa Groot Dawid sou dalk daar oornag het op pad Bergendal toe. En as hy wou plaas koop, was dit dalk omdat sy familie hom van hulle plaas vertel het. Ek het aan Vader gekarring tot hy vir my uitgevind het presies waar die mense se plaas was. Hulle is lankal nie meer daar nie, maar op die plaas kom twee riviere bymekaar — die Sashirivier en die Limpopo.”

“En nou glo jy op grond van só min inligting en ’n goeie skeut raaiwerk dat oorblyfsels daar gevind kan word van ’n plek waar konings op ’n koppie gewoon het?” Aidan skud sy kop en druk die sigaarstompie dood. “En mag ek vra waarom jy nie met jou pa hieroor praat nie, maar met my?”

Deborah kyk af na haar hande. Sonbruin, die naels kortgeknip. Dis nie hande wat pas by die modieuse rok wat sy aanhet nie. ’n Rok wat Willemien vir haar van Parys af gebring het soos sy nou al vir die tweede agtereenvolgende jaar vir haar en Annabella doen.

“Vader verstaan nie, oom Aidan. Hy verstaan nie wie en wat ek regtig is, regtig wil doen nie. Hy verwag van my om soos Annabella te wees.” Sy kyk op. “Ek dink almal aanvaar eintlik maar dat ek min of meer soos Annabella moet wees, maar ek kan nie. Ek is nie so verfynd en begaaf en mooi en kunssinnig nie.”

“Ag, bog, Deborah. Julle lyk nie juis na mekaar nie, maar julle is elkeen op julle eie manier beeldskoon. Annabella het die lang, donker hare en jou pa se besonderse oë, maar jy is jou ma uitgeknip — en jou ma is selfs op haar jare ’n uitsonderlike mooi vrou. Jy het dieselfde fyn gelaatstrekke, die blonde hare, al is hulle so kort geknip, en dieselfde blouselblou oë wat so ’n barshou kan kyk. Jy is net bietjie korter en het bietjie meer van ’n wildsbokkie in jou as sy. En begaaf? Liewe magtig, Deborah, Annabella is ’n tjellis van formaat en musikaal besonder talentvol, maar dis jý wat die uitsonderlike verstand gekry het. Dit het ek besef toe ek jou daardie dag hier in die studeerkamer betrap het, destyds nog toe ek Willemien en die tweeling ná die Groot Oorlog kom haal het om terug te gaan Coney toe.”

Al was sy maar skaars ses jaar oud, onthou Deborah Coney House nog goed. Hulle is almal Ierland toe met ’n skip vir die spogtroue wat Aidan se ma, die gravin, vir hom en Willemien gegee het. Moeder Tamara, vader Joshua, Deborah self en Annabella. Selfs Maryn en Christiaan, wat net ’n maand of wat oud was, is saamgepiekel.

Deborah grinnik toe sy ook onthou hoe verras Aidan was om haar daardie dag, agt jaar na hul troue, in Orange Hall se studeerkamer te kry. “Dis juis toe ons in die oorlog hier by Willemien skoolgegaan het dat ek twee wonderlike ontdekkings gemaak het: Orange Hall se studeerkamer en Simon.”

Aidan vou sy arms en vryf oor sy sterk ken. “Jong, van Simon Gould wil ek nog nie veel weet ná die gesukkel met sy broer en sy dinge met Annabella nie. Ben het jou suster bitter sleg behandel en amper Stefan se dood veroorsaak. Ek weet Simon het niks daarmee te doen gehad nie, maar ek is bietjie keelvol vir die Gould-seuns ná daardie eskapade, al sal ek hul pa ewig dankbaar wees vir wat hy vir my in die Engelse Oorlog gedoen het. Kom ons praat eerder oor jou liefde vir Orange Hall se boekery.”

Deborah roer haar skouers. “Dit was vir my ’n skatkis wat voor my oopgegaan het toe ons daardie vier jaar in die week hier gewoon en skoolgegaan het.”

“Jy was hoe oud … skaars veertien? Toe kry ek jou hier aan die lees in boeke wat ék skaars kan baasraak. Ek dink nie daardie boeke was al ooit oopgemaak vandat Ruben Gould dit destyds begin versamel het nie. Hy het dit gekoop omdat dit kosbaar was, nie met die idee om dit ooit te lees nie. As dit nie was dat hy van Orange Hall met alles wat daarin was ontslae wou raak ná sy vrou se dood nie, sou ek dit seker nooit bekom het nie.”

Deborah se oë gaan onwillekeurig na die een afdeling boeke wat sy sorgvuldig tussen die klassieke literêre werke en ander boeke uitgesoek en metodies gerangskik het, so jonk as wat sy toe was. Handgeskrewe dagboeke van reisigers, avonturiers en wetenskaplikes wat Afrika wou begryp het. Botaniste, grootwildjagters, sendelinge … noem maar op. En dan is daar eerste uitgawes van boeke geskryf deur groot geeste. Soos Moffat se Rivers of water in a dry place en Livingstone se Travels. En sy het ’n ieder en ’n elk so met die jare gelees, en sommige herlees.

“As dit nie vir jou belangstelling was nie, het ek die boeke lankal reeds aan ’n museum of ’n universiteit geskenk. Dis waar dit eintlik hoort, maar dit daar gelaat. Hier kry ek ’n blote dogtertjie nog, besig om ’n vertaling van Vergilius se Aeneïde stelselmatig deur te werk. En dan sê jy dat jy nie begaaf is nie?”

Deborah haal haar skouers op. “Dit het my net gefassineer. Die verhale van Aeneas en die Trojane en natuurlik sy verhouding met Dido, die koningin van Kartago, toe hy ’n skipbreukeling aan die Afrikakus was en alles. Dit was vir my wonderlike verhale.”

“Het jy enige idee hoe ek deur Vergilius geworstel het? En dit toe ek al op universiteit was?” Aidan lag en skud sy kop. “Deborah, jy is nie net hoogs intelligent soos al die Davels wat ek ken nie, jy is ietwat van ’n intellektuele frats. En nou wil jy presies wát met hierdie gawe van jou doen?”

Deborah kou haar lip en leun dan vorentoe. Sy plant haar elmboë op die leerblad van die lessenaar. “Oom Aidan, ek het nou so gedink. Ek het die pas afgelope jaar mos aan die Universiteit van die Witwatersrand gestudeer.”

Aidan knik. “En al die vakke waarin hulle jou toegelaat het om te skryf met lof geslaag. Ja?”

“Dis die hele punt, oom. Ek het waar ek moontlik kon, klasse bygewoon in elke vak wat vir my interessant geklink het, of wat ek gedink het my kennis kan verbreed in die vakgebied waarin ek belang stel om eendag te werk. Soms het ek net een keer gegaan, en as ek besef het dit verveel my, het ek ’n ander vak se lesings bygewoon. Ek moes uiteindelik kies waarin ek wou eksamen skryf, maar ek het nie opgehou om ander lesings by te woon nie. My eksamenvakke was onder meer Anatomie — hoofsaaklik omdat ek professor Raymond Dawson bewonder, Geskiedenis, wat my nie veel vertel het van wat ek eintlik wou geweet het nie, Geografie, wat my bitter min van Afrika geleer het, en Klassieke Letterkunde, waar ek uiteindelik agtergekom het dat ek reeds die meeste van die boeke gelees het. Ek het hoogs interessante klasse in Geologie saam met Simon bygewoon, maar dit het my van klippe pleks van mense vertel. Antieke Tale het nie veel gehelp nie, want dit sluit nie Bantoetale in nie. En ’n vak soos Argeologie bestaan nie in Suid-Afrika nie.”

Deborah skep asem. “Oom sien, ek dink ek kan meer geleer kry oor die dinge wat my interesseer as ek op my eie navorsing doen.”

“Of jy kan Cambridge toe gaan.”

Deborah knik. “Ek kan seker, oom. Ek weet Pernella Patterson het ’n kursus daar gedoen wat vir haar baie beteken het. Dis waarom sy die enigste vrou is wat toegelaat is om by die Zimbabwe-ruïnes opgrawings te doen. En ek dink Vader en Moeder sal my toelaat om Engeland toe te gaan om daar te studeer as ek regtig wil, maar my belangstelling lê nie in Egipte of Mesopotamië en sulke plekke nie. My belangstelling lê by die mense wat Suider-Afrika bewandel het voor ons hier was. Ek het kennis van baie dinge en kan nog verder nalees tot ek blou word in die gesig, maar wat ek nodig het, is praktiese ondervinding van opgrawings. Ek wil die nuwe eienaar van Klipfontein gaan vra of ek na die ringmure op sy plaas mag gaan kyk, maar nie voor ek weet wat ek doen nie. En dan wil ek eendag na die plek toe gaan waarvan Hempies my vertel het, my eie konsessie kry om opgrawings daar te doen.”

Aidan skud sy kop. “Deborah, jy droom te groot. Eerstens weet jy so goed soos ek dat feitlik geen argeoloog vroue by hul opgrawings toelaat nie. Tweedens het Nelly, dis nou Pernella, my vertel hoe verskriklik die toestande by sulke terreine is. Ek dink nie jy besef hoe haglik die omstandighede is of hoe hoog die gemoedere kan loop nie. Derdens het jy, soos jy ruiterlik erken, boekekennis, maar geen praktiese ondervinding nie — en waar gaan jy dit opdoen? Vierdens …”

“Maar oom Aidan ken Nelly Patterson van die Groot Oorlog af toe sy by die skeepsmaatskappy in Londen gewerk het,” val Deborah hom in die rede. Sy skuif tot op die puntjie van die stoel. “Willemien het my vertel dat Nelly al by julle op Coney kom kuier het net ná die oorlog. En ek het gehoor sy is op die oomblik in Pretoria. Oom kan haar hierheen nooi en my aan haar voorstel, haar vra om my die kans te gee om saam met haar te werk, of haar net dop te hou. Ek sal vir haar water aandra, ek sal vir haar grond sif, aantekeninge en sketse maak … enigiets. As ek net saam met haar Zimbabwe toe kan gaan wanneer sy weer gaan.” Deborah besef sy klink aanmatigend, maar dis nou buig of bars. Sy het die afgelope paar dae genoeg tyd gehad om die saak goed te deurdink en uiteindelik weet sy nou wat sy wil hê.

Aidan sug diep. “En jy het natuurlik ook gehoor dat sy vanjaar weer daarheen wil gaan. Zimbabwe-ruïnes toe, bedoel ek.”

Deborah knik.

“Ai, Deborah,” Aidan skud sy kop, “jy plaas my in ’n baie moeilike posisie. Jy is so jonk nog …”

“Ek word in April twintig,” protesteer sy onwillekeurig.

“Twintig is bloedjonk. Maar dis nie net jou ouderdom nie. Jy wil jou hele akademiese toekoms tersyde stel om te gaan grawe agter die verlede aan. Dis nie ’n werk vir ’n vrou nie, dis nie ’n lewe vir ’n vrou nie. Jy was nou wel nog altyd bietjie van ’n rabbedoe, maar jy is tog ook ’n pragtige, verfynde vrou — gewoond aan die beste wat geld kan koop, elke gerief onder die son. En wat van ’n man vat, kinders kry? En wat gaan gebeur as jy eers kinders het?”

“Ek en Simon het al gepraat van trou, oom. Dis nie asof ek nog eers ’n man moet gaan soek nie. En Simon weet ek is van plan om vir nog baie jare nie te trou nie. Dat ek eers my drome wil verwesenlik voordat ek ’n huwelik, ’n huis en kinders oorweeg. En ek is miskien gewoond aan gerief en gemak, maar ek is ook op my heel gelukkigste wanneer ek in die veld is. Nou die oggend daar by die klipruïnes van Klipfontein het ek waarlik besef hoe ernstig ek oor argeologie voel.”

Deborah sluk. “Asseblief, oom, stel my dan net aan Nelly voor? As sý dit kan doen, kan ek ook. Sy kom ook uit ’n welaf huis, nes ek. En boonop in Engeland. Sy was sekerlik ook gewoond aan ’n gerieflike lewe.”

Aidan gee die soveelste diep sug. “Nelly is al hier by die vyf en dertig rond, is welberese en geleidelik ingelyf in die wêreld van opgrawings. Buitendien, ’n oorlog soos die Groot Oorlog maak mens vinnig groot. Maak nie saak hoe intelligent jy is nie, Deborahtjie, van die lewe begryp jy nog baie min.” Hy staan op en steek sy hande diep in sy sakke, kyk na die plafon en stap na die venster wat oor Orange Hall se lieflike tuin uitkyk.

“Ek moet êrens begin, oom …” Deborah bly stil toe hy net so stil bly staan.

Ná ’n uitgerekte, peinsende stilte draai hy uiteindelik om. “Ek weet sommer ek gaan hieroor geslag word, maar goed dan. Ek sal jou aan haar voorstel as sy instem om Orange Hall toe te kom, en vir haar sê waar jou belangstelling lê, maar dis al.”

Soos ’n pyl uit ’n boog vlieg Deborah uit die stoel en gooi haar arms om Aidan. “Dankie, oom! Dankie, dankie, dankie! Oom sal dit nie berou nie, dit belowe ek.”

Aidan druk haar vaderlik teen hom vas en hou haar dan ’n entjie weg. “Ek het nou weer ’n idee dat ek dit wel gaan berou. Joshua en Tamara Davel gaan my nooit vergewe as Nelly om een of ander duistere rede wel instem om jou saam te neem nie.”

Dis waar, dink Deborah met ’n singende hart. Vader gaan die blou aapstuipe kry, maar dis probleme wat sy later in die gesig sal staar. Voorlopig loop haar beker oor.

Dit was die langste twee dae wat sy nog beleef het, dink Deborah toe sy van Tibbievier se rug afspring en die leisels lossies aan ’n tak vasmaak. Hulle het eers die tweede teruggekom van Orange Hall af en gister moes sy moeder Tamara in die fabriek help terwyl sy gebrand het om weer hier uit te kom. En vanoggend het dit fyn trap gekos om moeder Tamara te ontduik en stilletjies met Tibbievier weg te sluip. Gelukkig was Hempies saam met Vader uit bees toe.

Sy skreef haar oë teen die skerp oggendlug en kyk bergop. Sy drink ’n sluk water uit die waterbottel wat aan haar sy hang en begin dan dieselfde roete volg as waarmee sy en Hempies laas die berg uit is. Te duiwel met die Engelsman. Sy sal nie die eerste een wees wat daar gaan rondsnuffel nie en sy sal dit ten minste versigtig doen. Niks neem of versteur nie. Net kyk.

Sy is sopnat gesweet toe sy bo kom. Die bedompigheid sal die reën bring, dink sy terloops terwyl sy haar hemp van haar natgeswete lyf wegtrek en dit tot teen haar keel toeknoop as verweer teen die moordende sonstrale. Sy kam met haar vingers deur haar kort hare wat vasgeplak is teen haar kop en sit weer haar veldhoed met sy breë rand op.

Die water is lou en ruik stowwerig toe sy ’n paar diep teue neem. Sy knip die waterbottel weer vas. Van hier af beweeg sy op andermansgrond, weet sy, al is daar nie grensdrade bo-op die berg nie.

Die ringmure staan haar met eeue oue geduld en inwag toe sy daar kom en sy voel ineens effens verspot oor die haas waarmee sy teen die berg op is.

Sy rus eers bietjie, druk haar hoed diep oor haar oë en begin dan die ringmuur volg. Dis langer as wat sy gedink het. Eers nadat sy reg rondom gestap het, gaan sy na waar sy vermoed die ingang aanvanklik was. Binne-in die kraal is daar nog klipmure. ’n Hut, raai sy toe sy in die middel van oorblyfsels van ’n sirkelmuur so groot soos ’n rondawel gaan staan. Haar oë fynkam die grond en sy buk verras by ’n paar potskerwe wat op ’n hopie lê. Versigtig tel sy die grootste skerf op. Op die boggeldeel is daar versierings aangebring, sien sy met groeiende opwinding — parallelle strepe, en tussenin eweredige speldeprikkies in die klei gedruk. Die pot waarvan hierdie skerf voorheen deel was, besef sy met verwondering, is gebruik deur mense wat honderde jare gelede water daarin gehou het, of graan, of …

“My magtig, ek het julle mooi gevra om hier weg te bly!” Die diep stem slaan soos ’n sweepslag.

Deborah ruk van die skrik en laat val die potskerf toe sy opspring en omdraai. Agter haar, geëts teen die helderblou lug, staan een van die grootste mans waarop sy haar oë nog gelê het, met sy hande in sy sye.

Hy gee ’n dreigende tree nader, maar gaan staan weer toe Deborah vervaard agteruittree. “As ek my sonde nie ontsien nie!” roep hy uit toe daar van die potskerwe onder haar oprygstewels stukkend knars. “Kyk waar jy loop en probeer die potskerwe met jou lomp pote mistrap, knapie! En kom onmiddellik uit my kraal, anders is daardie baardlose kinnebakkie van jou daarmee heen. Hemel, ek het verstaan my bure is formidabele mense, eerbaar ook. En nou kom staan en trap so ’n slungeltjie van ’n knaap my potskerwe in hulle maai in.”

Deborah kyk verbouereerd af na die grond en trap versigtig terwyl sy na die uitgang se kant toe beweeg. Toe sy buite die verbrokkelde ringmuur kom, bly sy op ’n veilige afstand van die groot man af staan. Met die son agter hom en die hoed se skaduwee wat oor sy gesig val, kan sy nie sy gelaatstrekke uitmaak of sy oë sien nie. En tog trek daar ’n vreemde gewaarwording deur haar. Dis seker van die skrik dat die lug so suurstofloos voel, haar hart so hamer. Of miskien omdat hy so dreigend daar staan.

“Nou toe,” hy beduie ergerlik Bergendal se kant toe, “skoert van my grond af en gaan loop sê jou pa ek spring volgende keer met die karwats onder julle seuns in as julle weer hier kom foeter. Gelukkig begin die skole seker binnekort, dan hoef ek nie voortdurend met die verkyker te sit en dophou wat hier aangaan nie.”

Deborah wil-wil lag kry omdat hy hom so met haar misgis, maar dit pas haar dat hy dink sy is ’n skoolseun wat kwaad doen. “Jammer, oom,” brom sy van onder haar hoed se rand uit.

“Jammer help nie. Ek sal nou nooit weer daardie pot aanmekaargelym kry nie. En dit danksy jou.” Hy sug en skud sy kop. “Toe, ek wil sien dat jy Klipfontein se stof van jou voete afskud, en bewaar jou siel as jy weer hier naby kom.”

Net so befoeterd soos die ou Engelsman, maar darem sonder ’n haelgeweer, dink Deborah terwyl sy kop onderstebo wegstap en dan begin draf om onder die man se oë uit te kom — skielik nie seker hoekom sy vlug nie, want bang vir hom is sy nie. Nie regtig nie. Sy kan sommer sien hy is meer blaf as byt. As hy haar nie vir ’n seun aangesien het nie, sou sy nie so gedwee die aftog geblaas het nie, maar om een of ander duistere rede is sy maar net te dankbaar dat sy kan ontsnap voordat hy dalk besef dat sy nie ’n seun is nie. Ontsnap aan ’n situasie waar hulle moontlik as man en vrou teenoor mekaar te staan sou kom. Sy weet nie hoekom nie, net dat dit anders sou gewees het, al weet sy nie mooi hoe nie.

O, genade, die man moes weer gebel het, besef Deborah toe sy vader Joshua sien staan waar hy haar op die stoep inwag, hande in die sye en moord in sy oë. Deborah trek haar skouers agteroor en staal haar teen die aanval wat sy sien aankom.

“Het jy dalk enige verklaring daarvoor dat ons nuwe buurman soos ’n woedende leeu te kere gegaan het oor my seun sy potskerwe vertrap het, Deborah Davel?” takel hy haar toe sy voor hom gaan staan.

“Ek is jammer, Vader. Ek wou net …”

“Gaan rondkrap op ’n ander man se eiendom? Nadat ek jou uitdruklik gesê het om nie jou voete op sy plaas te sit nie? Gehoorsaamheid aan ’n mens se vader bewys dat jy respek het vir hom, Deborah, en ek moet dus aanneem dat jy vir my geen respek het nie. En kan mens die man kwalik neem dat hy my dogter aansien vir ’n opgeskote knaap? Kyk hoe lyk jy. Ek was selfs te skaam om vir die man te sê dis eintlik my dogter wat op sy eiendom rondgeflenter het. Dit maak van my ’n leuenaar en jy weet hoe ek oor leuens voel! Ek weier sommer dat jy na Aidan en Willemien toe gaan vir die ontydige etery waarheen hulle jou uitgenooi het.”

Deborah kyk verras op na haar pa. “Etery?”

“Ja, ek en Moeder kan nie gaan nie, maar Aidan het mooi gevra dat jy tog kom omdat daar iemand is wat hy aan jou wil voorstel. Glo een of ander grafgrawer of oudheidkundige of iets. Petronella iemand.”

“Pernella? Pernella Patterson?” Deborah gee ’n opgewonde gilletjie. “Dan het hy …” Sy bly net betyds stil. As haar pa agterkom sy het Aidan met so ’n verwaande versoek genader, sal sy behoorlik les opsê, en definitief nie op Orange Hall uitkom nie.

“Dan het hy wat?” Joshua kyk dreigend na haar.

“Dan het hy onthou dat ek eenkeer gesê het ek sal haar baie graag wil ontmoet,” plooi sy die waarheid.

“Ek sal nog besluit of jy kan gaan. Hempies kan jou seker met die spaaider vat, maar as jy jou voete weer op die Engelsman se plaas sit, is dit neusie verby, Deborah, verstaan jy? Ek wil nie moeilikheid met my buurman hê nie. Ek wil nog met hom gaan gesels oor verkoop, of grond verhuur. Ek het die weiding bitter nodig vir die bees. En ná vandag is my kanse seker reeds nul.”

Hy gluur haar weer aan, maar sy kan sien hy plak dit bietjie aan vir effek. So groot as wat haar pa is en so kwaai as wat hy soms kan wees, kon hy nog nooit baie lank vir sy kinders kwaad bly nie. “Toe, gaan trek jou ordentlik aan. Soos die meisiekind wat jy is.” Hy skud weer sy kop. “Waar ek aan dié wildewragtig van ’n dogter kom, weet nugter,” brom hy en stap dan weer die huis binne.

Selfs haar pa se ontevredenheid kan haar opgewondenheid nie demp nie. Sy gaan Pernella Patterson ontmoet! Sy het ’n potskerf in haar hande gehou wat dalk honderde jare oud is. En sy het vlinders in haar voel rondfladder onder die blik van ’n man wat meer man is as enigeen wat sy al ooit ontmoet het.

Deborah rol haar oë vir haarself. En waar kom daardie laaste gedagte vandaan?

Te veel son. Sy het definitief te veel son gekry.


Drie

Orange Hall, Januarie 1924

Dis haar oë onder die reguit wenkbroue wat Deborah eerste opval. Intense, donker oë wat wilskrag en intelligensie in ewe groot mate uitstippel en aansluiting vind by die vasberade mond en ’n sterk ken wat waagmoed verraai. Nelly Patterson is nie met die eerste oogopslag beeldskoon nie, maar sy het ’n aantreklikheid aan haar wat niks te doen het met ’n popmooi gesiggie nie.

Deborah is bly sy kan haar eers ’n rukkie dophou hier waar hulle vroegaand, ’n week ná haar gesprek met Aidan, drankies op Orange Hall se ruim stoep sit en drink voor hulle sal aansit vir ete. Aidan is gelukkig nog besig om Nelly aan die res van die gaste voor te stel en dit gee Deborah kans om te probeer kalm word.

“Is jy opgewonde?”

Deborah kyk op toe Willemien langs haar praat.

Deborah knik en sluk. “My mond is so droog, ek sweer ’n vlieg sal spore op my tong kan trap.”

Willemien gooi haar kop agteroor en lag hartlik. Hoe mooi is sy nie, dink Deborah. Hierdie tante van hulle wat al soveel vir haar en Annabella gedoen het, hulle nog altyd so bederf het.

“Aidan het weer amper kop uitgetrek toe hy nog ’n slag gaan dink het oor jou versoek, maar ek het hom verseker ons Davel-vroue weet wat ons wil, en dat jy waarskynlik net ’n ander, moontlik wilder plan sal probeer beraam. Ek het hom daaraan herinner dat ek gedroom het dat Afrikaans as amptelike landstaal ingestel word op ’n tydstip toe almal nog gedink het dis onmoontlik, en kyk wat is besig om te gebeur? Dis net ’n kwessie van tyd en dan is Hollands, wat Suid-Afrika betref, by die deur uit. En ek het hom herinner aan Tamara se idee met die inmaakfabriek toe die veesiekte Bergendal amper uitgeroei het, en siedaar? Bergendal se lemoenprodukte staan wêreldwyd op tafels in die voorste huise en Bergendal floreer, ondanks die Kakies, die droogtes, die peste en depressies.

En dan praat ek nie eens van Annabella en Stefan se stories nie, en daar is hulle vandag getroud en Annabella tree volgende jaar vir die eerste keer in die Kaapse Simfonieorkes op, en nogal as hooftjellis. Nee wat, Aidan moes net weer daaraan herinner word hoe eiesinnig ons kán wees en hoeveel deursettingsvermoë ons het. Maar wag, hier kom hy en Nelly. Ek hou duim vas.”

“En dit, Nelly, is nou Deborah, Willemien se kleinniggie.” Aidan se Ierse uitspraak van die Engels bekoor Deborah nie dié keer nie. Sy hoor dit skaars terwyl sy uit haar stoel opstaan.

“Juffrou Patterson, dis vir my ’n oneindige groot voorreg en ’n eer …” Deborah se woorde droog op toe Nelly Patterson haar ongelowig op en af kyk en dan haar oë na Aidan lig.

“Aidan, jy kan nie ernstig wees nie. Hierdie kind, uitgevat in haar skoentjies en ontwerpersrokkie, by ’n opgrawing? Met haar modieuse kadotjie op die goue, o, so modieuse, kort kapseltjie … En boonop Zimbabwe? Jy speel seker. Sy is te jonk! Te mooi! Te … effentjies.”

Deborah kyk die vrou wat sy met alles in haar bewonder verslae aan, hap na lug, sluk dan swaar. “Juffrou Patterson …” Sy gryp in haar formidabele brein rond na iets om hierdie vrou te oortuig dat sy nie die modepoppie is waarna sy lyk nie, maar kan aan niks dink nie. Niks! Dieselfde brein wat Vergilius op veertienjarige ouderdom kafgedraf het, kan met niks vorendag kom om haar grootste droom te bewaarheid nie.

Uiteindelik hou Deborah instinktief haar hande na Nelly Patterson toe uit. “Kyk na my hande, juffrou Patterson,” begin sy dan met ’n bewende stem.

Nelly Patterson kyk haar vlugtig in die oë en dan onwillig af na haar hande.

“Hierdie hande,” sy dwing haar stem om sterker te klink, “kan hard werk, raak vat.” Sy wys na haar voete. “Hierdie voete en bene kan berge uitklim, ratser as enigeen wat ek ken.” Sy beduie na haar kop. “Onder hierdie modieuse kadotjie en o, so modieuse, kort kapseltjie, sit ’n briljante verstand.” Sy sit albei hande op haar hart. “En hier klop ’n hartsbegeerte waarmee jy my kan help, maar selfs al doen jy dit nie, sal daardie hartsbegeerte waar word. Op een of ander manier. En dit, juffrou Patterson, is ’n feit. Al wat ek vra, is ’n kans om myself te bewys.”

Die donker oë tuur ’n oomblik lank in Deborah s’n. Iets gebeur met die sterk mond, maar Deborah is nie seker of die uitdrukking geamuseerd of meerderwaardig is nie. Dan draai die argeoloog na Aidan.

“Wel, sy het ten minste nie ’n gebrek aan selfvertroue nie.”

Aidan grinnik. “Die Davel-vroue weet wat hulle wil en sorg dat hulle dit kry — al neem dit hoe lank. Nes jy, Nelly.”

Nelly draai weer na Deborah, hertakseer haar. “Ons kan ná ete bietjie gesels, Deborah Davel. Miskien het ek te gou tot ’n gevolgtrekking gekom. Iets wat ek naarstiglik in my werk probeer vermy, maar op sosiale vlak nie altyd regkry nie. Maar verskoon my. As jy my nou klaar aan almal voorgestel het, Aidan, ek wil bietjie met Willemien gaan gesels. Sy het laas vir my geskryf sy het op ’n Galliese verhaal afgekom wat my dalk sal interesseer. Dit klink asof dit ooreenstem met ’n Egiptiese mite.”

Deborah kyk die vrou in haar sober klere en dienlike skoene agterna en laat haar asem stadig uit. “Sjoe, probeer eerder die mite van die Amasones,” prewel sy en hoor hoe Aidan sag langs haar lag.

“Sy kom uit ’n harde leerskool, Deborah. Een waarvan jy nog geen benul het nie. Die hoofvak se naam is ‘Die lewe van ’n vrou in ’n wêreld wat mans vir hulself toe-eien’.”

Deborah kyk op in Aidan se helder oë. “Dankie, oom Aidan. Baie dankie dat oom u belofte nagekom het. Nou hang dit van my af. Dit besef ek deeglik.”

“Boul haar uit ná ete, Deborahtjie, ek weet jy kan. Maar kom, ek wil jou aan nog iemand voorstel.” Aidan trek haar arm deur die krink van sy elmboog en lei haar in die rigting van ’n groepie mans wat ’n entjie weg staan en rook. Deborah was so ingestel op haar ontmoeting met Nelly Patterson dat sy skaars die ander gaste raakgesien het. Sy hoor een van hulle diep en hartlik lag, ’n lag wat uit die maag kom en van lewensvreugde spreek, maar sy kan nie sien aan wie die lag behoort nie.

“Heath is weer aan die stories vertel,” sê Aidan onderlangs en kom dan tot stilstand net buite die kringetjie wat na iets op die grond kyk. “Menere, van julle ken my kleinniggie Deborah, maar kan ek haar net aan die res van julle voorstel voor ons binnetoe gaan?”

Die kringetjie maak oop en Deborah kyk onwillekeurig af na die man met die sonverbleikte vag hare wat gehurk in die middel van die kring sit en vinnig op die grond doodvee wat hy ook al klaarblyklik daar geskryf of geteken het.

Hy druk met sy hand op sy knie en begin orent kom. Hy is halfpad op toe sy oë van onder sy blonde kuif in Deborah s’n kyk, en dan bly hy net so half regop, half gehurk staan. Baie mense het Deborah al gekomplimenteer oor haar blou oë, Simon het dit al besing as die blouste oë op die hele aarde, maar haar eie oë kan nie blouer wees as hierdie man s’n nie.

“Heath? Gaan jy op of af?” terg Aidan langs haar.

Die man gee ’n skewe glimlag en druk hom dan finaal orent. Deborah kyk op na hom. As hy nie die reus is wat Jan van boontjierankfaam laat les opsê het nie, weet sy niks van sprokies af nie. Hy is selfs ’n paar duim langer as Aidan, wat self ver meer as ses voet in sy sokkies staan. Iewers roer daar ’n herinnering in haar onderbewussyn. Sy kan sweer sy het die man al gesien. Maar hom sou sy tog onthou het? Met daardie spul hare, daardie oë …

“Heath, ontmoet Deborah Davel, my kleinniggie. Deborah, Heath Hughes, ’n verteller sonder gelyke, veral van komiese anekdotes. Ongelukkig is die anekdotes nie altyd vir vroulike ore bedoel nie, maar is gewoonlik besonder vermaaklik vir die manne.”

“Deborah Davel.” Hy sê haar naam asof hy daaraan proe.

Deborah voel ineens asof sy van binne af buitetoe begin gloei. En daar is al weer nie genoeg suurstof in die lug nie.

Hy steek sy enorme hand na haar toe uit sonder dat sy oë hare verlaat. Deborah voel hoe haar hand in die effense eelterigheid van syne verdwyn. “Dis aangenaam, Deborah Davel, om kennis te maak,” sê hy in Afrikaans.

“Aangename kennis,” prewel Deborah floutjies — vir die tweede keer vandag van haar ekwilibrium ontneem.

“Kom nou, Heath, ons wil ook die mooie juffrou Davel ontmoet,” spot een van die ander mans goedig.

Die reus los haar hand, maar hou haar oë gevange.

“Julle moes ’n tweeling gewees het,” hoor Deborah ’n ander terg.

Ten spyte van haar verdwaasdheid besef Deborah dat die man nie ver verkeerd is nie. Sy en Heath Hughes lyk behoorlik soos ’n manlike en vroulike weergawe van mekaar, al is hy soveel groter en ook heelwat ouer. Die blonde hare, die blou oë, albei met digte, donker wimpers en wenkbroue. Albei atleties gebou. Selfs sy mond het dieselfde effens eiewyse trek wat sy weet hare het, maar sy betwyfel ten sterkste of haar mond so ferm, so verskriklik sensueel kan wees.

Deborah voel vreemd duiselig en laat sak vinnig haar oë. Genade, wat gaan met haar aan? Dit moet die opwinding wees van haar ontmoeting met Nelly Patterson, haar teleurstelling in die vrou se onmiddellike bevooroordeeldheid.

Sy bepaal haar met moeite by Aidan en die res van die geselskap toe hy haar aan die ander mans voorstel wat sy nog nie ontmoet het nie. Deborah glimlag werktuiglik, ruil ’n paar gemeenplase uit en hoor dan verlig hoe die ghong slaan vir almal om te gaan aansit.

Deborah proe skaars die heerlike ete wat Willemien voorgesit het. Dis haar senuwees oor haar gesprek met Nelly Patterson wat voorlê, besluit sy. Dit het niks te doen met die blonde reus wie se oë sy kort-kort op haar voel, maar waarin sy nie durf kyk nie.

Teen die einde van die hoofgereg besef sy hy het opgehou kyk na haar, maar dit verander niks aan die gelade stroom wat sy tussen hulle aanvoel nie. Al is hy in diep gesprek met Nelly Patterson wat langs hom sit, bly iets soos ’n onsigbare naelstring tussen hulle pols.

Haar maag is skoon op ’n knop teen die tyd dat sy in haar nageregbakkie rondkarring sonder om juis iets te eet. Hoe gaan sy die formidabele Nelly Patterson oorreed om haar saam te neem na die opgrawing by Zimbabwe? Dis waaroor sy haar moet bekommer. Nie hoe sy hierdie oerbewustheid van die groot man aan die ander kant van die tafel kan besweer nie.

Sy ruk van die skrik toe iemand aan haar arm raak en kyk op in Nelly se donker oë.

“Willemien het gesê ons kan haar boudoir gebruik om in te gesels.” Die donker dieptes van haar oë spreek van skeptisisme en Deborah besef dat Nelly Patterson die situasie pynlik vind en net vir Aidan ’n guns probeer doen.

Deborah knik en druk met haar servet teen haar mond. “Ek moet net gou kleedkamer toe gaan.”

Nelly knik. “Ek sal vir ons koffie neem, dan ontmoet ek jou daar.”

“Dankie, juffrou Patterson.” Deborah skuif haar stoel agteruit en haas haar in die gang af na die gastebadkamer. Nie soseer omdat Moeder Natuur roep nie, maar omdat sy haar gedagtes agtermekaar wil kry. Kalm wil raak vir hierdie allerbelangrikste gesprek van haar lewe.

“Indrukwekkend dat jy dit alles in een jaar bereik het,” sê Nelly nadat Deborah aan haar verduidelik het wat sy die afgelope jaar gestudeer het en waarin sy eksamen geskryf het, “maar, Deborah, wat jy in hierdie jaar geleer het, het die meeste gesoute argeoloë al lankal vergeet.” Sy sit agteroor en teug aan haar koffie terwyl sy oor die koppie se rand na Deborah bly kyk. Sy laat sak weer die koppie. “Wat laat jou dink dat jy niks meer te leer het aan ’n universiteit nie? Aidan sê jou ouers sal jou toelaat om Cambridge toe te gaan.”

“En ek sal gaan as dit my laaste opsie is.” Deborah sit haar koppie neer. “Ek weet dit klink verwaand van my om te sê ek voel ek het te min die afgelope jaar geleer, juffrou Patterson, en ek bedoel seer sekerlik nie dat ek niks te lere het nie. Dis juis omdat ek die regte goed wil leer en omdat ek besef dat my kennis skromelik te kort skiet, dat ek so graag saam met u wil gaan. Ek voel dat ek in ’n jaar meer by mense soos u kan leer as in ’n dekade op universiteit.”

Nelly Patterson bly ’n oomblik stil voor sy verder praat. “Sê my, Deborah, as jy dink aan opgrawings, hoe dink jy aan hulle? Hoekom is jy so desperaat om ’n argeoloog te word?” Aan die manier waarop Nelly haar arms vou en Deborah deurdringend aankyk, weet Deborah dat haar antwoord van groot belang is.

Deborah hou haar blik. “Ek wil weet wat ons voorafgegaan het. Nie so ver terug as Darwin nie, hoewel ek groot respek het vir sy teorie van evolusie. En dit ten spyte daarvan dat my pa sê Darwin en sy familie stam dalk van ’n bobbejaan af, maar nie die Davels nie.”

Nelly se glimlag kom spontaan genoeg om Deborah met bietjie meer selfvertroue te laat voortgaan. “Ek wil weet hoe mense gewerk en geleef het voor ons hier gekom het. Ek wil uitvind wat vir die mense belangrik was. Ek wil hierdie deel van Afrika probeer verstaan.” Deborah vleg haar vingers inmekaar. “Ek wil hê dat dinge van die verlede behoue moet bly sodat ons nageslag meer sal weet as ons. Ek wil ’n bydrae maak tot die mensdom deur ’n sorgvuldig, verantwoordelik en wetenskaplik opgetekende verlede te help saamstel waar daar voorheen net mondelingse tradisies bestaan het.”

Sy leun effens vorentoe. “Ek wil ’n bydrae maak tot argeologie as wetenskap en daartoe bydra dat dit nie gesien word as ’n skattejagtery waar net dít wat goud of blink of sogenaamd kosbaar is, geag word nie. Dat klein dingetjies, soos spiespunte, klipmesse en -byle, else van been gemaak, ook bewaar word omdat dit net so belangrik is vir die prentjie van die verlede as Toetankamen se masker.”

Nelly se gelaatstrekke ontspan en Deborah weet sy het ’n belangrike deurbraak gemaak. “Dis prysenswaardig van jou, Deborah. Werklik prysenswaardig.” Sy knik ingedagte en staan dan op, stap ’n paar keer op en neer in die vertrek voor sy weer voor Deborah kom staan en afkyk na haar. “Ek het goeie moed vir jou, Deborah Davel. Dit lyk my jou intensies is edel, maar dit sal nietemin vir my onmoontlik wees om nog ’n vrou Zimbabwe-ruïnes toe te neem. Veral nie so ’n mooi, jong vrou soos jy nie, selfs al is jy moontlik so sterk en so gewillig as wat jy sê. Ek kan net eenvoudig nie die verantwoordelikheid aanvaar nie.”

Sy laat rus haar hand op Deborah se skouer wat moedeloos gesak het. “Studeer verder aan die Universiteit van die Witwatersrand, of gaan Cambridge toe. En as jy daar klaar is, dan kontak jy my weer. Maar ek belowe steeds niks. Die toestande is hel by Zimbabwe en jy sal nooit ’n plain Jane raak nie. Enige vrou, maar veral ’n verleidelike een, plaas geweldig druk op enige situasie waar daar so nou saamgewerk word in sulke moeilike omstandighede.”

Deborah kyk haar verslae aan.

Nelly skud haar kop terwyl ’n klein glimlaggie om haar mond speel. “Moenie so na my kyk nie, glo my, ek gee jou die beste raad.”

“Nee.” Deborah spring regop en kyk die korter vrou voor haar reg in die oë. “Nee, dis nie goeie raad nie. Jy is net so meerderwaardig, net so chauvinisties soos enige man. Jy hou dit teen my omdat ek nié ’n plain Jane is nie. Jy hou dit teen my dat ek jonk is. Jy glo my nie dat ek hard kan werk in moeilike omstandighede nie. Ek het gelees wat J.R. Droop gesê het van vroue op argeologiese terreine en ek glo jy weet dis ’n boel chauvinistiese twak. Jou grootste beswaar teen my is dat ek kastig mooi is. Liewe jimmel, kan ek help hoe ek lyk?”

Nelly kyk haar peinsend aan. “Ek sien iets in jou, Deborah, en daarom sal ek jou die voordeel van die twyfel gee dat jy wel hard sal kan werk in moeilike omstandighede. En nee, jy kan nie help dat jy mooi is nie. Net so min as wat jy kan help dat jy slim is. Maar om iemand soos jy tussen mans uit alle vlakke van die samelewing te gooi — ek weier om dit te doen. Jy ken nie die lewe nie en jy ken nie mans nie. ’n Mooi gesiggie en vietse lyfie op ’n opgrawingsterrein — dis moeilikheid soek. En as dit van my ’n vroulike chauvinis maak, dan is dit maar so.”

“En as ek as ’n man saamgaan? ’n Seun? Miskien ’n familielid van jou? Wat jou hand en mond kan bedien? Al die harde werk vir jou kan doen wat jou nie aanstaan nie, sodat jy jou tyd beter kan bestee?”

Nelly begin lag. “Deborah …”

“Dink net daaraan, om hemelsnaam, juffrou Patterson. Gaan dink net daaroor!” roep Deborah magteloos uit.

Nelly Patterson versober. Sy vee met haar duim oor haar sterk mond.

Deborah weet sy het nog net een finale kaart oor om te speel. Sy huiwer ’n oomblik, dan spoel die woorde vanself uit. “Neem my saam, dan vertel ek vir jou van ’n koppie waar konings honderde jare gelede goud gemyn en onderdane gehad het.”

Nelly se oë word hard en haar mond vertrek ergerlik, maar voor sy iets kan sê, praat Deborah weer. “Nie wit konings nie. Nie Salomo of die koningin van Skeba, soos almal so desperaat probeer bewys by Zimbabwe nie. Inheemse konings.”

“Jy weet dis wat ek probeer bewys? Jy weet dat ek hierdie belaglike idee dat net blankes die vermoë gehad het om kunsvoorwerpe uit goud te maak, laakbaar vind?” Nelly kyk haar stip aan.

Deborah knik en wil iets sê, maar Nelly hou haar hand op. “Ek glo nie noodwendig dat jou koppie van konings bestaan nie, behalwe miskien in ’n obskure geskriffie wat jy bestudeer het, Deborah Davel, en selfs al bestaan dit, stel ek nie noodwendig belang om daarheen te gaan nie. My belangstelling lê merendeel by Egipte. Maar ek hou van die manier waarop jy dink, ek hou van die manier waarop jy baklei vir wat jy wil hê, maar ek hou veral daarvan dat jy jou huiswerk deeglik gedoen het. Dis net …” Nelly vryf fronsend teen haar slaap.

“Asseblief, juffrou Patterson …” begin Deborah, maar weet dan nie wat sy nog kan sê sonder om haar te herhaal nie.

Nelly lig haar oë na die plafon met die mooi patrone en sug diep voor sy weer na Deborah kyk. “Noem my om vadersnaam Nelly, Deborah. Ons gaan lank in mekaar se geselskap wees as ek die saak so bekyk. Ek sal jou deur Aidan kontak, maar moet liefs nie weer by die universiteit registreer as jy jou pa geld wil spaar nie. Moet ook liefs nie die storie dat jy Zimbabwe toe gaan, versprei nie. Vertel net die mense werklik naaste aan jou en sorg dat hulle ook nie uitpraat nie. En besluit wat ons my jong, manlike protégé moet noem.” En daarmee stap sy met ’n stokstywe rug uit die boudoir uit.

Zimbabwe toe. Deborah kom agter dat haar mond oopgeval het, maak dit onwillekeurig toe en dan weer oop. “Jippie!” skree sy kliphard en slaan met haar vuis in haar handpalm. “Jippieeee!” skree sy weer en dans in die rondte met haar hande in die lug.

Sy swaai om toe die deur agter haar oopvlieg.

“Wat de hel …” Heath Hughes se blouseloë kyk haar verward aan. “Word jy aangerand, of wat?”

Deborah sluk haar vreugdelag haastig en vou haar arms vroom voor haar. “Nee, hoekom?”

“Ek het twee van die bloedstollendste gille wat ek nog in my dag des lewens gehoor het agter hierdie deur hoor opklink.” Hy kom binne, druk die deur agter hom toe en kyk agterdogtig rond.

“Jy moes jou verbeel het.” Deborah probeer haar hartklop in bedwang kry, maar verniet. En dis nie net van die vreugde en opwinding wat deur haar pols omdat sy Nelly Patterson oorreed gekry het nie. Die nuwe ruiter wat haar hart skielik bloots ry, is hierdie man. Die kombinasie van die twee kan haar dalk net ’n beroerte gee, dink sy onsamehangend. Hoe tragies sou dit nie wees nie. Dan sou die twee goed wat sy die graagste wil sien gebeur, nooit volvoer word nie. Sy sal nooit Zimbabwe toe gaan nie en nooit deur hierdie reus gesoen word nie.

Deborah snak behoorlik na haar asem toe die laaste gedagte deur haar kop flits. Liewe jimmel, sy het haar verstand verloor. Dit moes iewers tussen net voor ete en so pas gebeur het.

“Hemel, Deborah Davel, van hoeveel gesigsuitdrukkings gaan jy nog verwissel in die volgende minuut of so?” Heath Hughes stap tot by haar.

Deborah gee instinktief ’n tree terug. Sy dwing haar gedagtes met groot moeite op hok. “Ek dink dis die hele repertoire.”

Hy oorbrug die klein afstand weer. Deborah laat sak haar kop en voel die rusbank teen die waai van haar been en die hitte van sy lyf teen haar gevoude arms.

“Hoekom wou jy nie aan tafel na my kyk nie? Nie eens een keer nie?” vra hy van êrens bo haar kadotjie.

“O, was jy ook aan tafel?” Sy probeer luiters klink.

Hy bly ’n oomblik stil, dan tree hy baie effentjies terug en lig haar ken met sy wysvinger. Deborah kyk op en op en op en voel hoe die kadotjie afgly, en toe dit aftuimel, hoe haar hare bevry raak.

“Ja, Deborah Davel, ek was ook aan tafel en jý weet dit baie goed.” Hy glimlag en sy oë dans saam. “Ek sal jou weer sien, snip.” Hy gee haar neus ’n ligte knypie, draai om en maak die deur oop. Net voor hy uitgaan, kyk hy oor sy skouer. “Sommer binnekort ook.”

Vir die tweede keer binne minute sien sy die deur agter iemand toegaan, maar dié keer skree sy nie jippie nie. Sy kreun. Want sy weet dat sy Heath Hughes om een of ander onverklaarbare rede bitter graag weer sal wil sien, maar ook dat dit nou onmoontlik gaan wees noudat, en juis omdat, haar droom bewaarheid gaan word.

“Oor my dooie liggaam! Volstrek nie!” dawer haar vader se stem deur die huis. Almal om die etenstafel is ineens tjoepstil. “As ek geweet het dis hoekom jy weer Orange Hall toe wou foeter, het ek jou verbied. En ek sal Aidan ook streng aanspreek. Hoe durf hy agter my rug …”

“Los vir oom Aidan uit, Vader. Ek dink nie hy het vir een oomblik gedink Nelly Patterson sal instem om my saam te neem nie. Ek dink hy het gedink hy sal maar net aan my grille toegee sodat ek iets uit die situasie kan leer.” Deborah sien hoe Maryn se oë groot word en Christiaan syne laat sak. Die arme tweeling is pas terug van Franschhoek en was nog vol stories toe sy besluit het sy kan nie meer ’n oomblik langer die nuus van Nelly se aanbod vir haarself hou nie. En nou het hierdie klein oorloggie uitgebreek.

“Wag nou, Joshua,” kom moeder Tamara vinnig tussenbei voor haar pa kan antwoord. “Ons praat wanneer Deborah terugkom van die stad af. Een ding is ten minste duidelik en dis dat sy nie gelukkig is by die Goulds of op universiteit nie. Laat sy nou haar sake met Simon gaan uitsorteer, en as sy terug is op Bergendal, bespreek ons die saak kalm en rasioneel.”

Vader Joshua gee Deborah net een van sy vernietigende kyke en stap brom-brom buitetoe sonder om eens te dank.

“Probeer tog verstaan, Simon. Dis my lewensdroom wat bewaarheid word,” pleit Deborah en kyk op in die sjerriekleurige oë van haar boesemvriend en vertroueling. Vandat hy haar vanoggend by die stasie met die Tin Lizzie gaan haal en van haar planne gehoor het, is hy ontsteld en pieker oor alles. Maar sy ontsteltenis was ’n vulletjie in vergelyking met vader Joshua s’n. Die ergste was dat hy haar ná daardie uitbarsting aan tafel net heeltemal ignoreer het.

“Jou lewensdroom dalk, Deborah,” onderbreek Simon haar gedagtes, sy kaak so styf dat ’n wit randjie deur sy blas vel om sy mond skemer, “maar dis ten koste van mý droom vandat ek jou die eerste keer op Orange Hall gesien het, naamlik om met jou te trou.”

“Nie die eerste keer nie, Simon. Toe was jy maar ses jaar oud en ek vier, en Willemien was nog julle goewernante op Orange Hall,” probeer sy met ’n glimlag die spanning verbreek. Dis erg genoeg dat sy haar vader se woede moes verduur en hom weer in die gesig sal moet staar. Sy sien nie kans vir Simon se ontevredenheid ook nie.

Die wit kring om Simon se mond verdwyn, maar sy oë bly ewe ernstig. “Om die waarheid te sê, ek het waarskynlik toe al geweet ek wil met jou trou.”

“Maar Simon, jy het nog ’n hele paar jaar se studie voor as jy nagraads wil aangaan, soos ek weet jy wil. Ons kan in elk geval nie nou al dink aan trou nie. Ons het mos laas jaar al besluit ons sal eers albei kwalifiseer voor ons ernstig raak,” gooi sy verder wal.

“Ek was nog altyd ernstig, Deborah, maar ja, ons het besluit ons sal albei eers klaar studeer voor ons trou. Let wel, óns sal klaar studeer. Aan dieselfde universiteit. En nou wil jy tou opgooi en die boendoes in agter wie weet wat aan. Plekke infoeter waar jy waarskynlik nie eens ’n brief sal kan ontvang nie, vergeet van oproepe kry. Hierdie ses weke wat jy op Bergendal was, was al erg genoeg.” Hy verstewig sy greep op haar boarms. “Hoe kan jy dit aan ons wil staan en doen, Doepie?”

“Ek het drome en ideale, nes jy, Simon. Net omdat ek ’n vrou is en ons dit oorweeg om te trou, beteken dit nie dat ons spore altyd parallel sal loop nie.”

Deborah probeer haar ergernis onderdruk. Wat karring Simon so? Hoekom kan hy nie besef dat sy die grootste geskenk van haar lewe gekry het toe Nelly vroeg in die week laat weet het sy moet haar gereed maak om oor bietjie meer as ’n maand saam te gaan Zimbabwe toe nie? Sy ruk haar los uit sy greep en gaan staan met haar rug na hom by die winkende swembad in die parkagtige tuin van Acorn Manor, Ryk Ruben Gould se spoghuis. ’n Huis waar hy sy twee seuns verwen het met alles wat geld kan koop, maar verder bitter weinig aandag aan hulle gegee het. Ben het in Engeland skoolgegaan en studeer, maar selfs Simon, wat hier agtergebly het, het nooit veel aandag van sy pa gekry nie.

“Is jy seker dis nie oor die dinge met Ben nie, Deborah? Is jy seker jy wil nie net vlug van Acorn Manor, van my af nie?” Daar is ’n desperaatheid in Simon se stem wat haar hart laat ineenkrimp.

“Ag, bog, Simon. Dis Ben wat aan morfien verslaaf is, dis Ben wat Annabella amper beduiwel het en Stefan amper sy lewe gekos het. Dis Ben wat Catherine …” Deborah kners op haar tande en probeer kalmeer voordat sy omdraai en na Simon kyk.

“Ben is bloot toevallig jou broer. Julle het die meeste van die tyd nie eens saam grootgeword nie. Jy is my liewe, dierbare vriend, Simon. Die een met wie ek maar eintlik van altyd af aanvaar het ek gaan trou. En jou pa was nog altyd net goed vir my. Die afgelope jaar het ek hier gebly, saam met jou in die Tin Lizzie universiteit toe gery, saam met jou gerinkink in die swembad, elke dag kos en slaapplek gekry sonder dat jou pa ooit enige vergoeding daarvoor wou aanvaar. As ek julle kwalik geneem het vir Ben se dinge, sou ek mos nie die res van die jaar hier aangebly het nie?”

“Ek het nog altyd gewonder of jy sou aangebly het as jy ander opsies gehad het.” Simon kyk haar halsstarrig aan.

Deborah voel die ergernis in haar opwel. “Nou tas jy my integriteit aan. As ek net gerieflikheidshalwe aangebly het, sou dit daarop neergekom het dat ek julle goedheid misbruik het. Nee, Simon, ek het hier gebly omdat ek naby jou wou wees. En ek het jou pa jammer gekry omdat ek kon sien hoe swaar die ding van Ben hom getref het. Ter wille van julle het ek Catherine verduur toe sy hier kom intrek het, al het ek vir haar soveel ooghare soos ’n kat wat deur ’n veldbrand gekom het.”

Simon steek sy hande in sy sakke en skop-skop na die randsteen om ’n akkertjie impatiëns. “Jy het seker die vakansie op Bergendal al die Davels met kleur en geur vertel van die ding met Catherine.”

Deborah gooi haar hande in die lug. “Liewe jimmel, Simon, dit was nie ’n geval van met kleur en geur vertel nie. Moeder en Vader wou weet waarom Catherine skielik in die winter haar intrek hier geneem het nadat oom Ruben haar gevra het om nooit weer haar voete op Acorn Manor te sit nie. Hulle weet mos almal Catherine was die een wat Ben aangestig het om Stefan en Annabella te ondermyn, hom gehelp het om inligting oor Stefan te kry. Inligting wat Stefan amper sy dood gekos het en boonop oom Aidan en julle eie pa in ’n baie moeilike posisie geplaas het. En die een oomblik word sy gevra om te verdwyn, en die volgende trek sy sak en pak hier in. Natuurlik sal hulle my vra wat aangaan. En natuurlik het ek hulle ’n baie kort weergawe van die gebeure gegee, maar verder het ons beter dinge gehad om oor te gesels.”

“En wat sê hulle toe?” brom hy, steeds duidelik ontsteld.

Deborah sug. “Wat kan hulle sê? Niemand vertrou Catherine nie. Eers het sy haar mes ingehad vir Willemien en amper veroorsaak dat sy en oom Aidan nie by mekaar uitgekom het nie. En toe, jare later, moes Annabella die spit onder haar afbyt. Wat sê mens as jy dan hoor dat die vrou wat vir die Davels so baie kwaad gesaai het, deur hul jare lange vriend, Ruben Gould, se seun oorweldig is en dat sy verwagtend geraak het? Dink jy hulle juig daaroor? Sê sy het haar verdiende loon gekry?

“Nee, Simon, as jy so dink, ken jy die Davels sleg. Ons hoef nie van haar te hou om te sien dat sy ook ’n onreg aangedoen is nie. En die feit dat jou pa die verantwoordelikheid aanvaar het vir jou broer se sondes, het hom net nog verder in my ouers se estimasie laat styg. Daar is miskien nie ’n hegte vriendskap tussen jou pa en myne nie, maar daar is wedersydse respek. Soveel as wat twee mans wat dieselfde vrou liefgehad het vir mekaar kan hê. En moeder Tamara het vader Joshua dalk bo jou pa gekies, maar sy was jou pa nog nooit vyandiggesind nie. Hy was ook baie goed vir haar. Kyk hoe het hy destyds, toe ons so brandarm was, vir Willemien gehelp. Haar deur die skool en die Academy gesit. Ag, daar is soveel wonderlike dinge wat al tussen die Davels en die Goulds gebeur het.”

Sy neem albei sy hande in hare. “En ons vriendskap, Simon, is een van die heel wonderlikste dinge wat tussen ons families gebeur het. My lewe sou soveel armer gewees het sonder jou.”

“Maar nou wil jy wie weet hoe lank weggaan. Die boendoes in. Jy wil my alleen hier los met ’n giftige vrou wat buite-egtelik die lewe geskenk het aan my broer se kind, en met my pa, wat hom skaars aan my steur.” Hy trek haar aan haar hande nader en laat rus hulle op sy bors. “Ek kan my nie iets ellendigers indink nie, Doepie. Jy kán dit nie aan my doen nie.”

Deborah kyk hom stil aan voordat sy weer praat, haar stem ’n oktaaf laer. “Ek moet, Simon, want ek het my eie ideale. Ek kan dit nie opoffer omdat jy eensaam gaan wees nie. Jy kan dit nie van my vra nie. Buitendien, as die universiteit weer begin, gaan jy so besig wees, jy sal my skaars mis.”

Sy sien hoe die skadu’s in sy bierkleurige oë kom lê. “Buitendien, jy is mal oor Ruby. Ek het mos vanoggend nadat ons hier aangekom het, gesien hoe jy met haar praat en haar rondstoot in haar waentjie. Jy kan help om haar groot te maak. Sy is immers jou broerskind. Ruby gaan iemand soos jy bitter nodig hê in haar lewetjie. Catherine se moedersinstink sal waarskynlik nie eens ’n veldmuis aan die lewe hou nie, jou pa wil niks met Ruby te doen hê nie, en ’n nanny kan net soveel doen.”

“Ben ontken dat hy Catherine ooit gedwing het …” Simon se stem is hees.

Deborah sug. “Ben is ’n liegbek, maar ek sal nie verbaas wees as Catherine gewillig was nie, Simon. Maar iemand soos sy sal nooit erken dat sy ’n intieme verhouding gehad het met ’n man tien jaar jonger as sy en boonop een wat besig was om ’n ander meisie die hof te maak nie. En dan het sy nog om alles te kroon so dikwels vir jou pa as gasvrou opgetree dat daar ook oor hulle fluisteringe was. Maar wat ook al gebeur het, Ruby het geen skuld daaraan gehad nie.”

Simon knik. “Jy’s reg oor Ruby, maar ek aanvaar nog glad nie dat jy na ’n godverlate plek in die middel van Afrika gaan en dan nog boonop as ’n seun vermom nie. Iets wat ek heel terloops nie eens vir my pa mag vertel nie.”

Deborah glimlag doelbewus guitig. “Van vermom gepraat, kom ons gaan kyk wat jou klerekas oplewer. Ek het by Christiaan werkklere gekry, maar ek sal seker soms moet presentabel lyk. En ek kan immers nie ’n manswinkel invaar en begin klere aanpas nie, nog minder na ’n snyer toe gaan en sê neem my mates, ek soek ’n pak klere nie.”

Simon glimlag teësinnig. “Die hemele behoed ons.”

Terwyl Deborah Simon aan die hand in die rigting van die herehuis sleep, besef sy dat dit ’n voorlopige wapenstilstand is. Sy weet Simon gaan nie ophou probeer om haar van plan te laat verander nie. En sy weet ook nou dat sy Simon deur ander oë sien ná haar kort maar intense ontmoeting met ’n blonde reus wat ewe goed Heat as Heath kon geheet het. Want dis wat hy selfs nou steeds regkry elke keer as sy aan hom dink. Haar van binne af verhit met emosies en verlangens wat sy nie geweet het bestaan nie. En hoegenaamd nie begryp nie.

“Ek is jammer jy het besluit om jou studie voorlopig te staak, Deborah. Dit het dan so goed gegaan?” Ruben Gould kyk haar met sy afwesige oë aan toe hulle aan die etenstafel sit.

“Daar is ’n paar dinge wat ek eerder op my eie wil navors, oom Ruben,” probeer sy die waarheid omseil. Uit die hoek van haar oog sien sy hoe Catherine ’n diep teug van haar wyn neem. Haar blonde hare is ietwat onnet, haar oë rooi. Van haar mooi figuur voor die baba het weinig oorgebly. Die laaste keer toe Deborah Catherine gesien het, was sy ver verwagtend.

“My pa sê dis soos déjà-vu,” het Simon haar voor ete gewaarsku. “Hy sê my ma was net so ná my geboorte. Oorgewig en onversorg geraak en te veel begin drink.”

“Debooorah,” Catherine lag vir haar oordrewe uitspraak, “wil seker nie meer in ’n huis bly met ’n vrou wie se eer haar ontneem is nie.”

Ruben lyk asof hy wil protesteer, maar Deborah spring hom voor.

“Debooorah neem besluite wat die beste vir haar toekoms is. Iets wat niks te doen het met jou eer nie, Catherine.” Deborah het skielik genoeg gehad van almal se op- en aanmerkings oor haar besluit, en heeltemal te veel van Catherine se houding teenoor haar sedert sy haar intrek hier geneem het.

“Oe, ouch.” Catherine loer vir haar oor die rand van haar glas.

“Kom nou, kan ons nie asseblief ’n maaltyd in vrede eet nie?”

“Jammer, oom Ruben.” Deborah kan haarself skop dat sy haar laat uitlok het. Dis selde dat almal in die huis saam om die tafel sit. Oom Ruben het waarskynlik spesiaal sy planne aangepas om ter wille van haar ook hier te wees.

Ruben glimlag en skud sy kop. “Ons gaan jou mis, Deborahtjie. Ek dink nie jy besef wat ’n vreugde dit vir my was om jou hier te hê nie. Daar was altyd ’n gelag en ’n geplannemaak terwyl jy hier was. ’n Gejil in die swembad. Jy het die son in die huis gebring.”

“En ek die seker die skadu.” Catherine se tong sleep effens.

“Genoeg, Catherine. En genoeg wyn ook.” Ruben se stem is beslis, maar daar is meteens ’n amper voelbare kwetsbaarheid in sy oë. “Ek het jou vanmiddag al ingelig dat jou aangetroude neef hierheen kom om aan jou oorlede man se familie verslag te doen oor jou en Ruby se welstand. Ek dink dis bewonderenswaardig dat hy ten minste oor jou welstand bekommerd is, al is Albert al amper drie jaar oorlede en al was julle mos eintlik baie kort getroud gewees. En ek dink dis net goeie maniere om te probeer nugter wees, aangesien hy al die moeite doen.” Hy staar haar ’n paar oomblikke stip aan voor hy sy blik na Deborah verskuif.

“Hoe lank vertoef jy, Deborah?”

“Ek het vir Simon gevra om my môre Pretoria toe te neem, oom Ruben. Ek wil ’n paar dae saam met die familie daar deurbring en ’n klompie aankope doen, en dan is ek weer op pad terug Bergendal toe.” Deborah sit haar mes en vurk netjies langs mekaar neer en vou haar servet op.

Catherine kom onseker orent. “Verskoon my, ek wil gaan regmaak vir die bewonderenswaardige skoonfamilie.” Sy struikel effens oor die rand van die Persiese tapyt, maar kry dan tog haar rigting deur toe.

Ruben kyk haar kopskuddend agterna. “As dit nie vir Ruby was nie …” prewel hy.

Oomblikke later klink die geluid van die deurklopper op. Ruben kyk na Simon. “Gaan maak tog vir die man oop, Simon, en gee hom iets om te drink in die ontvangskamer voor jy hom deurneem na Catherine se suite sodat sy kan tyd hê om presentabel te raak. Ek sien nie kans om hom te ontmoet nie.”

Simon skuif sy stoel agteruit en gehoorsaam duidelik teësinnig.

Ruben draai na Deborah. “Cook moes gaan nadat sy opgeskep het. Sal jy omgee om vir Catherine en haar neef oor so twintig minute koffie na haar suite te neem, Deborah?”

Deborah knik instemmend. Sy kan sien Ruben vind die situasie onhoudbaar. “Ek sal so maak. Gee oom om as ek intussen iets in die biblioteek gaan naslaan?”

Ruben skud sy kop. “Natuurlik nie, Deborah. Ek gaan inkruip. Ek sal jou aan die ontbyttafel sien en dan groet. Nag, kind. Wel te ruste.”

“Nag, oom, en dankie vir die heerlike ete.” Deborah sien dat hy haar skaars hoor en staan ook op.

Toe sy in die gang afstap, hoor sy stemme in die ontvangskamer en steek vas. Die deur staan oop, sien sy. As sy vinnig verbyglip, behoort hulle haar nie te sien nie. Sy loop so saggies moontlik op haar tone verby.

“… laakbare optrede,” hoor sy die ander man se stem in Engels opklink. Sy steek vas toe sy buite sig is.

“Ek ken Catherine glad nie, ek was in Noord-Rhodesië toe hulle mekaar ontmoet en getroud is en is nou vir die eerste keer terug in Suid-Afrika. Ook net vir ’n rukkie. Ek het dus onlangs eers gehoor van die debakel. Albert was dalk net ’n neef, maar ook ’n goeie vriend van my. Sy dood was vir my ’n groot skok. Ek voel my half verantwoordelik vir sy weduwee, veral toe ek hoor die res van ons familie, en haar eie ook, het haar verwerp. En op grond daarvan moet ek ten sterkste beswaar maak daarteen dat jou broer skotvry daarvan afgekom het.” Sy stem is diep en baie ernstig.

“Ek verseker u my broer het ons duidelik laat verstaan dat Catherine ’n gewillige deelnemer was,” hoor sy Simon sê.

Sy moet seker nie afluister nie, maar dis haar aanstaande man wat daar binne sit. Sy mag mos maar net seker maak of Simon nie dalk ondersteuning nodig het nie.

“Dis dus Catherine se woord teen syne.” Die stem het effens gesak. “Ek moet aanvaar dat daar ’n moontlikheid is dat jou broer nie skuldig is aan verkragting nie, maar toe hy hoor sy is verwagtend … Hemel, meneer Gould, sal ’n onskuldige man met integriteit nie die eerbare ding doen en met haar trou nie?”

“Sal u trou met ’n vrou wat u nie liefhet nie?”

Deborah kou haar bolip, nie seker met wie sy saamstem nie.

“As ek die oorsaak van haar ellende is, moontlik. Maar ek weet ek sal definitief nie toelaat dat my pa my verantwoordelikheid op hom neem nie. Catherine het ’n brief aan my geskryf en my laat weet dat sy bitter ongelukkig is hier. Dat sy net verduur word en haar lewe verder versuur word deur een of ander student wat hier inwoon. Selfs al het Catherine skuld aan die omstandighede gehad — iets waarvan ek nog glad nie oortuig is nie — is dit nie die soort atmosfeer waarin ’n kind behoort groot te word nie. Veral nie ’n dogtertjie nie.”

Deborah hoor hoe ’n glas onsag neergesit word. “Magtig, meneer Gould, het julle dan geen meelewing met ’n vrou in nood nie? Kan julle haar nie met deernis en medemenslikheid behandel nie? ’n Vrou wat deur haar familie versaak word? Een wat deur ’n familielid van jou misbruik is?”

Deborah hoor ’n stoel skuif. “Hoekom dink jy het my pa ons met haar opgeskeep, dêmmit? Jy sê self jy ken Catherine van g’n kant af nie. Ek stel voor ons praat weer ná jy haar beter leer ken. En die student na wie sy verwys, is my verloofde, ek moet u vra om met respek van haar te praat.”

Simon het hom vererg, besef Deborah, en dis nogal iets wat selde gebeur. Die feit dat hy haar sy verloofde noem, laat haar op haar tande kners. Hoekom haar nou bysleep by iets waarmee sy niks te doen het nie? Deborah draai vererg weg. Dankie vader dis haar laaste aand op Acorn Manor. Sy het nie meer krag vir al die intriges van hierdie huis nie.

“Hoe kan ek respek toon teenoor ’n vrou wat ’n ander vrou in nood kasty, tart en spot?”

Deborah steek weer vas toe sy die woorde hoor. Haar oë rek, haar mond val oop en sy bars sommer van ontsteltenis in ’n sweet uit. Die klein merrie! Sy draf die trappe twee-twee op, vlieg by die biblioteek in en plof in een van die leerstoele neer. Die klein heks! Deborah kyk na die horlosie op die kaggelrak. En nou gaan sy boonop nie tyd kry om na te lees wat sy wou nie, want sy moet vir die ellendeling en die feeks van ’n Catherine gaan koffie maak. Waar op aarde het sy Catherine gekasty, getart en gespot? Sy het haar soos die pes vermy waar sy ook al kon, maar dit was haar grootste sonde. Liegbekvroumens.

Deborah bly net daar sit, haar gedagtes ’n warboel van flitse wat spring van Catherine na Zimbabwe, na die konfrontasie met haar pa wat voorlê. Sy staan weer op. Laat sy tog maar die ellendige koffie gaan maak en klaarkry. As sy haar sonde nie ontsien nie, gooi sy sommer rotgif by.

Haar gemoed is net effens kalmer toe sy die koffiegoed boontoe dra en in die gang afstap tot by Catherine se suite. Sy balanseer die skinkbord op haar knie en klop aan die deur. Dit was klaarblyklik nie goed toe nie, want dit swaai sommer vanself oop.

“Jammer, ek wou nog klop, maar …” Deborah se woorde droog op. Catherine se deursigtige nagklere is genoeg om haar mond te laat oopval, maar die feit dat sy in ’n stywe omhelsing met ’n man is wat sy minute vantevore hoor sê het dat hy Catherine nie ken nie, is selfs nog skokkender. Dis egter eers toe die man omdraai dat sy byna beheer oor die skinkbord verloor. Koppies rinkel gevaarlik teen mekaar en die koffie stort uit die tuit.

Oë, amper dieselfde kleur as haar eie, gaan vlugtig oor haar. Heath Hughes hark met ’n groot hand deur sy blonde hare wat wild en wakker in alle rigtings staan.

“Maar jy is …” begin hy, kyk na Catherine en dan weer na Deborah.

“Sien jy, Heath, ek het nie eens privaatheid in my eie kwartiere nie!” Catherine druk ’n sakdoekie teen haar oë. “Kon jy nie maar geklop het nie, Deborah? Dis gaaf van jou om koffie te bring, maar ek is ook geregtig op privaatheid, weet jy,” sê sy in ’n lydsame stemtoon.

Deborah kyk Catherine stoïsyns aan. Skynheilige pes, dink sy, maar hou haar stem egalig toe sy antwoord. “Jammer, Catherine. Ek het geklop, maar die deur het vanself oopgeswaai.” Sy druk die skinkbord in ’n steeds verdwaasde Heath se hande. “Goeienag.”

Deborah vlieg behoorlik uit die kamer uit en in die gang af na die vleuel aan die teenoorgestelde kant van die huis waar sy haar eie suite het. Gehad het, besef sy. En dankie tog. Sy het werklik genoeg gehad van alles wat in hierdie vervloekte huis aangaan.

Toe sy haar deur agter haar toetrek, leun sy met haar rug daarteen en gly af en af tot sy op die vloer sit. Heath Hughes in ’n betraande Catherine se kamer. In ’n omhelsing. ’n Hartstogtelike een, as sy dink hoe sy hare gelyk het. Maar dis een ding. Hoekom traak dit haar? Sy het die man nog net een keer op Orange Hall gesien. Hy’s niks van haar nie. Sy ken hom nie eens nie.

Maar hoe beland hy hier in Acorn Manor en boonop in Catherine se arms? Haar oorlede man se neef … Maar hoe ken hy dan vir oom Aidan? Toeval? Sy glo nie juis aan toeval nie, maar wat anders kan dit wees? Gemene, nare, aaklige toeval.

Deborah voel ineens na aan trane. En dis die onverklaarbaarste van alles. Sy is nie juis ’n tranerige mens nie. En buitendien, waarvoor sal sy aan die tjank wil staan en gaan? Die man is niks van haar nie.

Deborah trek haar knieë teen haar bolyf vas en laat rus haar voorkop daarop. Wat gaan met haar aan? Eers kry sy snaakse kriewelings oor daardie ander mansmens daar by die ringmuur, en toe weer daar op Orange Hall elke keer toe sy binne trefafstand van Heath Hughes gekom het. En nou wil sy oor hom gaan staan en tjank? Omdat hy die skaars bedekte Catherine vasgehou het?

Deborah sug diep. As dit ’n siekte is wat sy onder lede het, sal dit hom gou moet uitwoed. Voor sy Zimbabwe toe gaan.

Zimbabwe. Dankie tog daarvoor. Daar sal sy nie tyd hê om kriewelings agter haar naeltjie te kry nie. Daar sal sy te besig wees om haar hande tot ’n bondel eelte te werk, te besig wees om kennis te versamel, haar drome te begin verwesenlik.


Vyf

Bergendal, Februarie 1924

“Ek en jou ma het lank gepraat, Deborah, en in die week dat jy weg was, gewik en geweeg en heroorweeg.” Vader Joshua se gesig is ernstig, sy oë bekommerd eerder as kwaai. “Ek wil die saak so gou moontlik afhandel voor daar misverstande kom en sodat ons almal so gou moontlik weet waar ons met mekaar staan.”

Deborah sluk swaar. Dis al asof haar aandete nie wil bly waar dit moet nie. Sy het al hierdie naar gevoel vandat Christiaan en Maryn kamer toe gestuur is hier op haar eerste aand terug op Bergendal. Sy’t sommer geweet wat dit beteken, veral toe Vader en Moeder aan tafel bly sit en gevra het dat sy ook bly.

“Ons is baie trots op jou akademiese prestasies en verstaan dat jy toekomsdrome het. Ons besef ook dat jy ’n uitsonderlike kind is en dat daardie drome dus ook uitsonderlik sal wees.” Hy kyk na moeder Tamara en dan weer na haar. “Ons wil jou graag Cambridge toe stuur.”

Deborah gooi haar hande in die lug. “Maar Vader …”

Joshua hou sy hand omhoog. “Wag nou, Deborah, ons gaan hierdie saak kalm benader. As jy die kursus wat die Patterson-vrou gedoen het, afgehandel het en jy voel steeds soos jy nou voel, dan sal ons jou na enige opgrawing laat gaan — waar jy ook al wil. Ons sal jou ook finansieel ondersteun sover ons kan. Benewens jou studie, wat ons uiteraard sal betaal, en maandelikse onderhoud, sal ons dieselfde bedrag as wat Annabella se Stradivarius-tjello ons gekos het, vir jou belê. Jy kan die opbrengs van die belegging enige tyd kry ná jy jou studie klaargemaak het. Daarmee kan jy dan selfs jou eie opgrawing finansier, as dit is wat jy wil doen.”

Deborah kyk pleitend na Tamara. “Moeder …”

Tamara beduie met ’n kopskud dat sy moet wag.

“Dit, Deborah,” vervolg Joshua, “is wat ons graag sal wil hê jy moet doen. Dis egter reeds vir my duidelik dat wat ons graag sal wil sien gebeur, nie is wat jy beoog nie.” Joshua leun met sy elmboë op die tafel en bou kerk met sy vingers. “Ek het dit verwag en dus intussen ook met Pernella Patterson kontak gemaak. Ons het ’n lang gesprek gehad. Sy klink vir my na ’n baie verstandige vrou en dis vir my duidelik sy begryp hoe jy voel, al het sy self baie sterk bedenkinge oor die saak. Sy het vir my verduidelik wat die omstandighede by sulke uitgrawings is en ek begryp nou beter waarom jou voorstel om as seun vermom te gaan, nie so verspot is as wat dit aanvanklik vir my geklink het nie.”

Hy druk die kerktoring van sy vingers teen sy ken en bly ’n oomblik stil. “Sy het my dit op die hart gedruk dat sy geen verantwoordelikheid vir jou veiligheid of wel en wee kan aanvaar nie, maar dat sy uiteraard haar bes sal doen om jou veiligheid in ag te neem waar sy kan.”

Deborah voel hoe die vreugde deur haar begin stu.

“Hoewel ons eintlik daarteen gekant is dat jy saam met haar Zimbabwe toe gaan, sal ons — as jy werklik daarop aandring — jou toelaat om te gaan. Wag, moenie nou al opspring nie,” maan hy toe sy haar stoel begin agteruitskuif. “Daar is ’n paar voorwaardes.

“Nommer een,” tik hy op sy vingers af, “Hempies gaan saam met jou. Ek het met Pernella daaroor gesels en sy het nie veel besware nie, solank ek Hempies, en natuurlik vir jou, finansier. Nommer twee.” Hy buig sy wysvinger agteroor. “Jy gaan net vir so lank as wat Pernella Patterson daar is. Jy bly nie ’n dag langer nie. Sy reken sy sal net ’n paar maande aan Zimbabwe kan afstaan en dan wil sy Egipte toe gaan. Daarheen laat ek jou volstrek nie gaan nie en dis nie onderhandelbaar nie. Moet ook nie dink dat ek vorentoe van plan sal verander nie. Nommer drie — jy hou ’n lae profiel, en ek bedoel baie laag. Jy is daar as Pernella se handlanger, nie veel meer nie. Jy sal sorg dat jou tent reg langs hare opgeslaan is en jy doen alles wat sy vir jou sê of vra. En dan die laaste van die groot voorwaardes — en daar is nog baie kleineres waaroor ons later sal praat.” Joshua vleg sy vingers ineen en maak ’n brug vir sy ken om op te rus. “Jy trou met ons nuwe buurman sodat ek weiding op sy grond kan kry en daarmee saam pompregte uit die nuwe dam.”

Deborah voel hoe haar kaak sak terwyl sy haar pa verslae aanstaar.

“Maak toe jou mond, Deborah, jou vader terg jou net.”

Deborah se kop ruk in Tamara se rigting en sien die breë glimlag om haar ma se mond. Sy kyk weer na haar pa en sien sy stout grinnik.

Dit neem Deborah ’n sekonde voordat die humor tot haar deurdring. Sy druk haar hande voor haar oë. En dan bars sy tot haar ontsteltenis in trane uit.

“Hoe het Moeder dit reggekry?” vra Deborah toe haar snikke teen haar ma se bors bedaar het en Joshua, verleë in die teenwoordigheid van trane, verskoning gemaak het om op die stoep te gaan pyp opsteek.

Tamara kyk af na haar en woel haar hand deur Deborah se hare. “Wat laat jou dink dis deur my toedoen?”

Deborah glimlag floutjies en snuit haar neus in die sakdoek wat Tamara in haar hand gedruk het. “Ek ken mos vir Vader. En vir Moeder.”

“Jou vader het baie sterk oortuigings, Doepie, veral wat sy kinders betref. Julle is vir hom baie kosbaar, en hy verstaan nie altyd hoe ons vroumense se koppe werk nie.” Sy vee ’n laaste nattigheid van Deborah se wang af. “Al wat ek doen, is om aan hom te probeer verduidelik totdat hy begryp.”

Die trane wel opnuut in Deborah se oë op. “Dankie, Moeder. Moeder sal nooit weet wat dit vir my beteken nie.”

Tamara knik, gaan sit weer en beduie dat Deborah dieselfde doen.

“Dis nou alles goed en wel, Deborah,” vervolg sy toe Deborah gehoorsaam het. “Ek wil jou net vra om baie mooi oor die saak te gaan nadink. Ek stem saam met jou vader dat die Cambridge-opsie verreweg die beste besluit vir jou en jou toekoms sou wees. Jy sal minstens ’n jaar daar kan studeer, selfs verder gaan, as jy sou wou. Jy kan gekwalifiseer daar uitstap, miskien agterkom dat daar ander dinge is wat jy wil doen.” Sy lig haar hand toe Deborah haar wil antwoord. “Wag nou. As jy saam met Nelly gaan, is dit hoogstens vir ’n paar maande. Wat dan? Wat sal jy daarna doen?”

Deborah kou haar onderlip. So het sy nog nie daaraan gedink nie. “Ek weet nie, Moeder. Ek weet net ek moet gaan. Dis asof alles in my ja skree vir hierdie geleentheid. Miskien sal ek daarna Cambridge toe gaan as Vader nog bereid sal wees om my daar te laat studeer. Miskien sal daar ’n ander geleentheid opduik. Ek weet nie, maar wat ek wel weet, is dat ek nooit iemand soos Catherine wil wees nie. Iemand wat vroeg in haar dertigerjare nog nooit iets gedoen het waarvoor sy werklik ’n passie het nie.

“Ek het baie gedink ná die laaste keer dat ek haar gesien het. Ek dink sy is soos sy is omdat sy glo haar geluk hang van ander mense af. Ek dink sy dink die lewe skuld haar geluk. Ek, daarenteen, het besef mens moet verantwoordelikheid aanvaar vir jou eie lewe, jou eie geluk … self besluit wat jou drome is en self sorg dat dit bewaarheid word. Onafhanklik van ander mense. En dan moet jy vertrou dat die Hoër Hand jou sal lei en help.” Deborah is skoon uitasem toe sy klaar gepraat het.

Tamara kyk haar lank en peinsend aan. “Wanneer het jy so mooi grootgeword, Doepie?” vra sy uiteindelik sag, haar eie oë skielik blink. “Ons almal weet jy is slimmer as wat goed is vir ’n meisiekind, maar wys … Ek het nooit besef jy het ook wys geword nie.”

Deborah sluk en probeer glimlag, maar haar onderlip begin bewe.

Tamara vou haar hand om Deborah s’n. “Ai, my Doep-kind, ek weet jy was altyd maar bietjie van die afskeepkind. Nie omdat ons jou nie net so liefhet as die ander nie, maar omdat jy altyd so selfstandig, so onafhanklik was. Ons het te maklik toegelaat dat jy net maar na jouself moet omsien. Solank Hempies of Simon by jou is, het ons geglo, is jy veilig en sal jy maar regkom. En jy het.”

“Dit het my goed gedoen, Moeder. My sterk gemaak.” Deborah se stem is nog nie heeltemal vas nie.

Tamara glimlag hartseer. “Miskien, Deborah, maar ek voel tog dat ons jou, sonder dat dit ons bedoeling was, ’n onreg aangedoen het. Ons was te min dáár vir jou. Ek is bitter jammer daaroor. En ek hoop jy weet dat ons jou net so liefhet as vir die ander.”

Deborah druk haar ma se hand styf teen haar wang vas en knyp haar oë toe. “Moeder sal nooit weet hoeveel Moeder se woorde vir my beteken nie. Nooit nie.”

“Ag nee, allawêreld. Is daar dan steeds ’n tranedal?” Joshua se stem klink grof in die deur op, maar toe Deborah opkyk, sien sy ’n sagtheid in sy oë wat haar hart skielik lig en wonderlik laat voel. Hulle het haar waarlik lief, besef sy. Moeder sê nie maar net so nie.

“Annabella het laat weet die ding lê in haar kas. Stefan weier dat sy dit dra.” Tamara se oë dans. “Sy sê jy sal dit dalk nuttig vind vir jou ekspedisie en wel om voor die hand liggende redes.”

Deborah kyk op van haar ontbytpap af en frons toe sy die kontrepsie in Tamara se hande sien. Die afgelope paar dae was ’n geharwar van bedrywigheid om alles gereed te kry vir haar vertrek. Sy kom orent. “Wat op aarde …”

Tamara keer ’n laggie met haar hand. “Dit het selfs ’n naam. Dis ’n Symington Side Lacer. Kyk, dit ryg hier langs die kante toe en trek jou … uhm … kurwes plat. Annabella sê dis mode om plat van voor te wees, maar Stefan reken dis ’n simpel mode. In elk geval, met so ’n ding sal jy dalk katoenhemde kan dra pleks van kakie. Mens sal nie jou …” Sy begin weer lag.

“… uhm … kurwes kan sien nie,” voltooi Deborah die sin met ’n grinnik en vat die snaakse gedoentetjie by Tamara. “Dit kan dalk net werk. Gelukkig is ek nie heeltemal ’n van hogenboesem soos party van ons nie.”

“Nou toe, gaan toets dit uit as jy klaar geëet het. Hoe vorder jou pakkery?” Tamara vee ’n paar krummels van die tafeldoek af.

“Ek het klaar geëet, Moeder, dankie. Daar is nie veel om te pak nie. Ek het die naweek toe hy en Maryn hier was, ’n paar hemde by Christiaan gekry wat al weer te klein geraak het vir hom. So vinnig as wat hy groei, gaan hy nog groter as Vader word. Ek weet nie wat hulle in daardie koshuis gevoer word nie. Sy broeke is al klaar te wyd vir my om die middel. Dankie tog vir kruisbande. By Simon het ek ’n tweedbaadjie en ’n netjiese broek en twee hemde gekry. Skoene is ’n probleem. Ek is maar bly ek het destyds in Pretoria vir my die oprygstewels gekry, al het die omie van die skoenwinkel amper op sy rug geval toe hy hoor dat ek hulle vir myself koop.”

Sy grinnik by die herinnering aan die man se verontwaardiging. “In elk geval, die stewels sal maar permanent moet diens doen. Hulle is darem lekker ingeloop, maar gelukkig nog nie gaar nie. Ek het sakdoeke, kouse, onderklere, en ek neem ’n paar boeke saam. Seep het ek en handdoeke en sulke goed. Sketsgoed, aantekeningboeke, penne, potlode. Pernella het gesê sy sal sorg vir alle ander gereedskap, kampgoed, kos en sulke goed. Gelukkig hanteer sy al die dokumentasie ook. Sy gaan egter vir my ’n lys gee van goed wat ek in Pretoria moet koop voor ons vertrek.”

“Ek sal vir Bettie aansê om vir jou eetgerei te pak. ’n Blikbord en beker en mes en vurk en sulke goed. Sy sal weet wat jy nodig het. Vader sal sorg vir jou tent en ek het reeds vir jou slaapgoed uitgesit. Op Rustenburg sal ons vir jou ’n muskietnet, sitronellaolie en kinien kry. Ek en Vader gaan Vrydag daarheen vir voorraad.” Tamara skud haar kop, haar mond ineens stram. “Soms wonder ek of dit ’n goeie ding is dat ek jou vader omgepraat het, Deborah. As jy iets moet oorkom …”

Deborah slaan haar arm om Tamara se skouers. “Daar sal niks verkeerd loop nie, Moeder. Pernella was al op vele sulke ekspedisies. En sy het laat weet sy was suksesvol met die borg wat sy genader het. Dié sluit glo moontlik bietjie later by ons aan. Hy wik en weeg nog daaroor. Glo ’n antropoloog of ’n ding.

“Vader sal seker bly wees om te hoor dat daar nog ’n man saamgaan. En dan is daar ook ’n doktor Ron Maguire wat reeds daar is. Albei was in een of ander stadium glo medestudente van professor Dawson toe hy onder Grafton Elliot Smith aan die Universiteit van Londen studeer het. Hulle sal dus seker net in beendere belang stel.” Sy snork effens. “Geraamtes is nou nie juis vir my prettig nie. Ek wil nie noodwendig weet hoe die mense gelyk het nie. Ek wil weet hoe hulle gedink het.”

Tamara knik. “Ek kan dit goed verstaan. Nietemin, dit laat my ook beter voel dat daar minstens twee ouer mans by is — al sal dit sake vir jou dalk bietjie bemoeilik. Maar hoe voel Simon oor alles? Het hy darem nou al aanvaar dat jy gaan?”

Deborah haal haar skouers op. “Hy het nie veel van ’n keuse nie, het hy?” Sy sug. “Maar dis vir my aaklig dat hy my kwalik neem. Aaklig dat hy vir my kwaad is. Ons was nog nooit langer vir mekaar kwaad as wat ’n kortstondige woordewisseling duur nie.”

“Nooi hom plaas toe die naweek, Deborah, dat julle die saak kan uitpraat. Rustig. Weg van al die spanning van Acorn Manor,” stel Tamara voor en vee Deborah se kuifie teer van haar voorkop af weg.

“Dankie, Moeder, ek dink dis wat ek moet doen. Maar nou wil ek eers hierdie kontrepsie gaan aanpas.” Sy hou die Symington Side Lacer omhoog.

Tamara glimlag guitig. “Kom wys my tog.”

Acorn Manor, dink Deborah terwyl sy opstap na haar kamer. Nee, sy wil nie eens aan die plek dink nie. Al die wonderlike herinneringe van haar en Simon saam daar word nou oordonder deur die toneel waarop sy in Catherine se suite afgekom het. Snags kry sy drogdrome daarvan en bedags moet sy gedagtes daaraan met geweld beveg.

Sy verstaan steeds nie hoekom dit haar so ontstel het nie, sy weet net dit het. Verskriklik.


Ses

Bergendal, Februarie 1924

“Dis ’n ses, dêmmit!” roep Deborah uit.

“Nie eens ’n vier nie.” Simon vang die krieketbal wat Hempies vir hom teruggooi.

“Jy verneuk, Simon Gould! Wat sê jy, Hempies?” Deborah plant haar een hand in haar sy en tik-tik met die kolf op die grond.

“Ek het die bôl ver gaan haal.”

“Sien!” Deborah gooi haar arms wyd oop en glimlag triomfantelik. “Wat het ek jou gesê?”

“Honou, Hempies, jy is in my span. Moenie staan en punte weggee nie!” protesteer Simon laggend.

Hempies haal sy skouers op. “Die bôl het getrek waar hy getrek het.”

“Nou goed, maak dit dan maar ’n vier,” gee Simon toe.

“Jy verneuk steeds. Dit wás ’n ses. Maar toemaar.” Deborah vat die kolf met albei hande vas en kap op die grond voor haar. “Ek slaan jou volgende ou balletjie dat nie eens Hempies hom sal kan kry nie! Kyk maar.” Sy vee haar hand aan haar sitvlak af en vat weer die kolf vas.

Die volgende bal kom, soos die vorige een, weer sekuur op haar kolf af. Toe die kolf die bal tref, weet Deborah sy het haar woord gestand gedoen. Met oë op skrefies hou sy die bal dop waar dit oor die toppe van lemoenbome seil, spring in die lug in en gee ’n uitbundige oorwinningskreet terwyl Hempies soos ’n vlakhaas agternahardloop. “Sien jy nou? Sien jy nou!” roep sy uit en dans ’n riel.

“Doeoeoepieieie!”

Deborah kyk stoep toe en sien Bettie met haar hande voor haar mond roep. Sy beduie wild dat hulle moet huis toe kom.

“Lyk my Moeder-hulle soek ons. Ook maar net jou geluk.” Deborah druk die kolf onder haar arm en stap na Simon toe.

Simon slaan sy arm om haar skouers terwyl hulle aanstap huis toe. “Jy sal ’n man ’n kompleks gee, Doep.” Hy woel met sy ander hand deur haar natgeswete hare. “Jy doen te veel dinge te goed.”

“Ag, bog, man.” Deborah glimlag en kyk op na hom. “Ek was vandag maar net gelukkig.” Sy trek haar hemp weg van haar bolyf. “Moeder gaan weer kla omdat ons so in die hitte gespeel het. En Vader … O, gaats …” Sy steek vas toe sy ’n vaal lorrie onder die groot sering sien staan. “Lyk my ons het gaste. Vader gaan die stuipe kry as ek so voor mense rondloop.” Sy beduie na haar langbroek en druk die kolf in Simon se hande. “Ek gaan by die kombuis inglip en gou iets anders aantrek. Hou jy solank die fort.”

Deborah hardloop agter om die huis, deur die kombuis en vlieg nog half sonblind in die gang af. Die volgende oomblik bots sy trompop met ’n groot figuur wat uit die voorkamer kom.

“Jammer, Vader!” roep sy uit en staan terug. Sy kyk op en op en op. Lank voor hulle mekaar in die oë kyk, weet sy al dat dit nie haar pa is teen wie sy vasgehardloop het nie.

“A, die mannetjie wat my potskerwe vertrap het.” Sy glimlag is skewerig. “Maar ek moet sê, ek kan jou amper vergewe. Daardie twee sesse wat jy ná mekaar geslaan het, was darem alte pragtig.” Die blou oë boor in die skemerte van die gang in hare. “Ek en jou pa het staan en kyk van die stoep af.”

Deborah kan hom net sprakeloos aankyk. Wat op aarde maak Heath Hughes in hul huis en hoe de deksels weet hy van die potskerwe …

“Jy moet Deborah se broertjie wees. Julle lyk amper identies. Is julle die tweeling waarvan jou ma gepraat het? Nee, seker nie, jy is darem bietjie jonger as sy.”

“Ek sien jy het ons nuwe buurman ontmoet, De … Doepie?”

Deborah kyk verlig na Tamara wat ook haar verskyning uit die voorkamer maak.

“Heath Hughes,” hy steek sy hand uit, “aangenaam, Doepie.”

Deborah voel vir die tweede maal die effens eelterige hand sterk om hare sluit en wens sy kan in ’n gat wegsink. Haar gedagtes is ’n mallemeule terwyl sy probeer sin maak van alles.

“Doepie, vra meneer Hughes om verskoning dat jy sy eiendom wederregtelik betree het en dan gaan roep jy vir Deborah. Meneer Hughes het haar glo by Aidan-hulle ontmoet.” Deborah kan hoor haar ma is dik van die lag.

“Ek is jammer oor die potskerwe,” mompel Deborah onder haar hoed uit.

Heath lig sy wenkbroue. “Dis nie heeltemal wat jou ma gesê het jy moet sê nie, boetman, maar solank jy belowe dat dit nie weer sal gebeur nie, maak ons vrede.” Heath klop Deborah op die skouer dat sy effens daarvan hik en draai om na Tamara. ”Hoeveel kinders het u en meneer Davel?”

“Genoeg om ons baie besig en meestal vermaak te hou,” lag Tamara en neem hom aan die arm. “Kom, ek wys u waar die badkamer is en dan drink ons iets koels. Toe, Doepie, sê Deborah moet gou maak. Ek sal gou vir Simon onderskep en inlig dat ons ’n gas het. Hy sal seker ook gou wil opfris. Ek kan nie verstaan dat julle so in die hitte wil staan en krieket speel nie.”

Deborah knik net en laat spaander met die trap op. Sy stort blitsig en trek vinnig ’n rok aan. Haar hare is nog klam en staan in puntjies van haar gesig af weg, maar daaraan kan sy nie veel doen nie. Wat haar baie meer bekommer, is die feit dat Heath Hughes hier is. Klaarblyklik hul buurman is. Die einste buurman wat sy daar bo by die ruïnes gesien het. En dat hy nou dink daar is twee van hulle. Doepie en Deborah. Sou Moeder vir Simon verduidelik het? En vir Vader ook? Moontlik terwyl Heath na die badkamer is waarheen hy klaarblyklik op pad was toe sy teen hom vasgehardloop het? En hoekom het Moeder … Vader sal mos nie … Hy het so ’n ding oor eerlikheid …

Deborah blaas haar asem lank uit. Sy lyk min of meer presentabel en sal weldra agterkom hoe die vurk in die hef steek. Nou moet sy onder kom en in die gesig staar wat daar te stare is.

Heath kom hoflik orent toe sy die voorkamer binnekom. “Middag, juffrou Davel, gaaf om u weer te sien,” groet hy formeel, sy oë onleesbaar.

Deborah lig haar ken. “Middag, meneer Hughes.”

“Kom sit, Deborah. Jou moeder sal nou weer terug wees. Sy het gou vir ons limonade gaan haal. Meneer Hughes is eintlik hier om met my oor weidingsregte te kom praat, maar hy sê julle het mekaar op Orange Hall ontmoet?” Haar vader se oë is nie heeltemal so befoeterd as wat sy verwag het nie.

“Ja, Vader.” Deborah gaan sit op die puntjie van die stoel.

“En daar is ons toe al die tyd bure.” Heath gaan sit ook weer. “Klein wêreldjie. Ek en Aidan het mekaar op ’n veiling op Rustenburg raakgeloop. Ons het op dieselfde stapeltjie boeke gebie en toe aan die gesels geraak en so is ek uitgenooi Orange Hall toe. Maar ek het nie besef jy is my buurman se dogter toe ons aan mekaar voorgestel is nie. Hier is mos baie Davels in die omgewing. Jou ooms, verstaan ek.”

Dit klink al vir haar asof hy effens ongemaklik is.

“Ja, ons is ’n groot familie.” Deborah kyk verlig weg toe sy ’n beweging by die deur sien. “O, hier is jy ook, Simon. Jy het meneer Hughes, ons nuwe buurman, al ontmoet. By Acorn Manor.”

Simon steek vas en kyk van Deborah na Heath terwyl sy wenkbroue agter sy bruin krulle inklim. “Catherine se neef. Ja, ons het ontmoet.” Sy mond trek effens smalend en die knik in Heath se rigting is maar effentjies.

“Tante Tamara het my kom sê dat die nuwe buurman hier is, maar ek het nie besef dis jy nie.” Simon gaan sit in die stoel langs Deborah s’n.

Heath sit agteroor in sy stoel. “Albert, Catherine se oorlede man, was my oom se enigste seun. Dis hoekom ek Klipfontein geërf het nadat Albert in die Rooi Opstand doodgeskiet is. Dis hoe ek die buurplaas bekom het en ook, as gevolg van Catherine, by julle Goulds uitgekom het. Nou is ek eers verstom oor hoe klein die wêreld is.”

Joshua kug. “Tja, maar dis darem ook nou nie te veel van ’n toeval nie. Die plase lê wyd, maar die gemeenskappie is mos maar klein. Het die Catherine-meisiekind nie juis haar man ontmoet by een van jou pa se gesellighede nie, Simon? Sy het mos destyds al, toe Orange Hall nog aan Ruben behoort het, daar geboer. Ja, ek verbeel my tog Ruben het hulle nog aan mekaar voorgestel.”

“Dis moontlik, oom Joshua. Ek was destyds nog te jonk om my aan sulke dinge te steur.” Simon klink so stroef as wat hy lyk.

Vader lyk verlig toe moeder Tamara met die glase limonade op ’n skinkbord inkom, dink Deborah. En sy is self ook. Die atmosfeer tussen Hughes en Simon is amper tasbaar. Simon het haar natuurlik vertel van hulle gesprek daar in Acorn Manor se ontvangskamer en sy het maar liewer nie gebieg dat sy afgeluister het nie. Ná die voorval in Catherine se kamer wou sy so min moontlik van Heath Hughes hoor.

Heath en Simon kom albei orent, maar Simon is naaste en neem die skinkbord by Tamara. Deborah sien hoe Tamara, toe hy haar eerste bedien, na Simon se stroewe gesig kyk, haar voorkop op ’n plooi trek en haar kop effentjies skud. As Simon weet wat is goed vir hom, sal hy wel deeglik ag slaan op daardie waarskuwinkie. Moeder verduur nie onmin of swak maniere nie, en gaste op Bergendal word met respek behandel. Veral as die gas weidingsregte kom bespreek.

Tamara vra bietjie uit oor Heath Hughes se agtergrond, maar Deborah hoor dit skaars. Sy wil net so gou moontlik hier wegkom. Êrens kom waar haar hartklop weer kan bedaar, waar sy kan probeer vergeet hoe hierdie man gelyk het toe sy by Catherine se suite ingestap het. En veral probeer vergeet van hierdie vreemde iets wat tussen hulle pols en klop en die haartjies oor haar hele lyf laat orent staan.

Haar glas is dan ook skaars leeg toe sy opstaan. “Ek is seker Vader en meneer Hughes het baie dinge om te bepraat. Verskoon my, ek het ’n paar goed om na om te sien.”

Heath kom ook orent. “Dis goed om jou weer te sien, juffrou Davel.” Hy kyk vlugtig na Simon en dan na Joshua voor hy weer na haar kyk. “Ek het gehoop ek kan iets gou met u bespreek sodra ek my sake met u vader afgehandel het? Daar is ’n misverstand wat ek graag uit die weg sou wou ruim.”

Deborah vleg haar hande terwyl haar gedagtes rondjaag, verskoning soek.

“Ek sal Deborah gaan roep sodra u en my man se gesprek afgehandel is,” bied Tamara aan.

“Ek dink nie …” begin Deborah, maar kry dan dieselfde waarskuwende kyk van haar ma as wat Simon gekry het. Sy knik. “Goed dan. Verskoon my, Vader?” Sy wag totdat sy knik kom, en swaai om. Sy hoor hoe Simon ook verskoning maak, maar toe sy by die deur uit is, wag sy nie vir hom nie, vlieg net weer met die trap op na haar kamer toe.

Die huiwerige kloppie aan die deur kom nie te lank daarna nie. Deborah maak die deur op ’n kier oop. “Nie nou nie, Simon …” probeer sy keer, maar Simon druk die deur groter oop en kom haar kamer binne.

“Vader sal …”

“Ek weet ek mag nie hier in jou kamer kom nie, Deborah, maar ek dink jy skuld my ’n verduideliking.” Sy oë is ’n diep bruin van ontsteltenis. “Wat gaan hier aan?”

“Wat gaan waar aan? Ons buurman is toevallig Catherine se neef. Kan ek dit nou help?” Deborah vou haar arms.

“Nee, maar wat wil die man met jou bespreek? Watse misverstand? Hoekom het jou ma vir my gesê die man dink jy het ’n broertjie met die naam Doepie? Hoekom weet ek nie dat jy hom by Aidan-hulle ontmoet het nie? Wat is dit wat daar tussen julle is? Ek is nie blind nie!”

Deborah kyk hom ’n oomblik stil aan. “En watter vraag moet ek eerste beantwoord?”

Simon staar haar net peinsend aan.

Deborah sug. “Ek het ’n klómp mense by oom Aidan-hulle ontmoet. Hierdie Hughes-man was maar net een van hulle. Hoekom sal ek hom nou uitsonder en vir jou vertel dat ek hom ontmoet het? Ek weet nie van watter misverstand hy praat nie, die Doepie-ding het per ongeluk gebeur, en ek weet glad nie wat jy bedoel met die res nie.”

“Jy ontmoet hom by Aidan-hulle en moes hom gesien het toe jy vir hom en Catherine koffie geneem het, maar jy sê nie vir my nie? Hoe het ek dit nou, Deborah? Ons wat alles met mekaar deel? En jy weet goed wat ek bedoel met ‘die res’. Daar is iets baie snaaks tussen jou en hom. Mens kan dit nie miskyk nie.” ’n Bietjie wit speeksel het in Simon se mondhoek opgedam soos altyd wanneer hy ontsteld is.

“Ek het hom en Catherine in ’n … kom ons sê … verleentheidwekkende situasie betrap. Ek het nie gedink dis nodig dat ek jou daarvan vertel of dat ek hom al voorheen ontmoet het nie. Dit was net eenvoudig nie belangrik genoeg nie.” En sy sou nie haar onverklaarbare ontsteltenis kon verduidelik het nie, voeg sy woordeloos by.

Simon kyk haar ondersoekend aan. “Maar ons vertel mekaar alles, Deborah? En ek kan darem nie glo dat ’n volwasse man soos hy … Dis nie verleentheid wat die atmosfeer tussen julle veroorsaak nie, Doepie.” Hy skud sy kop beslis en vou ook sy arms. “Hy het ’n ding oor jou.”

Deborah lag ongelowig. “’n Ding? Ag, jy is laf, Simon. Ek ken hom — buiten twee baie vlugtige ontmoetings voor vanmiddag — van g’n kant af nie.”

Simon frommel sy onderlip teen die boonste een vas en skud weer sy kop. “Maak nie saak nie. Ek weet hoe begeerte in ’n man se oë lyk as ek dit sien, en dis presies wat ek vanmiddag gesien het. Verdomp, Doepie, ek is self ’n man. Ek weet hoe mans voel en dink. Ek weet veral hoe hulle voel en dink as jý die onderwerp van sulke gevoelens en gedagtes is. Dit het al voorheen gebeur as ons uitgegaan het, maar dié keer is dit anders.” Hy kom staan voor haar. “Want die keer het jy ook gereageer, al het jy dit hoe goed probeer wegsteek.”

Deborah draai weg. “Twak, Simon. Jy verbeel jou dinge.” Sy gaan staan voor die venster en kyk uit oor die berge, die lemoenboorde. Dis moeilik om te lieg wanneer mens grootgemaak word in ’n huis waar leuens nie verduur word nie. En tog kan sy nie aan Simon erken hoe sy voel as sy Heath Hughes sien nie. Dis te vernederend.

Simon se hande rus ineens warm op haar skouers. “Vir die eerste keer is ek amper bly jy gaan weg, Doepie. Vir die eerste keer is ek verlig dat jy as ’n seun vermom gaan na ’n plek ver weg van allerlei versoekings en verleidings.”

Deborah sug en draai om na hom toe. Sy kyk die klein entjie op na hom. “Daar het jy dit, Simon. Ek weet nie waaroor jy so te kere gaan nie.” Sy stoot hom weg toe hy sy kop oor hare wil laat sak. “As Vader jou hier betrap, is ons albei in groot moeilikheid. Gaan lees ’n boek of iets. Dis wat ek nou gaan doen. Die spelery in die son het my tam gemaak. Miskien sal Moeder my nie steur as ek met ’n boek op my neus aan die slaap geraak het nie. En dan hoef ek die man nooit weer te sien nie.”

Hoe vurig hoop sy dat sy hom nooit weer hoef te sien nie, dink Deborah heimlik. En hoe vurig is die behoefte nie om hom wel weer te sien nie.

Simon kyk haar nadenkend aan en haal dan sy skouers op. “Ek sal doen wat jy sê, Doepie, soos ek meestal doen, maar iets is nie lekker nie. En van die teendeel sal jy my nie oortuig nie.” Hy druk ’n soen op haar voorkop en stap hande in die sakke, sy kop vooroor geboë, uit haar kamer uit.

Deborah het skaars die boek oopgemaak toe daar weer ’n klop aan die deur is. Sy sug en klap maar weer die boek toe. “Kom in.”

Tamara loer om die deur en maak dit dan agter haar toe voor sy langs Deborah op die bed gaan sit. “Jou vader is woedend vir my omdat ek Hughes onder die verkeerde indruk gebring het. Hom laat glo het daar is ’n Doepie én ’n Deborah.”

Deborah sit regopper en glimlag. “Hoekom hét Moeder?”

Tamara haal haar skouers op. “G’n vrou wil lyk soos jy gelyk het as daar ’n man soos die mooie Heath Hughes op besoek is nie. Buitendien, Nelly het ons dit so op die hart gedruk dat ons vir niemand moet sê van jou en die vermomming nie dat ek maar net op die ingewing van die oomblik besluit het dis beter as Heath nie weet jy lyk dikwels soos ’n opgeskote knaap nie. Die wêreld is te klein — soos ons vanmiddag weer wel deeglik agtergekom het.” Tamara sit haar hand oor Deborah s’n. “Julle is baie bewus van mekaar, Deborah. Is daar iets wat ek moet weet?”

Deborah kyk haar ma ontsteld aan. “Waar kom julle daaraan? Simon het ook kom neul oor …” Sy gooi haar hande in die lug.

Tamara skud haar kop stadig. “Deborahtjie, die weë tussen ’n man en ’n vrou is vreemd. Hou nou op om vir my en vir jouself te lieg en vertel my sommer ook wat skeefgeloop het? Want dis vir my baie duidelik dat iets tussen julle gebeur het.”

Deborah trek haar knieë na haar voorkop toe en druk haar hande voor haar gesig. Sy sit ’n oomblik so, sien weer vir Heath in die omhelsing met Catherine. Dan sug sy diep en kyk na Tamara. “Ek weet nie wat dit met my is nie, Moeder. As ek die man sien, kry my lyf ’n lewe van sy eie. En my kop kan dit nie beheer nie. Selfs toe hy my op Klipfontein betrap en gedink het ek is ’n seun, het ek hierdie vreemde gevoel gekry. En ek kon nie eens sien hoe hy lyk nie. Dis net asof … asof …”

“Julle iets in mekaar herken het?” Tamara kyk haar met wyse oë aan.

Deborah knik. “En daar by oom Aidan-hulle … toe ek hom sien …” Sy skud haar kop, onmagtig om in woorde om te sit wat sy gevoel het, maar in Tamara se oë kan sy sien haar moeder begryp. Deborah sug. “En toe op Acorn Manor. Ek het nie geweet dis hy nie, maar ek het gehoor hoe hy die naarste goed van my sê. Goed wat Catherine by hom aangedra het. Nie dat hy geweet het dat hy oor my praat nie, maar in elk geval. Oom Ruben het gevra dat ek vir hulle koffie neem en daar kry ek hom en Catherine …”

Tamara se wenkbroue skiet omhoog en Deborah druk weer haar hande voor haar gesig. “Catherine se nagklere het net mooi niks aan die verbeelding oorgelaat nie, hulle was in ’n omhelsing, ’n vurige een. En dit nadat hy op Orange Hall vir my gesê het ons sal mekaar weer sien. En boonop het Simon vir hom gesê dat ons verloof is. En hy sal seker uitvind dis ek …” Sy skud haar kop magteloos.

“En nou gaan jy die boendoes in en Catherine is hier en jy weet nie hoekom dit saak maak nie, maar dit maak wel saak.” Tamara trek Deborah teen haar vas en streel oor haar hare. “Ai, my ou dogtertjie. Grootword is so moeilik. Veral vir ’n vrou.” Sy sug diep. “Maar my kind, dis die beloop van die lewe en daar is niks wat jy daaraan kan doen nie. Ons vroue is gemaak om lief te kry. En wat tussen julle is, daardie vonk, dis nie liefde nie, maar dis die begin van iets wat liefde kan word. Maak dus baie seker voor jy daardie vonk aanwakker óf blus. Vuur kan ’n verskriklike ding wees, maar dit kan ook ’n wonderlike ding wees. Maak seker dat die vonk nie tot iets vernietigends lei nie, maar moet ook nie blus wat ’n heerlike kaggelvuur in die winter kan wees nie.”

Tamara druk ’n soen op Deborah se kroontjie en staan op. “Maar nou toe, gaan hoor wat die man te sê het. Hy en Vader moet teen dié tyd klaar gepraat wees. As ek geweet het dit gaan so ’n deurmekaarspul afgee, het ek jou vader nooit aangeraai om die buurman oor te nooi nie. In elk geval nie terwyl Simon hier is nie. Maar hy is nou hier.”

“Ek wil nie met hom praat nie,” sê Deborah gesmoord.

Tamara kyk af na haar. “Ja, jy wil. Ek sal Simon gaan besig hou en Vader wegstuur. Gaan was jou gesig, kam jou hare en dan gaan jy oor so tien minute voorkamer toe.”

Deborah staar na die deur toe dit agter Tamara toegaan. Hoe bevoorreg is sy nie om so ’n wonderlike moeder te hê nie. So begrypend. Maar deksels, is dit nodig dat sy so dwarsdeur alles kan sien? Moet sy altyd so verdomp rég wees oor dinge?

Deborah spring op en buk oor die waskom om haar gesig af te spoel. Toe sy haar gesig droogdruk, kyk sy na haar beeld in die spieël. Haar rok is effens verkreukel, maar dis tot daarnatoe. Sy gaan wraggies nie weer verklee nie. Nie ter wille van ’n skarminkel soos Heath Hughes nie. Hy kan maan toe vlieg en in al die kaas gaan staan en versmoor vir al wat sy omgee!

Maar dis nie hy wat gaan maan toe vlieg nie, dink sy toe sy met die trap afstap. Dis sy wat vir alle praktiese doeleindes die aarde gaan verlaat. Maande lank.

Hy staan voor die skildery bo die kaggel toe sy die voorkamer binnestap, sy rug na haar gekeer. Hy swaai om toe ’n plank onder haar voete kraak.

“Pierneef was hier op Bergendal?” vra hy met ’n lui glimlag en beduie na die skildery van die plaasopstal teen die agtergrond van die Magaliesberge.

Deborah knik en vou haar arms. “Sê wat jy wil sê en kry klaar. Ek het ’n boek wat ek graag wil klaar lees voor ek weggaan.”

Heath kantel sy kop. “Weggaan?”

Deborah haal haar skouers ongeërg op.

“Wanneer? Vir hoe lank? Waarheen?” frons hy en gaan staan voor haar.

Deborah knak haar nek om hom kil in die oë te kyk. “Nie dat dit enigiets met jou uit te waai het nie, maar ek gaan oor bietjie meer as ’n week en ek sal vir ’n paar maande weg wees. Waarheen, gaan jou nie aan nie.”

Hy glimlag langsaam. “Alles wat jou raak, gaan my aan, Deborah.”

“O?” Deborah lig haar wenkbroue en klem haar arms stywer teen haar bolyf om te keer dat die bewerasie in haar binneste dalk buitetoe ook wys. “Hoe so?”

“Want ek wil jou beter leer ken. Baie beter.” Sy oë verkleur, raak diepblou soos ou ink.

“Gaan leer Catherine ken. Sý wil ten minste.” Deborah hoor ergerlik dat haar stem hees geword het.

“En jy wil nie?” ’n Skewe glimlag plooi om sy verskriklike mooi mond.

Deborah skud haar kop. “Nee, ek het geen behoefte om iemand te leer ken wat sommer goedsmoeds vryerig raak met vroue wat hulle pas ontmoet het nie. Buitendien, ek is feitlik verloof. Ek en Simon gaan een of ander tyd trou.”

“Ek sien.” Hy knik nadenkend en vou dan ook sy arms, wieg effens op die voorpunte van sy stewels. “Maar wat vir my duidelik is, is dat jy te min gesien het toe jy in Catherine se suite ingebars het.”

“Ek het g’n ingebars nie …”

Hy druk sy wysvinger vinnig teen haar lippe en die res van die sin stol onder die aanraking. Hy streel oor haar onderlip voor hy sy vinger wegneem. Deborah kan nie onthou wat sy wou sê nie. “Hoe jy binnegekom het, is nie ter sake nie. Wat wel belangrik is, is dat wat jy dink jy gesien het, nie weerspieël het wat tussen my en Catherine gebeur het nie.”

“Julle was dus nie in ’n omhelsing nie,” vind Deborah haar gedagtegang en woorde terug terwyl haar lippe steeds tintel van sy aanraking. “Dus was jou hare nie tot ’n matraskop geliefkoos nie. En sy nie halfnaak nie.”

“Catherine was ontsteld. Sy’t gehuil en ek het haar probeer troos. Die volgende oomblik het sy my begin soen. En dis toe dat jy daar ingeba … die kamer binnegekom het.” Sy oë wil haar dwing om hom te glo. “Dis wat ek vir jou wou kom verduidelik het, Deborah.”

Deborah kyk hom skepties aan, probeer miskyk hoe mooi sy linnehemp om sy breë skouers span, hoe sy voorarms bult waar dit voor sy verleidelike borskas gevou is. “En hoekom sou jy dink dat dit my enigsins traak wat in daardie suite aangegaan het, meneer Hughes? Jy is my geen verduideliking skuldig nie. As Catherine weer eens wil toelaat dat ’n man van haar misbruik maak, is dit haar keuse. Gelukkig is die inwonende student nie meer op Acorn Manor om haar te verpes, te spot en te kasty nie. En jy is daar om haar te troos net soveel as wat jy wil. Catherine se lewe behoort voortaan baie aangenamer te wees.”

Sy glimlag kom lui en alwetend, asof hy iets verstaan wat sy nie begryp nie. “Ek weet nie waarom dit jou traak nie, Deborah. Ek weet net dat dit wel die geval is en dit gee my moed. En Catherine se lewe? Dit traak mý nou weer glad nie. Ek het ter wille van my gewete en omdat sy aan my geskryf het, gaan seker maak of my neef en goeie vriend se weduwee versorg is. Ek het gesien dat sy is — sover dit moontlik is in haar posisie. Ek het ook gesien dat sy eintlik ’n klein merrie is. Iemand wat tot elke prys aandag en bejammering soek. Maar ek beskou my plig nou as afgehandel.”

Deborah hou sy oë in stilte, meet hom, meet sy opregtheid en wonder waarom dit so verskriklik saak maak of sy hom kan glo. Hoekom sy hom so bitter graag wíl glo.

Heath laat sak ineens sy arms in ’n ferm beweging. “Nou maar goed. Gaan rinkink jy nou maar lekker waar jy ook al heengaan, maar …” hy lig haar ken met die dwarskant van sy wysvinger, “ek waarsku jou, Deborah Davel, wanneer jy terugkom, sal ek my nie steur aan ‘feitlike’ verlowings nie. Ek gaan jou leer ken. Probeer agterkom wat dit is wat jy aan my doen elke keer as ek jou sien. Probeer agterkom of jy werklik so fassinerend is as wat ek jou op die oomblik vind.” Daarmee draai hy om en stap met lang treë deur toe.

Deborah kyk hom ongelowig agterna. Dit voel asof sy in ’n teaterstuk beland het waarvan sy die storielyn nie ken nie. “Heath …” Sy naam glip uit.

Hy swaai om en kyk haar vraend aan.

Deborah kan hom net aanstaar. Sy het geen idee waarom sy hom teruggeroep het nie. Daar is niks meer wat hulle vir mekaar te sê het nie. En tog kan sy hom nie so laat gaan nie, nie terwyl dit voel dat iets nog onafgehandel is nie.

Sy sien in ’n dwaal hoe hy weer na haar aangestap kom, voor haar gaan staan. Sy gesig kom nader. Deborah maak haar oë onwillekeurig toe. Sy lippe is ferm maar oneindig toegeeflik toe hulle toetsend, strelend oor hare gaan.

Deborah voel hoe haar lippe vanself van mekaar gaan, vanself aan syne begin proe. ’n Pint lood smelt alles op een slag agter haar naeltjie. Sy trek onwillekeurig haar asem in toe hy haar met ’n kreun teen hom vasdruk, sy lippe eisend, dwingend oor hare sluit, sy een hand haar lyf teen syne vastrek en die ander om haar agterkop sluit.

Dis asof die voorkamer, die huis, Bergendal soos ’n kleed van hulle af wegval en sy haar in ’n ander werklikheid bevind. ’n Werklikheid wat net uit haar en Heath bestaan en waar net hierdie polsende hitte, die dwingende, gedeelde hartklop tussen hulle, van enige belang is.

Deborah struikel duiselig toe hy haar ’n klein oneindigheid later van hom wegdruk. Haar oë vlieg oop. Sy sien hoe hy hortend asemhaal, hoe sy oë middernagblou en sy mond effens voller as gewoonlik geraak het. Haar gedagtes is ’n onsamehangende, klewerige warboel, maar sy onthou elke gewaarwording van die soen. Die vars seepreuk wat sy gekry het. Die tekstuur van sy hare teen haar handpalm. Die timbre van daardie kreun toe hy haar teen hom vasgedruk het. Sy proe weer sy lippe, daardie vreemde maar oneindig opwindende smaak. Haar borste voel nog swaarder en nog voller by die gedagte daaraan.

“Liewe hemel, Deborah …” Hy hark met albei hande deur die blonde boskaas. “Liewe hemel …” En daarmee draai hy om en stap met knarsende sole weg, by die deur uit. Sy hoor hom by die onderste badkamer ingaan, hoor die deur agter hom toegaan. En dan vlieg sy weg, op met die trap en sluit haar kamerdeur voor sy haar op haar bed neergooi, haar gesig in die kussing druk en probeer verstaan wat tussen hulle gebeur het. Probeer dink wat sy vir Simon gaan sê.

“Ek wou vroeg-vroeg so op die heilige Sondag al julle knoeiwerk gaan regmaak, maar die man is glo douvoordag van Klipfontein af weg. Tjag, ek weet nie wat in julle vroumense se koppe aangaan nie. Vir wat nou staan en maak asof daar ’n Deborah én ’n Doepie is? So skaam as wat ek my vir jou kry as jy soos ’n wildewragtig lyk, Deborah … Dis geen rede om daaroor te gaan staan en lieg nie. En dan stig jy die kind nog aan ook, Tamara. Jy behoort jou te skaam.” Joshua druk die vurk met geweld in die eiergeel sodat dit oor die bord en teen sy hemp spat. Hy druk sy servet ergerlik teen die spatsel op sy skoon hemp en vryf. “Kyk nou!”

“Bedaar, Joshua. Sodra hy terug is, en as dit regtig nodig is, sal ek self vir hom gaan sê.” Tamara staan op, druk die punt van haar servet in die glas water wat by haar bord staan en stap oor na Joshua toe. “Wag, laat ek help, jy smeer net die geel verder in.”

Joshua sit agteroor terwyl Tamara die skade probeer herstel en kyk Deborah peinsend aan. “En wat gaan met Simon aan dat hy gister laatmiddag net so beneuk-beneuk kom groet en toe in daardie verspotte mouterkar hier wegvlie asof sewe duiwels agter hom aan is? Ek dag hy bring vandag ook nog hier deur? Het die man dan nie respekte nie?”

“Simon is kwaad vir my.” Deborah staar na die spekrepies op haar bord en wonder hoe sy dit gaan inkry.

“Dit kon ’n blinde sien. Wat ek wil weet, is waarom.” Joshua druk Tamara weg. Gelukkig sien hy nie soos Deborah hoe haar ma haar oë rol voor sy omstap en weer by haar eie bord gaan sit nie.

“Omdat ek … oor Heath … sommer.” Deborah sug diep. Simon wou weet waaroor Heath met haar gepraat het. Waarom dit so lank geduur het. Wat met haar fout is. Aan en aan het hy bly karring totdat sy hom gevra het om in hemelsnaam op te hou. So verward as wat sy gevoel het, het sy nie kans gesien vir sy inkwisisie nie.

“Heath?” Joshua se ruie wenkbroue wip op. “En wanneer het meneer Hughes skielik Heath geword?”

Deborah se wange begin gloei en iets raak dik in haar keel.

“Laat staan die kind nou, Joshua. Jy kan mos sien sy is ontsteld.” Deborah kan hoor dat haar ma se humeur ook nou aan die opvlam is.

“Natuurlik kan ek sien sy is ontsteld. Ek wil weet hoekom. Mag ’n vader nie weet wat in sy eie huis aangaan nie? Mag hy nie weet waarom sy dogter lyk asof sy boodskap gekry het dat die aarde aan die vergaan is nie?”

Joshua gluur onder sy wenkbroue deur na Tamara en dan pen sy blik weer vir Deborah vas. “Wat is dit met jou en Simon, Deborah? Ek verwag nog ewe dat die mannetjie my een of ander tyd om my dogter se hand sal kom vra en dan is dit ewe skielik die ene onmin en dreigende onweer. Wat, wil ek weet, gaan aan?”

“Simon is kwaad omdat ek nie teruggaan universiteit toe nie. Hy is nog kwater omdat ek Rhodesië toe gaan.” Deborah sluk. “En hy is verskriklik kwaad omdat ek, in ’n oomblik van woede, gistermiddag vir hom gesê het ek glo nie ek sal ooit met hom kan trou nie.”

Joshua se groot hande bly met mes en vurk in elk oor die ontbytbord hang. Dan sit hy die eetgerei neer en sit agteroor op sy stoel. “Kan nie sê ek kan die knaap kwalik neem nie. Ons weet almal hy het erns met jou.”

Deborah kyk haar pa dapper in die oë. “Ek weet hy het erns met my, Vader, maar ek voel nie … só oor hom nie. Hy’s my beste vriend, maar ek weet net …” Sy spring op. “Ag, ek weet nie wat dit is nie!” roep sy uit.

“Sit, Deborah.” Joshua se stem is sag en gebiedend.

Deborah kyk hulpsoekend na haar ma, maar Tamara beduie met haar oë om te gehoorsaam. Sy sak weer op die stoel neer.

“Het hierdie skielike ommeswaai van jou enigiets te doen met Heath Hughes?”

Deborah staar in haar bord af. Sien hoe die eiergeel oor die spekrepies geloop en gestol het.

“Ek sien.” Joshua se stem klink vreemd, maar sy kry dit nie reg om na hom te kyk nie. “Lyk my dis tog ’n goeie ding dat die kind weggaan, Tamara. Netnou betjoiings sy die weidingsregte wat Hughes gister vir ses maande aan my toegestaan het.”

Deborah loer onder haar kuif deur na haar vader. Die servet is op pad na sy lippe toe, maar dis vir haar al asof hy ’n glimlag wil verskuil eerder as om sy mond af te vee.

“Jy is verskoon, Deborah. Help nie jy wag vir my om te dank oor kos wat jy nie eens geëet het nie.” Daar is ’n vreemde deernis in sy blik, asof hy iets begryp van die emosies wat deur haar eb en vloei.

“Dankie, Vader,” mompel Deborah verlig en laat spat vinnig voor haar pa van plan verander. Sy het genoeg gehad. Van inkwisisies. En van mans in enige gedaante.


Sewe

Rhodesië, Februarie 1924

Deborah het gedink sy ken hitte, maar die gloeiende bedompigheid voor in die lorrie is iets wat sy nog nooit beleef het nie. Om die vensters oop te maak het sy gou agtergekom, vererger net die ellende. Dis asof sy haar in ’n eindelose bakoond bevind.

Al wat die moordende rit die afgelope paar dae draaglik gemaak het, is Nelly se sporadiese gesprekke met haar. Oor alles en nog wat. Die brand in Londen se hawe en die sneeustorms wat Engeland die dag daarna getref het, die duikboot wat in die Engelse kanaal gesink het. Gandhi wat om mediese redes vroeër uit die tronk vrygelaat is.

“Jy sal nog sien, Doepie, mens raak so uitgehonger vir nuus op terrein dat mens geneig is om elke brokkie op te slurp wanneer jy in die beskawing kom,” het sy verduidelik. “Hoewel ons almal laas jaar dié tyd net oor Carter kon praat. Ja, dis amper presies ’n jaar gelede dat hy die seël na die graftombe in Luxor gebreek het,” het sy vervolg en toe Deborah se string vrae oor die vonds in detail beantwoord terwyl die lorrie oor die hobbelrige stofpaaie gewaggel het.

Nelly se geduld verstom haar. Nie net haar geduld met al Deborah se vrae nie, maar ook die geduld wat sy aan die dag lê wanneer hulle klippe pak as die pad daarom vra. Wanneer hulle, soos nou al twee keer gebeur het, ’n pap wiel kry. Haar geduld met die tentopslanery elke aand.

Vandag is Nelly egter stil. Sy wou ook nie dat Deborah ’n ruk bestuur soos die vorige dae nie. Gelukkig het Deborah gou reggekom agter die wiel. Sy het tot nog toe net af en toe Simon se Tin Lizzie bestuur, maar die lorrie was nie soveel anders nie. Net groter en lomper.

Nelly antwoord Deborah se vrae, maar wy nie onnodig uit nie. Gisteraand, toe hulle soos elke aand gekampeer het, was sy al stil en in haarself gekeer. Terwyl Deborah en Hempies die tente opgeslaan, later kos gemaak en water aangedra het, het sy op haar kampstoeltjie by die opslaantafel gesit en die een dokument na die ander bestudeer. Later selfs by die lig van ’n olielamp. Dis asof sy nie die muskiete om haar kop hoor zoei het nie, nie die hiënas hoor lag of die jakkalse hoor huil het nie. Selfs toe ’n leeu ver weg gebrul het, het sy net ’n oomblik lank opgekyk, die vuur getakseer en toe weer haar kop gebuig en verder aantekeninge gemaak.

“Aitsch sou vandag probeer wegkom het. Ek wonder hoe hy vorder,” onderbreek Nelly ineens haar gedagtes toe sy vir die soveelste keer na ’n laer rat oorskakel.

Nelly het haar min vertel van die antropoloog wat die ekspedisie borg. Eintlik net dat hy volgens haar die enigste man is wat net so noukeurig en metodies by ’n opgrawing te werk gaan as Nelly self. Dit was vir Deborah toe reeds duidelik dat Nelly groot respek vir hom het, maar om een of ander rede het dit vir Deborah ook geklink asof sy veronderstel was om te weet wie die man is. Sy wou nie haar onkunde ten toon stel nie en het nie verder uitgevra nie. Sy sal weldra agter die kap van die byl kom as hy hom ’n week later by hulle gaan aansluit, soos hy klaarblyklik hoop om te doen.

Nelly gee ’n laggie. “Ek het so al die gevoel gekry daar is ’n trekpleister êrens toe hy aanvanklik sy besoek aan Zimbabwe wou uitstel, maar dit lyk my hy het hom vasgeloop.” Sy skud haar kop. “Mans is darem so voorspelbaar. Mens kan sommer dadelik agterkom as hulle hormone weer op loop gegaan het.”

Sy trap die koppelaar diep in en verander na ’n hoër rat toe hulle teen ’n afdraandetjie afgaan. “Hoewel, ek moet sê, Aitsch het nog altyd eerder probleme gehad met vroue wat agter hom aan is as andersom.” Nelly kry ’n ver trek in haar oë. “Nie dat mens die meisiekinders kan kwalik neem nie. Ek het self aan die begin bietjie lam in die knieë geraak oor hom, maar gelukkig gou besef dat al was ek nie drie jaar ouer as hy nie, hy nie belang stel in verstokte argeoloë in tweedrompe en dienlike skoene nie.”

“Dan is hy laf,” verklaar Deborah. Iets laat haar wonder of Nelly werklik vrede gemaak het daarmee. “Ek dink dit moet ideaal wees as ’n man en ’n vrou ’n gedeelde belangstelling het. En as dit argeologie is, om saam na uitgrawings te gaan.”

Nelly loer vlugtig na haar voor sy haar weer by die kronkelspoor voor hulle bepaal. “Mans verkies nou maar eenmaal mooi, jong meisies en hou nie van kompetisie nie, veral nie van die vroulike kant nie en veral nie van hul eie vroue nie, Doepie. Dit sal jy gou agterkom.”

“Wel, as sy selfbeeld so broos is, dan is hy jou nie waardig nie.” Deborah rek eers haar een been en dan die ander. Hulle sit nou al uur na uur en hobbel. Sy loer na die brandstofnaald. Dit lyk darem asof hulle aanstons weer die tenk uit die kanne sal moet aanvul. Dan kan sy ordentlik bene rek.

Nelly grinnik. “Nee, van ’n brose selfbeeld kan mens Aitsch nie beskuldig nie. Ek dink hy is maar net van nature nie gemaak vir enigiets anders as kortstondige verhoudings tussen opgrawings nie. Miskien omdat hy sy werk te ernstig opneem. Miskien omdat hy van nature ’n alleenloper is. Miskien omdat hy te veel op ’n skinkbord aangebied kry waar hy ook al gaan.”

Deborah leun met haar kop teen die kussing wat sy teen die venster gebondel het. “Ek verstaan mans nie en op hierdie huidige oomblik wil ek van hulle niks weet nie. Hulle kompliseer net mens se lewe.” Sy maak haar oë toe en beleef weer daardie soen in die voorkamer. Net die gedagte daaraan en aan Heath, laat die haartjies op haar voorarms orent staan. As hulle net eers aan die werk kan kom, sal sy daarvan kan vergeet.

“Jy is te jonk om te besef hoe waar jou woorde is, Doepie. En ek is bly jy is nie manverskrik soos so baie meisies van jou ouderdom nie. En daarvan en van Aitsch gepraat — jy moet maar katvoet loop. Jy lyk nou wel heelwat meer na ’n seun noudat jy jou hare nog korter gesny het, en daardie verspotte Symington Side Lacer werk nogal goed, maar hy is ’n oplettende derduiwel.”

Deborah loer deur haar wimpers na Nelly. Die ouer vrou se gesig het ’n bekommerde trek gekry.

“En hy is juis so gekant teen vroue by opgrawings. Selfs vir my verduur hy net omdat hy respek het vir my werk en omdat hy weet ek kan in haglike omstandighede funksioneer. Hy sal sommer sy borgskap terugtrek as hy weet daar is nog ’n vrou op terrein. Hy het voorheen ’n stel afgetrap met ’n vrou wat hom gesmeek het om saam te gaan. Sy het allerhande aanbevelingsbriewe gehad van die universiteit waar sy studeer het, maar toe hulle op terrein kom, het haar ware kleure begin wys. Eers het sy haar bes gedoen om hom te verlei, en toe hy nie belang stel nie, het sy oor alles begin kla. Boonop was sy, ondanks haar kwalifikasies, onbruikbaar. Was net agter blink artefakte aan. Sowat van slordige werk …”

Nelly klik met haar tong. “Uiteindelik moes hy haar met ’n groot gesukkel — en ’n fortuin later — terugkry in Londen.” Sy sper haar vingers van een hand oop en klem dit weer toe, herhaal dit ’n paar keer en doen daarna dieselfde met die ander. “Dis veral daarom dat ek so gekant was teen die idee dat jy saamkom. Eerstens omdat ek bang was jy sal ook nie die primitiewe geriewe en moeilike omstandighede kan hanteer nie en tweedens omdat ek toe nog met Aitsch onderhandel het oor die borgskap en geweet het hy sal dit nie toestaan as ’n modepoppie saamgaan nie.”

Nelly loer met ’n grinnik na haar. “Nie dat ek weet wat van daardie modepoppie geword het as ek nou na jou kyk nie. Kon jy nie maar klere gekry het wat beter pas nie? Jy lyk behoorlik soos ’n bywonerskind.”

“Dis my broer se skuld. Hy is nou eers veertien, maar hy is al langer as my ma, en sy is nie kort nie. En daardie paar skouers aan hom! Maar jy sal nie spyt wees nie, Nelly. Ek belowe jou. En ek sal wye draaie om die borgman loop. Ek stel in elk geval nie in beendere belang nie.” Deborah vee die sweet van haar voorkop af. Dit het ’n werktuiglike aksie geword.

“Hy is ’n uitstekende anatoom en antropoloog, en blink ook uit in paleontologie, maar in sy hart is hy gewoon argeoloog. ’n Briljante een. Een wat die hele prentjie wil sien, nie net fossiele, beendere en skedels wil bestudeer nie. Ek wens jy kan hom hoor wanneer hy verduidelik hoe ’n klipmes gemaak is, of beduie hoe ’n klipbyl gebruik is.”

“H’m.” Deborah maak haar oë toe. So warm. So moeg. So benoud oor wat voorlê. So spyt oor Simon. So jammer oor Heath. Heath. Dis hoe haar hart klop. Heath, Heath, Heath.

“Wakker word, slaapkous.”

Deborah roer toe Nelly se stem tot haar deurdring. Sy kreun effens. Haar kop klop pynlik. Sy moes haar nek verlê het. Deborah maak haar oë moeisaam oop. Dit voel asof sy in ’n bad sweet lê. Sy rek haar stywe armspiere en gaap lank en uitgerek voordat sy na Nelly draai.

“Gaan ons brandstof ingooi?” vra sy nog gaperig.

Nelly knik, haar hande albei om die stuurwiel, haar oë stip op die panorama voor hulle.

En dit ís mooi, moet Deborah toegee toe sy haar oë met haar kneukels gevryf het en Nelly se blik volg. Uitgestrekte, heuwelagtige savanne, doringbome, maroela en mopanie, blou rantjies in die verte. ’n Paar klipkoppies doer anderkant. En dan frons Deborah. “Wat is …” Sy wys na ’n gryserige, oneweredige ovaal in die vallei. “Dis … dis … ’n muur. ’n Ellelange klipmuur. Ons is hier!”

Deborah sukkel met die handvatsel en help die lorrie se deur oop met ’n stamp van haar skouer, haar hoofpyn skoon weg van opwinding. Sy val behoorlik uit die lorrie uit en hardloop ’n entjie vorentoe oor die ongelyke grond. Sy gaan staan op ’n groterige klip, hande in die sye en laat haar oë oor die vallei dwaal.

Klippers en droë gras knars agter haar, maar haar oë bly vasgenael op die toneel voor haar.

Nelly kom staan langs die klip waarop Deborah haar balanseer. “Daar is twee hoofkomplekse. Die ovaalvormige kompleks in die vallei en dan die kompleks op die heuwel of akropolis.” Sy beduie eers na ’n klipkoppie met mure en dan na die ringmuur onder in die vallei.

“Maar dis so groot. Die ringmuur, bedoel ek. Ons is nog ver, maar ek kan van hier af al sien … dis iets ysliks.”

Nelly knik. Sy bly ’n oomblik so saam met Deborah en staar en sug dan. “As ek maar in Mauch se tyd geleef het en hierheen kon kom. Of ten minste voor Bent, maar definitief voor Hall.” Sy skud haar kop. “Richard Hall is die een man wat ek met my kaal hande wil verwurg as ek hom ooit raakloop. Tot twaalf voet op sekere plekke het hy net skoongeskraap en van alle gestratifiseerde stortingsmateriaal ontslae geraak. Dankie tog vir Maguire. Ons sit baie vas, maar hy is ten minste nie ’n plunderaar soos Hall nie, en hy is ook oortuig dat inboorlinge verantwoordelik was vir die bouwerk. Waarskynlik die Shonas. Om te dink dat argeoloë, as gevolg van daardie uitspraak, vir meer as twintig jaar nie kon voortgaan met opgrawingswerk nie.” Nelly draai terug na die lorrie. “Maar toe kom, Hempies het seker die brandstof klaar ingegooi.”

Deborah kyk vir oulaas op die plato rond en spring dan van die klip af. Sy haal Nelly met enkele treë in. “Hoekom die Shonas? Is daar nie ’n paar Bantoevolke wat in die omgewing bly nie?”

“Ja, daar is.” Nelly knik. “Daar is ’n paar redes, maar wat my die sterkste oortuig dat dit die Shonas is, is die naam. Zimbabwe kom waarskynlik van die Shonawoorde dzimba dza mabwe. Dit beteken onder meer huise van klip. Of dalk kom die naam van die Shonawoorde dzimba woye, oftewel huise wat vereer of eerbiedig word.”

“Ek wonder of Hempies Shona sal verstaan. Hy’s ’n Lemba. Hulle lyk mos anders as die ander Bantoes. Het ander gewoontes ook. Nogal baie soos Simon-hulle. Hulle eet ook nie vark en so aan nie. En ek het gehoor hoe moeder Tamara met Bettie geredeneer het oor sy boeties toe dié ook … uhm … soos die Jode … uhm …” Deborah bloos.

“Besny moes word?” Nelly glimlag.

Deborah knik en kyk vinnig in Hempies se rigting waar hy teen die lorrie leun en vir wag hulle.

“Interessant, maar wat my nou meer interesseer, is of jy kan tik.” Nelly beduie vir Hempies dat hy moet inklim en maak dan die deur van die lorrie oop.

“Tik?” Deborah kyk haar ongelowig aan. “Op ’n tikmasjien?”

Nelly knik en klim agter die stuur in.

Deborah wip in die passasiersitplek. “Nee, ek kan nie tik nie, hoekom?”

“Jy sal vinnig leer. Ek het gisteraand besluit jy sal my aantekeninge vir my moet oortik, al is dit met twee vingers. My ou Remmington gaan oral saam, maar dis baie tydrowend om my handgeskrewe notas oor te tik en my tyd is min hier. Ek kan dit beter aanwend as om self met twee vingers te sit en sukkel.”

“Maar ek is nie ’n sekretaresse nie! Ek het gekom om te …” Deborah byt haar onderlip vas, asof sy so kan keer om verder te praat.

“Om te?” Die lorrie se enjin kom oorverdowend aan die gang.

“Om enigiets te doen wat jy wil hê ek moet doen. Jammer, dis net …” Deborah haal haar skouers op. Hoe kan sy nou erken dat sy gehoop het sy sal saam met Nelly aan die opgrawings self kan werk? Dat sy tog maar vir haar prentjies in haar kop geskets het waar sy en Nelly op wonderlike artefakte afkom?

Nelly grinnik. “Ja, ek weet. En jy sal wel by die opgrawings self ook moet help, maar smiddae tik jy. Ek wil my boek wat ek laas jaar begin het, voltooi. Wat weet jy van kameras?”

Deborah sluk. “Nie veel nie.” En selfs dít is ’n oordrywing.

“Nog iets wat jy sal moet leer, want dis al wat ek jou aanvanklik sal toelaat om by die opgrawings self te doen. Foto’s neem. En die twee take sluit nie jou ander uit nie, maar gelukkig het jy nou vir Hempies om die hardste werk te doen. Sy lojaliteit aan jou is merkwaardig. Waar kom dit vandaan?”

“Ag, ons Davels loop mos al ’n lang pad saam met Hempies se mense. En ek het hom eendag …” Deborah roer haar skouers effens verleë, “noem dit maar gered. ’n Slang het hom gepik en ek het die gif uitgesuig.”

Nelly kyk haar onderlangs aan, haar wenkbroue hoog teen haar hoë voorkop. “Merkwaardig,” sê sy egter net en bepaal dan weer haar aandag by die verskoning van ’n spoortjie.

Deborah wil ook nie verder praat nie. Die lorrie vorder feitlik tree vir tree, maar met elke tree vergroot Deborah se verwondering terwyl sy sien hoe die klipmure groter en groter voor hulle opdoem.

Maguire se tentkamp is halfpad tussen die heuwelkompleks en die groot ringmuur, maar nader aan die ringmuur, sien Deborah toe hulle ’n entjie daarvandaan stilhou. Hy kom egter by die ingang van die groot ringmuur self uitgestap en plant sy hande in sy sye voor hy sy kop skud en na die lorrie toe aangestap kom.

“Ek het jou nie nou al verwag nie, Nelly. Ek het gedink jy kom saam met Aitsch,” praat hy al nog voor Nelly behoorlik by die lorrie uitgeklim het. Sy Ierse Engels klink anders as Aidan s’n. Meer gutturaal. Miskien omdat hy duidelik ergerlik is. “Dis onverantwoordelik van jou om alleen te ry.”

“Goeiedag, Ron,” glimlag Nelly en steek haar hand uit. “Soos jy kan sien, is ons heelhuids hier. Die lorrie het hom wonderbaarlik goed gedra en Doepie het help bestuur. Ek dink dis die eerste keer dat ek nie êrens gaan staan het met ’n stukkende as of ’n ding nie. En ons het net twee pap bande gehad wat ons gou kon omruil omdat ek twee spaarbande saamgery en telkens waar ek kon, laat herstel het. Jy sien dus, baie verantwoordelik.”

Deborah trek haar hoed oor haar oë en hou haar oë afgewend terwyl sy eintlik brand om die klipmure van nader te beskou. Hempies klim ook agter uit die lorrie, maar bly op ’n veilige afstand van die man wat nie alte vriendelik lyk nie.

“Eerder blote geluk. En dié twee?”

Deborah loer onder haar hoed se rand uit en steek haar hande diep in haar broek se sakke. Maguire is vroeg in sy vyftigerjare, skat sy na aanleiding van sy grys hare en die groefies in sy gesig; van middelmatige lengte en sou seker nie onaantreklik gewees het vir sy ouderdom as hy nie so ’n ontevrede en arrogante trek op sy gesig gehad het nie.

“My persoonlike handlangers. Doepie en Hempies.”

“Jy weet ons ooreenkoms is om plaaslike arbeid te gebruik, Nelly,” mor Maguire verder sonder om hom te verwerdig om hulle te groet.

“Ek weet. Hierdie twee werk net vir my in my persoonlike hoedanigheid en hul tente word reg langs myne opgeslaan. Hulle sal julle nie pla nie,” deel Nelly hom kalm mee. Dis duidelik dat sy teëstand verwag en haar daarop voorberei het.

“Hou hulle net weg van die valleikompleks. Die Shonas hou nie van vreemdelinge nie.” Hy kyk pertinent na Hempies.

“Hempies is ’n Lemba. Ons sal miskien iets van hom kan leer. Hulle het interessante gewoontes en jy weet die Lembas maak ook aanspraak daarop dat hulle Zimbabwe help bou het. Bedaar nou, Ron, en bied my ten minste iets te drinke aan.”

“Nou toe, kom na my tent toe. Jou twee handlangers kan solank begin afpak, die son trek aanstons water. Ek sal vir hulle ook tee stuur.” Maguire draai om en beduie vir Nelly om voor hom uit te stap na sy tent toe.

Nelly draai egter eers na Deborah toe. “Neem die lorrie, Doepie, parkeer links onder die groot maroela daar anderkant, nader aan die heuwelkompleks, en dan slaan julle die tente aan die regterkant op. Sorg dat hulle noord kyk. Gebruik die kompas.”

Deborah knik net en spring in die lorrie met Hempies agterna.

Hulle is al besig om Nelly se tenttoue styf te trek toe ’n nors Shona twee blikbekers vir hulle bring. Hy plak die bekers op die kamptafel wat hulle opgeslaan het neer, mompel iets en verdwyn dan.

Deborah kyk na Hempies, maar hy haal net sy skouers op. Die tee is swart, maar darem soet en baie welkom ná die stowwerige, lou water wat hulle deur die dag moes drink.

“Dit lyk agtermekaar hier,” glimlag Nelly toe sy teen sononder by hulle aankom. “Ek sien Hempies het al die vuur aangepak ook. Ek eet vanaand saam met Maguire, dus sal julle maar self moet regkom met kos. Hy is steeds baie knorrig omdat ek julle saamgebring het.” Sy loer by haar tent in en maak dan weer die klap toe. “Dankie, ek sien die bed is opgemaak en die muskietnet hang.” Sy knik goedkeurend. “Is julle darem ook ingerig?”

Deborah knik. “Kan ons maar van die blikkies gebruik vir aandete en bietjie pap kook? Ons het nog nie alles uitgepak nie. Ons wou eers by jou hoor waar jy wat wil hê.”

Nelly knik. “Maar onthou, die kos moet hou. As Aitsch kom, sal hy seker vir ons af en toe ’n bok skiet en hy sal ook ekstra voorraad bring, maar verder moet ons volgens rantsoene eet.”

Sy gaan Bettie se kos baie mis, besef Deborah toe sy ná ete uiteindelik in die bed klim en die muskietnet toemaak, maar sy is so moeg dat sy haar vanaand nie te veel daaraan kan steur nie. Hempies se pap wat hy in die driebeen gemaak het, was gangbaar, en die sousboontjies eetbaar.

Sy luister na die gezoei van muskiete buite die net. Hoor iets in die grasse rondskarrel. In die verte huil jakkalse. Sy is hier, dink sy met ’n salige glimlag. Sy is by Groot Zimbabwe. En môre sal sy kan rondstap en sien wat oorgebly het van een van die grootste beskawings in Afrika. Môre. Haar oë val toe.

Deborah vergaap haar gedurende ontbyt kort-kort aan die enorme rotse in die verte waarop en waaroor die heuwelkompleks se mure gebou is.

“Nou toe, ek sal jou ’n vinnige toer gee tot teetyd en dan kan jy jou begin handig maak. Lyk my Hempies vorder darem goed met die grawe van die toiletput. Môre kan ons die stort prakseer.”

Deborah is sprakeloos terwyl Nelly vir haar van die vernaamste kenmerke van die heuwelkompleks uitwys nadat hulle die kompleks met die ondenkbaarste nou paadjie tussen rotse en mure deur bereik het.

“Ons vermoed hierdie grot het bepaal waar die groot ringmuur moet kom,” beduie sy ’n rukkie later na ’n enorme rots wat ’n grot vorm.

Deborah kyk haar vraend aan. “Hoe so?”

“Gaan sit daar.” Sy wys na ’n kleiner rots onder die klipoorhang.

Deborah gehoorsaam. “En nou?” En nou en nou en nou, eggo dit meteens in haar ore.

“Dis ’n akoestiese grot, en as mens hard genoeg praat, dra jou stem tot onder in die valleikompleks. Ons dink die groot ringmuur is so geplaas dat mens die beste kan hoor van die grot af. Ons vermoed die heuwelkompleks was ’n plek waar religieuse rituele uitgevoer is en dat die grot deel van hierdie rituele was.

“Hier was twee standhoudende fonteine,” wys Nelly uit toe hulle later met ’n ander paadjie begin terugstap. “Ons noem dit die Watergate. Kyk die steenwerk hier. Gepak in die vorm van visgrate en dit sonder enige bindmiddel. Dele van die groot ringmuur het weer sigsagpatrone. Dit lyk amper soos kant wat uit klip geweef is.”

Deborah laat haar vingertoppe versigtig oor die kunstig gepakte klippe gaan. “Dis ongelooflik.”

“Ja, en dit raak al weer ongelooflik warm ook. Kom ons gaan drink tee. Ek wil aan die gang kom, en jy moet die kamp opruim en leer tik.”

Nelly loop voor haar uit, maar Deborah bly huiwer by die visgraatstukkie van die muur. Sy probeer haar indink hoe die mense gevoel het toe hulle hierdie klip gekap en so gepak het. Trots, dink sy. Hierdie versierings is met trots aangebring. Dis iets wat sê: Ons is nie ’n gewone nasie wat net gebruiksgoed maak nie, ons hou daarvan dat dit mooi ook moet wees.

“Doepie? Kom nou, jong.”

Deborah begin traag agter haar aanstap. Dis vreemd, dink sy. Hierdie verwondering in haar oor die werk van afgestorwe mense laat haar meer lewend voel as ooit tevore.

Dit raak ’n patroon in die volgende week of wat. Soggens vroeg wys Nelly haar dele van die heuwelkompleks terwyl Hempies water vir die kamp uit die groot dromme skep. Drinkwater. Water vir was- en kookdoeleindes. En hy moet ook toesien dat die seilsak waaronder sy en Nelly binne die goiingafskorting beurte maak om suinig al om die ander dag te stort, vol is. Daarna moet hy die kamp vee en ook sorg dat daar gereeld kalk in die put wat as toilet dien, gegooi word. ’n Werk wat sy hom nie beny nie. Die hitte maak dit ondraaglik in die goiinghokkie en die vlieë is iets afgrysliks, om van die reuk nie te praat nie.

“Ron is besig by die groot ringmuur, ek het onderneem om julle daar weg te hou,” het Nelly verduidelik toe Deborah gevra het waarom sy haar nie die valleikompleks ook wys nie. “Selfs vir my verduur hy maar net daar omdat hy nie bra anders kan nie, maar my konsessie geld in elk geval net vir die heuwelkompleks.”

Ná teetyd begin Deborah en Hempies gewoonlik die kamp opruim en kos regkry vir middagete. Soms sif hulle vir Nelly sand op soek na kleiner objekte terwyl sy sistematies met haar troffeltjie grawe — twaalf kubieke duim op ’n slag. Elke klipskerfie wat uit die sand kom, is ’n vonds, maar selfs daarvan is daar min.

Smiddae is dit Deborah en die Remmington. Aanvanklik het sy haar dom vingers vervloek en ook die letters op die tikmasjien wat nie in alfabetiese volgorde is nie, maar sy begin gou regkom. Dit raak vir haar lekker om onder die maroela by die opslaantafel te sit en die een folio na die ander te vul met inligting oor vervloë tye. En tog brand sy om self by die opgrawings betrokke te wees, maar Nelly skud net haar kop as sy skimp en hou by haar antwoord: “Later, Doepie, wees geduldig.”

Pernella se aantekeninge is vol fyn besonderhede en Deborah besef reeds ná die eerste paar bladsye dat Nelly nie net te lui is om te tik of Deborah probeer weghou van die opgrawing nie, maar dat sy Deborah die gulde geleentheid bied om kennis in te win wat haar andersins maande sou geneem het om te verduidelik. Saans vra Deborah haar uit oor dit wat sy die dag getik het en Nelly pols soms vir Hempies oor Lemba-gewoontes terwyl Deborah tolk. Hempies se Engels is eina en Nelly verstaan natuurlik nie ’n woord Afrikaans nie.

“Aitsch praat Fanagalo en Swahili, en ek Arabies, dis een van die redes waarom ons ’n goeie span maak — na gelang van waar ons werk, kan een of die ander gewoonlik in ’n mindere of meerdere mate kommunikeer,” verduidelik sy een aand en vertel weer ’n een en ander oor die argeoloog wat binnekort verwag word. Hoe goed hy daarmee is om geraamtes en ook potte te herkonstrueer. “Hempies sal Aitch ten minste kan verstaan, sy ma was glo Afrikaans en hy praat dit goed. Hy sal jou miskien vra om vir hom potskerwe te sorteer, maar onthou wat ek vir jou gesê het, hou jou maar skaars as hy eers hier is,” waarsku sy en glimlag haar effense glimlaggie waaraan Deborah nou al gewoond geraak het. “Buitendien, ek is nou bederf met jou en Hempies hier.”

“Solank hy my nie vra om aan beendere te raak nie.” Deborah ril.

Nelly lag. “Dis deel van die werk. Jy sal nog daaraan gewoond raak as jy werklik gaan vasbyt om ’n argeoloog te word. En onthou, dis juis in grafte dat die mooiste artefakte gevind word. Goue beeldjies, juweliersware en dies meer. Het ek jou gesê dat sommige mense by ander uitgrawings vertikaal in ’n sittende posisie begrawe is? Dis waarskynlik koninklikes of mense wat baie hoog geag is. Aitsch hoop juis om so iets hier ook te vind.”

Deborah kom die volgende dag van die onwelriekende goiingvertrekkie af aangestap, verlig dat daardie deel van die dag verby is, toe sy in haar spore vassteek. In die verte sien sy ’n vaal lorrie, bietjie groter as die een waarin sy en Nelly en Hempies gery het, aangewaggel kom.

Nelly staan hande in die sye voor haar tent en hou ook die gedoente dop, afwagting duidelik op haar gesig.

Sy wink toe sy Deborah sien nader stap. “Kom, dit moet Aitsch-hulle wees.” Sy wring haar hande inmekaar. “Of wag, miskien moet jy maar eerder … Nee wat, kom ons kry dit verby. Laat hy jou sien en klaarkry. Dan weet ons waar ons staan. Maar sit vir ons solank die ketel op die vuur.”

Dit duur ’n hele paar minute voor die lorrie tot stilstand steun terwyl die oggendson op die voorruit blits. Die deur kraak oop en ’n groot man begin hom uit die kajuit vou. Waar sy gebukkend oor die vuur staan om die ketel beter staan te maak, sien Deborah hoe sonstrale die blonde vag hare in ’n stralekrans omskep voordat hy ’n hoed op sy kop druk en dan glimlaggend aangestap kom. Deborah versteen, kom dan stadig regop.

“Nelly! Allamagtig, die pad raak darem lank.” Die groot man slaan sy arm om die argeoloog se lyf, gee haar ’n soen op die wang en lig haar dan skoon van haar voete af en swaai haar in die rondte.

“Aitsch! Jy is hier. Veilig. Ek het juis gisteraand gewonder wanneer jy gaan aanland. Maar sit my neer, jou verspotte mansmens.” Vir die eerste keer sien sy Nelly werklik breed glimlag, maar dit dring nie eens tot Deborah deur nie.

Sy het net genoeg tyd om haar mond toe te maak voordat Nelly omdraai. “Hoe lyk die teewater, Doepie? Kom ontmoet vir Aitsch.” Sy draai weer na die blondekopman, haar gesig, wat altyd so ernstig en beheers lyk, ineens jonger en sagter. “Het jy nie Doepie … e … se suster by Aidan-hulle ontmoet nie?”

“Doepie?” Hy kyk verwonderd in die rigting van die vuur waar Deborah steeds soos ’n standbeeld van ’n dorpsgek staan. “My magtig, kêreltjie, hoe het ek dit met jou dat jy so oral uitslaan waar daar ’n potskerf te vinde is?” Heath Hughes glimlag verblindend en kom aangestap, sy hand voor hom uitgestrek. “Ek hoop jy het jou kolf saamgebring?”

Heath se groot hand vou om hare, vergruis amper die slap hand wat sy vir hom gee. “Nee wat, jong, vat vas. So ’n natvisgrepie pas nie by ’n mannetjie wat ’n krieketbal so ver kan slaan nie. So ja, dis beter. Dag, jong.”

“Dag …” Deborah maak keelskoon, probeer haar stem vind en die flardes van haar gedagtes bymekaargeraap kry. “Dag … e … oom.”

“Aitsch. Dis wat almal my by uitgrawings noem. Vergeet maar die oom-storie, al weet ek dis ’n teken van respek.” Hy los Deborah se hand en draai om na Nelly. “En waar kom jy aan dié knapie?”

“Hy’t hom as handlanger by my aangemeld. Hy stel belang in opgrawings. Maar kom ons gaan sit in die koelte. Doepie sal vir ons tee bring.” Sy loer onderlangs na Deborah, wat steeds verstar bly staan. “Ek het nie geweet jy ken vir Doepie nie?”

“My bure se knaap. Kan jy glo? Maar kom vertel my wat jy hierdie afgelope tyd aangevang het.” Hy slaan sy arm om Nelly se skouers en lei haar na die tafel in die koelte van die maroela.

Aitsch. Die Engelse H. Heath Hughes. Natuurlik. Die voorletter van sy naam én van. En hy is hier. By Zimbabwe. Deborah kyk hulle steeds uit die veld geslaan agterna, haar maag op ’n knop getrek, haar lyf aan die tintel en haar hart terselfdertyd aan die inkrimp en aan die juig.

Rhodesië, Februarie 1924

“En wie gaan jy dié jaar vra om te trou, Nelly?” hoor Deborah Heath vra en loer na die tafel waar hulle elkeen met ’n gin en tonic sit terwyl sy die vleis braai en Hempies die pap roer.

Nelly frons en lag dan. “O ja, dis skrikkeljaar. Nee wat, wie gaan nou die jawoord gee vir ’n oujongnooi wat in die boendoes goed uit die grond krap?”

“Mens weet nooit, Nelly,” grinnik hy. “Wat van Maguire? Dis hoeka vandag die nege en twintigste.”

Nelly lag diep en lekker. “Ek en Ron? Jy moet heeltemal laf wees. Ons sal ná ’n week ons hare uit ons koppe trek — mekaar s’n. Buitendien, hy is darem wraggies bietjie oud vir my. Vyftien jaar is ’n groot ouderdomsverskil.”

“Ag, nee wat. Kyk maar vir Aidan en Willemien. So gelukkig soos swyntjies in Palestina, en Aidan is seker ’n goeie tien, twaalf jaar ouer as sy fraai vrou. En …” hy knik in Deborah se rigting sonder om na haar te kyk, “daardie enetjie se pa is seker maklik sestien jaar ouer as sy ma, as dit nie meer is nie.” Dan loer hy tog oor sy skouer na Deborah. “Flukse kêreltjie en handig om so te kan rondstuur.” Hy glimlag vir haar, asof hy weet sy staan en afluister.

Nie dat sy juis anders kan nie. Daarvoor is die vuur te naby aan die kampstoele en -tafel en die briesie waai boonop hulle woorde diékant toe. Klaarblyklik deel hy van nou af hulle kombuistent en ander geriewe.

Sy en Hempies het sy tent op sy versoek net buite hoorafstand, ’n klipgooi van Nelly se kamp af, opgeslaan. Deborah stoom nou nog. Die lummel. Hier moet sy haar hande deurwerk en hy sit soos ’n lord en G&T’s drink. Die feit dat hy dink sy is ’n seun wat sy verblyf hier moet verdien, kalmeer haar gemoed geensins nie. Sy is nié ’n seun nie, dêmmit! Hoe bewus het sy nie skielik dáárvan geword noudat Heath Hughes hier opgedaag het nie. Buitendien, haar ooreenkoms was om vir Nelly te doen wat sy ook al sou vra en sy het agtergekom dat Nelly, ná die eerste dag of wat, ook nie regtig van haar verwag om die hardste werk te doen nie. Daarvoor is Hempies daar. En Hempies het ’n luilekker lewe hier in vergelyking met sy take op die plaas, dus gee hy glad nie om nie.

“Onthou net, Doepie is mý handlangertjie, Aitsch. Jy mag ha …” Nelly kug, “… hom net nou en dan, en net met my toestemming, leen.” Nelly glimlag vir Deborah. “Doepie kom lekker reg met die tik. As die grootste deel van my aantekeninge klaar oorgetik is, gaan ek hom leer om met die kamera te werk.”

Aitsch kyk Deborah peinsend aan voor hy weer na Nelly draai. Hy praat sagter en sy kan nou net hier en daar ’n woord uitmaak. “… Joshua … so groot … dié enetjie … klein van bou. Nie eens … melkbaardjie … Lyk nes … Weet jy … Tog vermoënde mense … soos ’n bywonertjie …”

Nelly haal haar skouers op en kyk effens benoud na Deborah. “Hoe ver is die vleis, Doepie?” roep sy, duidelik ongemaklik.

“Amper gaar, Nelly. Nog een keer se draai. En lyk my die pap is ook gaar.” Deborah draai die sissende tjops op die rooster met ’n langtandvurk om en die braaivleisgeur wat oor die kamp hang, laat haar mond water. Miskien kan sy hom vergewe as sy netnou vir die eerste keer in meer as ’n week haar tande in ’n regte vleisie kan insink. Boeliebief is nou maar eenmaal nie haar gunsteling nie.

Nelly bring ’n blikbord nader en Deborah haal die tjoppies een-een af.

“Lyk bietjie verskroei, maar …” Deborah ruk van die skrik toe Heath skielik agter haar praat.

Tot haar ontsteltenis sien sy hoe die laaste van die tjoppies deur die lug trek en in die sand plof. Sy het so hard op die taak gekonsentreer dat sy hom nooit hoor nader kom het nie.

”Nee, jong, wat maak jy nou!” roep Heath effens ergerlik uit, neem die vurk uit haar hande en tel die tjoppie van die sand af op. “Jy sal maar dié een moet eet, boetman. Daar is net een tjoppie vir elkeen van ons.” Hy hou die vurk met die sanderige tjop so dat Deborah dit by hom kan vat. Haar hande bewe so dat sy die tjop amper weer laat val.

“Dankie. Ek is jammer. Natuurlik,” mompel Deborah, kwaad vir haarself en kwaad vir hom. Vir wat kom praat hy so skielik agter haar? En vir wat het hy altyd so ’n dekselse effek op haar, raas sy met haarself terwyl sy die tjoppie in water afspoel en dan weer op die vuur sit om dit weer warm en eetbaar te kry.

Heath sit met ’n frons op sy voorkop, sien sy toe sy kort daarna met haar blikbord by Hempies gaan sit. Nelly lyk ook nie alte gelukkig nie. Voorheen het sy altyd by Nelly aan tafel geëet terwyl Hempies verkies het om by die vuur te eet, maar Deborah reken dis wat Christiaan sou gedoen het as hy in dieselfde posisie was. En dis wat sy voortaan sal moet doen. Optree soos sy dink Christiaan sou.

Maar wat gemaak met die effek wat Heath op haar het? Die blos wat haar wange laat gloei wanneer sy na hom kyk. Die bewing wat deur haar hele lyf trek as sy net binne hoorafstand van hom is? Hierdie warm, malse gevoel agter haar naeltjie wanneer sy in sy oë kyk?

“Die man kyk snaaks na jou,” laat hoor Hempies terwyl hy die laaste vlesigheidjie van sy tjopbeen afkou.

Deborah ignoreer hom. Hempies moenie nou ook nog begin sukkel en haar verder bekommerd maak nie. Ag, jimmel, kon Aitsch nou nie maar ’n tweede Maguire gewees het nie? Of net enigiemand anders as Heath Hughes nie? Jack the Ripper sou amper meer welkom gewees het wat haar betref.

“En jy kyk snaaks vir hom ook.” Hempies se spierwit tande skitter in die vuurlig. Hy vat sy hemp naby sy hart vas en trek dit tergend op en af soos ’n hart wat klop.

“Ag, bog, Hempies.” Debora hap aan die tjop wat ten spyte van die mishandeling en ’n effense knarserigheid tussen die tande steeds soos droomkos smaak ná die vorige dae se blikkieskos.

Hempies lag beterweterig en druk ’n bondeltjie pap tot hapgrootte. “Jy gaan nie lank vir hom kan lieg nie. Daardie man is mán. Sy se lyf ken die vrou.” Hy prop die pap in sy mond en kou smaaklik. “En jou se lyf wil sy se lyf ken.”

Deborah gryp ’n stuk pap uit die bord en gooi dit na hom, maar Hempies koes net en lag haar uit.

Toe sy klaar geëet het, gaan was sy haar gesig in die kampwasbak en borsel haar tande. Hoe smag sy nie na ’n lekker, koel stort om die dag se sweet af te was nie. Maar vanaand is dit Nelly se beurt. Die water moet te ver in dromme aangery word dat hulle albei elke dag kan stort. Gelukkig het sy groot waterdromme in Heath se lorrie ook gesien, dus behoort sy teenwoordigheid nie te veel impak op hul waterverbruik te hê nie. Dit sal dit moontlik eerder verlig. Môreoggend vroeg-vroeg sal sy ’n skotteltjie water tent toe smokkel en ordentlik probeer was, besluit sy, maar vanaand sal sy dit nie kan doen soos sy gewoonlik maak wanneer dit Nelly se beurt is nie. In sy dag des lewens is dit nie iets wat Christiaan sal doen nie.

Haar lyf voel klewerig toe sy, nadat sy sommer van haar tent af nag gesê het, inkruip. Flardes van Heath en Nelly se gesprek waai na haar toe waar hulle ná ete nog by die tafel sit en seker nog ’n glas wyn drink. Hulle deel herinneringe van ’n vorige ekspedisie, klink dit vir haar, en praat oor seepsteenvoëls, maar sy is te vaak om die gesprek eens te probeer volg.

Heath se stem, sy diep lag sus haar op ’n vreemde manier en laat haar vir die eerste keer vandat hulle hier is, ordentlik ontspan. Die jakkalse klink nie so naby nie en die hiënas lag minder dreigend. Selfs die geskarrel in die maroelabome en geritsel in die gras verontrus haar nie so erg nie.

Hoe veilig, hoe geborge sou sy nie gevoel het as Heath hier langs haar gelê het nie. Haar vasgehou en oor haar lyf gestreel het nie. Maar dan sou sy skoon en welriekend langs hom wil lê. En sy lyf ook wou verken …

Deborah se diep sug lei haar droom binne. Sy proe sy lippe, ruik sy manlike, vars reuk, asof hy inderdaad hier by haar is. Sy voel die effense eelterigheid oor haar sagte vel gaan waar haar middel na haar heupe uitklok …

Deborah word vroeg-vroeg wakker. In haar stoei ’n gevoel van geluksaligheid met bekommernis oor die dag wat voorlê. Sy buk by die tent uit en gooi vir haar water in haar skotteltjie voor sy weer terugsluip tent toe.

Aansienlik verfris, maak sy seker dat haar Symington Side Lacer so styf moontlik sit sonder om haar te versmoor en trek skoon klere aan. Haar hare spoel sy in die waswater af en trek net haar vingers daardeur.

Toe sy uitkom, sien sy hom dadelik raak waar hy voor sy tent staan met sy kaal bolyf oor sy kampwasbak gebuig, besig om water mildelik oor sy gesig en torso te spat. Sy hare is donker van die water en die eerste sonstrale blink in die waterdruppels wat oor sy breë, hoekige skouers gesprinkel is. Selfs van hier af kan sy sien hoe perfek proporsioneel hy gebou is. Hoe kliphard sy maag is en hoe ’n kronkelspoortjie goudbruin haartjies verdwyn waar sy broek se boonste knoop oopstaan.

Deborah swets onderlangs toe die water uit haar skotteltjie oor haar skoenpunte mors. Sy het skoon vergeet van die waswater in haar hande. Sy skiet die inhoud in die veld in en bêre die skottel in die tent. Om weer suurstof in haar longe te kry en die lamte in haar onderlyf te bestry voor sy weer uitgaan, haal sy ’n paar keer diep asem.

Sy kyk nie weer in sy rigting nie. Wat te erg is, is te erg.

Die ketel is reeds volgemaak en staan op die vuur, wat ook reeds weer aangewakker is. Dit moes Heath gewees het, besef sy toe sy Hempies nog opgekrul in sy slaapgoed langs die vuur sien slaap. Hoewel vader Joshua vir hom ook ’n tent aangeskaf en hy dit brom-brom opgeslaan het, het hy tot nou toe nog geweier om daarin te slaap.

“Ek slaap waar ek kan sien,” het hy verduidelik en daarmee was die saak afgehandel.

Deborah stap na die kamptafel waar daar reeds vier bekers regstaan en die koffiepot se sakkie klaar uitgespoel en vars koffie ingeskep is. Ook Nelly se teepot en die blikkie kondensmelk met sy twee driehoekige gate in die deksel staan reg vir skink. Daar is selfs ’n bakkie met vier stukke beskuit — iets waaraan Pernella klaarblyklik net haar mond sit as daar werklik niks anders is nie. En dis mooi beskuit ook, sien Deborah. Spierwit en stringerig met ’n goudbruin koepelkop. Nes Bettie se beskuit — en dié wat sy saamgestuur het, is hoeka reeds klaar. Deborah sluk swaar, sy kan sommer proe hoe vorentoe dit gaan smaak.

“Môre, boetman,” groet Heath ineens agter haar.

Deborah wip soos sy skrik en voel weer die hitte wat in haar wange opstyg. Wat is dit met die man dat hy haar so bekruip?

“Magtig, jong, wat is jy so skrikkerig soos ’n blouaap naby ’n slangbos?” Heath klop haar op die skouer dat sy skud. “Maar ek sien jy is darem gewas en reg vir die dag. Lyk my jy is ’n agtermekaar man. Kook daardie ketel al?”

Sy hou haar oë afgewend en skud haar kop. Sy kry ’n vars seepgeur in haar neus en toe sy effens onder haar hoed se rand uitloer, sien sy dat hy gladgeskeer maar steeds hemploos is en nog besig is om sy hare met ’n handdoek droog te vryf. Sy sluk swaar en kyk met moeite weg van daardie beeldskone bolyf hier vlak voor haar. Sy probeer op Hempies konsentreer wat hom rek-rek uit sy slaapgoed wikkel. Maar die beeld is ingegraveer in haar geheue. Elke maagspier se perfekte vorm, die netjiese nawel, en daardie kronkeling fyn haartjies …

“Sê my, kan jy so goed skiet soos jy kolf?” Hy beduie na die rewolwertjie aan haar sy. “Dis te sê, ek hoop jy kan daardie ding goed gebruik.”

“My pa leer ons almal van jongs af om vuurwapens te gebruik. Elke nou en dan laat hy ons skyfskiet. Daar is baie slange op Bergendal. Luiperds ook. In die berg,” mompel sy ongemaklik.

“En jag? Het jy darem al jou eerste bok platgetrek?” Heath gaan sit op die kampstoel en hang die handdoek lossies om sy nek terwyl hy met sy vingers deur sy hare kam.

Sy knik. “Ja, maar ek hou nie van jag nie,” antwoord sy, druk haar hande diep in haar broeksakke en volg Hempies met haar oë toe dié bosse toe gaan.

Vader was nie heeltemal in sy skik toe sy ook daarop aangedring het om ’n bok te skiet nie, maar was tog trots op haar toe sy die rooibok met ’n kopskoot neergetrek het. Die oorwinning was vir haar egter flou. Die lewelose oë wat na haar gestaar het terwyl die bok oomblikke tevore nog vlugvoetig probeer wegkom het, het ’n wrang smaak in haar mond gelaat. En nog veel erger was Vader se reël dat elke skut sy eie bok moet slag. Maar die heel ergste is die pens wat mis en al oor haar kop getrek is. Vader was onwrikbaar. As sy ’n bok wou skiet, moes sy dit volgens tradisie doen. Annabella het haar morsdood gegril net om dit te aanskou en vir weke nie haar mond aan vleis gesit nie.

“Daar is ’n verskil tussen jag en vir die pot skiet,” onderbreek Heath haar gedagtes.

Deborah kyk onwillig na hom. “Ek weet.”

“Gaaf, want ek wil juis vanmiddag iets vir die pot gaan soek. Maguire se mense kla hulle het lank laas vleis gehad, en Nelly het voorgestel dat ons hom in ieder geval vanaand oornooi. Ek kon vanweë die hitte nie meer vleis saambring as dié wat ons gisteraand geëet het nie. Ek sal vir Nelly vra of ek jou kan saamneem. En ek wil in elk geval sien of jy regtig kan skiet voor ek jou gaan toelaat om daardie ding in die kamp rond te dra.” Hy knik weer in die rigting van haar rewolwer. “Maar dink jy ons gaan dalk nog koffie kry voor ons daardie bok gaan plattrek?” Sy glimlag terg en fyn plooitjies waaier om die verskriklike blou oë.

Deborah raak nou eers weer bewus van die ketel wat kokend op die vuur staan en fluit. Sy draai dadelik weg, gryp ’n vadoek wat oor die rugkant van een van die stoele hang en gaan haal die ketel. Toe sy omdraai en daarmee tafel toe stap, is Heath weer op pad terug na sy tent toe en Nelly kom uit hare.

Sy lyk anders, dink Deborah terwyl sy eers die teewater skink en toe die koffiepot volgooi. Haar gelaatstrekke is meer ontspanne, haar mond lyk voller en selfs haar hare vou sagter om haar gesig.

Deborah swets hardop toe sy per ongeluk die vuurwarm ketel teen die binnekant van haar arm laat kantel. Dit brand soos vuur, maar gelukkig behou sy haar greep op die handvatsel.

“Doepie! Het jy seergekry?” roep Nelly uit. “Sit neer die ketel dat ek kyk.”

“Nee, dis sommer niks.” Deborah plak die ketel haastig op die grond neer en druk die onderdeel van haar arm in die kampwasbak wat vol vars waswater regstaan vir hande was. Sy trek onwillekeurig haar asem in toe die seer kol nog erger begin brand. Maar die fisieke pyn is niks in vergelyking met die woelinge binne-in haar nie. Nelly kan nou maar sê wat sy wil en protesteer soos sy wil — teenoor Heath staan sy nie neutraal as argeoloog teenoor argeoloog nie. Maak nie saak dat sy drie jaar ouer as hy is en weet Heath is ’n man wat hot en haar neem wat vir hom op ’n skinkbord aangebied word nie.

Nelly Patterson is tot oor haar ore verlief op die man. Dis maar goed sy het dié keer niks skadeliks in haar hande nie, dink sy suur toe die skok van die waarheid deur haar trek. Want nog ’n groter skok as die besef dat Nelly koekoe is oor haar Aitsch, is die besef dat al daardie gevoelens wat so skommel en woel in Deborah self ook niks anders as verliefdheid kan wees nie.

Verlief? Sy wat Deborah is? Op Heath? Is sy gek? Dis totaal en al verspot. Ja, hy het laat blyk dat hy in haar belang stel, maar liewe jimmel! Dis so duidelik soos daglig dat hy ’n flankeerder van formaat is. En dis die laaste soort man wat sy gaan toelaat …

“Wat het jy nou weer aangevang?” Heath se hand sluit sagkens om haar pols en lig haar arm uit die water. Hy draai die brandplek na die helderder sonlig toe en bekyk dit. “Darem nie groot skade nie, maar dit gaan ongemaklik wees in die hitte,” verklaar hy en klik met sy tong. “Jy is darem maar …” Heath bly ineens stil.

Deborah kyk op na hom, let terloops op dat hy darem ’n hemp aanhet, al is dié nie toegeknoop nie, en volg dan sy oë wat nie meer op die brandwond gerig is nie, maar op sy hand om haar pols. Sy middelvinger strek ver verby sy duim en beklemtoon nie net die grootte van sy hand nie, maar ook haar fyn bou.

“Hier is salf en ’n verband,” onderbreek Nelly hulle toe sy uit haar tent kom en haar noodhulptassie op die tafel neersit en oopmaak.

“Dis nie nodig nie, ek …” begin Deborah protesteer — nie seker of die brandwondjie méér brand as daar waar Heath se hand om haar gewrig sluit nie.

“Bog. Dit moet ten minste ontsmet word. Staan opsy, Aitsch.” Nelly druk hom eenkant toe en hy laat hom dit ongewoon gedwee welgeval.

Deborah is te bang om hom in die oë te kyk, maar kan ook nie help om skrams na sy gesig te loer nie. Wat sy daar lees, kan sy haar kop op ’n blok sit, is hond se gedagtes. Die volgende oomblik trek sy haar asem sissend in toe Nelly ’n stukkie gaas met ontsmetmiddel teen die wond druk.

Toe Nelly tevrede is, tel Deborah net twee bekers koffie en twee stukke beskuit van die tafel af op en gaan sit by Hempies sonder om weer na Heath te kyk. Hier kom moeilikheid, sy voel dit sommer aan.

“Is dit baie seer?” vra Hempies en wys na die verband wat Nelly aangedring het om om haar arm te draai.

Deborah skud haar kop. Nie so seer soos my hart nie, dink sy heimlik, maar staar net in die verte. En haar hart is nie net seer omdat sy weet dat Heath ’n flankeerder is nie, maar veral omdat vroue so kwetsbaar is. Selfs iemand soos Nelly.

Is dit dalk waarom Nelly aanvanklik gedink het Deborah is te mooi om saam te gaan? Waarom sy haar nie wou saambring op ’n ekspedisie waar sy gehoop het Heath ook gaan wees nie? Is dit waarom sy haar as ’n seun moes vermom?

Deborah sug. Nelly kon haar die moeite gespaar het. Sy is miskien jonk en onervare, en vrou genoeg om heel voorspelbaar te reageer op ’n man soos Heath, maar sy is ook heeltemal slim genoeg om te besef dat mans soos Heath Hughes moeilikheid beteken. Groot moeilikheid. En dat mens van sulke mans af wegbly.

Mans soos hy is net eenvoudig te aantreklik, te intelligent, te bekwaam en doodeenvoudig te wonderlik om ooit aan een vrou getrou te bly. Daar sal net te veel versoekings op hul pad kom om dit te kan weerstaan, selfs al sou hulle aanvanklik wil. En dit maak nie saak wat haar lyf vir haar sê nie, haar kop is sterker. En haar kop en haar hart saam sê vir haar dat sy iemand wil hê soos vader Joshua, soos Aidan, soos Annabella se Stefan. ’n Man uit een stuk wat net oë het vir hul eie vroue en ander nie eens raaksien nie.

Deborah het net die laaste bietjie moer uit die beker geskiet toe Nelly aangestap kom.

“Ek en Aitsch gaan heuwel toe. Ek kan jou nie vandag saamneem nie, Doepie. Ons gaan nie eens inkom vir ontbyt nie, Aitsch het glo vanoggend vroeg al vir ons toebroodjies gemaak wat ons sal saamneem.” Haar oë is donker, asof sy met iets worstel. “Kry die kamp reg en tik dan vir my verder tot ons terugkom. Reg so?”

Deborah kom orent en knik. “In die haak.”

“Ons is hier om te werk. Ek en Aitsch. Ons het baie om te doen. Jy verstaan mos?” Haar stem is verskonend.

“Natuurlik, Nelly. Ek begryp. Buitendien, ek leer ontsaglik baie uit jou aantekeninge. Die praktyk kan voorlopig wag. Dankie hiervoor.” Deborah lig haar arm met die verband.

“Jy moet leer om versigtiger te wees. In die hitte tel mens gou probleme op met wonde.” Sy kyk Deborah ’n oomblik peinsend aan. “Nou maar goed, dan sien ons julle later.”

Deborah kyk hulle agterna toe hulle elkeen met ’n rugsakkie vol toerusting aanstap na die heuwelkompleks. Sy wou net hier kom leer het van argeologie, maar sy het so ’n gedagte dat Aidan reg was. Hier gaan sy eerder van die lewe leer as sy dit nie mis het nie.

Sy sug en stap na die skottel met die paar gebruikte bekers en losgoed. Van die lewe en van kampknegskap. Om te dink dat sy moet staan en skottelgoed was terwyl Nelly en Heath dalk vanoggend wonderbaarlike vondste gaan maak. Miskien nog van daardie seepsteenvoëls vind waarvan Nelly in haar aantekeninge skryf. Of krale en ander versierings. Goue beeldjies dalk. Potskerwe.

Deborah grom vir haarself

Toe die kamp buite netjies is, gaan sy deur die tente. Eers Nelly s’n, wat gelukkig altyd aan die kant is. Sy moet eintlik net sorg dat daar nie spinnerakke of goggas is nie en dat die olielamp vol is en dat daar ’n kers in die blaker staan. Dan stap sy buite om en maak seker al die toue is styf gespan. Volgende takel sy haar eie tent. Maak die bed op, skik die muskietnet.

Sy mik weer na Nelly se tent toe om die Remmington te gaan haal toe sy Heath se tentklap in die bries sien flap. Moet sy nou waaragtig die blikslaer se tent ook aan die kant maak?

Teësinnig stap Deborah daarheen en loer by die opening in. Dis effens groter as hulle tente, dié het sy gesien toe sy en Hempies dit opgeslaan het. Die kampbed is opgemaak, die muskietnet hang netjies. Daar is nie veel om te doen nie, maar sy gaan tog op die ingewing van die oomblik na binne. Op ’n opklaptafeltjie langs sy bed staan ’n lamp en ’n kers en ’n hopie boeke. Sy reiskoffer staan toegeklap op ’n kampstoeltjie. Daar is selfs ’n tafeltjie met sy skryf- en sketsgoed.

Die tent ruik na sitronellaolie. En na vars seep. Na Heath.

Deborah vlug buitetoe, vee die kampwasbak uit en maak onder die seep skoon. Sy kyk op in die skeerspieël wat aan die staalarmpie vasgeklamp is. Haar oë is donkerder as gewoonlik. Haar neus dop af. Soos gewoonlik. Haar hare maak pennetjies in alle rigtings. Sy steek vir haarself tong uit, maar terwyl sy terugstap kamp toe, ruik sy diep aan haar hande waaraan die seepgeur nog vasklou.

Deborah het al begin ongeduldig raak omdat die kos regstaan toe sy Heath en Nelly geselsend deur die hittespieëling aangestap sien kom. Sy sien hoe Nelly haar kop agteroor gooi en lag oor iets wat Heath kwytgeraak het. Die volgende oomblik struikel sy. Heath gryp na haar en keer dat sy val, en dan bly sy arm sommer om haar skouer.

Diep binne-in haar voel dit vir Deborah asof ’n rou seer aan die bloei gaan. Hulle verstaan mekaar so goed. Hulle is so gemaklik bymekaar. Hulle hoort bymekaar. Dis alles skielik vir haar baie duidelik. Heath moet net sy stommerik-oë oopmaak en dit raaksien. Nelly is perfek vir hom.

Ná middagete is Deborah besig om die vadoek wat sy uitgewas het uit te skud nadat sy skottelgoed gewas het toe Nelly by die tafel, wat nou weer skoon is, gaan sit. Heath het met die verskoning dat hy sy sketse wil liasseer in sy tent verdwyn.

“Aitsch wil hê jy moet saam met hom gaan om iets vir die pot te skiet. Hy wil ook sien of jy jou rewolwer kan gebruik.”

Deborah knik. “Hy het dit vanoggend genoem.”

“Hoe voel jou arm?” Nelly kyk haar weifelend aan.

“Piekfyn.” Help nie om te kla oor dit so brand en jeuk onder die verband nie.

Nelly sug en laat rus haar ken in die kom van haar hand, haar elmboog op die tafelblad geplant. “Dis bloot natuurlik dat ’n man ’n opgeskote seun sal wil saamneem, maar ek weet darem nie, Doepie.”

“Dit sal snaaks lyk as ek nie gaan nie. Christiaan sou nou al op hete kole gewees het as hy in my posisie was. En dis hoe ek moet dink. Hoe Christiaan sou opgetree het.”

Nelly knik. “Is seker so, maar sou Christiaan die tente en die kamp so netjies gehou het? Vadoeke uitgewas het?”

Deborah haal haar skouers op. “Bettie steek ons almal in die werk as dit dol gaan. Christiaan kry ook sy beurt, en as hy so graag iets wou hê soos ek nou, sou hy ook by sy ooreenkoms met jou gehou het. Ek reken dis alles nog binne perke.”

Nelly lyk nie heeltemal oortuig nie. “Miskien, maar Aitsch het my ’n hele klomp vrae oor jou gevra. Om die waarheid te sê, oor Doepie én Deborah.” Haar glimlag bereik nie haar oë nie. Dan haal sy haar skouers fatalisties op. “Dit sal seker snaaks lyk as ek jou nie toelaat om saam te gaan nie. Gaan dan nou tog maar, maar wees net versigtig, Doepie. Soos ek reeds voorheen gesê het, Aitsch is baie oplettend. Dis waarskynlik wat van hom so ’n goeie argeoloog maak.”

Nelly druk met haar hande op die tafelblad en kom orent. “Ek gaan rus. Die hitte put my uit,” verklaar sy en verdwyn in haar tent.

Deborah frons. Sy het nog nooit gesien dat die hitte Nelly werklik affekteer nie. Sy sweet gewoonlik skaars.

Deborah haal haar skouers op en skuif die Remmington reg. Laat slaaf maar werk terwyl die res rus. Slaaf sal wel weer slaaf se volgende opdrag aanstons kry. Sy kyk grimmig na Hempies, wat uitgestrek op sy rug, arm oor die oë geslinger, in die koelte onder ’n boom sy lê gekry en die slaap van die regverdiges binnegegaan het. Dan sit sy met meer geweld as wat nodig is ’n nuwe bladsy in die tikmasjien en begin verwoed tik.

Deborah is steeds meegevoer met Nelly se aantekeninge toe ’n hand lig op haar skouer neerkom.

“Moet jou nou nie weer uit jou geloof uit skrik nie.”

Sy kyk om en op na Heath wat agter haar staan, bly dat sy darem nie weer sigbaar geruk het nie, maar skrik het sy geskrik. Christiaan veral maak misbruik van haar verstrooidheid. Om elke hoek en draai maak hy haar skrik, wel wetend dat sy gewoonlik so versonke in haar gedagtes is dat sy dikwels nie weet wat om haar aangaan nie.

“Kom ons kyk wat jy in die veld kan uitrig.” Heath hou ’n .22 in die lug. Oor sy skouer hang ’n .303.

“Ek hoop nie jy is van plan om ’n rooibok met ’n .303 te skiet nie?” Sy kom stadig regop en neem die .22 by hom.

’n Grinnik plooi om sy mooi mond. “A, boetman, jy gee my moed as jy weet daar sal nie veel van die bok oorbly as ’n koeël uit die .303 deur hom trek nie. Nee, jy gaan die bok skiet, ek sal die wilde diere weghou. Kom, ek het water en die nodige goed in die lorrie gesit. Ons ry ’n ent weg van die kamp af en begin dan bok soek. Hoe goed is jy met spoorsny?”

“Nie baie goed nie, maar Hempies is uitstekend.” Deborah lig die .22 teen haar skouer en kyk deur die visier voor sy die geweer weer laat sak.

Asof die noem van sy naam hom opgetower het, is Hempies ineens by hulle.

“Waar gaan jy met die geweer?” vra hy vir Deborah.

“Bok skiet saam met hom.” Deborah knik met haar kop in Heath se rigting.

“Ek gaan saam.” Hempies kyk Heath wederstrewig aan. Deborah besef dat vader Joshua se levietelys aan Hempies steeds groot gewig by hom dra, en die uitdruklikste van al die bevele was dat Hempies Deborah nooit onder sy oë mag laat uitgaan nie, behalwe as sy saam met Nelly by die opgrawings is, en dan moet hy in elk geval steeds ’n oog hou.

“Gaaf, dan kan jy hierdie maer klong help as hy nie sy bok gedra kan kry nie,” stem Heath inskiklik in.

Heath is stil gedurende die rit. Hulle ry ook nie ver nie voor hulle ’n troppie rooibokke in die oog kry en hy stilhou.

“Kom, ons wil jag, nie die bokke doodry nie. Sowat van mak.”

Heath se woorde is skaars koud toe die eerste bok sy snoet in die lug steek.

Heath frons. “Ons is tog windaf?” Hy toets met ’n handjie vol sand wat hy in die lug gooi. Daar is weinig sprake van ’n bries, maar die sand dui aan dat wat daar is, nie na die bokke se kant toe waai nie.

Hempies kyk rond. “Miskien ruik hulle leeu?”

Deborah kyk ook rond, haar rug ineens hol. Dis nie Bergendal dié nie, besef sy. Daar is weliswaar slange en luiperds in die berge op die plaas, maar nie meer leeus soos hier nie.

“Kom ons mik vir die koppie aan die regterkant en beweeg dan weer af na hulle toe. As daar leeus is, sal hulle waarskynlik van die oopte af op die bokke jag maak. Hempies, jy loop voor, ek sal die agterhoede dek.”

Deborah val agter Hempies in, maar dis van die groot man agter haar wat sy werklik bewus is. Sy probeer hom ignoreer, kyk nie een keer om nie, maar sy kan sy oë kort-kort op haar voel brand.

Hempies loop met ’n wye draai in die rigting van die bokke, soos vader Joshua hulle geleer het. Sy probeer konsentreer op haar voetval, op Hempies, op die bokke, op enigiets in die lang gras wat gevaar kan beteken, maar verniet. Al haar antennas is na agter gedraai.

Sy loop byna teen Hempies vas toe hy gaan staan, sy hand skouerhoogte in die lug. Hy sak met een knie op die grond neer en beduie vir Deborah om links van hom te kom staan. Dan beduie hy ’n ent verder. Eers sien Deborah net die kameeldoring, maar dan die goed gekamoefleerde rammetjie in sy skaduwee. Sy bring die geweerkolf stadig na haar skouer. Dis ver, besef sy. Te ver vir haar. Hempies is gewoond aan Christiaan en vader wat fyn skuts is.

“Dis te ver,” sê Heath ineens saggies teen haar oor. “As jy mis skiet, kan ons maar vergeet, die bokke sal laat spaander.”

Deborah versit die kolf teen haar skouer, knyp haar linkeroog stywer toe en mik deur die visier. Hy is reg, weet sy. As sy mis skiet, sal g’n bok bly staan nie. En dit ís ver.

Die rammetjie kyk op. Sy horings is mooi en hy lyk blinkvet van hier af. Hy ruik-ruik in die lug. Hy gaan hardloop, besef Deborah, en die res saam met hom.

Sy trek die sneller stadig, asof sy ’n safte lemoen druk, soos Vader haar geleer het. Die klank van die skoot weergalm in die kliprantjie op en tegelykertyd skop die kolf haar net genoeg dat sy effens teen Heath agter haar val. Maar soos blits is sy regop en tuur met haar hand oor haar oë na die kameeldoring. In die koelte verbeel sy haar sy sien die bok se hoewe in die lug kap. Sy trek weg met ’n spoed, skaars bewus van die hoed wat op haar rug wip so ver soos sy hardloop. Agter haar hoor sy Hempies se ligte voetval.

’n Ent van die bok af kom sy tot stilstand en lig die kolf teen haar skouer, wag om te sien of hy gaan regop kom. Sy bene skop-skop nog effens, maar dan raak hy stil.

Deborah kyk oor haar skouer en glimlag breed vir Hempies. “Wed jou dis ’n kopskoot!” Sy draai om en hardloop weer nader. Sy sien al van ’n entjie af dat dit wel ’n kopskoot is. Dié keer is daar nie die snaakse gevoel van onvergenoegdheid soos toe sy die eerste keer ’n bok geskiet het nie. Daardie tjoppie van die vorige aand het net haar vleislus getart, nie versadig nie.

“Dit is!” roep sy na Hempies wat rustig aangestap kom met Heath ’n paar tree agter hom. “’n Kopskoot!”

Die volgende oomblik sien sy hoe Hempies se oë groot en wit word en Heath geskok vassteek.

“Nôi! Nôi! Nee!”

In ’n breukdeel van ’n sekonde sien sy hoe Hempies nader gestorm kom, Heath die .303 na sy skouer lig en dan voel sy iets soos wind agter haar. Sy swaai instinktief om, koes tegelykertyd, en die volgende oomblik plof ’n enorme ding met ’n onheilige gegrom teen haar vas.

Deborah gil terwyl sy val, sien in een skrikwekkende oomblik die geel oë so naby aan haar eie dat sy elke donker lyntjie daarin kan eien. Eers is daar ’n skroeiende brandpyn in haar skouer, en dan ’n skerp pyn teen haar rug toe sy teen die klipperige grond val. Sy ruik die stank van die luiperd se asem nog voor sy die geel tande sien nader kom. Alles sien sy asof elke aksie, elke waarneming ’n paar sekondes neem om te gebeur. Een vir een. Haar bloed druis in haar ore, maar sy verbeel haar sy hoor ’n skoot weergalm. En dan word die lug ineens uit haar longe gepers en dans sterretjies voor haar oë.

“Nôi Doepie? Ag, my nôitjie?”

Deborah kom feitlik dadelik weer by toe die enorme gewig van haar af weggesleep word. Hempies huil soos ’n kind toe hy langs haar op sy knieë neerval en haar hand gryp. “Nôitjie, nôi Doepie, sê iets, asseblief, sê net iets.”

Deborah probeer haar arm na hom toe lig, wil iets sê, maar kan net kreun toe die pyn deur haar skouer skeur. En dan is Heath aan die ander kant langs haar.

“Kom, Hempies, daar is nie tyd vir huil nie! En watse genôi is dit met jou? Gaan lorrie toe, daar is ’n noodhulpkissie onder die sitplek. Hardloop, my klong, hardloop.”

“Maar my nôi …”

“Hempies, hol sê ek!”

Deborah hoor behoorlik hoe Hempies laat spat.

Heath se oë is swart soos ink toe hy oor haar buig. “Doepie, kan jy my hoor?”

Deborah knip haar oë, te bang om te roer.

“Gaaf.” Heath pluk sy hemp oor sy kop sonder om hom aan ’n knoop te steur. Sy steun toe hy sagkens teen haar voorkop daarmee druk. Sy sien dat die hemp rooi geword het van die bloed toe hy dit wegneem en die wond van naderby bekyk. “Dis net ’n skrapie, Doepie. Moenie bekommerd wees nie. ’n Skraap wat gou gesond sal word. ’n Kopwond bloei maar so baie.” Sy stem is rustig, maar sy oë flits oor haar. Sy hande is teer toe hy die flardes hemp van haar skouer af wegtrek en weer sy eie hemp daarteen druk. Deborah steun.

“Ek weet dit brand seker soos vuur, maar ons sal dit nou ontsmet. Gelukkig was die pes se sprong nie so in die kol as wat dit sou gewees het as jy nie omgeswaai en gekoes het nie. Dis diep krapmerke, maar niks wat nie weer gesond sal word nie.” Hy knoop haar hemp versigtig oop terwyl hy gerusstellend gesels. Hy loer oor sy skouer, seker om te sien of Hempies al by die lorrie is, en toe hy terugkyk, trek hy die twee hempspante sagkens van mekaar af weg.

Deborah wil protesteer, maar dis net ’n steun wat oor haar lippe kom.

Heath se hande verstil. Sy hele gesig verstil. Dis ineens of die sonbesies ook ’n oomblik ophou sing het, en dan lig hy sy oë na hare.

“Wat vir ’n ding is dit hierdie?” Sy stem is grof.

Deborah byt haar onderlip vas.

Hy lig haar arm aan die kant wat die luiperd nie bygekom het nie, loer fronsend na die Symington Side Lacer se konstruksie en begin aan die vetertjies vroetel.

“Moenie,” fluister sy met moeite.

Hy kyk weer na haar. “Ek moet. Die krapmerke moet ontsmet word, so gou moontlik. En die … die gedoente is in elk geval aan flenters waar die luiperd se klou jou beetgekry het.” Sy oë word donker toe die veters skiet gee. Hy kyk af na wat hy met sy vingers doen en sy voel hoe haar lyf bevry raak. Sy kaak span styf terwyl hy behendig, maar oneindig versigtig, te werk gaan om die wond oop te kry.

Deborah steun toe hy die laaste van die lap van die krapmerke af wegtrek. ’n Koel luggie speel ineens oor haar bolyf en sy weet dat haar borste nou oop voor hom lê. Daar klop ’n spier in sy wang toe hy weer vlugtig in haar oë kyk.

“Wat de bliksem het jou besiel, Deborah Davel?” vra hy tussen geklemde kake deur.

“Hier is die boks.” Hempies kom uitasem en sopnat gesweet langs hulle tot stilstand en hou die noodhulpkissie na Heath toe uit. “Hoe lyk dit met my nôi?”

Heath skeur sy oë behoorlik weg van Deborah s’n.

“Die krapmerke is nie so diep as wat ek gedink het nie. Hierdie ding aan haar lyf het help keer.

Sy was baie gelukkig. Sy sal leef. Dis nou totdat sy gesond genoeg is dat ek haar met my eie hande kan verwurg. Vat vir ons die bok lorrie toe,” beveel hy Hempies met stywe lippe.

Hempies kyk Deborah met groot oë aan en dan laat spaander hy weer.

Sy sou ook as sy kon, dink sy suurderig, maar sy het geen ander keuse as om te bly lê en die soet pyn van Heath se bekwame hande op haar seer lyf te verduur nie.


Nege

Rhodesië, Maart 1924

“Hemel, sy kon morsdood gewees het.” Nelly praat sag, maar haar stem dra in die stil aandlug. Van waar sy in die tent lê, skoongewas deur Nelly se sorgsame hande, verbind en met pyne waar sy nie geweet het haar lyf plekke het nie, kan Deborah Nelly se onderdrukte ontsteltenis hoor. Dis asof dit nou eers tot Nelly deurdring, nadat sy die situasie so kalm hanteer het toe Heath met Deborah in sy arms by die kamp aangekom het.

“Sy was oneindig gelukkig. As Hempies nie die luiperd raakgesien het nie … As Deborah nie op daardie oomblik omgedraai en instinktief gekoes het nie …” Heath voltooi nie die sin nie. “Wat het jou besiel om ’n meisiekind hierheen te bring, Nelly? Wat het julle almal besiel om …” Ook dié sin maak hy nie klaar nie, asof sy stem bes gee.

“Ek is jammer, Heath. Dis net … sy was so oorredend, so entoesiasties. Ek het onthou hoe ek moes sukkel om by my eerste opgrawing toegelaat te word. Hoe daar teen my gediskrimineer is, hoe ek bespotlik gemaak is voordat die mans besef het ek weet wat ek doen.” Nelly bly ’n oomblik stil. “Sy het dit in haar, Heath. Sy sal die pyp rook. As argeoloog bedoel ek. Sy’t die fyn oog, die aanvoeling, die vermoë tot konsentrasie, die brandende begeerte na kennis.”

Deborah hoor die kampstoel oor die gruiserige grond skuur en dan Heath se voetval. Heen en weer, heen en weer. “As ek net geweet het. As julle net nie gemaak het asof sy ’n seunskind is nie. Ek sou haar mos nooit saamgeneem het nie.”

“Ek weet dis my skuld, Heath, maar … Ek weet nie, sy is so vasberade, so doelgerig en onafhanklik, so … Nie een van ons kon voorspel het dat so iets sou gebeur het nie. En sy ken die veld. Sy’t my vertel hoe sy en Hempies gereeld die berge op hul plaas ingevaar het.”

Deborah wens Nelly wil nie so verskonend klink nie. Dis haar, Deborah, se eie skuld. Dis sý wat haar wil op almal afgedwing het. Die besef laat haar sug en die sug bring weer nuwe pyne mee.

Deborah maak haar oë toe. Dis warm. So verskriklik warm, selfs al het sy net die heel nodigste onderklere aan. Sy kon nie haar arm gelig kry om die frokkie waarin sy gewoonlik slaap, aangetrek te kry nie. Die hemp was weer te grof teen die paar wonde wat nie verbind kan word nie. En haar hele lyf brand. Op haar rug waar die klippe ingesny het, amper net so erg as die krapmerke op haar skouer en voorkop.

Nelly en Heath se stemme raak dof en dan is die oë van die luiperd weer hier reg voor haar, ruik sy weer die onnoemlike stink asem. Êrens hoor sy iemand gil.

“Deborah, Deborah!” Heath is by haar. Help haar om water te drink.

Sy leun opnuut agteroor, kreun toe haar lyf weer die kontoere van die kampbed vind. Besef vaagweg dat dit sý was wat so gegil het.

“Toemaar, ek sal ’n rukkie by haar sit. Ek dink sy droom,” hoor sy hom sag sê. Die tentflap ritsel.

Sy voel hoe sy afgespons word, hoe koel lug oor haar warm lyf vee. “Nelly?” prewel sy deur droë lippe, te moeg om haar oë oop te maak.

“Sjj, sjj, Deborah.” Dis nie Nelly se stem nie. Water by haar mond. Sy sluk dorstig.

Deborah probeer weer haar oë oopmaak, maar haar ooglede voel soos lood. Heath. Heath is by haar. Dis voorlopig genoeg.

Sy weet nie hoeveel tyd verbygaan nie, maar sy verbeel haar dit was lig agter haar ooglede en nou is dit weer donker. Dis koud. Dis so verskriklik koud. Met elke bibbering trek die brandpyne dieper in haar lyf in.

“As die koors nie teen môreoggend gebreek is nie, sal ons haar moet vervoer. Messina toe desnoods. Daar moet ’n dokter by die myn wees.” Heath se stem klink snaaks.

So koud.

“Dis al twee dae, Aitsch.” Nelly se stem klink ook snaaks.

So koud. Die oë so geel. Asem so stink.

“Hoe lyk die mannetjie? Sal hy deurtrek?” Maguire se stem. Hy klink nie snaaks nie. Net na homself. Ongeduldig. Arrogant. Selfvoldaan.

Deborah se oë flikker oop. Deur die muskietnet sien sy dat die tentflappe so ver moontlik teruggevou is. Die lug is helderblou agter die maroelaboom se takke.

“Ons dink die koors is gebreek. Hy het in die oggendure rustig geslaap ná ’n kouekoorsepisode deur die nag.” Heath se woorde kom duidelik na haar toe aangedra en die muskietnet roer in ’n welkome briesvlagie.

“Darem lastig. Ek het jou gesê jy moet eerder die plaaslike inwoners gebruik as handlangers wat jy invoer, Pernella. Die plaaslikes ken die omgewing. En ’n wit kind hoort nie hier as hy nie weet wat hy doen nie.” ’n Teelepel klingel teen ’n blikbeker.

“Dit kon met enigeen gebeur het wat daardie dag saam met my gegaan het, Maguire, maar nie enigeen kon op daardie afstand ’n kopskoot so sekuur afgetrek het dat jy en jou mense nou al vir twee dae vleis het nie.” Heath klink ergerlik.

“Dit was nogal gaaf om weer vleis te eet, ja. Maar van die os op die jas, die swart mannetjie wat ook saamgekom het … Julius, dis nou my houseboy wat altyd saam met my kom, sê my hy is ’n Lemba.”

“Ons los julle kamp se mense uit, Maguire, doen ons dieselfde guns.” Heath se ergerlikheid het ’n stramheid geword wat na aan onbeskoftheid klink.

“Julius het maar net met hom gesels toe hy die vleis vir ons gebring het. Moenie so onvriendelik raak nie.” Stoelpote knars op die gruis. “Ek wou in elk geval maar net hoor hoe dit met die blonde knapie gaan. Kon amper jou seun gewees het, Aitsch. Julle lyk na mekaar. In elk geval, dankie vir die koffie, Pernella. Aitsch, jy sê ons moet môreaand oorkom aangesien ons nie ons vorige afspraak kon nakom met die mannetjie se dinge nie?” Maguire klink amper joviaal.

“As ek weer iets vir die pot kry, ja. Ek sal môreoggend uitgaan. Daar is ’n paar dinge wat ons met jou moet bespreek. Onder meer wat van die een seepsteenvoël geword het, maar ook praktiese goed.” Heath se stem is minder gramstorig, maar steeds nie vriendelik nie.

“Ek sal rondvra onder my mense, maar moontlik was daar van die begin af net een voël. Ons praat dan môreaand.”

Deborah hoor Maguire knarsend wegstap.

Oomblikke later loer Nelly by die tent in. Sy glimlag breed. “En toe, het jy besluit om uiteindelik wakker te word?” Sy tree binne en kom staan langs Deborah se bed. “Hoe voel jy?”

“Seer en honger en dors.” Deborah glimlag flouerig en trek die laken hoër op. Nelly kon haar seker steeds nie in haar frokkie kry nie. Gelukkig bedek die verbande die grootste deel van haar bolyf, maar dit voel steeds vreemd om so sonder klere aan haar bolyf te lê. “Ek is jammer, Nelly. Oor alles.”

Nelly skud haar kop. “Dis te gou om nou al met jou te baklei. Dis ’n goeie teken dat jy honger is. Ek bring vir jou iets om te eet.” Sy buk by die tent uit.

Dan word die tentopening weer donker toe Heath inkom. Hy sleep ’n stoeltjie nader. Een wat nie voorheen in haar tent was nie. Hy gaan sit en kyk haar ondersoekend aan. “Is jy al sterk genoeg dat ek jou kan verwurg?”

Deborah skud haar kop en trek-trek weer aan die laken. “Nie naastenby nie.”

Hy buk vorentoe en vee haar hare versigtig van haar voorkop weg. “Jy’t ons laat skrik, ‘boetman’.” Hy glimlag skeef.

“Ek is taaier as wat ek lyk.” Iets word week in Deborah. Hoe mooi is sy oë nie as hy met so ’n sagte uitdrukking daarin na haar kyk nie. As hy maar die res van sy lewe só vir haar wil kyk. So teer aan haar raak.

“Dit sal ons moet sien. Dis eers as jy weer op is dat ons sal weet hoe taai jy regtig is.”

Haar gesig vertrek toe sy probeer regop kom sonder om haar greep op die laken te verloor.

Heath druk haar sagkens terug. “Stadig. Nelly kan jou nou-nou kom help om regop te sit. En moenie eens dink aan opstaan vandag nie. Miskien môreaand, as jy sterk genoeg voel.”

“Kom, uit is jy, Aitsch, dat ek die kind kan kos gee,” laat hoor Nelly van buite die tent.

Heath staan op, maar moet geboë bly omdat die tent se dak selfs in die middel nie hoog genoeg is nie. Hy streel oor haar wang en dan draai hy weg.

Deborah maak haar oë toe. Miskien moet sy maar nog ’n hele ruk siek bly as Heath sal volhou om so teenoor haar op te tree. Met soveel teerheid en deernis. En tog is daar iets in sy oë, ’n trek om sy mond, wat sy nie kan peil nie. Wat sy miskien nie wil peil nie, want sy weet dat dit niks goeds vir haar verblyf hier by Zimbabwe voorspel nie. Dit kan sy sommer aanvoel.

Nelly moes vir haar regte melk by Maguire se mense gekry het, besef Deborah ná Nelly haar gehelp het om regop te sit, ietwat onhandig afgespons en met ’n groot gesukkel in haar frokkie gekry het en daarna die bord pap met suiker en melk op ’n skinkbord vir haar neersit.

“Moet ek jou help?” vra Nelly toe Deborah onhandig met haar gesonde hand probeer eet.

Deborah skud haar kop. “Dankie, Nelly, maar ek sal moet leer om voorlopig met die linkerhand reg te kom.” Sy kyk op na die ouer vrou. “Baie dankie vir alles. Ek is jammer vir al die moeite.”

Nelly haal haar skouers op. “Ongevalle gebeur maar by opgrawings. Word jy maar net gesond.” By die tentopening draai sy terug. “Hempies sit op hete kole om vir jou te kom kuier, maar eet eers rustig klaar. En roep gerus as jy iemand nodig het.”

Hempies kom met ’n verskrikte uitdrukking op sy gesig binne nadat Nelly die skinkbord kom haal het, maar sy gesig ontspan toe hy sien Deborah sit regop teen die twee ekstra kussings wat Nelly vir haar aangedra en agter haar rug ingeprop het. “Jy’t ons laat skrik.”

Deborah gee ’n laggie. “Ek het self geskrik.”

Hempies gaan sit op die stoeltjie langs haar bed. “Die groot man het jou opgepas. In die nag ook.”

Deborah kyk by die oop tentklap uit. Dan het sy haar nie verbeel dat hy maar altyd hier was nie.

“Hy het die luiperd gaan haal. Ons het die vel afgeslag. Gesout en gespan. Hy sê ons gaan hom brei.”

Deborah kyk terug na Hempies. “Dis jammer hy moes hom skiet. Die luiperd het maar net sy prooi verdedig.”

Hempies knik. “Dis vir hom dat die bokke geruik het. Dié dat hulle so in die lug gesnuif het. Maar hy was ook windaf, soos ons. Ek dink jy het die rammetjie geskiet net voor die luiperd op hom wou spring.”

“Maar jag luiperds nie in die nag nie?” Deborah probeer haar effens gemakliker skuif, maar dis nog te pynlik.

Hempies haal sy skouers op. “Miskien het hy lank laas kos gehad. Daar was ’n pendoring in sy poot.”

Deborah knik. “Dit maak sin.”

“Jô, maar daardie groot man kan skiet! ’n Ander man sou dit nie gewaag het met jou tussenin nie, maar dit was ’n nekskoot. Hy wou jou nog in die gesig byt, toe’s hy dood.” Hempies skud sy kop en sug diep. “Jou se pa gaan vir my slag soos ons daardie luiperd geslag het. Hy gaan my vel brei vir ’n matjie by sy voete.”

Deborah grinnik. “Dis waarskynlik mý velletjie waarop sy voete sal rus. My pa sal maar te bly wees jy het my gered. As jy nie geskree het nie, het die luiperd my van agter af bespring, sy tande in my nekaar geslaan en dan was dit verby met Deborah Davel.” Deborah vou haar linkerhand om Hempies se kneukels. “Dankie, Hempies. Jy’t my lewe gered.”

“Amper nie.”

“Dis baie beter as amper wel.” Deborah glimlag, leun moeg agteroor teen die kussings en maak haar oë toe.

“Jy moet slaap.” Hempies staan op. “Nôi Doepie …”

Deborah maak haar oë oop en kyk hom vraend aan.

“Daardie groot man … Dis die soort man wat jy moet vat. Hy is slim en sterk en hy sal mooi werk met die vrou.” Daarmee is hy by die tent uit voordat Deborah aan iets kan dink om te sê.

Maar wat is daar in elk geval te sê? Ja, sy sal hom graag wil vat, kan sy nou maar erken. Hy is inderdaad slim en sterk en vir haar nog oneindig mooi ook, maar die feit dat hy met meer as een vrou mooi sal werk, kanselleer die res uit. Nie dat Hempies dit sal verstaan nie, maar dis genoeg dat sy dit self begryp.

Die res van die dag en ook die volgende paar dae sien Deborah min van Heath. Hy steek net ’n paar keer sy kop by die tent in om te hoor hoe dit gaan, maar hy kom nie eens binne nie. Nelly versorg haar wonde, dra kos aan en Hempies kom loer ’n paar keer in, vertel haar van Maguire se houseboy wat nou op Heath se aandrang vir hulle vars melk vir vleis ruil by die Shonas wat ’n kraal en ’n paar bees naby die ruïnes het.

Die res van die tyd slaap sy om. Tussendeur hoor sy Heath en Nelly vaagweg gesels. Lei af hulle het ’n seepsteenvoël of iets daarmee te doen by ’n plek ontdek waar alle aanduidings is dat daar twee moes gewees het. Sy luister hoe hulle oor die moontlikhede bespiegel en watter taktiek hulle gaan gebruik om Maguire te pols wanneer hy oorkom.

Sy hoor ook toe Heath, die middag voor Maguire kom, Hempies roep om die beloofde bok te gaan skiet. En dan hoor sy Nelly ook pad vat. Toe die kamp stil is, sukkel sy uit die kampbed uit op. Vir die eerste keer sedert die ongeluk gebruik sy op haar eie die koos wat Nelly vir haar neergesit het. Hoe skaam het sy nie gekry dat Nelly haar selfs daarmee moes help nie. Sy kan nie glo dat die koors haar so swak gemaak het nie.

Daarna trek sy met ’n groot gesukkel ’n skoon hemp en broek aan. Dis gekreukel soos al hul klere nadat dit eers hier gewas is, aangesien hier nou nie juis uitgebreide strykgeriewe is nie, maar dit ruik ten minste vars.

By die kampwasbak spoel sy haar gesig af, versigtig om nie te naby aan die krapmerk op haar voorkop te kom nie, en vee met die nat waslap oor haar hare en nek. Elke beweging is pynlik, maar nie ondraaglik nie.

Toe Nelly heelwat later van die heuwelkompleks af aangestap kom, sit Deborah min of meer gemaklik op een van die kampstoele en lees.

“Dis ’n verrassing!” glimlag Nelly terwyl sy nader kom en haar rugsak van haar skouers begin afskud. “Lyk my jy voel sommer baie beter? Daar is selfs weer kleur in jou wange.”

“Ek voel soos ’n nuwe mens.” Deborah kyk vlakte se kant toe. Die gedreun en gerammel wat sy hoor, is die lorrie wat aangewaggel kom.

“Maguire kom oor ’n rukkie hierheen. Aitsch en Hempies sal seker eers moet slag as hulle ’n bok gekry het. Ek gaan intussen gou was, dan slaan ek vir ons ’n paar G&T’s aanmekaar. Vanaand verdien jy ook een.” Sy vryf speels oor Deborah se hare. “Iemand wat ’n luiperd kan oorleef, kan ’n bietjie jenewer hanteer. En jy is hoe oud nou weer?” Nelly lig haar wenkbroue.

“Heelwat ouer as Doepie,” grinnik Deborah. “Ek word volgende maand twintig.”

“H’m, al mooi groot vir ’n meisiekind. Sit al amper op die rak.” Nelly terg, maar dis tog asof daar ’n skadu in haar oë flits.

Deborah haal haar gesonde skouer op. “Ek is nie van plan om te trou nie.”

“Was daar dan nie ’n verloofde in die prentjie nie?” Nelly kry haar waterskottel gereed terwyl sy praat.

“Simon, ja. Amper, in elk geval.” Hoe min dink sy nie deesdae aan Simon nie, besef Deborah. “Maar voor ons vertrek het, het ek vir hom gesê ek wil nie met hom trou nie. Hy was bitter kwaad vir my. Is seker steeds.”

“Jou Simon sal vir jou wag wanneer jy teruggaan, glo my. Niks is vir ’n man begeerliker as ’n halsstarrige vrou nie. Dis nou totdat hy haar het waar hy haar wil hê.” Nelly haak haar handdoek van die tak af waar sy dit opgehang het om droog te word. “Sien jou netnou. O ja, en onthou tog dat jy steeds Doepie is vir Maguire en sy kamp. Heath het Hempies dit ook op die hart gedruk. Daar is geen rede dat hulle moet weet jy is nie ’n seun nie. Aitsch reken dit sal beter wees.”

Deborah knik en hou die bedrywigheid naby die lorrie dop. Die bok is uitgelaai en aan ’n boomtak opgehang. Sy sluk toe Heath sy hemp sommer toegeknoop en al oor sy kop uittrek en aan ’n ander tak ophang voor hy en Hempies begin slag. Hulle werk saam asof hulle dit al vir jare doen. Sy bepaal eerder weer haar aandag by haar boek. Daardie hemplose bolyf van Heath doen vreemde dinge aan haar binneste.

Nelly ruik na eau-de-cologne toe sy ’n hele ruk later by haar tent uitkom en by die kombuistent ingaan. Sy kom weer met ’n bak groenerige aartappels en ’n skotteltjie met water te voorskyn, kom sit by Deborah en begin skil. Dis dadelik vir Deborah duidelik dat sy nie ’n baie behendige aartappelskiller nie.

“Ek kom nou eers agter hoe baie jy hier rond gedoen het,” grinnik Nelly en laat plons die eerste aartappel in die bakkie water.

“Dan gaan jy my darem mis as Aitsch my wegstuur?” Deborah glimlag skewerig, maar versluier haar blik sodat Nelly nie kan sien hoe hierdie vermoede wat by haar posgevat het, haar ontstel nie.

Nelly laat sak die mes en kyk na Deborah. “Natuurlik sal ek jou mis. Vir Hempies ook. Maar ek dink nie Aitsch is self seker wat hy met jou wil aanvang nie. Ons kosvoorraad is egter aan die sak. Miskien sal hy julle tot op Messina vat en op die trein sit. En sommer daar ons voorraad aanvul. Maar hy sal dit nie kan doen voordat jy heelwat minder pyn het nie. So ’n hobbelrige rit is vir die gesondste mens ’n pyniging.” Sy knipoog vir Deborah. “Miskien neem dit ongewoon lank vir jou pyne om beter te word.”

Deborah gee ’n laggie. “Veral as hy daarvoor wag voor hy my verwurg, soos hy belowe het.”

Nelly lag sag en versober dan. “Hy het die snaaksste ding vanoggend vir my gesê toe ons by die kompleks was. Dat hy Doepie mis. Gesê die klein swerkater het in sy hart gekruip, maar hy weet nie mooi wat om met Deborah aan te vang nie.”

“Dis nou behalwe dat hy haar wil verwurg,” sê Deborah droogweg, kyk verby Nelly en sien hoe Hempies met ’n skottel vleis aangestap kom terwyl Heath na sy tent koers kry en die kampwasbak vol water gooi. Sy kyk liewer weg.

Langs haar plons ’n aartappel harder as wat nodig is in die skotteltjie water en kry sy lê langs sy makkers. Nelly staan op en gooi ’n net oor die skottel vleis wat Hempies neersit.

“Ek sien nôi is terug.” Hempies vee sy hande aan sy broek af.

Deborah knik. “Ek sien julle het ’n bok gekry.”

“Ek gaan vuur maak. My maag is honger en die ou man en sy boy kom al aan.” Hy beduie na waar Maguire in die verte deur die lang, droë grasse aangestap kom met ’n lang, skraal Shona ’n entjie agter hom. “Sy naam is Julius. Hy gee my rookgoed en vra baie vrae.”

“Hulle wil seker weet van die Lembas.”

“Ek sê vir hom die Lemba het hierdie plek gebou, maar hy sê nee dis die Shona. Hulle weet niks. Ouma Saar het gesê ons is van die Tovakare, die mense wat hulself Tovakare Muzimbabwe noem. Dit beteken ‘die mense wat Zimbabwe gebou het’.”

“Wat sê Hempies alles?” vra Nelly ineens langs hulle.

Deborah vertaal kortliks in Engels.

Nelly skud haar kop. “Alles wat ek tot dusver ondersoek het, dui daarop dat Bantoes die plek gebou het, en op taalvlak is die Shonas se argument die sterkste.”

Hempies moet Engels beter verstaan as wat hy wil erken, want hy snork minagtend. “Julle witmense weet niks. Die Shonas weet niks. Wasenzhi’s, almal van julle. Hoekom dink jy my regte naam is Hizqiyah? Dis die naam van my voorvaders. My se voorvaders kom ver. Van Sena anderkant die Pusela. Daar waar die groot klipdam was wat gebreek het en die honger gekom het sodat ons suid moes trek. Wat die Shonas weet, het hulle by my voorvaders geleer toe ons, die Tovakare, hier gebou het. En daar by die ander plek waar die riviere bymekaarkom ook.” Hy klik met sy tong. “Ek gaan vuur maak.”

Deborah kyk hom verstom agterna. Dis nie dinge wat Hempies al ooit vir haar gesê het nie. En ouma Saar en Bettie het ook nog nooit ’n woord daaroor gerep nie. Hoe spyt is sy nie ouma Saar is saliger nie. Dié sou nou die ware bron van inligting kon gewees het. Maar wat haar die meeste verstom, is die intensiteit waarmee Hempies gepraat het, die oortuiging en passie.

“Hy lyk bietjie ontsteld?” sêvra Nelly.

Deborah knik. “Ja, ek sien nou ’n heel ander sy aan Hempies. Mens is soms so blind wanneer dit kom by mense saam met wie jy grootgeword het.” Nes Simon, besef sy. Terwyl sy gedink het dat hulle maar net altyd vriende sal bly, het hy verander. En sy kan haar indink hoekom hy so kwaad is vir haar. As hy enigsins oor haar voel soos sy oor Heath …

“Hulle sal maar altyd vir ons vreemd bly,” onderbreek Nelly genadiglik haar gedagtegang. “Ons Europeërs, en selfs julle wat hier in Afrika gebore is, sal altyd inkomelinge bly. Afrika het ’n hartklop van sy eie. Een wat ’n Europeër kan probeer uitpluis, maar seker nooit sal verstaan nie. Dis iets wat ek hier by Zimbabwe begryp het toe ek laas hier was, en nou weer dag na dag sien namate die nuwe lynsloot sy geheimenisse oplewer.” Nelly staan op toe Maguire, nog ’n entjie weg, sy hand lig om te groet. Sy waai terug en draai dan na Deborah. “Sodra jy beter oor die weg kan kom, wil ek vir jou die basiese dinge van opgrawing leer. Hoe mens besluit waar om jou lynsloot te maak, hoe om versigtig en metodies dieper te gaan. Die fyner truuks.” Sy laat rus haar hand ’n oomblik op Deborah se onbeseerde skouer. “Ek het jou lank genoeg misbruik en te min teruggegee.”

Deborah wil opvlieg en ’n riel dans, maar selfs al kon sy met haar seer lyf, sou Maguire en Julius se aankoms in die kamp haar gekeer het.

Sy kan maar net nie van Maguire hou nie. Sowat van selfvoldaan het sy lank laas gesien. Selfs sy glimlag lyk vir haar die meeste van die tyd vals, so neerbuigend, soos nou ook weer. Julius kopknik egter vriendelik in haar rigting en groet Nelly voor hy na Hempies toe koers kies.

“Dag, Pernella, jong man. Bly om te sien jy is beter.” Maguire steun toe hy gaan sit. “En toe, Pernella? Nog geen skatkamers gevind nie?”

“Ná Mauch en Bent en Hall en wie weet wie nog alles óf vernietig óf weggedra het? Jy weet mos van beter.” Haar glimlag is strammerig. “Maar kom ons vergeet voorlopig van die sondes van die verlede. G&T vir jou?”

Maguire glimlag joviaal en grawe in sy baadjie se binnesak. Hy sit ’n klein, donker botteltjie met groot gebaar op die tafel neer. “Selfs vir ons bitters gebring.” Hy kyk om toe Heath aangestap kom, nog besig om sy hemp toe te knoop.

“A, Aitsch. Ek sien jy het toe vir ons weer vleis gekry. Dit werk goed as ruilmiddel vir die melk, soos jy voorspel het.”

“Naand, Maguire. Ruilhandel is mos maar die Afrika-manier. Ek is bly ons het valuta in vleis.” Heath kam met sy vingers deur sy blonde boskaas. “Sal ek vir ons die drankies maak, Nelly?”

Nelly skud haar kop. “Nee wat, ek sal hierdie eerste ronde behartig en daarna kan jy of Ron sorg.” Sy gooi ’n flink skeut van die kleurlose drank in elk van die vier blikbekers wat gereed staan.

Heath lig sy wenkbroue vraend.

“Doepie kry net enetjie.”

“En hoe oud is jy, mannetjie?” vra Maguire van oorkant die tafel.

Deborah se kop ruk in sy rigting.

“Die knaap is sestien, Maguire,” antwoord Heath namens haar. “En dit beteken dat ek amper so oud soos hy was toe hy gebore is en dus redelikerwys nie sy pa kan wees nie.”

Nelly sit hul drankies voor hulle neer. “Gesondheid. En dis nou genoeg van Doepie, julle maak die kind skaam. Hoe lyk dit in die ringmuur, Ron?” verander sy die onderwerp.

Verlig dat die aandag van haar af is, proe Deborah versigtig aan die drankie. Soeterig, bitterig, nogal lekker, besluit sy. Oor die rand van die beker kyk sy na Hempies en Julius wat langs die vuur gehurk sit en gesels. Hulle deel ’n rookding en Julius skink vir hulle iets uit ’n bokvelsak in hul bekers. Hempies lyk heel in sy skik.

Deborah voel hoe sy geleidelik ontspan. Sy luister net met ’n halwe oor na die gesprek om die tafel, wat ontaard in ’n redenasie tussen Heath en Maguire oor een of ander geraamte wat iemand êrens opgegrawe het. Dit klink nie asof hulle al tot ’n vergelyk gekom het oor iets soos die Piltdown Man toe Heath ’n rukkie later opstaan en begin om die vleis te braai nie. Nelly verdwyn in die kombuistent en Deborah voel effens ongemaklik met net Maguire aan die oorkant van die tafel. Die drankie het haar kop so ’n swewerige gevoel gegee.

“Julius sê vir my die Lembatjie kom van jou mense se plaas af daar in die omgewing van Rustenburg?” Maguire rek om die bottel jenewer by te kom en skink vir hom nog in sy beker.

Deborah knik net.

“Nou hoe het ’n Lemba in daardie deel van die wêreld uitgekom?” vra hy toe hy agteroor sit. Sy neus lyk rooierig in die lamplig.

“Sy ouma het saam met my ouma van Delagoabaai af gekom. Ek weet nie waar hulle oorspronklik vandaan kom nie,” antwoord Deborah effens teësinnig. Maguire stel te veel in Hempies belang na haar smaak.

“En die ouma was ’n Lemba?”

Deborah knik.

“En sy oupa?” Maguire klap sy tong behaaglik ná nog ’n sluk van sy drankie.

“Hy het later gekom, maar is dood net ná Bettie se geboorte. Dis nou Hempies se ma.”

Maguire knik nadenkend. “En die oupa en die pa, was hulle ook Lembas? ”

Deborah knik weer. “Bettie het ná die Engelse oorlog êrens vir hul familie gaan kuier en toe sy teruggekom het, was sy … het sy … ’n Ruk later was Hempies daar, maar sy pa het nooit Bergendal toe gekom nie. Sy’t toe nooit getrou nie, maar haar broer, Vaaljan, het vir hom ’n Lembavrou gaan haal.”

Nelly kom genadiglik met ’n kastrol gekookte aartappels uit die kombuistent uit. Die reuk verklap dat hulle aangebrand het.

“Ek kry die ellendige primusstofie net nie onder die knie nie,” sê sy verskonend. “Julle moet maar die brandsel afsny.”

“Ag, Pernella, ons weet mos teen dié tyd dat jy geen talent vir kosmaak gekry het nie. Gelukkig vergoed jou ander talente ruimskoots daarvoor.” Maguire lag besonder joviaal.

Waarskynlik die gin wat praat, dink Deborah. Vir haar het die drankie vakerig gemaak.

“Die vleis is ook gaar,” verklaar Heath en sit die skotteltjie braaivleis op die tafel neer.

Die ete is redelik karig, maar vir Deborah smaak dit na koningskos ná die waterige sop en pap wat sy die afgelope paar dae geëet het.

“Vaak, Doepie?” vra Heath toe sy ná ete met halfmasoë agteroor sit.

Deborah knik. “Ek dink ek gaan maar inkruip.” Sy kom met moeite orent. By die vuur lag Hempies jolig.

“Het jy hulp nodig?” vra Nelly, loer dan vinnig in Maguire se rigting. “Ek bedoel Heath kan jou help.”

Deborah skud haar kop. Sy weet sy gaan sukkel om uit haar klere te kom, maar met Maguire daar, sal Nelly haar nie kan help nie. Dit sal verdag lyk as sy ’n seun van sestien uit sy klere wil help, en dis ondenkbaar dat Heath haar moet help uittrek.

“Ek sal regkom, dankie. Goeienag, doktor Maguire. Nelly. Hea … Aitsch.” Sy sukkel stram-stram tent toe. Toe sy by die opening kom, is Heath egter by en hou die tentflap vir haar oop.

“Jy het jou ooreis. Te lank op gewees. Is jy seker jy sal regkom?”

“Ek sal piekfyn wees,” verseker Deborah hom, maar kreun onwillekeurig toe sy buk om in te gaan.

“Ek sal hier wag om te hoor of jy regkom. Roep maar as jy te veel sukkel.”

Dis pikdonker in die tent. Deborah wag dat haar oë daaraan gewoond raak ná die ligkring van die vuur en die lamplig aan tafel. Vaagweg begin sy die bed en die tafeltjie waar sy weet die kers staan, eien. Die volgende oomblik roep sy onwillekeurig uit toe sy oor die stoeltjie struikel.

Heath is feitlik onmiddellik by haar en help haar regop waar sy skuins teen die kampbed geval het.

“Hou nou op eiewys wees, Deborah Davel,” sis hy sag. “Staan eenkant toe en staan stil dat ek die kers vir jou kan opsteek voor jy jou bene ook nog breek.”

“Dis daardie ellendige stoel. Ek het daarvan vergeet,” protesteer sy. “Ek sal verder regkom.”

“My magtig, meisiekind!” Hy druk haar, ten spyte van sy ergerlikheid, sagkens eenkant toe en steek die kers op. Dan kom staan hy voor haar. “Wie dink jy het jou lyf afgespons in die nag toe jy koors gehad het? Wie het Nelly gehelp om die verbande te vervang? Wie dink jy het op daardie einste ‘ellendige’ stoel gesit en kyk hoe jy met nagmerries worstel? Daar is weinig aan jou wat ek nog nie gesien het nie, Deborah.” In die flou ligkring van die kers agter hom is sy oë donker, sy gesig in flikkerende skadu’s gehul.

Deborah se asem kom skielik vlak. Sy sien die prentjie voor haar waar sy in die bed lê, laken van haar afgegooi. Haar enigste beskerming teen sy oë die verbande. Verbande wat hy in elk geval help vervang het.

“Jy wieg skoon heen en weer van die moeg, Deborah. Laat ek jou nou help. Hoe gouer jy in die bed kom hoe beter.” Hy steek sy hand uit en begin die knope van haar hemp behendig losknoop. “Dis net jou hemp wat gaan moeite gee, en natuurlik om daardie verspotte frokkie van jou aangetrek te kry. En jou stewels los te maak. Die res, weet ek, sal jy self kan doen.” Al geselsend kom hy by die einde van die knope. “Draai om.”

Deborah gehoorsaam verlig en voel hoe hy met omsigtigheid eers haar gesonde arm uit die hempsmou kry en dan die beseerde een.

“Waar’s jou frokkie?” Sy stem klink snaakserig. Hees.

“Onder die kussing.” Haar eie stem is ineens net so hees. Haar lyf wil omdraai na hom toe, wil saggies teen hom vasgetrek word. Haar mond wil hê syne moet hare soek. En vind. Soos laas. Daar in die voorkamer. Deborah bly soos ’n standbeeld staan.

“Lig jou regterarm so ver jy kan.” Die heesheid het verander in skorheid.

Deborah bly doodstil staan. As sy nou enige beweging maak, sal dit wees om om te draai.

“Deborah.” Hy fluister haar naam teen haar nek. Haar hele lyf raak swaar en gesentreer toe sy lippe rakelings oor haar gesonde skouer streel. “Ek weet, ek weet, maar dit kan nie.” Sy asem maak klein vuurtjies brand op haar vel. Hy tel haar regterhand op wat slap langs haar sy hang en trek die frokkie se mou versigtig daaroor. Die pyn wat deur haar skouer trek, kry haar uiteindelik uit haar bedwelming en sy begin saamwerk om die nek van die frokkie oor haar kop te kry en dan die gesonde arm deur die ander mou te wurm.

Heath trek die frokkie af tot oor haar langbroek se sitvlak. Hy draai haar versigtig om en druk haar sagkens op die bed neer. Hy sak op een knie neer en ryg haar stewels los. Wikkel eers die een voet en dan die ander uit die skoeisel. Dan eers kyk hy na haar. Sy gesig is op ooghoogte met hare.

Deborah hoor bloed in haar ore druis, kom agter dat haar asem horterig kom. Sy bly doodstil sit, haar oë stip in syne toe hy met sy hande weerskante van haar teen die kampbed druk, stadig oorleun. Sy maak haar oë toe. Sy lippe raak skaars aan hare, gaan soos vlerke van ’n vlinder eers na haar een wangbeen en dan na die ander voor dit terugkeer na haar mond, proe-proe aan haar. En dan druk hy hom regop. Sy bly so sit. Kyk nie op waar hy gebukkend oor haar troon nie.

“Ek dink jy sal verder regkom,” fluister hy bruusk en buk dan by die tent uit.

Deborah lig haar gesonde hand se vingers onwillekeurig na haar mond, asof sy wil voel of haar lippe nog daar is. Sy bly verstar so sit totdat sy Maguire uitbundig hoor lag en die geluid haar terugbring tot die werklikheid.


Tien

Rhodesië, Maart 1924

Vir die volgende week of wat sien Deborah Nelly en Heath net saans. Hulle is feitlik permanent by die heuwelkompleks en kom eers teen skemer terug — moeg, vol stof en dikwels brommerig. Hempies gaan amper elke dag saam met hulle noudat daar baie grawe- en sifwerk is.

Deborah voel asof sy haar hare een vir een uit haar kop kan trek omdat sy juis nou nie kan saamgaan nie, maar Nelly weier volstrek dat sy gaan voordat sy nie heeltemal oor haar beserings is en haar regterhand behoorlik kan gebruik nie. Intussen hou Deborah die kamp reg sover sy kan, en het weer begin tik, al het dit aanvanklik sukkel-sukkel gegaan, maar haar frustrasiedrempel raak gevaarlik laag.

Nelly leer haar om met die kamera te werk en hou haar wel op die hoogte van wat by die kompleks aangaan, maar sy wil by die opgrawing self wees. Veral noudat Nelly onderneem het om Deborah meer aktief te betrek.

Dis al vir haar of Nelly se houding teenoor haar verander het. Enersyds is dit asof sy Deborah meer ag. Andersyds is daar soms iets soos pyn in haar oë wanneer sy na haar kyk. Dis al asof daardie effense vaalte en afwesigheid van voor Heath se koms weer oor Nelly gekom het. Haar oë is minder blink, haar hare hang weer ongeërg om haar gesig, die blos op haar wange is nie meer daar nie.

Heath vermy Deborah sover moontlik. En daaroor is sy verlig. Of sy behoort in elk geval te wees. Maar sy help hom ten minste om haar te vermy.

Soms dink sy wat in haar tent gebeur het die aand toe Maguire hier was, is iets wat sy haar verbeel het. Miskien ’n koorsdroom, maar die herinneringe aan sy vlindersagte lippe teen haar gesig is te helder. So helder dat sy net haar oë hoef toe te maak om te onthou presies hoe dit gevoel het. En wat dit aan haar binneste gedoen het.

Deborah is die Vrydagaand, twee weke ná die luiperdvoorval, besig om borde en eetgerei op die tafel reg te sit toe Maguire so ’n rukkie voor sy Heath-hulle verwag, ongenooi by die tent opdaag.

“Ook maar ’n goor werk vir ’n mannetjie van jou jare, is dit nie?” laat hoor hy toe hy op een van die stoele neerplof.

“Nelly-hulle sal eers later hier wees.” Deborah kyk in die rigting van die heuwelkompleks, asof sy hulle so kamp toe kan terugwens.

“Ek weet. Ek wou bietjie met jou kom gesels. Alleen.” Maguire vou sy arms. “Ek hoor Pernella is binnekort op pad Egipte toe. En Aitsch kry nie hier wat hy soek nie, dus sal hy seker ook kort voor lank die pad vat. Moontlik saam met Pernella.”

Deborah voel hoe haar hart ’n slag oorslaan. “O?”

“Ja, die twee se werkmetodes kom nogal baie ooreen. Hulle werk goed saam, komplementeer mekaar sonder dat daar kompetisie is. Dalk haak hulle sommer nog af daar.” Hy grinnik. “Dis nou as Pernella uiteindelik vir Aitsch gevang kan kry. Dit het nogal gelyk asof sy dit gaan regkry laas toe hulle hier was. Maar hy is maar sku vir enigiets wat permanent is, en kan jy hom kwalik neem? Vroue vrek mos oor hom.” Maguire kantel sy kop. “Wat is jóú planne as hulle Egipte toe verkas?”

Deborah haal haar gesonde skouer op en kyk hom net stom aan.

“Lyk my jy het nie planne nie.” Sy oë vernou baie effens. “Julius sê my die Lembatjie weet te vertel daar is ’n koppie êrens waar die Lembas iets soortgelyks soos Zimbabwe gebou het.”

Deborah voel hoe die skok deur haar hik. As sy vir Hempies in die hande kry, vermorsel sy hom en gooi hom vir die aasvoëls!

“Ja, en jy het glo uitgewerk waar dit is.” Maguire kyk haar stip aan en leun dan vorentoe, plant sy elmboë op die tafel. “Ek het nou só gedink: Zimbabwe se vondste is uitgeput. Die interessantste deel daarvan ten minste. Wat oor is, is hoofsaaklik klipwerktuie en spiespunte. En Aitsch het nou bo alle twyfel vasgestel dat hier nie betekenisvolle grafte is nie.”

Hy vleg sy vingers inmekaar en vir die eerste keer let sy op dat sy hande effens pofferig is, nes sy gesig. “Ek het ’n voorstel om te maak. As jy my sê waar jy dink hierdie koppie is, dan kan jy saam met my daarheen gaan.

“Ek verstaan jy wil met alle geweld ’n argeoloog word. By my sal jy al die ervaring kan opdoen wat jy nodig het, sonder dat jy kampkneg hoef te speel. Daarvoor is Julius daar. En ek sal van die plaaslike bevolking kry om die harde werk te doen. Ek word nie jonger nie en dit raak vir my moeilik om oral te doen wat ek wil doen. Ek kan jou oplei en dan kan jy sekere dinge vir my en namens my doen.

“Die Lemba sê glo die koppie is hoog en steil en dat net arende daar kan kom. Dit klink asof daar ’n versteekte ingang moet wees. Jy kan dit byvoorbeeld gaan soek en as jy dit kry, gaan ons saam daarheen en ek sal jou wys hoe om produktief te grawe. Pernella se manier is te tydrowend. Buitendien, as ons op ’n terrein afkom waar daar nog nie voorheen gegrawe en gesteel is nie, is die kanse goed dat daar baie artefakte sommer vir optel rondlê.” Maguire leun weer agteroor in sy stoel. “Hoe klink dit?”

Deborah sukkel om haar humeur te beteuel. “Dit klink vir my asof ek jou bloot op jou woord moet neem in ruil vir inligting wat jy net vermoed ek het, sodat jy die lof kan inpalm as die plek bestaan en ek dit vir jou vind.”

Maguire kyk haar verras aan. “Toe nie so op sy bek geval as wat hy lyk nie, nè?’ Hy grinnik en kom orent. “Wel, gaan dink maar daaroor. Maar onthou, as ek bietjie gaan navorsing doen, is daar ’n baie goeie kans dat ek ook die regte afleiding sal kan maak oor waar twee riviere bymekaarkom en dan kan ek vir my iemand anders kry om die werk te doen wat jy so bitter graag wil doen.”

Deborah kyk hom siedend agterna toe hy begin wegstap. Dis maar goed Hempies is nie nou hier nie. Sy sal hom op hierdie oomblik eers lank en uitgerek wil martel voor sy hom lewend vir die aasvoëls gooi.

Maguire draai ineens weer om. “Terloops, ek sou nie vir Aitsch of Pernella van ons gesprek óf van daardie koppie vertel as ek jy was nie. Hulle beskuldig altyd ander argeoloë van skattejagtery, maar dis tog vreemd dat dit altyd op terreine is waar hulle grawe dat daar kastig skatte verdwyn. Ek wonder ook soms waar Aitsch so baie geld vandaan kry om soveel opgrawings te kan borg.” Hy steek sy hande in sy broeksakke en haal sy skouers op. “Dis nou nie dat ek hom kan beskuldig nie, maar mens wonder tog.”

“Jy is baie stil, Doepie?” vra Nelly nadat Heath ná aandete tent toe verdwyn het.

Deborah weet dis uit gewoonte dat sy haar steeds op dié naam noem, maar dit irriteer haar skielik. Dis asof Nelly wil ontken dat sy Deborah is.

“Ek gaan môre saam kompleks toe, Nelly. Dis tyd dat ek sien hoe werk die praktyk wat jy so duidelik in jou aantekeninge omskryf. En van Maandag af wil ek inval. Aktief. Jy het belowe.” Deborah kyk Nelly gedetermineerd aan.

Nelly se wenkbroue, wat normaalweg reguit bo haar oë sit, maak bogies. “En jy is fiks genoeg daarvoor?”

Deborah knik.

Nelly haal haar skouers op. “Jy kan môre saamkom en dan sal ek besluit of jy gereed is.”

Deborah gryp Nelly se hand oor die lengte van die tafel vas. “Dankie, Nelly. Jy sal nie spyt wees nie, glo my.”

“Ons sal maar moet sien.” Nelly klap haar aantekeningboek toe. “Dan moet jy ook nou gaan inkruip.”

Deborah kyk in Hempies se rigting. Hy lyk dikbek waar hy by die vuur sit en in die vlamme staar. Miskien omdat sy hom skaars gegroet het toe hulle van die heuwel af teruggekom het. Of dalk voel hy skuldig omdat hy alles aan die wildvreemde Julius uitgeblaker het, wat dit weer op sy beurt aan Maguire gaan verkondig het. Mag sy gewete en sy voorvaders hom ry. Vanaand gaan sy nie met hom baklei nie, daarvoor is sy steeds te kwaad vir hom, maar een of ander tyd gaan hy les opsê. Dis vir seker.

Saterdag breek bewolk en winderig aan. Dis die eerste keer dat dit effens koeler word. Heath lyk asof hy wil protesteer toe Nelly aankondig dat Deborah saamgaan, maar dan bly hy net stil en maak ekstra toebroodjies van die potbrood wat hy saans oor die vuur gaarmaak.

Deborah loop gemakliker oor die oneweredige veld as wat sy gehoop het. Heath en Nelly het die afgelope weke reeds ’n soort paadjie teen die bult uitgetrap. Haar lyf is nog vol verkleurde herinneringe aan bloukolle en sy het ook nog ’n paar seer spiere, maar dis houdbaar. Die krapmerke is goed op pad om te genees en die wond op haar rug ook. Die rowe maak dit egter nog ongemaklik om te beweeg en sy kan voel hoe die verbande effens nat en taai word. Die bietjie bloed sal wel weer stol, besluit sy, maar loop tog effens stadiger.

“Jy sukkel.” Hempies val langs haar in.

“Ek kom goed reg.” Sy hou haar oë op die paadjie voor haar.

“Hoekom is jy kwaad vir my?”

Deborah gee hom ’n venynige kyk. “Oor Julius.”

Sy gesig is ineens bot. “Wat van Julius?”

“Alles wat jy hom vertel het. Oor die koppie by die twee riviere.” Deborah probeer wegsteek dat sy begin uitasem raak. Liewe land, hoe het sy só gou so onfiks geraak?

“Ek het hom vertel oor hy my spot. Hy sê die Lemba kan nie die mure van Zimbabwe gebou het nie. Toe sê ek vir hom ons het ander mure gebou lank voor Zimbabwe. Toe lag hy.”

“En toe vertel jy hom.” Deborah skud haar kop. “Wat het jou besiel? Net bietjie sou al erg genoeg gewees het, maar jy vertel álles.”

“Dis die bier en die rookgoed. Dit maak mens se tong los.” Hy vermy haar blik.

“Ek verstaan van die bier, maar die rookgoed?” Deborah gaan staan om asem te skep.

Hempies gaan staan ook, maar kyk weg.

“Moenie vir my sê …”

“Jy vertel nie vir my ma nie. Asseblief, nôi Doepie? Ma Bettie maak my dood as sy weet ek het dagga gerook. Ek het nie eens geweet nie. Julius het later eers vir my gesê toe my kop begin draai het. Ons ken mos nie die goed op Bergendal nie. Gehoor, ja, maar jou se pa sal ons velle van ons lywe aftrek.” Hempies staar na sy kaal tone. “Ek sal nooit weer nie, ek sweer. Ek weet ek het verkeerd gemaak.”

“Kom julle, of bly julle agter?” Heath se stem klink ergerlik op van vyftig tree voor hulle.

“Ons kom,” roep Deborah en begin weer aanstap.

Maguire sit hieragter, weet sy ineens. Hempies het dalk iets teenoor Julius laat val wat dit aan Maguire oorvertel het, maar die hoofinligting het Julius met voorbedagte rade uit hom uitgekry nadat hy hom, en in opdrag van Maguire, dagga en sorghumbier gegee het die aand toe hulle hier was. Daaroor sal sy haar kop op ’n blok sit.

Heath en Nelly wag hulle in by die nou ingang. Heath se frons neem omtrent sy hele gesig oor. “Magtig, Deborah, moenie ons tyd mors as jy nie kan byhou nie. Ek het gedínk jy is te gou te braaf.”

Dis asof iets in haar binneste meegee. “En wie het jou wanneer as koning van die vallei gekroon, Heath Hughes?” Deborah plant haar hande in haar sye, kyk hom ontstoke aan en probeer terselfdertyd haar asem terugkry. “Gaan soek vir jou weer ’n sestienjarige seunskind om rond te foeter en voor te blaf. As iemand met my mag raas, is dit Nelly. Jy is op dees aarde niks van my nie. Gaan heers oor jou eie koninkrykie, kry ’n ander onderdaan, dêmmit, en los my uit!” Haar oë brand ineens. “Doepie is verdomp dood toe die luiperd hom bespring het!”

Heath kyk haar effens verdwaas aan. Nelly blaas haar neus skielik in een van die groot sakdoeke wat sy altyd by haar dra. Hempies vind sy tone oneindig interessant.

Deborah weet sy oorreageer, maar alles raak ineens te veel. Heath wat haar die afgelope ruk vermy asof sy die pes het. Maguire wat skielik die hef in die hand het oor die koppie by die Sashirivier. Sy insinuasies oor Heath en Nelly wat gaan afhaak, oor die skatte wat wegraak. Haar onfiksheid en haar seer lyf. Die feit dat sy net elke goddelike dag sit en tik soos ’n wafferse sekretaresse, kampkneg moet speel, feitlik nooit vars kos kry nie, nooit ordentlik kan stort nie, elke oggend in ’n stink kaiatjie moet gaan sit terwyl vlieë om haar draai. En verdomp, omdat sy hierdie ellendige man voor haar nog boonop liefgekry het ook. Soos ’n vrou ’n man liefkry. Nie verlief nie … liefde! Die ware Jakob. Ten spyte daarvan dat hy ’n onuitstaanbare, selfingenome, arrogante, baasspelerige, losbandige, verfoeilike swernoot is wat miskien nog artefakte steel om sy opgrawings te borg ook.

Deborah uiter iets tussen ’n grom en ’n gil en dan stoom sy voor hulle uit in die steil, smal paadjie tussen die rotse op. Sy sit reeds minute lank op ’n rots ’n ent van die opgrawing af en probeer haar duiseligheid en ontsteltenis beveg toe sy die drie stuks teen ’n besadiger pas sien aankom. Haar mentor, haar kindervriend en Heath. Heath, die man wat sy iewers langs die pad liefgekry het. Hoe kon sy so onnosel gewees het om dit toe te laat?

Toe hulle bo is, kies Nelly en Hempies koers opgrawing se kant toe waar sy die sloot soos ’n litteken oor die oppervlak kan sien sny en waar die siwwe ook staan. Misnoeg sien sy Heath van hulle af wegkoers — in haar rigting.

Hy kom staan arms gevou voor haar, maar sy kyk nie op nie. “Jy’s reg. Nelly is jou baas. Jy is in haar diens. Maar as borg staan ek aan die hoof van die ekspedisie. Julle is almal uiteindelik my verantwoordelikheid. Op alle vlakke.” Sy stem kom afgemete. “Ek probeer om al die drade bymekaar te hou sodat die span so effektief en produktief moontlik op argeologiese vlak kan wees. Dis immers waarvoor ons hier is. Ek probeer dit ook op medemenslike vlak doen. Julle almal se gesondheid en welsyn is vir my belangrik — as mens, en ook vir die doeltreffendheid van die ekspedisie. Ek probeer nie koning kraai oor ’n mishoop wat nie myne is nie. Is dit duidelik?”

Deborah kyk op, probeer elke greintjie onskuld wat sy kan bymekaarskraap in haar blik projekteer. “Dat ons jou mishoop is? Natuurlik.”

Heath kyk af na die punt van sy enorme stewels. Sy is nie seker of hy die behoefte het om haar ’n oorveeg te gee of ’n glimlag probeer onderdruk nie. Hy kyk weer na haar terwyl hy met sy vingers onder sy ken vryf. “Soos jy daar sê. Julle is my mishoop.” Sy oë verraai hom. Dis ’n glimlag wat hy onderdruk het. Haar vermoede word bevestig toe hy vinnig omdraai en wegstap, sy een hand om sy mond gevou.

Nelly sê niks toe Deborah weer by hulle aansluit nie. Begin haar net beduie hoe om die troffeltjie te gebruik, hoe om minuskule vraggies grond op ’n slag te deursoek, hoe sy die jaartstok moet gebruik om seker te maak dat sy niks dieper as twaalf duim op ’n slag gaan nie. Voet vir voet met die slootjie langs.

Uiteindelik laat Nelly haar toe om op haar eie voort te gaan en keer terug na die plek waar sy klaarblyklik die vorige dag op spiespunte afgekom het.

Hulle het hul toebroodjies vergete al geëet toe Deborah se troffeltjie iets anders as grond tref. Versigtig grawe sy rondom die objek, wikkel dit met omsigtigheid los en kyk dan met verwondering daarna. Hoeveel honderde jare laas het ’n mens dit vasgehou? Sy spring op. “’n P-p-p-potskerf!” stamel sy opgewonde.

Nelly kom moeisaam met haar hand op haar rug orent en kom nader gestap. Sy neem die voorwerpie by Deborah, vryf die grond van die potskerf af, werk daaroor met ’n kwas totdat die versiering sigbaar word. “Sowaar. Aitsch!” roep sy na Heath waar hy en Hempies opgekyk het van hul jaart-by-jaart-opgrawing.

Hempies kom van die sif af aangestap en bekyk die potskerf in Nelly se hand. Hy skud sy kop. “Dis ’n pot, maar dis stukkend.”

Heath kom ook nader. “Jou eerste vonds.” Die kraaispoortjies om sy oë waaier toe hy haar hare deurmekaarvryf, asof sy weer in Doepie verander het. “Vanaand vier ons dit.”

Hy hurk by haar slootjie, haal ’n langsteelborseltjie uit sy agtersak en borsel die grond los. “Hier is nog. Nou maak jy eers ’n skets van die potskerf en dan van dié wat steeds daar lê. En dan begin jy hulle versigtig uithaal. Een vir een, en elkeen skets jy behoorlik, sowel as die plek waar dit losgekom het. Ek sal vir jou ’n seilsakkie gee, dan pak jy hulle daarin. Grawe so ’n voet by ’n voet om die potskerf. Ek sal vir jou wys hoe om die tou rondom te span. Vanaand sal ons kyk of ons van die stukke inmekaargepas kan kry.”

Hy kyk op, skreef sy oë en meet die stand van die son. “Ons tjaila oor ’n uur.” Hy kyk weer na Deborah. “Moet nou net nie haastig raak …” hy glimlag skewerig, “of op die goed trap nie.”

Deborah trek vir hom skewebek toe sy besef waarna hy verwys. Sy sukkel om haar ongeduld te bedwing terwyl sy kyk hoe hy die vierkant uitmeet en noukeurig met wit tou afspan. Dan eers kan sy weer ywerig oor die slootjie buk en met kwas en troffeltjie begin werk.

Daar is sewe stukkies kleiskerwe van verskillende groottes in haar seilsakkie toe Heath halt roep. “Agge nee!” roep sy werktuiglik uit.

Heath skud sy kop. “Genoeg is genoeg. Ons moet nog kos maak en die kamp regruk, aangesien ons kampkneg besig is om in ’n argeoloog te ontpop. En Nelly wil gou ’n draai by Maguire maak. Hempies, sal jy saam met Nelly gaan, asseblief?”

Deborah sug en kom orent. Haar rug is af en haar skouer brand, sy sweet asof daar ’n kraantjie onder haar vel oopgedraai is en sy is toe onder die stof, maar sy kan nie onthou dat sy al ooit gelukkiger was nie. Al ooit meer bevrediging ná ’n dag se werk gesmaak het nie.

Sy is in ’n dwaal terwyl hulle terugstap. Vaagweg is sy daarvan bewus dat Nelly en Hempies koers kry na Maguire se kamp toe. Die ongelyk paadjie voel sy skaars terwyl sy voor Heath uitstap. Selfs haar pyne en skete vervaag voor die gevoel van euforie. Sy, Deborah Davel, het vandag die skerwe van ’n pot ontdek. Skerwe wat moontlik honderde jare lank nie die sonlig gesien het nie, maar wat ’n pot was en deur hande vasgehou was. Hande wat reeds eeue gelede tot stof vergaan het. En as alles goed gaan, kan sy dalk weer hierdie pot aanmekaargelym kry. Dalk nie om weer water of meel te berg nie, maar êrens sal dit dalk in ’n museum uitgestal word sodat mense kan sien hoe die potte gelyk het wat die mense van Zimbabwe gebruik het toe — as Nelly reg is in haar skatting — Zimbabwe ’n woelige en vooruitstrewende stad was waar sowat agttienduisend mense in die Middeleeue gelewe het.

Nelly se aantekeninge is ’n goudmyn van inligting, dié het Deborah al agtergekom, maar dis asof sy vandag vir die eerste keer die Zimbabwe van dalk amper sewehonderd jaar gelede voor haar geestesoog kan sien. Mense wat kos maak en lag, wat liefkry en wat struwelinge het. Ruilhandelaars wat hier aankom met kiste vol krale en kauri’s, die skulpe wat in Afrika as munte gedien het, en allerhande ander ware, soos matte en katoenstof. Sy het in Nelly se aantekeninge gelees van stukke porselein, gemaak in China, wat sy hier opgegrawe het, en dit was reeds vir Deborah wonderbaarlik, maar nou is dit asof sy die ruilhandelaars uit Arabië in hul wit katoenkaftans hier kan sien sit en kibbel oor pryse met die blinkswart mense van Zimbabwe in hul lendeklede.

Deborah sit die sakkie met potskerwe op die tafel neer toe hulle by die kamp kom en stap steeds ingedagte na die kampwasbak. Sy moet eers water uit die drom skep voor sy haar gesig en sommer haar hare ook kan afspoel.

Sy is besig om haar gesig af te droog toe Heath met ’n frons nader stap. Sy kyk vraend op na hom, maar sy oë is op haar skouer. Sy loer af. Donker kolle slaan deur haar hemp.

“Magtig, Deborah, hoekom sê jy my nie dit het weer begin bloei nie?” Heath voel met sy vingerpunte aan die kolle, vryf sy vingers teen mekaar en bekyk dit van nader. “Dis vars bloed. Ons sal jou verbande moet ruil.”

“Dit kan wag tot Nelly kom.”

“Nelly het heelwat om met Maguire te bespreek, wie weet hoe laat sy gaan terugkom. Dis hoekom Hempies saam is, sodat sy nie alleen in die donker hoef terug te stap nie. Dis nou wel nie vrek ver nie, maar ver genoeg. In ieder geval, die verbande moet geruil word. Jy wil nie weer ontsteking in die wonde opdoen nie.”

Heath beduie met sy duim oor sy skouer na die goiinghokkie agter hom. “Ek sal die seilsak vol water maak. Kry jy jou goed, dan gaan stort jy. Jy verdien dit ná vandag en dan kan jy sommer die wonde skoonspoel ook. Daarna roep jy my sodat ek salf kan opsit en dit verbind.”

“Ek kan self regkom,” keer Deborah teen haar beterwete. Sy het al probeer om self haar skouer te verbind, maar Nelly moes dit weer oordoen omdat sy nie kan bykom waar sy moet bykom nie.

Heath rol sy oë. “Ek gaan nie met jou argumenteer nie.” Hy stap na die stortafskorting, kry die seilsak en gaan maak dit vol by die drom.

Verlig dat hy die saak so maklik laat vaar, gaan haal Deborah haar seep en handdoek en skoon klere. Dankie tog vir die wasvrou wat haar hier kom aanmeld het toe Deborah in die bed gelê het, anders was daar seker nie iets soos skoon klere nie. ’n Stort gaan sy nou besonder geniet, hoe kortstondig die koue water ook al oor mens se lyf loop.

Toe sy in die afskorting kom, sien sy verras dat Heath sy kampwasbak ook daar ingedra het, spieëltjie en al, en dit vol vars water getap het. Dis nogal bedagsaam van hom, dink sy terwyl sy haar stewels uittrek en daarna die langbroek van haar afstroop. Dis steeds bietjie van ’n gesukkel om die hemp uitgetrek te kry, maar sy het die kuns darem min of meer bemeester. Die verbande is egter ’n ander storie, kom sy agter. Omdat Nelly haar nog altyd vantevore daarmee gehelp het, sit die koperspeldjie waarmee die verband vasgesteek is, op haar rug. Deborah se gesig vertrek toe sy dit probeer bykom, maar vergeefs. Van haar gesukkel begin die bloedvlek al groter word.

“Ek hoor nie die water nie. Wat skort?” Heath se stem aan die ander kant van die afskorting is effens lakoniek.

“Die bleddie speld … dit sit agter. En ek kan dit nie bykom nie,” erken Deborah.

“Ek kom in,” waarsku hy met beslistheid.

Deborah gryp haar handdoek, vou dit haastig om haar bolyf en draai haar rug na die ingang. Sy hoor hom nader gestap kom en voel dan sy teenwoordigheid agter haar aan. Sy verstyf instinktief terwyl hy korte mette met die speld maak en die verband van agter af begin losdraai.

“Ek kan self,” protesteer sy kortaf en tree weg van hom af.

“Hou op kinderagtig wees, Deborah. Jy gaan die wond net meer laat bloei, die rowe verder laat wegtrek. Dis al klaar nie goed dat jy nie steke gekry het nie. Die littekens gaan reeds sigbaarder wees as wat nodig is, moet dit nie vererger nie.”

Sy bly staan terwyl hy die verband verder begin losdraai. Littekens. Daaraan het sy nog nie gedink nie. Dié oor haar skouer is nog een ding, maar daar lê ’n haal oor die bokant van haar bors ook.

“Laat sak die handdoek wat jy so krampagtig vashou ’n entjie, ek kan nie bykom nie.”

Deborah kyk af na waar sy hand wag om verder te kan losdraai. Dis ’n huiwering van haar bors af. Binne-in haar begin dit ineens kook, maar dis nie kook van kwaad nie. Dis iets heel anders. Sy verslap haar greep op die handdoek en kyk hoe sy hand weer en weer verbykom, die bebloede verband meer en meer lusse in sy hande maak. Die laaste stukkie verband sit effens vas. Sy trek haar asem in toe Heath dit versigtig van die wond probeer losmaak. Sy hand verstil.

“Ek kan nie sien wat ek doen hier van agter af nie, Deborah. Jy sal moet omdraai, anders maak ek jou seer. Jy wil nie hê die hele roof moet afkom nie.” Sy stem is rustig en oorredend. En ’n klein bietjie heser as gewoonlik.

Sy weet hy is reg, maar hoe kan sy omdraai met haar borste wat so dragtig voel en so spits staan van sy onvermydelike rakelings aanraking?

“Deborah, draai om.”

Deborah gehoorsaam stadig. Sy hou haar oë op sy hand. Sy vingers werk versigtig, maar die heel laaste stukkie verband bly klou, ten spyte van die gaas wat sy weet Nelly oor die diepste deel van die wond gesit het.

“Hou hier vas.” Hy druk die bondel vuil verband in haar hand, druk haar waslap in die water in die wasbak en bring die nat lappie tot teen die verband. Hy druk die water uit die waslappie sodat dit oor die verband loop. Die effens bloederige straaltjie loop oor haar bors en teen haar lyf af. Deborah voel hoe sy aan die bewe gaan en sy weet dis nie van koue nie, want die aand is soel.

Hy lig die verband met een hand en druk nog water uit met die ander. Uiteindelik gee die verband bes.

“So ja, nou nog net die gaas,” troos Heath, maar vermy haar oë.

Deborah waag dit nie om iets te sê nie. Hierdie soet marteling moet nou net einde kry. Haar hele lyf is aan die sidder, haar ore suis en dit voel asof haar vel ’n elektriese lading van êrens gekry het.

Heath spoel die waslappie uit en begin weer met dieselfde prosedure om die gaas los te kry.

Deborah staan met toe oë en bid dat hy net moet klaarkry voordat sy hom aan daardie blonde boskaas gryp en wys wat hy aan haar doen. Wys wat sy wil hê hy aan háár moet doen.

“Daar’s hy!” Heath hou die gaas triomfantelik in die lug en glimlag — duidelik net so verlig soos sy dat die marteling verby is. Deborah kyk op na hom en hul oë haak kortstondig in mekaar s’n vas voor hy wegdraai. “Roep my as jy klaar is,” sê hy skor en stap uit.

Deborah bly ’n oomblik net so botstil staan voor sy die handdoek neersit en stokkerig tot onder die seilsak stap. Sy trek aan die tou en kantel ’n bietjie water oor haar lyf uit, oortuig daarvan dat die hele goiinghokkie vol stoom gaan raak van die koue water wat oor haar hittige vel loop. Haar hande bewe toe sy haar met die seep begin insmeer, skuim opwerk in haar hare en steeds toe sy weer water oor haar laat kantel. Toe die seep afgewas is, was sy die wond so goed sy kan en droog dit dan af voordat sy die res van die krapmerke ook so goed moontlik droogdruk. Klein bloedspoortjies bly op die handdoek se punt agter en sy gebruik die ander punt om haar hare droog te vryf. Dit het weer langer geword, besef sy vaagweg toe sy met haar vingers daardeur kam, maar haar gedagtes bly eintlik by wat voorlê. Sy trek onderklere en ’n skoon broek aan en vou dan weer die handdoek om haar bolyf. Oomblikke lank bly sy doodstil staan.

“Klink my jy het klaar geskarrel?” praat Heath hier naby haar, buite die skerm.

“Ja.” Sy kou haar onderlip. Die voëls kwetter in die bome terwyl hulle slaapplek soek. Tarentale kerm en fladder ’n ent weg. Bo haar is die lug aan die verkleur.

Heath het verbande, ’n skêrtjie en salf in sy hande toe hy weer inkom. Hy kyk haar nie in die oë nie, druk net die verbande en salf in haar hande en buk oor haar om die wonde te inspekteer.

“H’m, soos ek gedink het. Die rowe het losgekom, maar verder lyk dit darem goed. Dis nie smetterig nie.” Hy neem die skêrtjie by haar. “Ek gaan die los stukkies rowe afsny. Dit gaan dalk bietjie seer wees.”

Sy kyk weg terwyl hy werk. Hy doen dit versigtig, maar nou en dan ruk sy tog bietjie weg. Uiteindelik is hy klaar.

“Salf?”

Sy gee dit vir hom aan sonder om te kyk, hou net haar blik op die sonsondergang wat sy vaagweg deur die goiing kan sien. Sy vingerpunte vryf die salf sagkens in. Hy vroetel met die verbande in haar hande en dan voel sy hoe hy die gaas vasdruk. Hy neem ’n vars opgerolde verband uit haar hand. Toe hy die verband se eerste entjie afrol, streel sy armhare onverwags teen haar tepeltjie. Deborah se kop ruk in sy rigting. Hulle kyk mekaar vas in die oë. Sy sien hoe sy pupille groter word. Êrens hoor sy ’n muskiet zoei, maar dis ’n ver, vreemde geluid, nes haar hart wat in haar ore hamer. Al wat op daardie oomblik bestaan, is die amper voelbare trilling wat tussen hulle opgewek is.

Heath laat sak eerste sy oë en dan begin hy die verband om haar lyf draai. Sy hande bewe, sien sy en klem haar kake opmekaar, bang dat haar tande teen mekaar gaan ratel van die bewing wat haar eie lyf oorneem. Toe die verband op sy einde kom, vou hy die puntjie netjies, haal met een hand die koperspeldjie uit sy hemp se bosak en steek dit versigtig vas waar sy dit self kan bykom. Hy staan terug en sy hys haar handdoek oor haar borste.

“Dankie.” Is dit háár stem?

Hy knik, vermy haar oë, draai om en gaan uit.

Deborah maak haar oë toe, sug lank en sidderend voor sy haar hemp begin aantrek.

“Aitsch? Waar’s julle?” hoor sy Nelly vra.

“Ek’s hier in my tent. Ek kom,” antwoord Heath.

“In die stort, ek is nou daar,” antwoord sy ook, verstom dat haar stem so normaal klink.

Dis omdat hy háár so affekteer dat sy dink hy het dieselfde as sy in die stort gevoel, besluit Deborah toe Heath haar die volgende oggend soos die res van die vorige aand feitlik ignoreer. Hy het net sy ontbyt kom haal en toe by sy eie tafel by sy tent gaan sit met boeke voor hom uitgesprei.

Sondae werk Nelly gewoonlik nie aan opgrawings nie, maar haar vulpen girts van vroeg af oor die bladsye van haar aantekeningboek. Later ’n potlood in die sketsboek.

Deborah was die skottelgoed en maak haar eie tent aan die kant voordat sy oorkant Nelly by die tafel gaan sit met haar seilsakkie potskerwe en haar eie sketsboek. Sy pak die potskerwe versigtig uit en voel hoe die opwinding van die vorige dag weer terugkeer. Sy bestudeer hulle een vir een, probeer hulle soos ’n legkaart by mekaar pas volgens die vorm en die patroontjies wat so kunstig daarop aangebring is. Toe sy uiteindelik daarmee tevrede is, begin sy ’n tentatiewe skets maak van hoe sy dink die pot gelyk het. Dit frustreer haar dat sy nie dadelik kan gaan verder grawe om nog stukke te kry nie, maar stadig maar seker raak sy verdiep in wat sy doen.

Sy kyk op toe Nelly agteroor sit en haar uitrek. “Maguire het ingestem dat ek jou binnekort die groot ringmuur kan gaan wys en ook die binnekant.”

Deborah sit kiertsregop. “Sowaar?”

Nelly knik.

“Deborah …” Sy huiwer en kyk weg.

Deborah voel iets in haar saamtrek. Dit kan nie goeie nuus wees nie.

Nelly kyk terug na haar. “Ek reken ons sal nog net so vier, op die meeste vyf weke hier wees. Dan wil ek teruggaan en gereed maak vir Egipte. Zimbabwe het sy bekoring vir my verloor. Waarom weet ek nie. Dit het net vir my doods geraak hier. Miskien is dit al die skade wat ons voorgangers hier aangerig het. Miskien die feit dat hier niks waarlik nuuts te vinde is nie. Ek het bevestig wat ek laas keer vasgestel het — dat die Shonas hier gebou het. Ek dink ook my tydsgleuf is naastenby in die kol. Hier is nie vir my meer ’n uitdaging nie. En dis so anders as laas …” Haar vlugtige blik na Heath waar hy by sy tafel sit, laat ’n lig vir Deborah opgaan.

Nelly het gehoop iets sal tussen haar en Heath gebeur, of dat wat daar ook al vantevore tussen hulle was, voltooi sal word. Deborah kou haar mondhoek en staar na haar skets van die kleipot. Verloklike Heath. Ontwykende Heath.

En dan begryp Deborah iets op oeroue, vroulike vlak — Heath is wel aangetrokke tot haar wat Deborah is, maar dit het niks met liefde of verliefdheid uit te waai nie. Moeder Tamara het nie te lank gelede nie aan haar verduidelik dat mans se liggame anders as vroue s’n werk. Hul drange anders is. Heath se aangetrokkenheid tot haar berus bloot daarop dat sy ’n vrou — ’n jong, redelike mooi een — is met wie hy daagliks in aanraking kom. En hy ’n man is. En dat mans ’n vrouelyf nodig het. Boonop het die luiperdaanval hulle in ’n paar prekêre situasies laat beland waar hulle oorbewus van mekaar geraak het.

Sy sug heimlik. Die ergste van alles is dat hy weet wat hy aan haar doen. Dis dié dat hy haar vermy. Maar ten minste is hy eerbaar genoeg om nie misbruik daarvan te maak nie.

“Ek weet dis vir jou ’n teleurstelling,” ruk Nelly se stem haar terug na die werklikheid. “Dat jy nou eers werklik voel jy begin doen wat jy van die begin af wou gedoen het.” Nelly haal haar skouers op. “Ek is jammer daaroor, maar as dit van my afgehang het, het ek hierdie week al begin oppak om terug te gaan. Om te vergoed vir jou teleurstelling, sal ek egter nog vier weke of so bly en vir jou alles leer wat ek in die kort tydperk kan. Maar ek is bevrees dis die beste wat ek in die omstandighede kan doen.”

Deborah knik. “Ek verstaan. En ek waardeer dit dat jy my steeds in ag neem, jou vertrek uitstel ter wille van my.” Deborah kyk weg sodat Nelly nie moet sien dat trane ineens vlak agter haar oë brand nie. Sy staan op en steek haar hande in haar broeksakke, tuur na die gesigseinder.

Heath is uiteindelik die minste van haar probleme. Of behoort te wees. Sy sal seker maar mettertyd van hom vergeet as hulle mekaar nie meer sien nie. Soos gebeur het met Simon, aan wie sy deesdae so selde dink. Net af en toe, as sy ’n behoefte het om iemand iets te vertel, iets te deel met iemand wat vir haar omgee. Iemand wat sy verstaan en kan vertrou.

Wat belangriker is, is haar loopbaan wat binnekort op ’n einde is — nog voor dit werklik begin het. As sy nog daarmee wil voortgaan, sal sy Cambridge toe moet gaan. Daarna waarskynlik op plekke gaan werk wat haar nie trek nie, wat nie tot haar spreek nie — en dit net as sy gelukkig is. Dit sal jare neem om haar as argeoloog te vestig, genoeg van ’n naam op te bou dat sy binne die geledere aanvaar sal word.

Tensy sy saam met Maguire na Hempies se koppie gaan soek.

Heath sluit by hulle aan toe hulle ná vier, ’n paar dae later, na die groot ringmuur toe begin aanstap. Die ringmuur is vir Deborah amper te groots om werklik in te neem terwyl hulle nader stap. Dis veel hoër en groter as wat sy gedink het en loop kronkelrig deur die landskap.

“Die muur is plek-plek tot drie en dertig voet hoog, op plekke vyf voet dik,” verskaf Heath inligting in die loop, “en is oor die agthonderd voet in omtrek. Dit omsluit sowat eenhonderd akker.”

“En die rooi vlekke daar teen die muur?” Deborah beduie na een deel wat roesrooi gevlam is.

“Oorblyfsels van die dagha of kleimengsel wat gebruik is om die hutte mee te bou.”

Deborah gaan staan toe hulle by die ingang kom, verwonder haar oor die geronde mure sonder hoek of kant, asof die muur eerder geboetseer as gebou is. Sy streel met haar vingerpunte oor die eeue oue klip, warm gebak in die laatmiddagson en stap dan met die kliptrappies op.

Sy verstom haar oor die groot ruimte, die ruïnes binne die ruïne. In ’n dwaal stap sy rond, kyk hier, mymer daar, en dan kom sy tot stilstand voor ’n vet, kegelvormige toring tussen ’n binnemuur en die ringmuur, en net so bietjie hoër as die ringmuur.

“En dié? Is dit die toring waarvan jy in jou aantekeninge geskryf het? Die een wat jy vasgestel het solied is en nie weet wat die doel daarvan is nie?” Sy kyk oor haar skouer na Nelly wat haar gevolg het.

Nelly knik. “Dit lyk bietjie soos ’n graansilo, dus kan dit rykdom simboliseer. Maar dit kan ook ’n fertiliteitsuil wees. Ons sal waarskynlik nooit weet nie omdat daar natuurlik geen geskrifte is nie.”

“Mêm?”

Nelly en Deborah kyk om toe Julius agter hulle praat. “Doktor Maguire vra of mêm nie gou by hom wil inloer nie.” Hy glimlag wit vir Nelly.

Nelly knik en kyk na Deborah. “Wil jy saamkom, of nog bietjie rondkyk?”

Deborah skud haar kop. “Ek wil eerder bly, nog rondkyk as jy nie omgee nie?”

“Natuurlik nie. Aitsch is ook nog hier binne êrens. Sê maar net vir hom ek is na Ron toe as jy hom sien, en moenie weggaan sonder om vir hom te sê nie.” Nelly draai om en volg Julius.

Dis ineens stil. Nie dat daar niks is om te hoor nie. Deborah hoor wel Nelly en Julius se voetstappe en daar is voëls in die bome, die sonbesies sing en sy kan ’n veraf gemurmel van stemme by die handlangers se kamp hoor, iemand wat op ’n mbira speel, maar hier by die koniese toring is dit ’n ander soort stil. Die soort stil van ou en heilige plekke. Die stilte van klip wat nie kan praat nie, en tog so baie te sê sou kon hê.

Deborah leun met haar wang teen die vet suil, druk haar oor teen die klip. “Praat met my,” fluister sy. Sy maak haar oë toe. Probeer haar indink hoe dit honderde jare vantevore hier gelyk het. Die beweging en geluide wat hier sou gewees het, die mense wat sou gesels en gelag het.

Maar dit bly stil. Buiten ’n sagte voetval agter haar. Deborah maak haar oë oop en loer oor haar skouer, verwag amper om gekonfronteer te word deur ’n inwoner van honderde jare gelede. In ’n lendekleed met ’n spies in die hand.

“Hier is jy. Wat maak jy?” Heath steek sy hande in sy sakke.

Deborah draai heeltemal om en leun met haar rug teen die toring, haar handpalms plat teen die klip, asof sy so iets van die misterie kan absorbeer terwyl sy na Heath kyk. “Ek probeer hoor wat die klippe vir my sê.”

Heath knik ernstig. “Ek weet wat jy bedoel, maar Zimbabwe het stil geraak. Zimbabwe is soos ’n vrou wat onteer is en na binne gekeer het.”

Sy kyk hom stil aan, laat die woorde insink. “Dink jy daar is nog plekke om ontdek te word? Wat nie onteer is nie?”

Heath haal sy skouers op. “Ek hoop met alles in my dat daar nog sulke plekke is, maar ek hoop ook met alles in my dat hulle nie ontdek sal word, net om ook onteer te word nie.” Hy kyk peinsend op met die toring. “As daar sulke plekke is, sal hulle moeilik bereikbaar moet wees om behoue te gebly het. Maar ’n mens sal net daarvan hoor as daar mense is wat daarvan weet. En as mense daarvan weet, is dit waarskynlik reeds geplunder.”

“Tensy die mense wat daarvan weet, glo daar rus ’n vloek op die plek.”

Heath kyk Deborah verras aan. “Jy is heeltemal reg, maar daar is te veel asse en tensys.”

Deborah leun met haar kop teen die klipmuur en maak haar oë toe. Hoe kan sy iemand soos Maguire na Hempies se koppie toe lei? Maar hoe kan sy die kans waag dat hy dit dalk op sy eie gaan vind? Hy is nie onder ’n kalkoen uitgebroei nie. ’n Oomblik oorweeg sy dit om Heath in haar vertroue te neem, maar dan onthou sy weer wat Maguire gesê het. Dat daar skatte wegraak by opgrawings waar Heath betrokke is. Geïnsinueer het dat hy sy borgskappe daaruit genereer. Is dit wat met die seepsteenvoël gebeur het wat nou kastig weg is?

As sy sekerheid daaroor het, kan sy hom in haar vertroue neem, anders nie. Maguire is miskien nie so ’n noukeurige argeoloog soos Nelly en Heath nie en sy hou nie van hom nie, maar sover sy weet, was hy nog nooit onder verdenking dat hy skatte verkwansel het nie. En Nelly? Moet sy miskien met Nelly praat oor die koppie? Sy het dit tog al aan haar genoem. Nee, daar het skanse opgegaan tussen haar en Nelly, en Deborah kan sweer dit het iets met Heath te doen.

“Jy dink diep?”

Deborah se oë vlieg oop. Heath staan nou reg voor haar en sy het hom nie eens hoor beweeg nie.

“Praat die toring dalk tog met jou?”

Deborah sluk. Al wat nou met haar praat, is haar hart wat aan die hamer gegaan het. Hy staan te naby, sy kan nie asem kry nie. Nee, te ver, heeltemal te ver. Sy wil hom teen haar voel, sy wil haar asem met syne meng.

Sy oë is die kleur van die lug agter hom bo die mure van Zimbabwe. Dieselfde blou. As sy deur haar wimpers loer, lyk dit asof sy gesig twee gate in het en mens dwarsdeur hom die uitspansel kan sien. Maar die twee gate verdonker, word intense oë.

“Deborah …” Hy lig sy hand en vee rakelings met sy kneukels oor haar wang. “Hoe gaan ek dit regkry om jou te weerstaan?”

“Moenie …” prewel sy.

Hy buig nader. “Moenie wat nie?” Hy druk met een hand langs haar nek teen die toring en met die ander lig hy haar ken. “Moet ek jou nie weerstaan nie?” Hy glimlag tergend, maar sy oë is onpeilbaar.

Deborah lek oor haar lippe, wat ineens droog en opgehewe voel. “Moenie met my speel nie.”

Sy kraaispoortjies verdiep. Die terg bereik sy oë. “Deborah, ek waarborg jou jy wil hoegenaamd nie hê ek moet met jou ernstig raak nie. Speel is verreweg die verkieslikste.” Sy duim volg die kontoer van haar kaak voor hy haar ken in die kom van sy hand omvou, haar mond na hom toe oplig en sy kop oor haar buig. Sy lippe streel oor hare, du hulle speels van mekaar weg.

Deborah se hart gaan staan byna toe sy tongpuntjie sagkens die effense gaping ondersoek en haar lippe gaan vanself verder van mekaar af, gee hom toegang. Maar hy gebruik nie die uitnodiging nie. Hy swaai weg en gaan staan met sy hande in sy broeksakke ’n ent van haar af, sy rug na haar gekeer.

“Dis nie die tyd of die plek nie, Deborah Davel. Dit weet ek, maar die hemel hoor my, ek weet nie hoe om my hande van jou af te hou nie.” Hy kyk in die lug op en draai dan weer na haar toe. “Uit respek vir Nelly se gevoelens en omdat ek Simon Gould nie in die rug wil steek waar hy nie sy eiendom kan verdedig nie, probeer ek my inhou, maar jy maak dit bitter moeilik vir my.”

Deborah kyk hom ’n oomblik lank sprakeloos aan. “Nou … nou is dit sommer mý skuld?” kry sy uiteindelik die woorde skor uit.

Hy grimas. “Sonder twyfel.” Hy gee weer ’n tree nader, maar hou sy hande in sy sakke, asof dit hom help om nie aan haar te raak nie. “Jy is dalk die ene sensuele onskuld, Deborahtjie, maar jy voel dieselfde begeerte na my as ek na jou. En dit kompliseer sake vir my, wat heelwat minder onskuldig is, oneindig baie.” Daarmee draai hy finaal weg en stap vinnig in die rigting van die uitgang — asof hy vlug.

Hy begeer haar. Hy’s ervare op die gebied van die liefde. Hy weet van Nelly se gevoelens. Hy dink sy is verloof aan Simon. Die gedagtes tuimel oormekaar terwyl sy weer teen die toring leun.

Deborah druk haar hande voor haar gesig. En sy het hom lief. Sy wil syne wees. In liggaam, maar ook andersins. Sy wil met hart, siel en verstand aan hom behoort en wil hê hy moet met hart, siel en verstand aan haar behoort. Sy wil vir altyd en ewig by hom wees. Elke kurwe van sy lyf leer ken, maar ook elke kinkel van sy verstand, elke hoekie van sy hart en sy wil elke vermoede wat sy oor sy siel het, ondersoek.

Maar hy begeer haar net. En hoe dan anders? As hy met sy verstand gedink het, sou hy geweet het dat Nelly die regte vrou vir hom is. Maar dis sy, Deborah, wat met sy lyf praat, en daarom het Nelly se hoop haar beskaam.

Deborah trek die laatmiddaglug diep in haar longe in. Nelly besef dit, weet sy ineens. Dis hoekom sy weer haar glans verloor het en wil weggaan. Dis waarom Zimbabwe sy bekoring vir haar verloor het. Op een of ander manier het Nelly besef Heath se lyf smag na Deborah — al vertel sy verstand hom dalk iets anders.

Hy sit langs Nelly by Maguire, sien sy toe sy uiteindelik die ringmuur verlaat en begin aanstap kamp toe. Nelly roep haar, maar Deborah maak asof sy nie hoor nie. Stap net reguit na hul eie kamp toe. Soos sy nou voel, kan sy niemand in die oë kyk nie, die minste van almal Nelly.

Van alle mense, van alle vroue, moet dit nou juis Nelly wees vir wie sy seermaak. Die een vrou in die wêreld, benewens moeder Tamara, wie se guns en goedkeuring vir haar belangrik is. Wat sy bewonder soos geen ander nie. Juis vir háár moet sy nou staan en ongelukkig maak. En sy weet nie hoe om daarvoor te vergoed nie. Dit ongedaan te probeer maak nie.

“Daardie Shona het weer vir my kom pla,” sê Hempies terwyl hy die vuur aanpak.

“Wanneer?”

“Vanmiddag toe ek gaan hout soek het voor julle na die stukkende mure gaan kyk het.” Hy sleep ’n groot stomp nader en sit dit langs die aangepakte vuur, reg om op te sit as die vlamme eers goed aan die gang is.

“Wat wou hy weet?” Deborah drink stadig aan die swart, soet koffie wat sy vir haar gemaak het en kyk oor die beker se rand na Maguire se kamp in die verte. Heath en Nelly kuier klaarblyklik nog lekker, al begin die son reeds water trek.

“Watter riviere. Waar. Hoe die mure daar op die koppie lyk.” Hy vee sy hande aan sy sitvlak af. “Moet ek al aansteek?”

Deborah skud haar kop. “Wag maar nog so bietjie. Wat het jy vir Julius gesê?”

“Ek het gesê ek weet niks.” Hy gaan sit op die sandkol langs die vuur waar hy hom altyd tuismaak.

“En wat sê hy toe?” Deborah gaan sit langs hom.

“Hy’t niks gesê nie. Of nee, hy het iets anders gesê.” Hempies frons. “Hy’t gesê die groot man het die klipvoël gevat.”

Deborah se kop ruk in Hempies se rigting. “Hoekom sou hy dit gesê het?”

Hempies haal sy skouers op. “Hy het gesê ek moet vir Doepie sê. Dat hy daarvan moet weet. Dan sal hy weet wat die regte ding is om te doen.”

“En waar sê hy is die klipvoël nogal?” Sy probeer kalm redeneer. Maguire wil haar net agterdogtig maak sodat hy sy sin kry.

“Agter in die groot man se Dodge.” Hempies tel ’n stok op en begin daarmee in die sand krap. “Ek het gaan kyk toe julle weg is na die stukkende muur. Daar is een toegedraai in lap. Hy lyk so.” Hy wys na die tekening in die sand.

Deborah eien onmiddellik die voël as dieselfde as dié wat sy in Nelly se sketse gesien het. Sy neem aan dis dieselfde voël waarvan Nelly en Heath gepraat het toe hulle gesê het daar behoort twee te wees — of so iets.

“Hulle vat seker die voël na ’n museum toe as hulle hier klaar is sodat dit nie ook weggedra word nie.” Deborah is verlig toe sy ’n verduideliking vind. “Hulle het reeds iets gesê van een voël wat weg is.”

“Maar daar is twee in die Dodge. Die een in die lap lê eenkant en die ander een anderkant, weggesteek onder goiingsakke en rooibokvelle.”

Deborah voel ineens naar. Hoe durf Heath praat van ander wat Zimbabwe onteer het as hy nou presies dieselfde doen? Sy spring op, maar weet nie mooi wat om met haarself aan te vang nie. Sy stap ’n ent weg en kom dan weer terug.

“Sal jy saamkom as ons die koppie gaan soek, Hempies?” Eintlik weet sy nie mooi waarom sy vra nie, sy het in elk geval aanvaar dat Hempies sal saamgaan.

“Saam met die ou man en die Shona?”

Deborah knik.

Hempies skud sy kop beslis. “Ek gaan nêrens saam met die Shona nie. Hy dink hy weet alles, maar hy weet niks.” Hempies staar na die grond tussen sy voete.

“Ter wille van my? Jy weet Vader sal my nooit alleen laat gaan nie.” Sy gaan sit weer langs hom.

“Nôi Doepie, ons loop al lank saam. Van kleintyd af.” Hy tik-tik met die stok in die sand. “Ek pas jou op, want jy het die gif gesuig toe die slang my gebyt het. Maar nou het ek gehelp dat die luiperd jou nie doodmaak nie. Ek het hierheen gekom na ander mense se land en ek het jou opgepas. Maar as ons hier weggaan, is dit klaar. Dan doen ek dinge vir Hempies. Ons is nie meer kinders nie. Ek wil ’n Lembavrou gaan soek.”

Deborah kyk hom ontredderd aan. “Maar Hempies …”

“My naam is Hizqiyah soos joune Deborah is. Dis tyd dat ons sien ons is grootmense. Ons hardloop nie meer in die veld rond soos kinders nie. Wat ons hier doen, is werk. Die werk van grootmense.” Hy lyk so ernstig dat Deborah aan niks kan dink om te sê nie.

Hy is reg, weet sy. En sy was onnosel en aanmatigend. Het net aanvaar dat Hempies haar maar oral heen sal volg, soos in die verlede. Sy kyk na hom asof sy hom die eerste keer sien. Sy lyf is skralerig, maar dis nie meer ’n seun se lyf nie. Die fynbesnede gesig is dié van ’n jong man, nie ’n kind nie.

“Maar wil jy nie gaan kyk hoe lyk die plek wat jy sê jou mense gebou het nie?” probeer sy ’n ander taktiek.

Hempies staar na die aangepakte stompe hout. “Ja, ek wil. Maar nie saam met die Shona of die ou man nie. Hulle sal net weer sê dis die Shona wat dit gebou het. Of die Venda. Of iemand anders. Niemand glo die Lemba nie. Hulle glo nie ons kom van Sena anderkant Pusela nie. Hulle dink ons lieg as ons sê ons voorvaders was die Jode.”

“Jode?” Deborah kyk fronsend na hom.

Hy knik. “Maar sien, jy glo my ook nie.” Daarmee staan hy op en maak die vuur brand voor hy die veld in loop, sy kop vooroor gebuig.

Van Maguire se kant af sien sy Nelly en Heath aangestap kom. Hand om die lyf. Nelly kyk op na Heath en lag vrolik. Deborah kyk hulle ’n oomblik ongelowig aan en dan maak daar êrens binne-in haar ’n deurtjie toe.

Heath Hughes is ’n man wat met vroue se gevoelens speel nes dit hom pas, en dan is hy nog boonop ’n dief en ’n tweegesig. Dit het Hempies pas bevestig.


Twaalf

Rhodesië, April 1924

Deborah werk stoïsyns ’n entjie van Nelly af, soos sy die afgelope twee weke reeds doen. Dis elke keer ’n vreugde om nog ’n potskerf uit die vierkantjie te haal.

Vir Heath ignoreer sy sedert daardie Sondagaand. Sy het niks vir hom te sê nie, is al wat sy vir Nelly gesê het toe dié haar daarna uitgevra het. Nelly het haar net met haar donker oë van onder haar reguit wenkbroue aangekyk en toe haar skouers opgehaal.

Heath hou self ook sy afstand, wat dit natuurlik makliker maak, maar sy eie frustrasies meebring. Enersyds soek sy ’n geleentheid om op hom te skel en hom te beskuldig van die diefstal, andersyds pas dit haar dat hulle nie kommunikeer nie.

Die woordelose stryd het egter wel ’n invloed op hulle almal. Die geselligheid om die eettafel is daarmee heen en daar is ’n gevoel van spanning en afwagting op uiteindelike konfrontasie. Dis soms so sterk dat dit voel asof sy dit met haar troffeltjie kan deurkap.

Met Heath wat deesdae net by hulle eet en dan na sy tent verdwyn, is daar meer tyd om met Nelly te gesels en haar uit te vra. Sy leer kosbare dinge, veral omdat al hul gesprekke nou net om werk draai. Van hierdie inligting hou Deborah noukeurig boek, soos sy ook doen oor die vordering met haar potskerwe. Dit het vir haar duidelik geraak dat daar twee potte is wat op daardie plek gebreek het en in haar verbeeldingsvlugte verkneukel sy haar oor wat sy haar voorstel hoe dit kon gebeur het. Dis ook al waaroor sy haar deesdae kan verkneukel.

Ná haar en Hempies se gesprek, het daar ook tussen hulle ’n effense stramheid ontstaan. Dit hinder haar, want sy weet dit beteken dat ook dáár ’n fase in haar lewe afgesluit is — iets van haar jeug wat verbygegaan het en nooit weer sal terugkom nie. Soos ook met Simon. Grootword bring afstand, kom sy agter. En die weë tussen ’n man en vrou ook. Op verskillende vlakke.

“Wat is die datum vandag?” Sy is so diep ingedagte dat sy eers besef Heath staan langs haar toe hy praat.

Sy kyk op na hom en kom orent. Dis erg genoeg dat hy oor haar troon wanneer sy staan, maar dis onhoudbaar as sy sit. Veral aangesien dit een van die min kere die afgelope paar weke is dat hy haar reguit aanspreek. “Die elfde. Dink ek,” antwoord sy bot en vee die sweet met haar hempsmou van haar voorkop af.

“Lui die datum nie ’n klokkie by jou nie?” Daar is iets sags en anders in sy oë. Dis asof hulle nog blouer is as gewoonlik. Asof hy wil vrede maak. Of dalk ’n wapenstilstand wil uitroep.

Deborah frons en verhard haar hart doelbewus. Sy begin haar kop skud en dan kyk sy vinnig op na hom toe sy besef waarna hy verwys. Maar hoe op aarde weet hy dis vandag haar verjaardag? Sy het self skoon daarvan vergeet. Daar was te veel ander, belangriker dinge op haar gemoed.

“Nelly het netnou onthou toe sy die datum in haar aantekeningboek neergeskryf het en vir my gesê toe ek ’n draai by haar gemaak het. Sy het gesien jy sal hier verjaar toe sy jou dokumente reggekry het.” Hy glimlag skewerig.

Deborah kyk om na Nelly wat breed glimlag en haar duim in die lug druk waar sy by haar opgrawing sit. “Geluk, Doepie!”

Deborah vee met haar stowwerige hand onder haar neus deur waar die sweetdruppels op haar bolip pêrel.

“Geluk, Deborah.” Heath steek sy hand plegtig uit, maar sy oë vonkel tergerig — iets wat sy lank laas gesien het, maar nou weer so goed onthou.

Sy laat toe dat hy haar hand vlugtig in syne toevou. “Dankie.”

“Twintig, as ek dit nie mis het nie?”

Sy knik.

“Ons vier dit vanaand met ons laaste bottel wyn wat ek spesiaal vir so ’n geleentheid gebêre het.” Hy begin wegdraai.

“Dis nie nodig nie …” protesteer sy.

Hy kyk oor sy skouer. “O, maar dit is, Deborah. Twintig is ’n waterskeiding, gewoonlik ’n jaar waarin baie dinge in ’n mens se lewe verander.”

Deborah kyk af na haar vierkantjie grond toe hy wegstap. Hoe waar is dit nie. Sy voel skoon soos ’n vis uit die water. Waar is die dae toe alles vas en seker om haar was? Nou is alles omgekeer. Asof die kleipot wat haar jeug was, besig is om uitmekaar te breek, en al lym sy weer die stukke aanmekaar, weet sy, sal die pot nooit weer dieselfde wees nie. Nooit weer dieselfde doel kan dien nie.

Sy verlang ineens verskriklik na Bergendal. Na moeder Tamara, na Vader, Maryn en Christiaan, en na Bettie, maar veral na Annabella. Maar Annabella is nie meer van Bergendal nie. Annabella het haar eie spiksplinternuwe lewe as mevrou Lipatti, as begaafde tjellis. Op Stellenbosch en Franschhoek. Ver van haar jonger sussie oor wie sy haar so dikwels ontferm het. Nie dat die sussie dit waardeer het nie, dink Deborah met selfverwyt. Nee, mos altyd maar net haar eie koers ingeslaan.

Deborah kyk op na die blou-blou hemel bo haar, dwing die trane terug. En nou het sy weer teen wil en dank kom doen wat sy wou doen. Meer as een mens se lewe omgekeer om dit te doen. Sy het haar bed opgemaak, nou sal sy maar net mooitjies daarop moet slaap.

Sy sug en hurk by haar uitgrawing. Maar binnekort, weet sy, sal die linne van daardie bed geruil word. Sal sy moet besluit waarmee sy haar bed dié keer gaan opmaak. En waar sy dit gaan staan maak. Cambridge? Of die koppie by die Sashi?

Of moet sy haar droom in heroorweging neem? Dalk maar terugkeer Wits toe. Miskien ’n akademiese loopbaan in ’n geskiedenis-rigting oorweeg. Met Simon trou. Dit sal die wysste wees.

Deborah lig nog ’n potskerf omsigtig uit sy eeue oue bedjie, blaas die sand af en tel die kwas op om dit verder af te borsel. Die wysste, ja, maar diep binne-in haar weet sy dit sal nooit genoeg wees nie. Sal nooit vir haar die bevrediging gee wat sy op hierdie oomblik ervaar met hierdie potskerf in die kom van haar hand en die Afrikason wat moordend op haar neerbak nie.

Sy loer na Nelly waar sy verdiep in haar taak sit. Is sy gelukkig met die keuse wat sy gemaak het? Werklik gelukkig? Is die bevrediging wat haar werk bied genoeg kompensasie vir die moeilike omstandighede waarin sy moet werk? Die teenkanting wat sy so dikwels ondervind? Die eensaamheid?

Deborah sug en laat die potskerf in die seilsakkie gly. Dis nie oor Nelly se keuses dat sy haar moet bekommer nie, maar oor haar eie. En met tyd kom raad. Intussen moet sy net die geleentheid wat sy het, so goed moontlik gebruik. En vergeet van ’n man met diepblou oë wat haar die ritteltits gee as hy net na haar kyk.

Daar heers ’n amper feestelike atmosfeer in die kamp daardie aand. Aitsch en Hempies het ’n bok gekry en die geur van vleis wat braai, laat Deborah watertand. Maar dis nie wat so spesiaal is nie. Dis Heath en Nelly se ligte gemoedere wat ook meebring dat Deborah ligter van gemoed voel. Presies waarom Heath so ’n ommeswaai in sy houding teenoor haar ondergaan het, weet sy nie. Net omdat sy verjaar? Seker tog nie, maar vanaand bêre sy die strydbyl, besluit sy op pad stort toe nadat Nelly haar stortbeurt aan Deborah afgestaan het as verjaardaggeskenk.

Toe sy skoongewas uitkom, staan daar ’n bottel wyn op die tafel soos Heath belowe het. Vanaand vergeet sy daarvan dat hy ’n dief en ’n opportunis is, neem sy haar voor. Sy is twintig en op twintig moet mens volwasse besluite kan neem.

Heath het net die kurk uitgetrek toe Deborah Julius uit die swaar skemer die vuurkring sien binnekom.

“A, is julle terug? Het alles goed gegaan met die rit?” groet Heath en sit voorlopig eers die bottel weer neer. “Het julle al ons voorraad gekry?”

Deborah onthou dat Maguire ’n paar dae gelede kom vra het of hulle iets nodig het aangesien hy gaan voorraad koop en Heath ’n lys gemaak het van ’n paar broodnodige goed vir hulle kamp ook.

Julius knik. “Alles het goed gegaan. Net een pap band naby Masvingo. Doktor Maguire sê dis te laat om nou die goed af te laai, maar hy dink dié brief is belangrik.” Hy hou ’n koevert na Heath uit.

Heath frons toe hy dit neem en op die agterkant kyk. Hy loer vlugtig na Nelly. “Dis van Betsjoeanaland af. ’n Kabel.” Dan kyk hy weer na Julius. “Dankie, Julius, neem sommer julle skotteltjie vleis saam terwyl jy nou hier is. Ons het vanmiddag geskiet.” Hy wys na die bak wat Nelly eenkant gesit het.

Heath wag dat Julius ’n goeie ent weg is voor hy die koevert deeglik bekyk. “Dit lyk nie asof dit oopgemaak is nie,” sê hy amper asof hy met homself praat, maar kyk dan na Nelly. “Dit kan net Raymond wees.”

“Professor Dawson?” vra Deborah verras. Sy het skoon vergeet van die ekspedisie waarop die professor haar nie wou neem nie.

Heath knik net en girts die koevert met ’n mes van die tafel af oop.

“In possession of a possibly amazing find from Tsatsu. Skull — extremely interesting. Would like your opinion on my hypothesis. Meet you at university by end of April. Regards, Raymond Dawson,” lees Heath hardop en kyk dan indringend na Nelly.

Sy haal haar skouers op. “Ek wou in elk geval volgende week klaargemaak en teen die een en twintigste op pad gewees het.” Sy kyk na Deborah. “Jammer, Doepie, ek sou môre vir jou gesê het. Ek wou nie jou verjaardag bederf nie.”

Deborah se oë begin brand. Sy knik egter net, want sy vertrou nie haar stem nie.

“Hoe vorder jou potskerwe?” vra Heath, sy stem simpatiek.

Deborah wend ’n poging aan om haar reg te ruk. Sy het immers geweet dit kom. En dis belangrik vir Heath dat Dawson sy opinie wil hê. “Hulle raak minder en die potte is nog nie naastenby volledig nie, maar ek verstaan.”

“Goed, dan hou ons by jou datums, Nelly. As ons nie buitengewone probleme met die voertuie teëkom nie, behoort ek redelik maklik voor die einde van die maand daar te wees.”

Deborah ruk van die skrik toe Heath sy arm om haar skouer slaan en haar so ’n skewe, baie broederlike troosdrukkie gee. “Maar vanaand vier ons eers jou verjaardag en vergeet van die res. Of hoe?”

Deborah knik en glimlag flouerig terwyl haar hart aan die hamer gaan en haar knieë letterlik lam word.

“Dis die gees.” Heath los haar en skink vir hulle wyn in. Hy gee vir elkeen ’n beker aan en lig syne. “Op Deborah Davel wat vandag twintig word en goed op pad is om ’n befaamde argeoloog te word in die voetspore van Pernella Patterson.” Hy klink sy beker teen Deborah s’n en dan Nelly s’n voor hy ’n teug neem.

Die wyn is warm en nie so soet as wat sy gewoond is nie, maar dis heerlik vrugtig en laat eers haar toegetrekte keelgat ontspan. Toe dit lêplek in haar maag kry, voel sy ook daar hoe die spanning effens verslap.

Ná ete voel sy loom en luister net met ’n halwe oor na Heath en Nelly wat die oppakkery beplan, besluit oor die roete wat hulle terug gaan volg. Soos Heath vanaand is, het sy min verweer teen hom, besef sy toe sy agterkom dat sy elke handgebaar, elke gesigsuitdrukking van hom indrink en, wanneer sy nie na hom kyk nie, haar verluister aan die timbre van sy stem.

Miskien is dit maar goed dat hulle nou weggaan. Sy sal hom besweer moet kry. Haar enigste redding is die gedagte aan die seepsteenvoël wat hy gesteel het. Dit hou haar kop ten minste effens helder. Plaas Heath in perspektief.

“Deborah moet maar saam met my ry. Ek gaan eers Pretoria toe voor ek Johannesburg toe gaan,” hoor sy Heath dan sê. “Dit behoort jou tyd te spaar.”

Deborah sit regop in die stoel, ineens die ene ore. “Ek dink nie …”

“Dit sal my baie beter pas, dan kan ek sommer van hier af Beira toe gaan en van daar af vaar. Die seisoen is ook reg. Die ergste reën behoort verby te wees. Ekskuus, wat wou jy sê Deborah?” Nelly lig haar wenkbroue.

Deborah skud haar kop. “Nee, niks.” Sy kan Nelly nie nog langer van Egipte af weghou as wat werklik nodig is nie.

Nelly verskuil ’n gaap agter haar hand. “Nou toe,” sy druk haar orent, “ek dink dis genoeg opwinding vir een aand. Ek gaan maar inkruip.” Sy gee Deborah se gesonde skouer ’n drukkie. “Jammer ons moes jou verjaardag bederf.”

Deborah glimlag flou. “Nee wat, as julle nie onthou het nie, sou ek ook nie.” Sy staan ook op toe Nelly in haar tent verdwyn. “Dankie vir die wyn, Heath. En die vleis.”

“Dis ’n plesier, Deborah.” Hy vleg sy hande agter sy kop en leun agteroor in die stoel. “Moeder Natuur se onuitputlike bron van lewe.”

Deborah kyk hom fronsend aan. “Ekskuus?”

“Dis die simboliek van die kleipot.” Hy sit weer vorentoe, sy hande maak die vorm van ’n pot na. “Dink daaraan, Deborah, ’n kleipot is nie net iets waarin sorghum of mielies of water of bier gehou word nie. Die kleipot dui daarop dat daar genoeg kos en water was. As daar nie kos en water was nie, het die stam nie potte nodig gehad nie. Dit dui op die welvaart van die stam.” Hy glimlag skewerig. “En uiteindelik dui dit op vrugbaarheid ook, en so word die eenvoudige kleipot die simbool van die baarmoeder van Moeder Natuur.”

Deborah kyk hom ingedagte aan terwyl hy opstaan en omstap tot by haar. Sy kyk op toe hy voor haar gaan staan en sy hande liggies op haar skouers laat rus. “Ek hou jou dop terwyl jy werk. Elke potskerf is vir jou ’n geskenk. Ek weet jy dink oor daardie twee potte. Oor wie hulle gemaak het, wie hulle rondgedra het. Wat daarin rondgedra is. Hoe hulle gebreek het. Maar ek vermoed ook jy wens dit was iets meer opspraakwekkends waaraan jy gewerk het. Dis bloot natuurlik vir ’n nuweling. Ons is almal daardeur.”

Hy streel haar hare agter haar oor in. “Maar onthou, van ’n kleipot kan jy baie meer aflei as van ’n goue armband. Sonder ’n goue armband kan enige mens leef, maar in die tyd toe dié mense hier geleef het, was oorlewing nie moontlik sonder die eenvoudige kleipot nie. Dis waarom daar by sekere stamme die gewoonte is om kleipotte saam met hul dooies te begrawe. Sommige stamme begrawe heel potte om die afgestorwene in die hiernamaals te dien, ander breek die potte seremonieel as simbool dat die gees vrygelaat is van aardse behoeftes en die kleipot nie meer nodig is nie.”

Sy oë is ernstig en tog sag. “Ag die potte wat jy uithaal, Deborah. Hul eenvoud is bedrieglik.” Hy soen haar liggies op die voorkop, draai dan om en stap rustig na sy tent toe, asof hy haar nie pas in ’n standbeeld verander het nie.

“Ek weet dis vir jou ’n groot teleurstelling dat ons nou al teruggaan, Doepie.” Nelly het by haar kom sit waar sy met nuwe ywer die potskerwe uit die grond probeer herwin.

“Jy hoef nie te verduidelik nie, Nelly, ek begryp volkome. Jy het my reeds meer grasie gegee as wat ek eintlik van jou kon verwag het. En ek het oneindig baie geleer.” Deborah bly werk terwyl sy praat. Tyd het nou te kosbaar geword.

“Dis ’n baie groot eer en voorreg dat Raymond Aitsch se opinie wil inwin — hy sou dus in elk geval moes gegaan het.” Nelly klink steeds verskonend.

“Ek besef dit, maar Aitsch se kom en gaan het immers niks met my te doen nie.” Deborah werk van die grond los met ’n borseltjie en glimlag in haar skik toe sy ’n potskerf deur die sand sien skemer. “Nog een.” Sy loer op na Nelly.

Nelly glimlag, maar die erns in haar oë bly. “Hoekom behandel jy Aitsch so stief, Doepie?”

Die vraag betrap Deborah onkant en sy sit agteroor om na Nelly te kyk.

“Is dit om my gevoelens te ontsien dat jy hom probeer ignoreer?” Nelly se glimlag is effens hartseer. “Dis nie nodig nie, weet jy. Ek het nog altyd geweet dat Aitsch bloot op platoniese en professionele vlak van my hou. Hy het nog nooit probeer om my anders te laat glo nie. Selfs toe ons laas hier was en baie geleentheid gehad het om mekaar … beter te leer ken. Hy was nog nooit meer as broederlik teenoor my nie. Dis nie sy skuld dat ek meer sou wou hê nie.”

Sy skud haar kop. “Ek is nie blind nie, Deborah. Ek sien hoe julle na mekaar kyk en ek gun Aitsch geluk saam met iemand soos jy. Ek kan weliswaar nie die kraantjie van my gevoelens sommer net so toedraai nie, maar ek het al groter teleurstellings oorkom en is ’n baie realistiese mens. Ek het dit die oggend van jou verjaardag vir hom gesê ook. Ek het gevoel hy moet weet.”

Sou dit wees waarom hy haar anders behandel het? wonder Deborah en loer vlugtig na Heath aan die ander kant van die opgrawing. Dan kyk sy weer na Nelly en skud haar kop. “Heath is niks van my nie en sal ook nooit iets van my word nie. Ons is skepe in die nag. Jy behoort dit mos te weet. Dis mos hoe hy is. Jy het my self vertel.” Sy gaan gewis nie vir Nelly wyser maak oor Heath se diefstal nie. Nelly sal verpletter wees as sy moet weet hoeveel klei sit daar in sy voete. G’n wonder hulle is so enorm nie.

Nie dat sy die saak sal laat staan nie. Miskien kan sy met professor Dawson daaroor praat. Geen argeoloog mag wegkom met diefstal van ’n terrein af nie. Nie as sy dit kan verhoed nie. Al is dit die man wat haar ’n kleipot in ’n heel ander lig laat sien het. Al is dit die man wat sy liefhet. Maar vir Nelly kan sy nie vertel nie.

Nelly se diep sug laat haar weer na die ouer vrou kyk. “Ek weet wat ek gesê het en dit was waar, maar ek het hom nog nooit só teenoor ’n vrou sien optree soos teenoor jou nie. Gewoonlik is hy die sjarmantheid vanself, maar dit was nog altyd duidelik dat dit nie veel dieper as dit gegaan het nie en die vroue met wie hy deurmekaar was, het dit altyd begryp. Hulle was van ’n ander kaliber as jy. Heelwat ouer en lewenswyser. Hulle het altyd geweet waar hulle met hom staan.”

Sy vryf oor haar ken en Deborah kry die indruk dat sy eerder met haarself praat, self iets probeer begryp. “Vir jou … Hy vermy jou dalk, maar hy weet altyd waar jy is, wat jy doen. Dis asof sy hele lyf ’n antenna is wat net op jou ingestel is. En nie net sy lyf nie. Dis asof sy kop ook heeltyd met jou besig is.” Sy kyk Deborah peinsend aan. “Hy is heeltemal ’n ander mens as die Aitsch wat ek gedink het ek ken.” Nelly staan op. “Hoekom gee jy hom nie net ’n kans nie, Deborah? Laat staan jou vyandigheid nie?”

Deborah buig oor haar uitgrawing en borsel die grond verder weg. “’n Jakkals verander van haar, maar nie van snaar nie, Nelly. Buitendien, ek dink jy verbeel jou. Hy voel waarskynlik net verantwoordelik vir my en is steeds vies dat ons hom aan die begin ’n rat voor die oë probeer draai het, maar weet hy moet my dophou en oppas, veral omdat my pa sy buurman is ook. En nog ’n buitendien, wanneer dink jy gaan ons mekaar ooit weer sien? Hy is dalk ons buurman, maar hy is feitlik nooit daar nie. En ek, ek sal ook nie meer lank op Bergendal wees nie.”

“Wat gaan jy na dese doen, daarvan gepraat?”

Deborah loer met skrefiesoë op na Nelly waar sy met die helder lig agter haar hande in die sye vraend na Deborah afstaar. “Miskien Cambridge of dalk terug Wits toe. Ek sal nog sien.”

“Dit sal eers volgende jaar kan wees, wat van nou?”

Deborah haal haar skouers op. “Sal nog sien.”

“Jy droom nie dalk nog drome oor daardie koppie waarvan jy my vertel het nie?” Nelly kyk haar fronsend aan.

“Miskien eendag, as ek weet wat ek doen, of as ek iemand bekwaam en eerbaar kan kry om mee saam te gaan,” sê Deborah ontwykend en glimlag dan hoopvol. “Jy stel nie dalk belang nie?”

Nelly skud haar kop. “Ek gaan Kharga toe, dis ’n oase naby Egipte. En daarna? Wie weet, maar ek dink my spore gaan maar daardie kant toe bly loop, Deborah. My belangstelling lê tog maar eerder daar in die noorde.”

Deborah knik. “Ek verstaan. Soos myne maar hier sal bly. In die suide.”

Nelly gee ’n laggie. “Wag maar tot jy Cambridge toe was, die wonderlike museums die wêreld oor gesien het, voor jy besluit. Maar wag, die dag word oud terwyl ek staan en klets en jy het potskerwe om te vind.” Sy krap Deborah se hare deurmekaar en druk Deborah se hoed, wat ouder gewoonte op haar rug hang, op haar kop vas. “Jy sal sonsteek kry,” sê sy retories en stap dan weg, duidelik ingedagte.

’n Paar tree verder draai sy om. “Hoekom vra jy nie vir Aitsch oor die koppie nie?”

“Oor my dooie liggaam,” prewel Deborah, maar glimlag net en skud haar kop beslis.

Terwyl Deborah die daaropvolgende dae verwoed potskerwe soek en uithaal, kom sy agter dat Nelly haar eie werk as afgehandel beskou en nou meestal net aantekeninge maak. Heath pak ook dikwels vroeër op en gaan kamp toe terwyl sy en Hempies agterbly. Dis vir haar duidelik dat die twee van hulle lang gesprekke voer wanneer sy nie by is nie, maar dis logies. Hulle het so baie vir mekaar te sê oor hul werk.

Nelly en Heath maak een aand verskoning dat hulle na Maguire toe gaan en is laatnag nog nie terug nie. Deborah lê in haar kampbed en rondrol. Wat gaan sy doen as sy weer terug is op Bergendal? Wat gaan sy vir Maguire sê as hy haar weer nader? Met Nelly kan sy nie daaroor praat nie, het sy besef. Nelly sal vir Heath sê en sy sal waaragtig nie toelaat dat Heath nog ’n terrein, ’n terrein wat sy heimlik as haar eie begin beskou het, met sy diefstalle gaan onteer nie.

Wie sê Hempies is reg oor die koppie by die twee riviere? spot ’n stemmetjie met haar, soos al hoe meer kere gebeur wanneer sy daaraan dink. Wie sê dis nie reeds geplunder nie — dis te sê as dit ooit werklik bestaan? Maar dis alles retoriese vrae, besef sy en draai nog ’n maal om op ’n ander sy.

Hoe gaan sy vader Joshua in elk geval sover kry om haar te laat gaan? Hempies wil nie saam nie, Nelly is nie by nie. Selfs al dra Maguire sy goedkeuring weg, iets wat sy betwyfel as sy self nie eens van die man hou nie, sal Vader haar nooit saam met ’n man laat gaan nie — veral nie alleen nie. Al dink Maguire steeds sy is ’n seun.

Dis hopeloos, besef sy toe sy op haar rug draai en met haar hande agter haar kop opstaar na waar die muskietnet ’n tentjie oor haar bed maak. Nie dat sy die muskietnet in die donker kan sien nie. Net so min as wat sy oplossings vir haar probleme kan insien. Dis net so hopeloos as hierdie onverklaarbare liefde vir Heath wat in haar klop. Hoe kan ’n man wat enersyds so sensitief is, soveel passie vir sy werk het, soveel passie in die algemeen het … Hoe kan hy ’n dief wees? Sy weet dis nie vir persoonlike gewin in die sin dat hy daaruit probeer ryk word nie. Sy weet hy doen dit om volgende ekspedisies moontlik te maak. Maar diefstal bly diefstal, soos ontering ontering bly.

Is daar dalk ’n verduideliking vir sy optrede? Weet Nelly daarvan? Maar hoekom is die seepsteenvoël weggesteek onder velle en goed terwyl die ander bloot toegedraai is en verder oop en bloot lê? Dit rym nie. Net soos dit nie rym dat hy en Nelly oor die seepsteenbeeld praat en by Maguire wil weet waar dit is terwyl dit in die Dodge lê nie. Nee, Nelly weet nie daarvan nie, daarvan is sy oortuig. Maar Heath wel. Selfs al het iemand anders dit in sy lorrie weggesteek, moes hy dit teen dié tyd opgespoor het. Sy het self gesien dat Heath die lorrie uitgepak het voor hy begin pak het vir die terugtog.

En daar is nog ’n ding. Die terugtog. Deborah sug diep en draai weer op haar sy. Sy en Heath alleen in die lorrie vir dae aanmekaar, want Hempies sal agter in moet sit. En saans as hulle oornag? Alleen in die veld?

Nelly en Heath se naderende voetstappe en gedempte stemme onderbreek haar gedagtes. Verbeel sy haar, of klink Nelly verontwaardig? Maar sy kan nie hoor wat gesê word nie. Deborah luister hoe die kamp mettertyd stil word. In die verte verbeel sy haar hoor sy ’n leeu brom. Sy ril. Hoe gaan sy alles nie mis nie — selfs die vreesaanjaende deel daarvan.

Deur die trane sien Deborah dat selfs Nelly se oë blink is toe sy van haar afskeid neem.

“Ek sal vir jou skryf, Doepie. En jy moet my laat weet hoe dit met jou gaan. Wat jy alles aanvang. Gebruik my adres in Londen. Aidan sal dit vir jou kan gee. Ek het joune nog.” Sy druk Deborah styf teen haar vas. “Ons sal kontak behou en eendag in die verskiet doen ons dalk weer ’n opgrawing saam.” Sy kyk af na Deborah, haar gesig nou ook nat, maar daar speel ’n glimlag om haar lippe. “Ons kry nog ’n paar vroulike argeoloë bymekaar, Kathleen Kenyon en Hetty Goldman dalk, en beplan ’n opgrawing net vir vroue. Hoe klink dit?”

Deborah knik en probeer haar trane wegsluk. “Wonderlik. Dit klink wonderlik.” Sy probeer glimlag. “Dankie, Nelly, vir alles. Ek weet nie waar om te begin om dankie te sê nie.”

“Moet dan nie begin nie.” Nelly druk Deborah weer teen haar vas. “Jy het geen benul hoeveel ek ook by jou geleer het nie.”

Deborah skud haar kop. “Wat op aarde kon jy by my geleer het?” vra sy gesmoord teen Nelly se skouer in haar tweedbaadjie.

“Jy het my ywer vir die werk en my entoesiasme vir die lewe weer aangewakker. En nog baie meer. Ek sal daarvan vir jou skryf.”

“Ek wil julle nie aanjaag nie, maar as ons nie nou koers kry nie, gaan ons nie ver genoeg kom nie.” Heath staan langs Nelly se lorrie, sien Deborah toe sy en Nelly uitmekaargaan.

Met ’n laaste wuif aan Deborah stap Nelly daarheen. Deborah sien hoe Heath haar in sy arms toevou en teen hom wieg. Sy hoor hulle praat, maar hoor nie die woorde nie. Sien hoe Heath haar inhelp. Nelly leun ’n laaste keer weer uit die kajuit en waai vir Deborah.

Deborah waai terug. Die lorrie bibber dreunend aan die gang en begin dan met ’n slakkegang wegkruie. Nelly se toeter weerklink oor die vallei, teen die heuwels vas en dan begin die lorrie klein word in die lig van die son wat hom pas van die horison losgemaak het.

“Kom, Deborah, spring. Hempies, is jy gemaklik?” hoor sy Heath hier by die Dodge sê.

Sy laat haar oë vir oulaas oor die vallei gaan, volg die kronkeling van die ringmuur, sien die knoppie uitsteek wat sy nou weet die koniese toring is. Sy kyk op na die heuwelkompleks. Groet die res van haar potskerwe wat moes agterbly, of dalk net nie meer daar is nie. Die laastes kon sy nie vind nie, al het sy gister van ligdag tot skemer gegrawe.

Agter haar hoor sy hoe die bestuurderskant se deur toeslaan. Deborah sug. Vir niks op aarde sal sy hierdie ondervinding ooit verruil nie. Sy vee haar wange met haar handpalms af. Ten spyte van al die teëspoed en hartseer wat sy hier ondervind het, is dit die wonderlikste plek en tydjie wat sy nog ooit beleef het.

Sy draf die paar tree na die lorrie toe, spring in en klap die deur agter haar toe. Nog ’n fase, nog ’n ervaring wat nou net deel van haar herinneringe sal wees, besef sy toe die son die horison agterlaat en sy roete vir die dag begin.

Heath is in homself gekeer en Deborah probeer ook geen gesprek voer nie. Hulle ry in stilte oor die hobbelpaaie, Heath net so in sy eie gedagtes versonke soos Deborah.

Maguire het die vorige aand vlugtig kom groet, maar skaars in Deborah se rigting gekyk. Hy het ook nie weer op enige ander geleentheid oor Hempies se koppie met haar probeer praat nie. Sy weet nie of sy haar verbeel het nie, maar Maguire was anders. Minder arrogant. Veral Heath se oë het hy vermy.

Maar dis iets tussen hulle. Wat haar hinder, is dat sy nou nie weet wat Maguire se planne is nie. Gaan hy die koppie op sy eie soek? Het Hempies meer inligting verskaf in sy bedwelmde staat as waarvan hy onthou? Het Hempies miskien gewilliglik vir Maguire vertel dat sy dink die koppie lê by die Sashirivier? Deborah sug effens. Hempies is juis so afsydig sedert hul laaste gesprek. Hy is nie meer die maat wat sy geken en vertrou het nie.

Myl vir stadige, waggelende myl sleep verby terwyl Deborah se gedagtes maal. Oor die potskerwe en die seepsteenvoëls. Oor wat op Bergendal wag. En dan maar weer oor Hempies se koppie. Plek-plek moet hulle uitklim, klippe pak waar die pad te sleg is sodat die lorrie kan deurkom. Twee keer hou hulle stil om brandstof uit die kanne in te gooi en drink dan water uit die seilsak wat aan die lorrie se buffer hang. Die potbroodjies eet hulle sommer in die ry saam met koffie wat koud geword het in die twee wynbottels.

Heath praat net wanneer dit broodnodig is en Deborah volg sy voorbeeld.

Nou en dan raak sy vir rukkies aan die slaap, en wanneer sy weer wakker word, is die uitsig deur die stowwerige ruit maar nog net amper dieselfde. Vlakte op vlakte besprinkel met doringbome en struikgewas. Hier en daar ’n kremetart. Soms is daar wild wat hulle nuuskierig aanstaar, maar meestal net bosveld wat bewe in die hitte, selfs al is dit veronderstel om herfs te wees.

Dis laatmiddag toe hulle by ’n enorme kremetart stilhou en Heath die lorrie se enjin afskakel.

“Ek dink ons span maar vanaand hier uit.” Hy druk die deur met sy skouer oop en klim strammerig uit. Hy rek hom goed uit en stap dan om na Hempies toe wat onder die seil uitkruip.

Deborah klim ook uit en stap om na waar hulle besig is om toue los te maak.

“Sien jy kans om sommer by die vuur te slaap, of wil jy Hempies vra om vir jou te help tent opslaan? Ek wil die enjin nagaan, daar is ’n vreemde geluid.” Dit lyk asof Heath oor iets pieker. Hom dalk bekommer.

Deborah skud haar kop. “Ek slaap sommer by die vuur, maar ek wil graag my kampbed hê.”

Heath knik. “Gaaf, dit sal ons môre kosbare tyd bespaar as ons nie ’n uitgebreide kamp hoef af te slaan nie.” Hy wys vir Hempies waar om te soek vir die kampbeddens en wat om nog uit te haal vir aandete.

Saam met Nelly het hulle elke aand tente opgeslaan, maar Deborah is verlig dat sy nie nou nog daarmee hoef te sukkel nie. En Heath is reg. Dit het met die opreis baie tyd in beslag geneem om soggens weer die tente af te slaan.

“Skort iets?” vra Deborah toe Heath uiteindelik onder die enjinkap uitklim nadat sy en Hempies al die twee kampbeddens, tafel en wasbak opgeslaan, vuur gemaak en begin kos regkry het.

Heath haal sy skouer op terwyl hy sy ghrieshande aan ’n lap afvee. “Ek glo nie dis ernstig nie. As ons Messina kan haal, behoort ek iemand by die kopermyn te kry wat kan help. Om die waarheid te sê, ek het gedink ek moet jou sommer daar op die trein sit Rustenburg toe, dan ry ek reguit Pretoria toe om die artefakte museum toe te vat. Ek sal later die goed wat jy nie dadelik nodig het nie en nie op die trein kan saamneem nie, Bergendal toe bring. En vir Hempies ook. Ek wil by hom hoor of hy saam met my sal gaan om te help as ons dalk gaan staan of so.” Hy gaan sit op sy kampstoeltjie en sug. “Wat ek darem nie nou vir ’n koue bier sal verruil nie.”

Deborah kyk op in die takke van die kremetart. Sommer net so. Vra nie. Sê net hy sit haar op die trein. Sy weet dit sal beter wees, maar magtig, hy kon haar gevra het.

“As jy wonder oor die potskerwe … Ja, dit moet ook museum toe. Nes Nelly se spiespunte.”

Deborah se kop ruk soos sy dit na hom draai. “My potskerwe?”

Heath glimlag, maar hy lyk moeg. “Dis nie jóú potskerwe nie, Deborah. Dis potskerwe wat jy uitgehaal het. Dis museumeiendom, soos in my konsessie bepaal word.”

“En die seepsteenvoëls?” Dit glip uit sonder dat sy tyd het om te keer.

Heath frons. “Die voël gaan terug museum toe waar ek dit geleen het om te sien by watter voetstuk dit gepas het. Alle voëls is al hier teen 1907 van die terrein af verwyder. Ek het net die geleende een se voetstuk gaan identifiseer, en ja, die voetstuk gaan saam met die geleende voël museum toe.”

En wat van die tweede voël onder die velle? wil sy vra, maar sy durf nie. Sy wil nie nog leuens hoor nie.

“Hoe weet jy van die voël?” vra hy en drink ’n diep teug water uit sy waterbottel.

“Ek het jou en Nelly hoor praat toe ek in die bed gelê het ná die luiperdding.” Sy hou sy gesig dop terwyl hy sy bottel toeskroef.

“Luister af, nè?” Hy kyk skewekop na haar. “En wat het jy nogal gehoor?”

“Dat julle een voël gevind het waar daar twee moes gewees het … of so iets.” Deborah kan skielik self nie mooi onthou wat sy gehoor het nie.

“Twee voetstukke. Ons het twee voetstukke gevind, maar daar is net een voël. Die een van die museum. Ons het Maguire gaan vra of hy weet wat van die ander voël geword het. Waar’s Hempies?” Hy kyk oor sy skouer.

Deborah kyk ook rond, maar gewaar hom nie. “Seker bos toe.” Sy kantel haar kop. “Of dalk nie. Is dit nie tromme wat ek hoor nie?”

Heath luister ook. “H’m. Moet ’n stat hier naby wees. Miskien het hy gaan ondersoek instel, geselskap gaan soek. Hopelik melk.” Hy kyk na die kamptafel waar hul karige voorraad uitgepak is. “Wat eet ons vanaand?”

Deborah trek ’n gesig. “Boeliebief en sousboontjies en pap. Ek kan nie wag vir ’n bord van Bettie se kos nie.” Sy sien al die vars groente uit moeder Tamara se groentetuin, die skaapribbetjie en bruingebakte aartappels. Sy sluk swaar.

“En jy wou nog langer gebly het?” terg hy.

Deborah haal haar skouers op. “Dis net noudat ons op pad terug is dat ek weer begin dink aan hoe anders dit by die huis sal wees.”

“Waarna verlang jy die meeste, behalwe Bettie se kos?” Hy vleg sy vingers agter sy digte bos hare.

“’n Bad met warm water, met laventelblaartjies wat daarin dryf, en genoeg seep. Lekkerruikseep. Suurlemoen om my hare in af te spoel.” Deborah sug behaaglik.

“’n Sagte bed?” Hy glimlag.

“Oe, ja, met vars gestrykte lakens wat ruik na Maryn se linneverfrissersakkies.” Deborah glimlag. “En, kan jy glo, ’n rok. Skoon en gestryk en sag en vroulik en mooi.”

“Soos die een wat jy op Orange Hall aangehad het.”

Dis nie ’n vraag nie, maar sy knik. “Ek het nooit gedink ek sal daarna verlang nie.”

“Jy’s ’n vrou, Deborah.” Sy stem is sag en ineens strelend. “Dis in jou natuur om van mooi en lekker dinge te hou.”

Deborah verstyf. “Ek kan daarsonder klaarkom ook.” Sy het met hom sit en gesels asof hulle vriende is, besef sy. En hy het die onderwerp netjies verander, weg van die seepsteenvoëls af.

“Vir hoe lank op ’n slag?” Hy kyk weg, na die son wat agter die vet gryspienk stam van die kremetart afgly.

“Vir so lank dit nodig is.” Deborah staan ongedurig op en gaan roer die pap wat eenkant oor ’n paar kooltjies staan en prut.

“Die paaie Zimbabwe toe is ’n vulletjie in vergelyking met sekere ander terreine, jy weet. Soms gaan daar weke verby dat mens net eet wat jy vir die pot geskiet kan kry. Dag na dag na dag. Soms kry jy nie iets geskiet nie. Ek het al vir ’n dag of wat net op sorghumbier geleef toe ons voorraad uitgeput en die paaie onbegaanbaar was van die reën.”

Hy sit vorentoe, elmboë op sy knieë en kyk na haar. “Die weer was ons dié keer genadig. Geen storms nie en min reën, maar weet jy hoe voel dit om dag vir dag in ’n tent te sit terwyl die hemele oopmaak? Weet jy hoe voel dit om weke aaneen in modder rond te slof?” Sy blik is peinsend op haar gerig, asof hy haar meet. “Dink jy regtig jy het dit in jou, Deborah? Jy wat grootgeword het in ’n Herbert Baker-huis met binnehuise badkamers? ’n Huis waar daar geen tekort aan enigiets is nie? Ook nie aan ondersteuning nie?”

Deborah sit die paplepel dwars oor die deksel neer, draai na hom toe en vou haar arms. “Ek sê nie dis maklik nie, maar ja, ek glo ek het dit in my. En die omstandighede was miskien nie so haglik as wat jy dit al ervaar het nie, Heath, maar ek dink ek het goed reggekom, ondanks die luiperdaanval, ten spyte daarvan dat ek moes werk soos ’n jong man pleks van ’n bedorwe meisiekind, ondanks Nelly se aanvanklike bevooroordeeldheid, ondanks jou vyandigheid, onda …”

“Vyandigheid?” val Heath haar verras in die rede.

“Natuurlik.” Sy gaan staan uitdagend voor hom, skielik hartlik siek vir die hele kat-en-muis-spelery. “Wat noem jy dit as jy iemand vir dae, weke lank vir alle praktiese doeleindes ignoreer?”

Hy slaan sy oë neer en brom iets.

Sy buig vorentoe. “Skuus, ek kon nie hoor nie?”

Hy kyk op en skielik is hul gesigte net ’n paar duim van mekaar af. Hy kyk stip in haar oë. “Selfbehoud.” Hy staan op en troon ineens oor haar. “Ek het gesê ek noem dit nie vyandigheid nie, maar selfbehoud,” herhaal hy.

Deborah se arms val slap langs haar sye toe die energiegolf tussen hulle haar volstoom tref. Sy probeer vervaard dink aan iets om te sê, maar dan is sy hande weerskante om haar gesig gevou en alle moontlike denke wat sy dalk kon herwin het, verdwyn soos mis voor die son.

“Verstaan jy dan nie, Deborah Davel? Verstaan jy nie dat hierdie ekspedisie ondanks alles wat reg verloop het, in vergelyking met ander ekspedisies waarop ek al was, die moeilikste was wat ek nog beleef het nie?” Hy druk sy vingers diep in haar hare in. “Aanvanklik omdat ek gedink het dat ek die parmantige meisiekind wat my van die eerste oomblik af so geboei het, agtergelaat het by ’n mannetjie wat hom verbeel hy is verloof aan haar. Toe moet ek agterkom dat haar skaam maar eiegeregtige ‘broertjie’ saam met my in die kamp is. En hoe meer ek hom probeer beïndruk sodat hy vir sy ‘sussie’ sal gaan sê dat Aitsch ’n wonderlike ou is, hoe minder lyk dit vir my of die ‘knaap’ hom aan enigiets wat ek doen of sê, steur. En nog is dit het einde niet, nee, ek moet agterkom dat die knaap die einste meisiekind is wat my van die begin af op loop gehad het.”

Hy lig haar gesig nog nader aan syne. “En dit kom ek nie agter omdat sy dit aan my erken of omdat iemand my inlig nie, nee, eers nadat ’n verdomde luiperd haar amper verskeur — boonop op ’n tydstip toe ek vir haar verantwoordelik was.”

Hy skep asem. “Het jy enige idee, Deborah, wat al hierdie dinge aan my gedoen het? Aan ’n oujongkêrel van twee en dertig wat sy hele lewe lank nog gekom en gegaan, gemaak en gebreek het soos hy wil. Altyd in beheer was van enige situasie.”

Deborah kan hom net sprakeloos aankyk.

“En weet jy wat jy nou, op hierdie spesifieke oomblik, aan my doen as jy met jou groot oë, blouer as die mooiste ruilkrale, na my kyk, asof ek vir jou iets in Hebreeus voorlees?” Sy stem het skor geraak.

“Jy stuur my heen en weer, van die hekke van die hel na die voorpoorte van die hemel, Deborah, en dit sonder dat jy die vaagste benul het jy doen dit.” Sy een hand gaan na die agterkant van haar kop terwyl die ander met haar kaak af en dan langs haar nek afbeweeg.

Die aanraking laat ’n brandspoor oor haar vel en Deborah kreun onwillekeurig. Sy kop sak en sy lippe vind haar kuiltjie waar haar hart klop asof dit ’n diertjie is wat probeer uitkom. Deborah se nek knak agteroor, teen sy buigsame hand vas, en sy maak haar oë toe.

Êrens gaan tarentale skril te kere, maar dis in ’n ander sterrestelsel. Sy lippe beweeg weer boontoe, vind haar mond. Met ’n kreun pluk hy haar teen hom vas, tel haar op sodat hul monde op gelyke vlak is en soen haar diep en dringend en aardskuddend. Deborah se bene strik vanself om sy heupe en soen hom ons vir ons terug.

“Ek het melk gekry.”

Deborah word meteens neergesit en sy struikel, onvas op haar voete, weer teen Heath se bors vas waar hy haar regop hou met sy arms steeds om haar terwyl hy bo-oor haar kop kyk.

“Ek sê ek het melk gekry by die stat en daar is ’n put. Ek het water ook gekry. Dis die Vendas. Hulle is vriendelik.” Hempies se stem kom van ver af aangesweef en die woorde begin eers vir haar sin maak toe hy klaar gepraat het.

“Dankie, Hizqiyah.” Heath se stem klink vreemd en sy voel hoe sy bors op en neer teen hare beweeg, asof hy ver gehardloop het.

“Ek het die groot sak vir water gevat. Julle kan was ook. Hy hang aan die tak. Die melk het ek in die beker gegooi. Ek vat die kalbas terug. Ek eet daar. Ek kuier.”

Deborah durf nie omdraai en Hempies in die oë kyk nie.

“Ons ry sodra die son begin loer.” Heath vou sy hand oor die sykant van haar kop en druk haar gesig liggies teen sy skouer vas, asof hy haar verleentheid aanvoel en haar wil beskerm.

“Ek sal hier wees voor die son loer.”

Deborah hoor Hempies wegdraf. ’n Oomblik bly sy net so staan, dan eers kan sy haar bene genoeg vertrou om ’n tree terug te staan.

“Hoe durf jy?” vra sy skor, ineens siedend kwaad. “Ek praat nooit weer met jou nie!”

Heath kyk haar fronsend aan. “Hoe durf ek wat?”

“Jy weet bleddie goed!” Sy vou haar arms en gee hom ’n vernietigende kyk.

Hy begin glimlag, breër en breër totdat sy lyf uiteindelik saggies skud voor hy sy kop agteroor gooi en diep en hartlik lag. “O, jy bedoel hoe durf ek jou soen?” kry hy uiteindelik uit.

“Ja … dít,” spoeg sy die woord uit.

“Omdat jy my, met alles in jou, so mooi daarom gevra het, Deborahtjie. Reg van die begin af al. Soos jy eintlik nou weer doen.”

Hy beduie luiters na die seilsak wat aan ’n lae tak van die kremetart hang. “Ons het genoeg drinkwater. Stort jy maar. Ek neem die wasbak na die ander kant van die lorrie toe. Fluit Janpierewiet as jy klaar is sodat ek weet wanneer ek mag terugkom. Dis nou te sê as jy regtig nie met my wil praat nie.”

Daarmee vou hy die wasbak op, druk dit onder sy arm en haak sy handdoek van die lorrie se syspieël af waar hy dit vroeër opgehang het. Hy loer skeef na haar, maak groot oë en stap dan na die ander kant van die lorrie terwyl hy effens valserig ’n deuntjie fluit. Janpierewiet.

Deborah voel vreemd om so in die buitelug te staan en was sonder skerm of enigiets, maar sy is dankbaar oor die ekstra water wat Hempies aangedra het. Heath moes van die waterdromme gebruik om goed in te verpak en het haar gewaarsku dat hulle nie op pad terug sal kan stort nie.

Die aandlug is koel teen haar vel en die koue water laat haar ril, maar sy raak ontslae van die dag se sweet en stof en dis hemels. Gelukkig het sy nog ’n skoon hemp en skoon onderklere. Die broek sal maar moet diens doen totdat sy weer in die beskawing is. O, om weer ’n rok oor haar lyf te voel gly!

Sy probeer aan enigiets dink, behalwe die toneel waarop Hempies afgekom het, maar uiteindelik moet sy swig voor die aanslag van haar emosies. Verleentheid voor Hempies, begeerte na Heath, woede jeens haarself. Hoe kon sy dit toegelaat het? Hoe kon sy haarself toegelaat het om lief te word vir ’n dief en ’n leuenaar?

As hy oor een ding kan lieg, is die res ook verdag, en daarom kan sy niks glo wat hy sê nie. Wat sy die minste van alles mag glo, of selfs hoop, is dat hy enige opregte gevoelens vir haar koester. Enigiets anders as begeerte vir haar voel.

Want ’n leuenaar dié is hy. Sy snork. Haar potskerwe moet sy museum toe stuur, maar van die tweede voël maak hy asof hy niks weet nie. Hempies sal nie vir haar lieg oor wat hy gesien het nie. Goed verswyg, ja dié sal hy, maar nie oop-oë lieg nie.

“Hoe lank gaan jy nóg vat?” hoor sy Heath se stem van die ander kant van die lorrie toe sy haar laaste knoop toeknoop.

Deborah kam met haar vingers deur haar nat hare en fluit dan die eerste Janpierewiet-note terwyl sy haar handdoek oor die rugkant van haar stoel gooi. Sy gaan inderdaad nooit weer met hom praat nie, neem sy haar ergerlik voor.

Heath kom doodluiters aangestap, bêre sy goed en gaan sit dan by die kamptafel asof niks tussen hulle gebeur het nie. “Besef jy dat die kremetart waaronder ons sit so …” hy laat sy blik berekenend oor die boom gaan voor hy weer na Deborah kyk, “ek reken so drieduisend jaar oud is? Dat dit met ander woorde ’n duisend jaar voor Christus reeds ’n bekwame boompie was?”

“Jy’s nie ernst …” ontglip dit Deborah voor sy haar bolip vasbyt.

Sy lagplooitjies waaier, maar hy hou sy gesig op ’n ernstige plooi. “Elke sestien, sewentien voet wat die boom in omtrek groei, verteenwoordig duisend jaar, en dié een se stam is maklik oor die tagtig voet in omtrek. Die saadjie het dus waarskynlik ontkiem min of meer toe Saul as koning oor Israel geheers het en Dawid en Jonatan mekaar ontmoet het.”

Deborah kyk met nuwe ontsag na die gryspienk reus wat oor hulle uittoring, sy feitlik blaarlose arms oor hulle uitstrek met hier en daar donserige vrugte wat soos grysgroen eiers van ’n prehistoriese reptiel aan hul stingels hang.

“En tog is daar van hulle wat in droogtejare net eenvoudig inmekaarsak. Dis te aardig om dit te hoor. Dit klink soos iemand in pyn wat om hulp skree wanneer dit gebeur.” Hy staan op en pluk een van die vrugte af. Hy hurk by ’n klip, kap ’n paar keer met die harde vrug daarteen en breek dit oop.

Deborah kan nie help om nuuskierig nader te staan nie. Hy kom orent en gee die twee helftes vir haar aan. Binne-in lê die donker sade in ’n melerige, draderige pulp, soos boontjies in skuim wat verhard het.

Heath grawe een met sy duim en wysvinger uit en hou dit voor haar mond. “Proe.”

Deborah maak haar mond oop. Sy vingers raak rakelings aan haar lippe toe hy die saad op haar tong laat val.

“Moenie kou nie, suig net daaraan.”

’n Oomblik dink Deborah dat hy van sy vingers praat, want dis al waarvan sy bewus is. Daardie sensasie van sy vingerpunte teen haar lip … maar dan besef sy wat hy bedoel en suig aan die pit.

Dit smaak suurderig, kremetarterig en laat haar mond vreemd droog voel.

“As mens dors is, help dit om daaraan te suig, en die pulp gemeng met water maak ’n heerlik verfrissende drankie. Baie mense glo dit help vir malaria.” Heath se stem is effens rasperagtig.

Deborah haal die pit uit haar mond en skiet dit weg die veld in. “Dis nie sleg nie, dit smaak net vreemd.”

“Wel, dit het ten minste weer jou stembande wonderbaarlik herstel.” Hy grinnik af na haar.

Deborah kyk weg, ineens effens verbouereerd. Hier staan hulle onder ’n boom wat dertig eeue sien kom en gaan het, in die middel van die Afrikavlakte. Stoksielalleen. Vader sal ’n hartaanval kry as hy dit weet, weidingsregte of nie weidingsregte nie.

“Ek hoop nie hierdie boom waaronder ons nou staan, is soos Kondanamwali nie.”

Sy kyk onwillekeurig weer op na hom. “Kondanamwali?” kan sy nie help om te vra nie.

Heath knik ernstig. “Kondanamwali is ’n enorme kremetart daar heel bo in die noorde van Rhodesië. Lank gelede het vier jong meisies in sy skadu gewoon en mettertyd het hy op hulle verlief geraak. Toe hulle bekwame nooiens geraak het, het hulle man gevat. Dit het Kondanamwali baie jaloers gemaak. Een nag gedurende ’n verskriklike donderstorm het Kondanamwali die vier meisies in sy stam toegevou. Sedertdien, op stormagtige nagte, laat die huilgeluide van die meisies wat vasgevang is in die stam van die kremetart die dapperste man sidder.”

Deborah kyk na die kremetartstam met sy eeue oue boggels en voue. Sy skud haar kop stadig heen en weer. “Hierdie boom het niks om op jaloers te raak nie.”

“Nie?”

Deborah kyk weer op na hom. “Nee.” Sy draai weg met die beeld van vier jong meisies aan die gesels in die boom se skaduwee en stap na die pappot toe. “Ek skep maar in.”

Heath kom staan by haar toe sy in die blikborde begin opskep. “As dié boom jou sou insluk, sou ek hom oopbreek totdat ek jou daar uit het.”

Sy huiwer voordat sy die volgende lepel vol skep en kyk hoe die sousboontjies van die lepel afdrup. “Al weet jy die boom is drieduisend jaar oud?” Sy lig haar blik na hom.

Hy glimlag skewerig. “’n Mens se lewe is belangriker as ’n boom s’n. Al is die boom hoeveel eeue oud en ’n mens bitter selde selfs een eeu haal.”

Sy laat sak haar oë weer, skep klaar in en gee die bord vir hom aan. “Soms wonder ek oor hoe belangrik mens se lewe uiteindelik is.” Sy gaan sit op die stoel wat hy vir haar onder die tafel uittrek. “Ek bedoel nou maar, al daardie mense wat in die bloeityd van Zimbabwe geleef het, al hul emosies en al die dinge wat vir hulle belangrik was …” Sy maak ’n vae beweging met haar hand. “Al daardie herinneringe is nou net stof en as. En wat wel oorgebly het, word nie eens altyd met respek behandel nie. Lei nie noodwendig tot ware begrip vir hulle nie. Miskien was Salomo, of wie dit ook al geskryf het, reg toe hy gesê het dis alles ’n gejaag na wind.”

Heath skud sy kop. “Dít kan jy tog sekerlik nie glo nie, Deborah. Jy moet tog besef dat ons lewe hier op aarde sin moet maak. Op een of ander manier.”

Deborah kyk hom lank peinsend aan. Maak sy hoë wangbene, die effense kromming van sy neus haar eie. “Nee, Heath, soms maak niks vir my sin nie.” Sy stoot die onaangeraakte bord kos weg, gaan haal haar frokkie onder die kussing op haar kampbed uit en stap daarmee na agter die lorrie.

Dis waar, dink sy toe sy haar hemp uittrek en die frokkie aantrek. Niks maak meer vir haar sin nie. Nie dat ’n man soos Heath so sonder integriteit kan wees nie en nog minder dat sy weet sy sal nooit weer ’n man so liefkry nie.

Sy trek haar broek by die kampbed uit nadat sy seker gemaak het dat Heath nog met sy rug na haar toe sit en kruip onder die slaapgoed in. Terwyl sy op haar rug lê en die sterrelug in staar, hoor sy hoe Heath met die eetgerei vroetel. Hy blaas die lamp uit nadat hy nog stompe op die vuur gegooi het en dan hoor sy sy voetstappe nader kom.

Sy maak haar oë toe, probeer egalig asemhaal, selfs toe hy langs haar kampbed kom staan. Hoe lank hy daar gestaan het, weet sy nie, want die dag eis ineens sy tol en sy dommel slaap binne terwyl hy nog daar staan.


Veertien

Bergendal, Mei 1924

Haar pa lyk vir haar ouer as wat sy onthou, dink Deborah toe hulle deur die lemoenboorde ry op pad na Bergendal se opstal toe nadat hy haar by die stasie op Rustenburg gaan haal het. Selfs Bergendal lyk vir haar anders. Dis amper asof alles in haar afwesigheid kleiner geword het.

Die hartlikheid en vreugde waarmee sy ontvang word, is egter dieselfde. Maryn dans behoorlik om haar rond terwyl Christiaan alles tegelyk wil weet.

“Wag nou, julle het die hele naweek om uit te vra,” keer moeder Tamara uiteindelik nadat hulle saam koffie gedrink het. “Ek is seker Deborah verlang na ’n lang bad en ’n slapie. Die reis moes uitputtend gewees het.”

Deborah kan haar net dankbaar aankyk en verkas vinnig boontoe voor daar nog ’n sarsie vrae kom. Bettie het reeds vir haar badwater ingetap, sien Deborah toe sy in die badkamer kom, laventelblaartjies en al. Dis met ’n sug van behaaglikheid dat sy in die bad wegsak totdat sy heeltemal onder die water is. ’n Paar sekondes bly sy net so lê voordat sy weer haar gesig bo die water uitsteek en haar hare uit haar oë vee. Nooit weer sal sy die bederf van ’n bad wat reeds ingetap is, as vanselfsprekend aanvaar nie, neem sy haar voor. Nooit weer sal sy vars, skoon lakens as haar reg beskou nie. Sy weet nou dis ’n groot voorreg.

Sy bad lank totdat sy nie meer haar oë kan oophou nie. Met haar nat kop en al val sy op die bed neer en slaap die diep slaap van ’n vermoeide.

Dis skemer toe sy wakker word. Deur die kantgordyne sien sy die son is aan die ondergaan. Is dit moontlik? verwonder sy haar en rek haar langsaam uit. Maar sy was uitgeput, na liggaam en gees.

Sy gaan staan voor die venster en kyk hoe die vuurbal sy lê agter die Magaliesberge kry. Hoe anders lyk die sonsondergang nie hier nie. Nie die rooibalson van Rhodesië wat lyk asof hy behoorlik uit die lug agter die rantjies inval nie. Nie die rokerige reuk van die vuur of die geroep van visarende nie. Die tarentale klink verder weg en die lug lyk bleker. Alles lyk bleker, maar sy weet dit het niks te doen met die verskil in die landskap of die lengte- en breedtegraad waar sy haar bevind nie. Dit het te doen met die groot man en sy lagplooitjies. Dis asof sy teenwoordigheid aan alles meer kleur, meer geur, meer tekstuur, meer smaak, ’n dieper klank gee.

Hulle het nie veel gepraat die volgende oggend daar by die kremetartboom nie. Hempies was betyds terug en hulle het vroeg weggekom. In stilte deur die bosveldlandskap gesukkel. Hulle het Messina laatmiddag bereik, net betyds om haar op die trein te sit. Tyd vir ’n uitgerekte afskeid was daar gelukkig nie. Heath het haar ’n oomblik teen hom vasgedruk, haar op haar kroontjie gesoen en toe feitlik in die wa ingeboender, omgedraai en weggestap.

Deborah sug diep. Sy skakel die lig aan en stap na haar klerekas. In die verbystap sien sy haar beeld in die spieël. Deborah steek vas en stap nader. Dis die eerste keer in maande dat sy haar eie vollengtebeeld weer in ’n spieël sien. Sy trek haar slaapjurkie oor haar kop. Sy het skraler geword, sien sy, en tog is haar borste voller, haar heupe vrouliker. Of verbeel sy haar? Sy leun nader en kyk na die letsels oor haar skouers. Die wonde is nou heeltemal geheg en roofloos, maar die merke is nog rooipers. Sy sal maar net moet sorg dat niemand dit raaksien nie. Geen nodigheid dat dáároor nou ook nog ’n bohaai gemaak word nie. Sy weet sy sal reeds vanaand of so volledig verslag moet doen oor alles wat gebeur het, maar die deeltjie oor die luiperd sal sy maar voorlopig uitlaat.

En sy gaan vergeet van Heath Hughes en konsentreer op die wonderlikhede van Bergendal — binne die volgende uur of wat, definitief op Bettie se kosmaakvermoëns.

Deborah raak geleidelik weer gewoond aan die patroon op Bergendal, en tog is dit asof sy nie meer deel daarvan is nie. Sy begryp dit nie. Sy was tog voorheen langer van die plaas af weg — toe sy op skool was in Pretoria en laas jaar toe sy op Acorn Manor gebly het. Nooit vantevore het sy haar so ontheem gevoel nie. En nie net van Bergendal self nie, ook van die mense om haar. Dis asof daar ’n dun glasskyf tussen haar en almal ingeskuif het.

Toe Simon die volgende naweek kom kuier, word die glasskyf sommer ’n dik glasblad tussen hulle. Hy soen haar op die wang, heet haar entoesiasties welkom terug in die beskawing, vra ’n paar vrae en verder kan hy net praat oor die universiteitslewe, maar veral oor Ruby. Hoe oulik sy raak, hoe slim sy is, hoe sy al presies weet wanneer hy daar is. Deborah luister, maar praat min saam. Dis nie die Simon wat sy ken nie, dink sy, en besef dan ook dat sy nie die Deborah is wat hy geken het nie.

“Jy het stil geword,” sê hy dan ook toe hy Sondagoggend groet.

“En jy opgewek en lewendig,” glimlag sy flou.

Hy kyk haar peinsend aan. “Miskien is ons albei maar net besig om groot te word.”

Deborah haal haar skouers op. “Miskien.”

Hy trek haar onverwags teen hom vas en druk sy wang teen haar hare. “Ek is lief vir jou, Deborah. Steeds. Ek wil hê jy moet dit altyd onthou.” Hy hou haar ’n entjie van hom weg, soen haar sag op haar mond en klim in die Tin Lizzie. “Gelukkig het ons nou weer baie tyd noudat jy terug is.” Hy klap die deur toe en draai die ruit af. “Het jy al besluit wat jy nou gaan doen?”

Deborah skud haar kop.

“Wel, dis een van die dae wintervakansie. Kan ek kom kuier?”

Deborah glimlag en haal haar skouers op. “As jy wil.”

“Ek wil, maar net as jy my hier wil hê.” Sy bruin oë is die ene erns gemeng met bietjie hartseer.

Deborah knik. “Dit sal lekker wees.” En sy lieg nie, besef sy. Sy het Simon gemis, al besef sy dit dalk nou eers. Nie as toekomstige eggenoot nie, maar as vriend. As iemand wat haar ken en vir haar omgee.

“Ek het amper vergeet, Deborah,” onderbreek Tamara haar gedagtes toe sy in die kombuis kom. “Gister toe ek Maryn-hulle gaan haal het, was daar pos vir jou, en toe ek dít onthou, het dit my weer herinner aan iets anders wat ek vergeet het. Ek dink ek raak oud.” Sy grinnik en gee eers vir haar twee briewe aan en dan ’n pakkie.

Deborah sit die twee briewe eenkant neer en draai die groterige, swaarderige pakkie in die rondte. “Dit het nie met die pos gekom nie?”

Tamara skud haar kop. “Nee, Aidan en Willemien het dit hier gelos voor hulle terug is Ierland toe. Dis nog vir jou verjaardag.”

“H’m, lekker. Voel amper soos boeke,” glimlag Deborah ingenome, gaan staan by die kombuistafel en woel die lint en papier los. “A! Dit ís boeke. Oues, nogal.” Sy kyk deur die titels. Almal lyk interessant, maar dis die handgeskrewe dagboek wat haar aandag eerste opeis. Toe sy dit oopmaak, val daar ’n brief uit. Sy vou dit oop en herken dadelik Aidan se sterk handskrif.


Liewe Deborah

Ek hoop jy geniet die boeke. Ek vermoed hulle sal so in jou kraal wees. Daar is nogal ’n storie aan verbonde.

Ek het die hopie boeke by een van die bankrotvendusies op Rustenburg sien lê en was besig om deur hulle te blaai met die plan om dit vir jou as verjaardaggeskenk aan te skaf toe ’n groot man nader kom en vir my vra of ek ook daarin belang stel om die boeke te koop aangesien hy as argeoloog en antropoloog dit graag sal wil bekom.

Dis hoe ek en Heath Hughes mekaar leer ken het.

Dit het groot oorredingsvermoë van my kant geverg om Heath te oortuig dat hy sy bieëry moet laat staan sodat ek hierdie boeke vir jou kon koop. Ek het hom vertel van jou en jou ideale om ’n argeoloog te word. Toe het ons oor Nelly begin gesels. Uiteindelik het hy ingestem dat ek die boeke kan kry, maar op een voorwaarde. En dis dat ek jou aan hom voorstel. Dit was half as ’n grap bedoel, maar ek het hom nietemin na die ete genooi, hoofsaaklik omdat hy ook vir Nelly goed geken het en hy gesê het dat sy hom om ’n borgskap genader het. Twee vlieë met een klap, het ek gedink. En so was dit ook.

Ek ken Heath nie lank nie, maar ek reken ek het ’n redelike goeie oordeel oor mense en ek dink hy is ’n man uit een stuk. Ek sê dit vir jou, want as ek nou al twee mense gesien het wat vir mekaar gebore is, is dit jy en Heath. In elk geval, na my beskeie mening.

Lekker lees en ek hoop jy het lekker verjaar. Laat weet my tog hoe dinge verloop het?

Jou liefhebbende oom

Aidan



Deborah laat sak die brief verslae. Aidan is miskien ’n goeie mensekenner, maar hy weet nie van die koors wat mens beetpak as jy met artefakte werk nie. Hy verstaan nie die besitlikheid wat mens voel oor die goed wat jy opgrawe nie. Soos sy met die potskerwe ook gevoel het en steeds voel telkens as sy daaraan dink dat iemand anders besig is om háár pot te herstel. En soos Heath, wat die seepsteenvoël onder rooibokvelle weggesteek het. Aidan besef nie dat die koors van ’n man wat andersins uit een stuk is, ’n dief kan maak nie. En al begryp sy die koors, kan sy nie heul met iemand wat daaraan toegee nie. Dit sou haar etiese weerstand ook kan laat verkrummel.

Deborah sug diep. Nee, Aidan se brief verduidelik dalk waarom hy haar so doelbewus aan Heath voorgestel en hoe Heath by dieselfde geleentheid beland het saam met haar en Nelly, maar verder help dit haar nie veel nie.

Die ander twee briewe trek weer haar aandag en haar oë rek toe sy Nelly se handskrif herken. Hoe kon sy dit nie dadelik raakgesien het nie? Sy skeur die koevert vinnig met die snykant van een van die messe op die tafel oop en vou die enkele blaadjie oop. Sy is half teleurgestel toe sy al lesende besef dis net ’n vriendelike briefie wat verslag doen oor die aaklige reis wat Nelly tot by Kharga gehad het. Behalwe die laaste paar sinne. Deborah lees dit fronsend ’n tweede keer:


“If Maguire contacts you about anything at all, please be very careful what you tell him. I can’t explain right now and certainly not in a letter like this as it lacks confidentiality. But please be careful of the man. Not that he’s dangerous or anything, just a touch unscrupulous.”



Deborah verstaan dit nie. Nog nooit voorheen het Nelly so iets laat blyk nie. Nie dat dit saak maak nie. Van Maguire het sy nog nie weer ’n woord gehoor nie. Iets wat haar eintlik eerder bekommer as gerusstel, maar daaraan kan sy weinig doen. Sy wens net Hempies wil terugkom, maar hy kerjakker nog wie weet waar saam met Heath. Intussen bly Bettie maar vaag oor wat sy onthou van ouma Saar se vertellings.

Deborah maak die tweede brief ingedagte oop en laat haar oë terloops na die naam wat onderaan geteken is, gaan. Haar oë rek. Praat van die duiwel!

Sy kyk weer op die koevert. Dis geadresseer aan D. Davel. Deborah kou haar bolip terwyl sy die brief behoorlik oopvou en die aanhef lees: “My dear young man.” Sy haal diep asem. Hoe is dit dan dat alles altyd op een slag moet gebeur? wonder sy en gaan sit dan met lam bene by die kombuistafel.

Toe sy klaar gelees het, kyk Deborah na die almanak teen die muur. Saterdag 7 Junie. Dis bietjie minder as ’n maand van vandag af. Voor 7 Junie moet sy hom haar antwoord gee, maar wat ook al haar antwoord is, op Maandag 9 Junie vertrek Maguire op soek na Punguvhe, die plek van die jakkals.

Deborah laat sak haar gesig in haar hande en sluk die trane swaar terug. Hy het reeds die naam en het afgelei die een rivier is die Limpopo. Nou is dit net ’n kwessie van tyd voor hy uitwerk dat die tweede rivier wat hy soek, net een van drie kan wees — die Njelele, die Nwanedsi of die Sashi. Al wat haar ’n voorsprong gee, is dat sy vermoed haar oupa het by laasgenoemde oorgestaan omdat hy familie daar gehad het.

Maar dis alles akademies, want so seker as wat sy hier sit, weet sy haar pa sal haar nooit toelaat om saam met Maguire te gaan nie.

Waar is die ellendige Hempies tog as sy hom nodig het?

“Het Vader dalk intussen van ons buurman agter die berg gehoor?” vra Deborah toe hulle halfpad deur hul aandete is en hoop die vraag klink so terloops as wat sy wil hê dit moet klink.

Joshua eet eers sy mond vol kos rustig klaar voordat hy haar antwoord: “Laas week kort voor hy die res van jou bagasie laat aanstuur het. Toe hy gebel en gevra het of hy Hempies nog ’n rukkie kan leen. Hy was toe nog in Johannesburg. Glo besig met ’n geraamte of ’n ding.” Joshua skud sy kop en begin sy vurk weer vollaai. “Waarom julle tog nie die verlede en die dooies met rus kan laat nie, weet g’n mens nie. Hy’t gesê hy kom eers terug wanneer die universiteitsvakansie aanbreek. Toe bel hy gister weer. Sê toe hy bied sommer ’n paar lesings aan terwyl hy daar besig is.”

Deborah kyk verras op. “Lesings?”

“So sê ek mos, Deborah.”

“Weet Vader dalk in watter vak hy die lesings aanbied?” vra Deborah, al weet sy haar pa is aan die ergerlik raak. Hy hou nie daarvan om gesteur te word terwyl hy eet nie.

“Hoe sal ek nou weet, Deborah? Ek boer met bees en lemoene, wat weet ek van universiteitsdinge? Of enigiets anders. Ek het dan nie eens geweet dis my buurman wat saam met my dogter by ’n spul bouvalle honderde myle van hier af sit nie. Nee, dié moet ek hoor toe sy terugkom. En dan is ek nog ’n plaaswerker ook kwyt. As jy dink ek laat jou ooit weer toe om jou voete by ’n opgrawing te sit, dink jy verkeerd.”

Deborah laat sak haar oë. Sy het geweet haar vader is te kalm oor wat sy te vertelle gehad het oor haar avontuur en die feit dat Hempies voorlopig in die slag gebly het.

“In Antropologie,” antwoord Tamara en frons waarskuwend in Joshua se rigting. “Dit het jy self vir my vertel, Joshua, en ook dat hy vir jou gesê het Deborah kan dit bywoon as sy wil. En jy weet goed Heath het verduidelik oor Hempies. Dat Hempies ingestem het dat Heath opteken wat Hempies van die Lembas weet. En jy het jou toestemming gegee.”

Deborah se oë rek. “Antropologie? Lesings? En ek kan dit bywoon? En julle sê my niks?”

Joshua sit sy mes en vurk neer en kyk onder sy ruie wenkbroue deur na Deborah. “Maar ons sê dan nou vir jou. Buitendien, wat help dit om enigiets vir jou te sê, Deborah? Jy loop hier in ’n dwaal rond soos iemand wat haar siel op ’n ander plek agtergelaat het. Hoor en sien kan om jou vergaan en jy sal dit nie agterkom nie. Jou moeder sê ek moet jou kans gee om weer te akklimatiseer, maar ek sê jou nou, ek het genoeg gehad. Ons laat jou die boendoes ingaan en jy kom soos ’n vreemdeling terug. Sê net vir ons die buurman was daar, daardie Petronella-vrou was daar, die bouvalle is wonderlik en jy het potskerwe gevind. En dis al.”

“Laat staan tog, Joshua.” Tamara kyk vinnig in die rigting van Maryn en Christiaan, wat grootoog sit en luister.

Deborah sug. “Ek is jammer, Vader. Ek weet nie wat dit met my is nie.”

Joshua kyk haar stip aan voor hy na Maryn en Christiaan kyk. “Ons sal julle van die tafel verskoon. Vra vir Bettie om vir julle nagereg in die kombuis te gee. En sê dankie vir die kos as julle met slaaptyd bid.”

Joshua stoot sy bord weg en vou sy arms nadat die tweeling laat spaander het. “Nou toe, Deborah, waarheen gaan ons van hier af?”

Deborah se kop is ineens in ’n harwar. Die briewe wat sy vandag ontvang het, het haar planne, so vaag as wat dit was, heeltemal op sy kop gekeer, en nou die nuus van die lesings.

“Natuurlik moet sy die lesings bywoon, Joshua. Dis tog deel van haar vakgebied.” Tamara vou haar hande en laat rus haar ken daarop.

“Ons besigste tyd lê nou voor. Deborah kan hier help,” brom Joshua.

“Deborah is meer in die pad as wat sy help. Sy het nog nooit ’n aanvoeling vir die fabriek gehad nie.” Tamara kyk effens apologeties na Deborah. “Jammer, Doepie, maar dit is so.”

Deborah knik, maar haar kop woer-woer vooruit. “Wat behels die lesings?” So graag as wat sy lesings in Antropologie wil bywoon, so min sien sy kans om Heath weer in die oë te kyk. En hoe gaan sy voel as hy ewe skynheilig daar staan, kastig toegewy aan sy vak, maar intussen besteel hy argeologiese terreine?

Tamara haal haar skouers op. “Nee, Doepie, dié weet ek nie. Jy sal moet bel en vra. Ek weet net dit duur van Maandag af tot die einde van die semester, dus sowat ’n maand. Ek weet jy het laas nie meer so lekker op Acorn Manor gebly nie, maar as jy kans sien daarvoor is ek seker Vader sal jou laat gaan.”

Deborah loer na Joshua, maar hy staar na die tafel. Acorn Manor. Deborah voel hoe alles in haar ineenkrimp by dié gedagte. Maar dan is sy weg van Bergendal af, en weg van Bergendal af kan sy planne maak. Maguire probeer kontak. Miskien aan haar vader voorgee dis ’n universiteitsekspedisie. Deborah se hart keer om. Om vir haar vader te lieg is so goed soos om Boontoe te lieg, maar dit kan dalk net werk.

Een maand op Acorn Manor in ruil vir die moontlikheid om saam met Maguire na die koppie te gaan. Want dis baie duidelik dat haar pa haar nooit as te nimmer alleen sal laat gaan nie, en dié keer nie eens saam met Hempies nie. Maguire is nie van dieselfde stoffasie as Nelly Patterson nie en Joshua sal dit tien myl ver sien.

Maar in ruil vir die moontlikheid sal sy Heath Hughes in die oë moet staar. En Simon. En Catherine.

Deborah sug diep.


Vyftien

Johannesburg, Mei 1924

Deborah kan nie glo toe sy sien hoeveel studente die lesinglokaal bly binnestroom nie. Sy dink ook nie sy het al ooit soveel vrouestudente op een plek op die kampus vergader gesien nie. Sy kyk oor haar skouer na die see van gesigte agter haar.

’n Gefluister ruis deur die lokaal en dan daal daar ’n stilte.

Deborah kyk terug na die podium. Haar hart hik tot bo in haar keel en sy moet swaar sluk om hom af te dwing na sy normale plek waar hy moeisaam weer begin klop. Heath Hughes, waar hy langs professor Dawson staan, lyk soos sy hom nog nooit gesien het nie. Die tweedbaadjie met die leer op die elmboë, leerknope en leeromboorsel pas perfek om die breë skouers — laat hom nóg groter lyk. Die wit hemp en die netjiese das lyk vreemd ná die oopknoophemde waaraan sy gewoond is, so ook die netjiese flanelbroek pleks van die kakie.

’n Oomblik flits die beeld van sy hemplose torso voor haar geestesoog verby. Sy moet nog ’n maal sluk toe Heath glimlag, ’n bril met ’n skilpaddopraam opsit en sy lesing voor hom op die kateder neersit. Net sy hare het onregeerbaar gebly, merk sy op.

“Oh, he’s sooo divine …” hoor sy ’n vrouestem sag agter haar kreun.

“Dazzling, and ooooh so sexy …” beaam ’n ander fluisterend.

Deborah voel twee warm kolle na haar wange wip, maar voor sy kan besluit of dit van woede of verleentheid is, begin professor Dawson praat.

“Ladies and gentlemen, it is a huge honour for me today to introduce to you the illustrious anthropologist, anatomist and archaeologist, Doctor Heathcliff Hughes.” Professor Dawson bly glimlaggend stil toe ’n applous losbars.

Deborah staar na Heath, sien verras dat die glimlaggie om sy mond beskeie en selfs effens selfbewus is. Doktor. Dit het sy nie eens geweet nie.

Sy hoor skaars die res van Dawson se hoogdrawende akkolade. Dis asof haar hart skielik weer sy natuurlike ritme gekry het ná die afgelope weke se trae gang. Asof haar lyf weer lewe gekry het nadat dit in ’n toestand van bedwelming was, haar verstand weer aan die gang kom ná hibernering.

Heath. Vyf letters, maar dit omvat alles wat vir haar belangrik is in die lewe. Alles wat van haar Deborah in die volste sin van die woord maak. Sy sien hoe daardie blouseloë sistematies die lesinglokaal fynkam. Toe hy haar raaksien, weet sy dis na haar wat hy gesoek het. Hy glimlag baie effentjies en kyk af na sy blink gepoetste skoene, sy hande lossies voor hom inmekaargestrengel. Op sy gemak, selfs tuis voor ’n hele saal vol studente.

Professor Dawson is uiteindelik klaar en nadat die applous bedaar en Dawson gaan sit het, skuif Heath weer agter die kateder in, druk sy bril reg en kyk na die mense wat voor hom sit. Daar is bietjie van ’n geskuifel, ’n keel wat hier en daar skoongemaak word en dan kan mens ’n speld hoor val.

“Death,” begin hy, “starts off as life.”

Deborah luister, nie net na sy woorde nie, maar na die resonansie van sy stem, sy stembuiging, die effense grinterigheid wat deurskemer wanneer hy besonder sterk voel oor iets. Om haar sien sy dat hy ook die volle aandag van die res van die studente het, sien sy hoe hy ’n uur lank ’n goeie drie dosyn studente se aandag tot die laaste sekonde hou — met sy kennis, sy selfversekerdheid, maar veral met die krag van sy persoonlikheid.

Toe hy sy lesing afsluit en terugstaan vir professor Dawson om weer na die podium te kom, is daar ’n paar sekondes lank ’n doodse stilte en dan bars ’n oorverdowende applous los.

“Gorgeous and brilliant, too. It’s too much. I’m in love,” word daar agter Deborah gekreun.

“So am I,” word daar beaam.

Deborah voel ineens na aan trane terwyl sy steeds saam met die res bly hande klap. Ja, ek ook, dink sy, ek het hom ook lief, maar nie net omdat hy ’n aantreklike, briljante spreker is nie. Ek het Heath Hughes lief in al sy gedaantes. Dis hoekom dit so moeilik is om te onthou dat hy ’n dief en ’n tweegesig is.

Die studente begin opstaan. Een of twee wat voor gesit het, stap na Heath toe en dan rek Deborah se oë toe sy Maguire herken waar hy ook vorentoe stap en Heath se hand skud. Deborah se eerste reaksie is om weg te koes terwyl haar brein ineens oortyd werk.

Dan kom sy orent en val in die tou om Heath se hand te skud, maar dis Maguire wat sy dophou toe sy hom na professor Dawson toe sien stap.

“Deborah, ek het gewonder of jy gaan kom.”

Deborah kyk vervaard op. Sy het vinniger tot voor gevorder as wat sy gedink het. Haar hart word week toe hulle mekaar in die oë kyk, maar sy ruk haar gou reg. Sy steek haar hand uit. “Ek moet u gelukwens met u lesing, doktor Hughes. Dit was baie insiggewend.”

“Dankie, juffrou Davel,” raak hy ook formeel.

“Ek het egter verwag dat u oor die vonds van Tsatsu sou gepraat het?” vra sy om tyd te wen toe sy sien hoe professor Dawson met Maguire op sy hakke nader staan.

“Sorry to interrupt, Miss, but we … ah, Miss Davel. I didn’t think we were going to see you here again. I do hope you’re not still irked by my refusal to take you to Bechuanaland?” herken professor Dawson haar.

Deborah glimlag. “I believe I have good reason to still be irked, Professor. I read in the newspaper that you made a significant find there?”

“Indeed, but …”

“Pardon me for interrupting, but did you say Davel?” voeg Maguire hom ongenooi by die geselskap.

“I did indeed, Ron. Miss Davel was my top student last year. Miss Davel, please meet Doctor Ron Maguire, a colleague from my London days, now a distinguished archaeologist; recently back from the Zimbabwe ruins.”

Deborah draai na Maguire en hoop haar gesig lyk so onskuldig soos sy graag sou wou hê dit moet lyk. “Maguire? Zimbabwe? What a coincidence! My little brother holds you in very high regard, Doctor. He was there with Miss Patterson, but I don’t suppose you remember him? He was after all just her helper.” Sy kyk vlugtig na Heath. “Although you might remember him better, Doctor Hughes?”

Heath se oë verdonker tot onleesbaarheid en hy knik. “I remember Doepie well.”

“Doepie?” Maguire gee ’n laggie. “Of course I remember the little fellow. Brave little lad too. Come to think of it, the resemblance between the two of you is striking, dear.”

Professor Dawson kyk baie doelbewus na sy sakhorlosie en maak keelskoon. “I’m sorry, my dear, but the three of us have a luncheon appointment.” Hy knik na die deur waar Simon staan en wag. “And I see your young man is waiting like he used to do so religiously last year.” Hy glimlag effens. “Can’t say I blame his devotion. Are you here for the full set of lectures, my dear? Excellent, then we’ll see you the day after tomorrow.”

Deborah groet die uitgelese geselskap, baie bewus van Heath se blik op haar en stap dan nonchalant na Simon en soen hom op die wang. “As nog een Engelsman my ‘dear’, begin ek gil,” prewel sy verby haar aangeplakte glimlag.

Simon grinnik en trek haar arm deur die krink van sy elmboog. “Jy wil mos.”

“Wil mos wat?” wil sy wederstrewig weet terwyl hulle na die Tin Lizzie stap.

“So pragtig en uitgevat lyk. ’n Engelsman se enigste verweer teen skoonheid is neerbuigendheid. Daarsonder is hy weerloos voor die aanslag.” Hy knipoog vir haar. “Maar kom ons vergeet van die Engelse en ek neem jou vir middagete om jou kuiertjie by ons te vier. Ek het net een klas vanmiddag en het reeds gereël dat ek dit kan inhaal.”

“Kuiertjie? Ek gaan weer ’n hele maand op julle nekke lê!” glimlag Deborah.

“En die gode is boonop met ons. Ek kon jou verligting sien toe ek jou vertel het Catherine het ’n verlangse niggie in die Kaap gaan besoek.” Simon druk haar hand.

“Jou vreugde is selfs groter as myne. Moenie dink ek weet nie jy kan nie elke middag wag om Ruby te sien sonder ’n Catherine wat uit moedswilligheid rondhang nie.”

Simon lag net en slaan sy arm om haar skouer. “Kom ons laat staan Acorn Manor se probleme net mooi daar waar dit hoort. Op Acorn Manor. Vanmiddag is ons s’n.”

Simon het nie soseer verander as wat hy eintlik weer die ou Simon geword het nie, mymer Deborah terwyl hy vir hulle middagete bestel. En tog ook nie heeltemal die ou Simon nie. Hy het soveel meer volwasse geword. Soveel sekerder van homself.

“En as jy my so bekyk?” betrap hy haar toe die kelner met die bestelling wegstap.

Deborah glimlag. “Ek dink nou net dat jy so selfversekerd geword het. So anders as die laaste maand of wat voor ek weg is Rhodesië toe.”

Simon neem haar hand in albei syne. “Ek het mos gesê ons is besig om groot te word, Deborah. Ek het besef ek het te afhanklik van jou begin raak, dat ek op jou begin steun het pleks van andersom. En toe jy wegtree, toe wou my bene onder my invou. Ek het te veel dinge as vanselfsprekend aanvaar. Ek het te swaar op jou oordeel gesteun en te min verantwoordelikheid vir dinge aanvaar.” Hy soen haar kneukels. “Ek gaan jou binnekort weer vra om met my te trou, Deborah, maar dié keer bloot omdat ek jou liefhet, nie omdat ek jou ook nodig het nie.”

Deborah se oë voel ineens warm. “Simon …”

“Maar nie vandag nie,” knip hy haar kort en los haar hand. “Vandag geniet ons net mekaar se geselskap.”

“Klink vir my gaaf,” knik sy, maar wonder tog hoe Simon gaan reageer op die voorstel wat sy wil maak. Op die plan wat besig is om in haar agterkop vorm aan te neem. Voorheen, weet sy, sou sy hom kon ompraat, maar die nuwe Simon … van hom is sy nie so seker nie. En tog hou sy meer van hom as die ou, inskiklike en aanhanklike Simon.

Heath se lesings wat elke tweede weekdag plaasvind, word deur meer en meer studente bygewoon, sowel as deur dosente uit ander departemente. Ongelukkig loop Deborah nie weer vir Maguire daar raak soos sy gehoop het nie. Heath behandel haar soos hy die res van die studente behandel. Vriendelik, maar op ’n afstand, en sy bly ook uit sy pad uit waar moontlik. Vir niemand vertel sy dat sy hom ken nie, en sover sy weet, hou hy dit ook stil.

En dan kom Maguire teen die einde van die tweede week onverwags op haar afgestap toe sy by die lesinglokaal uitstap. “Juffrou Davel, net ’n oomblik van u tyd, asseblief?” Die Ierse Engels wat soveel anders as Aidan s’n klink, val haar weer op.

Sy gaan staan. “Doktor Maguire, dis ’n verrassing,” probeer sy so normaal moontlik glimlag.

“Ek probeer desperaat vir Doepie in die hande kry. Het al ’n brief ook vir hom geskryf. Ek wil graag die mannetjie op my volgende ekspedisie neem — Nelly sê hy was baie handig in die kamp en het mooi reggekom met die opgrawings ook.” Maguire loer na sy sakhorlosie, duidelik haastig.

“Doepie kuier saam met my op Acorn Manor by die Goulds, doktor Maguire,” besluit Deborah finaal watter koers haar planne sal neem. “Ek kan ’n afspraak tussen julle reël as u vir my ’n tyd en datum gee wat u pas.”

Maguire se wenkbroue skiet die lug in. “Die Goulds? Ruben Gould?”

Deborah knik.

“Wat van Saterdag? Ek sal hom sommer daar kom opsoek. So elfuur?” Dis asof daar nuwe respek, maar ook arglistigheid in sy oë is.

“Ek is seker oom Ruben sal nie omgee nie. Dan sien ek u Saterdag.” Deborah knik haar kop in ’n groet, draai om en loop haar vas teen ’n groot lyf.

“Dit sal beter wees as jy óm my wil stap as om deur my te probeer stap, Deborah,” hoor sy die diep, lakonieke stem bo haar, maar haar lyf het syne reeds herken.

“Jammer,” prewel sy en staan vinnig weg.

“A, hier is jy, Aitsch, jammer ek is bietjie laat, maar ek dink nie jy kan my kwalik neem dat ek my laat ophou het deur die mooie juffrou Davel nie,” lag Maguire en Deborah wonder of Heath die valsheid hoor.

Deborah probeer verby Heath kom, maar hy hou haar liggies aan die arm terug. “Verskoon my, Maguire, ek sien jou nou by die kafeteria, ek wil net gou iets met die einste mooie juffrou Davel uitklaar.”

Maguire kyk onseker van Deborah na Heath, opsigtelik ongemaklik. Dan haal hy sy skouers op, knik en kies koers die gang af.

“Met watse speletjie is jy besig?” Heath se hand knel effens om haar boarm.

“Wat bedoel jy?” Sy kyk hom uitdagend aan en draai haar arm uit sy greep.

“Wat het Maguire met ‘Doepie’ te bespreke?”

“Jy’t afgeluister.” Deborah kyk hom wederstrewig aan. “Het jou ma jou nie geleer dis baie swak maniere nie?”

“Sy het inderdaad, maar ek het heel toevallig julle gesprek gehoor. Daar is ’n verskil. Wat voer jy in die mou, Deborah? Iets roer in die gras en ek sal my kop op ’n blok sit dis ’n slang.” Hy kyk haar stip aan.

“Wel, jy weet wat mens in die veld doen as jy dink daar is ’n slang in die gras. Jy vermy dit — tensy jy daarvan hou om goed dood te maak, in welke geval jy dit skiet. Dis nou as jy ’n skietding by jou het en as jy kán skiet. Anders het jy ’n goeie kans om gepik te word. Goeiedag, doktor Hughes.” Sy swaai om en stap weg, kom dan agter sy beweeg in heel die verkeerde rigting, maar hou aan stap.

Heath haal haar met ’n paar lang tree in, stap tot langs haar en sê dan sonder om na haar te kyk: “Die hoofuitgang is anderkant toe, juffrou Davel. Dis waar Simon vir jou wag.” Hy gryp egter haar pols toe sy ergerlik omdraai en verby hom probeer kom. “As mens dink daar is ’n slang in die gras, kan ’n goed geplaaste gooi van ’n klip die slang opjaag, dan weet jy ten minste met watse soort slang jy te make het en waar jy met hom staan.”

Hy druk haar kneukels teen sy lippe, buig gemaak galant en stap dan met ’n wieg van sy breë skouers onder die tweedbaadjie weg van haar af. Deborah kyk hom wrewelig agterna. Sy kan sweer sy hoor hom iets valserigs fluit. Sy swaai weg en stap met ’n spoed in die teenoorgestelde rigting toe sy die wysie eien. Janpierewiet.

Saterdag breek as ’n tipiese Hoëveldse herfsdag aan. Helder lug, ’n son wat hom verbeel dis somer en ’n koue knypie in die ligte bries. Deborah kyk deur haar kamervenster hoe die briesie die droë blare oor die uitgestrekte grasperk laat warrel. Haar maag is skoon op ’n knop getrek. Soveel is vandag op die spel. En nou het sy oom Ruben en Simon ook nog betrek. Sy wonder steeds of dit wys was, maar sy vertrou Maguire nie.

Oom Ruben was heel inskiklik om Maguire saam met haar te woord te staan, maar dit het baie oorredingsvermoë gekos om Simon rede te laat verstaan. Vir al twee van hulle het sy net die nodigste vertel.

“Dis gekheid, Deborah,” was Simon se eerste reaksie. “Laat staan die vent om self die plek te vind. Ek het gedink jy het jou kop genoeg by Zimbabwe gestamp. Kan jy nou nog nie insien dat dit nie ’n lewe vir ’n vrou is nie? Soms moet mens die waarheid in die oë staar, soos ek met my droom om geoloog te word. Ná die eerste klomp veldekskursies het ek besef dat ek gemak bo die veldlewe verkies, daarom lê ek my nou daarop toe om ’n akademiese loopbaan te volg in ’n vak wat my fassineer, eerder as om oor berge en dale agter klippe aan te loop, deur muskiete opgevreet te word en saans op harde kampbeddens te slaap. Nou en dan kan ek dit verduur as dit moet, maar dit sal my baie beter pas om meestal agter ’n kateder te staan.”

“Ek is bly jy het vrede gemaak met jou eie persoonlikheid en kon bepaal hoe jou loopbaan daarby sal inpas, Simon. Gun my nou die geleentheid om dieselfde te doen volgens mý persoonlikheid — nie ander mense se idee van wat ’n vrou kan of nie kan doen nie. Asseblief, Simon,” het sy gepleit, “hierdie koppie en wat daarvan word, is vir my oneindig belangrik. Probeer dit begryp pleks om dit vir my net nog moeiliker te maak?”

Simon het uiteindelik bes gegee, maar Deborah weet maar te goed dis onder protes. Sy sug. Maguire se besoek moet net verbykom, dan sal sy ten minste weet waar sy staan.

Haar handpalms is natgesweet toe Simon haar uiteindelik kom roep met die nuus dat Maguire by sy pa in die ontvangskamer sit. Sy sweet opnuut onder die nuwe Side Lacer.

Simon kyk haar op en af. “My broeke pas jou ten minste beter as Christiaan s’n,” grinnik hy, maar daar is steeds iets ongelukkigs in sy oë. Hy trek die baadjie se pante bymekaar, skik die gestyfde boordjie en druk haar hare agter haar ore in. “Maar hoe jy Maguire so lank geflous het, gaan my verstand te bowe.”

“Hy is nie ’n baie oplettende man nie. Hy sien wat hy wil sien.” Deborah haal diep asem en stap dan by die kamer uit met Simon agter haar aan.

“Goeiemôre, doktor Maguire.” Deborah stap na hom toe en steek haar hand uit.

“A, Doepie.” Maguire kom orent met ’n glimlag wat effens wankel toe sy oë oor Deborah gaan. “Jy sien daar skoon anders uit.” Hulle skud hande en Deborah gaan sit. Maguire kyk onseker na Ruben wat bly sit en Simon, wat ook sy sitplek inneem, en dan weer na Deborah. “Jy lyk darem geweldig baie na jou suster, en dan deel julle nog klaarblyklik dieselfde belangstelling ook.” Hy gee ’n ongemaklike laggie en loer na Ruben, duidelik nie seker waarom hulle nie alleen gelaat word nie.

“U kan maar voor oom Ruben en Simon praat, doktor Maguire. Ek het hulle vertel van Punguvhe,” deel Deborah hom kalm mee.

Maguire kyk ontsteld van die een na die ander, duidelik onkant betrap. “Maar ek het dan spesifiek …” Hy laat die sin in die lug hang. “Ek neem aan jy het my brief gekry?”

Deborah knik.

“De … Doepie het my gevra om by te wees wanneer u verduidelik hoe u voorsien die ekspedisie sal verloop en wat ha … sy rol daarin sal wees.” Ruben sit rustig agteroor in die leunstoel, sy bene gekruis.

“Dis vir my bietjie onverwags. Ek het gehoop ons kan die ekspedisie so konfidensieel moontlik hou. Hoe minder mense daarvan weet hoe kleiner is die kans dat ons voorgespring sal word deur skattejagters.” Maguire kyk met ’n frons na Deborah.

“Ek is seker u weet dat meneer Gould vertrou word deur van die mees senior mense in die politieke en finansiële sfere van ons land en daar buite.” Deborah kyk vlugtig na Ruben.

Ruben glimlag effentjies. “Ek begryp die vertroulikheid van die saak, doktor Maguire, maar u moet ook begryp dat ek Doepie se welsyn op die hart dra, en daarom wil weet wat aangaan, veral omdat my seun ook belang stel om saam te gaan.”

Deborah kyk vervaard van Ruben na Simon.

“Ek kan nie toelaat dat jy alleen gaan nie, Doepie.” Simon se stem is beslis.

Maguire gooi sy hande in die lug. “Dis mý ekspedisie en julle is besig om daarmee te maak wat júlle wil!”

“Dis net soveel Doepie se ekspedisie as joune. Doepie is immers die een wat uitgewerk het min of meer waar die terrein geleë is,” laat Ruben rustig hoor.

“Dis ék wat die ekspedisie finansier en die risiko’s loop. Dis ék wat die kennis het.” Maguire kom orent, plant sy hande in sy sye en kyk na Deborah. “Ek sal self die koppie vind. Met of sonder jou. Jy het jou hand nou gruwelik oorspeel.”

“Sit, doktor Maguire.” Ruben verhef nie sy stem nie, maar daar is soveel gesag in dat Maguire net ’n oomblik huiwer voordat hy gehoorsaam.

“Vandat Doepie my nou die dag genader het, het ek baie tyd gehad om te dink. Doepie wou net hê ek moet getuie wees van wat tussen julle gesê word sodat jy nie later op jou woord kan teruggaan nie. Intussen het die saak my egter begin interesseer en ek en my seun het gesels. Ek is bereid om die ekspedisie gedeeltelik te borg in ruil daarvoor dat Simon saamgaan. Ek moet egter doodseker wees dat alles wettig en eties verloop. Ek neem aan u werk deur een van die universiteite? Of werk u saam met ’n museum? Van wie verkry u gewoonlik konsessies?”

Deborah kan Ruben net verstom aankyk. Sy het selfs bietjie simpatie met Maguire, in ’n mate voel sy self net so uitgeboul soos hy.

“Ons moet eers die terrein opspoor, meneer Gould. Daarvoor het ons net toestemming nodig van die grondeienaars. Dan kan ons ’n tentatiewe ondersoek doen. Sodra ons ’n argeologiese terrein geïdentifiseer het, stel ek die nodige instansies in kennis en dan staan hulle gewoonlik ’n konsessie toe op voorwaarde dat die artefakte na die betrokke instansie gaan. Dis nou die vereenvoudigde weergawe van ’n lang en ingewikkelde proses. Die punt is, ek moet eers die terrein vind.” Maguire se stem bly kortaf, maar Deborah kan sien iets is aan die broei in sy kop.

“En daarvoor het u Doepie nodig.” Ruben vra nie.

“Dit sal die saak vergemaklik, maar dis nie te sê dat ek nie die plek op my eie ook sal kan vind nie.” Hy bly bot.

“En wie beplan u om op die ekspedisie te neem?” ignoreer Ruben Maguire se houding.

“Die plan was dat net ek en die seun en my houseboy en tolk, Julius, sou gaan, aangesien dit net ’n voorloperekspedisie is. Ons neem gewoonlik handearbeiders in diens op die terrein self as ons hulle nodig het.”

“En was u van plan om Doepie in te sluit by die ekspedisie wat op die voorloper volg?” Ruben pen die argeoloog vas met sy skerp, donker blik.

Maguire haal sy skouers op. “As hy sy sout werd is, waarom nie? Maar as hy nie sy gewig behoorlik ingooi nie, dan is hy uit.”

Deborah kan sien Ruben is net so min oortuig van Maguire se opregtheid as wat sy is en sy is dankbaar dat sy Maguire nie op sy woord geneem het nie. Bly dat sy Ruben genader het, al het dit nou heel anders uitgewerk as wat sy voorsien het.

“U glo dus streng aan die meriete van ’n persoon?”

Maguire knik. “As iemand nie die paal haal nie, haal hy nie die paal nie, maak nie saak wie hy is, wie sy ouers is of wie hom borg nie. Dit moet julle almal mooi verstaan voordat ons tot enige ooreenkoms kom. As Doepie uitval langs die pad, is dit sy probleem.”

En hy sal sorg dat dit lyk asof sy uitval, besef Deborah in ’n breukdeel van ’n sekonde. Maguire gaan haar net gebruik om Punguvhe te vind en daarna sy hande van haar was. Wat sy vermoed het, staan geskryf in sy oë. Gaaf, dink sy, nou hoef ek nie skuldig te voel omdat ek hóm gebruik nie. Hulle het mekaar ewe nodig. Hy vir haar omdat sy meer weet as hy oor waar die koppie is, en sy vir hom omdat hy weet hoe om ’n ekspedisie van stapel te stuur en die argeologiese logistiek ken.

“En as hy hom goed van sy taak kwyt binne sy vermoëns?” dring Ruben verder aan.

Maguire haal sy skouers op. “Dan word hy deel van die span.”

“Dan word sý deel van die span, bedoel u.”

Deborah se kop ruk op by Ruben se woorde. Sy kyk verwilderd na hom.

“Ekskuus?” frons Maguire.

“U het gesê dat meriete die enigste kwalifikasie is, nie waar nie? Ek is bevrees, Deborah het u en ’n hele paar mense ’n rat voor die oë gedraai — uiteraard uit nood en nie omdat sy van nature iemand is wat met onwaarhede omgaan nie.”

Ruben kyk nou vir die eerste keer na Deborah. “Jammer, Deborah, maar ek borg niks wat onderduims is nie. As jy op hierdie ekspedisie gaan, sal dit wees as Deborah. Jy het bewys dat jy jou sout werd is by Zimbabwe. Dis nie nodig dat die leuen te ver uitgerek word nie. Jou geslag sal ook nie as rede aangevoer kan word as jy vir ’n toekomstige ekspedisie uitgesluit word nie. Dis tyd dat jy jou man staan — as vrou.” Hy glimlag skeef vir haar en kyk weer na Maguire. “Of hoe, doktor?”

Maguire kyk Deborah op en af en sy sien hoe lig in sy oë daag. “Ek neem nie ’n vroumens op ’n ekspedisie nie.” Hy spring op. “En ek laat my nie verneuk deur ’n snuiter nie.”

Deborah kom ook vinnig regop. “Doktor Maguire, Pernella Patterson het geweet ek is ’n vrou toe sy my saamgeneem het. Alles wat ‘Doepie’ gedoen en beleef het, het ék beleef, onthou. As jy bereid was om Doepie saam te neem kan ek geen rede sien waarom jy nie bereid is om Deborah saam te neem nie. Ons is een en dieselfde mens, met al dieselfde eienskappe. En met dieselfde kennis oor waar die koppie geleë is. Die enigste rede waarom ek oor my geslag gejok het, is juis die vooroordeel wat pas uit u optrede en woorde gespreek het.”

Maguire is rooi in die gesig, maar Deborah weet dis van woede, nie verleentheid nie. Oom Ruben het sy hand oorspeel, dink sy, en daarmee haar kanse gekelder. Sy sug heimlik, maar miskien is dit dan maar beter so. Hierdie voorgeëry het in elk geval op haar senuwees begin werk.

Ruben staan rustig uit sy stoel op en kyk na Maguire. “As u nie eens u woord gestand kan doen oor iets soos meriete nie, is dit goed dat ons dit agtergekom het voordat ek etlike honderde ponde in u ekspedisie belê het en Deborah verklap het waar die koppie geleë is.” Hy draai na Simon. “Simon, vergesel doktor Maguire asseblief na sy motor?”

“Meneer Gould,” roep Maguire Ruben terug toe dié na die deur begin stap.

Ruben draai om, sy wenkbroue hoog teen sy voorkop.

“Het u gesê etlike honderde ponde?”

Ruben knik. “Ja, ek begryp mos dat so ’n ekspedisie ’n duur affêre is. En ek laat nie my seun of Deborah op ’n ekspedisie gaan wat nie behoorlik befonds en gereël is nie.”

Maguire kyk vlugtig na Deborah. “Miskien was ek bietjie oorhaastig. U moet begryp dat dit vir my ’n skok was om agter te kom ek is vir die gek gehou.”

Ruben vou sy arms en knik gewigtig. “Natuurlik. Sal ons na my studeerkamer toe gaan en besonderhede uitpluis?” Ruben kyk na Deborah toe Maguire knik. “Vra asseblief vir cook dat daar koffie deurgestuur word, Deborah. Ek sal later weer met jou en Simon gesels.”

Deborah is nie seker hoeveel dae hulle al Maguire se lorrie in die Tin Lizzie volg nie. Sy weet net dat hierdie wêreld nie weet wat winter is nie. Saans koel dit af, maar die dae is versengend warm. Die bosveld is egter groen ná die goeie somerreën wat hulle glo hier rond gehad het.

Louis Trichardt was die laaste dorp waar hulle kon oorstaan en brandstof kry. Van daar af was daar net nou en dan ’n gehuggie en moes hulle hulle op Maguire se vermoëns om die kompas te lees verlaat. Sy het nog nie die rivier se naam genoem nie. Net gesê dis noordwes van Louis Trichardt. Sy is verras dat Maguire nog nie geraai het nie, maar dit het mettertyd vir haar duidelik geword dat hy die land baie vrot ken en nie veel sin in navorsing het nie.

Tot vandag toe weet sy nie wat oom Ruben vir haar pa gesê het nie en dit bly vir haar ’n raaisel en ’n wonderwerk dat hy haar toegelaat het om op die ekspedisie te gaan. En boonop vir haar inligting laat kry het oor die ligging van die plaas waarop die familie desjare probeer boer het, maar moes swig voor droogte, Venda-plunderaars, malaria en tsetsevlieg.

Vir Heath het sy net met die lesings op die podium gesien. Dit was eers in die laaste lesing dat hy die Tsatsu-skedel behandel het. Die studente het behoorlik aan sy lippe gehang toe hy verduidelik het dat dit die skedel van ’n kind is, maar nie ’n gewone kind nie. Nie Homo sapiens nie, maar ook nie aap nie.

“Are you suggesting that Africa is the cradle of mankind as Darwin had predicted, Doctor Hughes? And that this skull is that of the so-called missing link?” het Deborah gevra toe daar ná die laaste lesing geleentheid vir vrae was.

“Professor Dawson believes so, and I can find no fault with his research or reasoning,” het hy koel gesê en sy oë laat dwaal na die volgende student met ’n hand in die lug.

En dis die laaste wat sy van Heath Hughes gesien het voor hulle begin gereed maak het vir hul vertrek. Dis nou in lewende lywe in elk geval, want voor haar geestesoog sien sy hom ’n paar keer per dag en snags gereeld. Snags wanneer sy haar verbeel sy lê in sy arms. Droom dat sy lippe weer oor hare gaan.

Simon slaan remme aan toe Maguire se lorrie skielik voor hulle tot stilstand kom en Julius uitklim. Deborah klim ook uit en stap rek-rek nader toe sy sien dat Julius met ’n ou man gesels. Toe sy nader kom, is dit vir haar duidelik dat die twee mekaar nie baie goed verstaan nie.

“Hy praat nie TshiVenda nie,” verduidelik Julius en haal sy skouers op.

“Middag, oudste,” groet sy eerbiedig in Afrikaans.

Die ou man kyk haar op en af en knik ’n groet.

“Ons soek die plaas waar die twee riviere bymekaarkom. Weet oudste dalk hoe ver dit nog is?”

Aanvanklik volg sy nie sy verduideliking baie mooi nie, maar namate hy hom telkens herhaal, begin sy ’n prentjie vorm. Haar hart klop vinniger toe sy besef dat hulle reeds op die plaas en hoogstens ’n paar myl van die riviere af is.

“Ons soek die koppie wat naby die plek is waar die riviere bymekaarkom. Oudste kan ons nie dalk gaan wys hoe om daar te kom nie? Die naam van die koppie is Punguvhe.”

Deborah sien hoe die ou man se oë groot en rond word. “Jy mag nie daardie naam sê nie!” roep hy ontsteld uit. “Die weerlig sal jou doodslaan.”

Deborah sluk. Dan was sy reg. Dan is dit hier waar Hempies se koppie is. Die een waaroor die voorvaders streng waghou. Die bloed suis in haar ore en haar hande gaan aan die bewe van opwinding.

“Jy mag nie kyk na die koppie of eens daarheen wys nie! Gaan terug waar julle vandaan kom!” Die ou man swaai om en verdwyn dan met verstommende spoed tussen die bosse in.

Maguire kom aangestap, sy gesig die ene frons. “Wat het jy nou aangevang?”

Deborah beteuel haar humeur. Maguire was miskien apologeties voor Ruben, maar sedertdien is dit baie duidelik dat hy haar net verduur omdat hy nie anders kan nie.

“Ons is naby ons bestemming. Die ou man se kraal moet hier naby wees. Hy weier om vir my inligting te gee, maar miskien sal een van die ander mense van die kraal bereid wees om vir ons te gaan wys.”

“As ons naby ’n kraal is, kan ons nie die lorrie onbewaak hier los nie. Ons kan nie bekostig dat enigiets van ons voorraad of toerusting verdwyn nie.” Maguire kyk rond, asof hy verwag ’n spul impi’s gaan enige oomblik uit die bos aangestorm kom.

“Ek en Simon sal gaan, as julle net ’n oog oor die Tin Lizzie ook hou,” stel Deborah voor.

Maguire knik kortaf. “Nou goed, maar maak gou. Ek wil voor sononder kamp opslaan.”

Deborah verwerdig haar nie om hom te antwoord nie, stap net na Simon toe waar hy langs die kar staan en hom uitrek en verduidelik vlugtig wat die plan is.

Dit neem hulle ’n goeie driekwartier om die stat te kry. Kindertjies skarrel voor hulle weg en vroue kyk hulle met groot oë aan toe hulle binnegestap kom. Deborah troos haar daaraan dat die ou man Afrikaans kon verstaan en bietjie kon praat. Dit beteken hulle is darem nie heeltemal so ver van die beskawing af nie.

“My pa sê julle moet liewer loop.”

Deborah se nek ruk in die rigting van die Afrikaanse woorde. ’n Jong man van ongeveer Simon se ouderdom staan hande in die sye voor een van die groter hutte.

“Ons vra net dat iemand ons die pad wys na die plek waar die riviere bymekaarkom.”

“Wie is jy wat aantrek soos ’n man, maar praat soos ’n vrou?” Die arrogante oë gaan langsaam oor haar.

“My naam is Doepie, en dis Simon. Ons wil nie moeilikheid maak nie. My mense het baie jare gelede op hierdie plaas gewoon. Hulle van was Davel. Soos myne.” Deborah steek haar hande in haar broeksakke sodat die jong man nie moet sien hoe hulle ineens begin bewe het nie.

“Davel? Ek ken nie die naam nie.”

“Miskien sal jou pa onthou?” Deborah wonder waar hy so goed Afrikaans leer praat het. Miskien op die kopermyn by Messina?

Hy kyk haar ’n oomblik wantrouig aan en buk dan by die hut in. Deborah hoor ’n gemurmel daarbinne en dan kom die jong man weer uit met die ou man op sy hakke.

“Jou van is Davel?” vra die ou man.

Deborah knik. “My oupa was Groot Dawid Davel. Hy het hier oorgestaan by sy familie toe hy wou plaas koop. Dit was nog voor kaptein Makhado Schoemansdal gevat het.”

Hy kyk haar peinsend aan. “Ek onthou. Ek was nog ’n klein mannetjie.” Hy beduie met ’n bak hand, vingers boontoe, hoe groot hy was. Deborah skat hy bedoel hy moes so tien jaar oud gewees het. “Jou oupa het ’n bees by my pa kom koop om biltong te maak. Geld betaal daarvoor. Dit nie net gevat soos baie ander witmense gemaak het nie.”

Deborah glimlag. “Sal oudste ons dan wys …”

Die ou man skud sy kop woes. “Die voorvadergeeste sal my kom haal.” En daarmee verdwyn hy weer by die hut in.

Deborah sug en kyk na die ou man se seun. Sy speel tentatief met ’n goue pond in haar broeksak, haal dit dan uit en wys dit vir die ou man se seun. “As jy ons wys, gee ek jou dié.”

Hy staar na die goue pond, asof dit hom hipnotiseer. Dan skud hy stadig sy kop en vou sy hande voor sy bors.

Deborah sug diep. Dan sal hulle maar net die plek alleen moet vind — hoe lank dit ook al sal neem. Sy kyk terloops op toe ’n jong vrou met ’n kaal bolyf en ’n kleipot op haar kop, om die hoek van die hut kom. Deborah sluk. Dis geen gewone kleipot nie, sien sy met die eerste oogopslag, dis eerder ’n kruik met sy vet maag en slanke nek. Een wat ontwerp is om water koel te hou. Een wat nie lyk soos enige van die kleipotte wat oral in die stat rondstaan nie.

Sy kyk vinnig na die jong man toe hy iets in ’n ergerlike toon sê, die pot van die vrou se kop af ruk en dan daarmee in die hut verdwyn.

“Kom, Simon, ons gaan nie veel hier uitrig nie. Ons moet maar kyk of ons êrens kan kamp opslaan en dan kan ons môre begin verken.”

Die dag het skaars gebreek toe Deborah wakker skrik. Voor sy nog haar oë oopmaak, weet sy iets vreemds is aan die gang. Sy kan duidelik voel hoe iemand se asem teen haar gesig stoot. ’n Asem wat nie alte aangenaam ruik nie. Haar oë vlieg oop. Die jong man van die stat staan oor haar gebuig, sy vinger teen sy lippe gedruk.

Sy kyk sydelings na Simon, wat nog in droomland op sy kampbed hier naby haar is. Maguire snork ook nog op sy kampbed en Julius lê in ’n stil bondel reg langs die vuur, soos sy gewoonte is.

Deborah kyk weer op in die donkerbruin oë van die man wat oor haar gebuig staan. Hy staan terug en beduie dat sy hom moet volg. Dis gekheid, weet sy, maar sy staan tog op, skud haar stewels goed uit ter wille van moontlike skerpioene, trek hulle aan en volg hom. Dankie tog sy het sedertdien die gewoonte aangeleer om met klere en al te slaap wanneer hulle op pad is. Een van Maguire se voorwaardes was dat Julius en wie ook al vir hulle gaan werk, steeds onder die indruk gehou word dat Deborah ’n seun is.

Die jong man is rats en Deborah is uitasem toe hulle ná ’n lang ent se stap ’n lae koppie wat deel is van ’n reeks rantjies uitklim, en op die kruin tot stilstand kom. Deborah snak na haar asem. Onder haar lê ’n vallei uitgestrek, nog mooier as die een waar die Zimbabwe-ruïnes geleë is. Groener. Weidser. Bespikkel met enorme kremetartbome en hoë kameeldorings. En omsoom deur twee riviere.

Steeds sonder ’n woord hou die man sy hand uit.

Deborah vroetel in haar broeksak en bring die goue pond te voorskyn, maar hou dit toegeklamp in haar hand. “Watter koppie?”

Hy skud sy kop. Miskien glo hy as hy nie praat nie, niks sê nie, hy nie sy pa of sy voorvaders verraai nie.

Die volgende oomblik lig die son sy ronde lyf van die horison af. Asof dit ’n towergebaar was, sien Deborah skielik die plat gebergtetjie aan die een kant in goud gebaai met blou skadu’s aan die ander kant.

Sy kyk na die man, maar hy het sy rug gedraai na die koppie en hou steeds sy hand uit. Deborah laat val die goue pond in die oop hand en dan vlieg hy daar weg, so vinnig dat sy hom nie kan inhaal nie en eers ’n hele ruk ronddwaal voordat sy weer die kamp meer as ’n uur later kry.

Sy hoor Simon se tirade geduldig aan voordat sy vir hom vertel wat gebeur het. Dan eers stap sy na Maguire toe waar hy staan en tee drink langs die vuur.

“Ek weet waar die twee riviere is.”

Maguire kyk haar op en af. “En die koppie?”

Sy haal haar skouers op. “Daar is ’n hele paar. Ons sal kan begin ondersoek instel sodra ons in die vallei kamp opgeslaan het.” Sy hou haar kop skuins. “Jy is seker ons het toestemming by die boer wie se grond dit is?”

Hy knik. “Twee broers. Hulle kom jag soms hier, maar dis al. Hulle het gesê ons kan maar kom rondkyk.” Hy kyk nie reguit na haar nie.

“Het hulle gesê of die koppie binne die gebied van een van die statte val?”

“Volgens hulle is die plaas wettig hulle s’n en daarom het ons geen hoofman se toestemming nodig nie,” volg hy die geïmpliseerde strekking van haar vraag. “Eers as die terrein geïdentifiseer is, sal ons die owerheid moet laat weet en verdere reëlings tref.”

Deborah knik, maar sy onthou weer Nelly se waarskuwing in haar brief. Hoe wens sy nie Nelly was hier nie. Hoe verlang sy nie na Heath nie.

Dit neem hulle ’n dag en ’n half om met die voertuie om die rantjies te sukkel voor hulle uiteindelik in die vallei kan kamp opslaan. Deborah is verlig toe sy sien dat mens van hier af nie die koppie so duidelik kan uitmaak soos van die plek waarheen die jong man haar geneem het nie. Vir haar staan dit uit soos ’n gousblom tussen madeliefies, maar hoewel Maguire spekuleer, kan sy hoor hy is nie doodseker nie. Sy vermoed dis omdat die koppie nie naastenby soos die heuwelvesting van Zimbabwe lyk nie. Dis plat en baie groter en lyk boonop onbereikbaar met die loodregte kranse wat op plekke seker maklik honderd voet die lug in skiet. Maar diep binne-in haar weet sy dít is die koppie waarvan ouma Saar Hempies vertel het. Asof die koppie daardie oggend toe die son opgekom het, hom aan haar openbaar het, gesê het hier’s ek. Kyk of jy my kan baasraak.

Dis drie dae later en op die hittigste tyd van die middag toe Maguire ’n bevlieging kry en haar opdrag gee om te gaan kyk of sy die lang, plat koppie kan uitklim. Sy weet dis uit frustrasie. Daar is klei- en lathutte wat duidelik baie oud is in die vallei, potskerwe en selfs halwe potte, maar niks wat blink of skitter nie.

Simon lyk vir haar bleek toe hulle hul rugsakke pak en begin aanstryk.

“Jy lyk nie gesond nie, Simon,” sê sy bekommerd.

“Ek is maar net nie ’n ou vir kampeer nie. Jy weet mos,” verweer hy met ’n skewe glimlag terwyl die sweet op sy bolip pêrels maak.

Deborah hou hom onderlangs dop terwyl hulle aanstap. Sien dat sy asem horterig kom.

“Simon …” begin Deborah, maar dan ruk haar kop in die rigting van ’n kabaal net links van hulle en sien hoe iemand met ’n luide geskel op hulle afstorm.

Deborah steek vas toe hy voor hulle kom staan en kyk effens ontstig na die ou man wat wild en wakker beduie. Sy gesig, die kleur van ebbehout, is verplooi rondom ’n feitlik tandlose mond, sy oë op skrefies getrek van te veel skerp lig. Hy stamp met sy voet op die grond en sy stem raak skril. Sy verstaan nie ’n woord nie, maar sy ontsteltenis spreek vanself.

Sy kyk na Simon, maar dié haal net sy skouers op en dan hoor sy iemand agter hulle aangehardloop kom. Oor haar skouers sien sy dis Julius wat tot hul redding probeer kom.

“Wat sê hy, Julius?” vra sy toe hy by hulle kom staan en die man probeer kalmeer. ’n Sweetstraaltjie kielie onder haar veldhoed uit teen haar slaap af. Met ’n werktuiglike skouerbeweging gebruik sy haar hempsmou om die sweet te absorbeer.

“Hy sê enigiemand wat daardie koppie uitklim, sal dood neerslaan, Doepie. Hy sê die voorvadergeeste sal nie toelaat dat julle eens bo kom nie. Die skoorsteen sal jou insluk of Raluvhimba self sal ’n bliksemstraal stuur om jou en Simon te tref. Daar sal net as van julle oorbly. Dis wat hy sê, Doepie,” verduidelik Julius en kyk haar bekommerd aan.

“Raluvhimba?” vra Deborah, maar sy vermoed reeds die kruks van die antwoord.

“Die Venda glo hy het die aarde geskape. Hy lyk soos ’n arend, maar beweeg soos ’n ster wat aarde toe val, mens hoor sy stem in blitse en donderweer, in aardbewings, vloede en peste.” Hy loer oor sy skouer na die kamp, wat ’n goeie honderd meter agter hulle lê en sê dan sagter: “Moenie na die koppie toe gaan nie, Doepie. Dis ’n heilige plek dié. Julle witmense verstaan nie.”

Deborah kyk ook terug na die kamp se hooftent. Ron Maguire staan met gevoude arms na hulle en kyk, maar kom nie nader nie. Hy reken seker dis genoeg dat Julius daar is om te hoor wat die probleem is.

“Doktor Maguire het my opdrag gegee om verkenningswerk te doen, Julius. Ek kan nie die opdrag verontagsaam nie. Buitendien, iemand moet gaan kyk wat daar by die koppie aangaan, gaan kyk of daar ’n manier is om bo te kom. Dit kan netsowel ek wees.” Sy kyk na Simon, wat met sy sakdoek teen sy voorkop druk. Hy lyk effens bleek om die kiewe en haar hart verteder. “Bly jy, Simon. Jy hoef nie Maguire se opdragte te gehoorsaam nie. Jy het niks met die opgrawings te doen nie. Dis genoeg dat jou pa ons borg.”

Simon skud sy kop. “Ek laat jou nie alleen gaan nie. Maar jy hoef ook nie sy opdrag te gehoorsaam nie. Ons weet almal dat hy jou juis in hierdie hitte opstuur omdat hy jou ’n punt wil steek.”

Deborah haal haar skouers op. “Dis dalk nie die geskikste tyd van die dag om koppies uit te klim nie, maar ek wil ten minste gaan kyk of daar ooit ’n manier is om bo te kom. Buitendien, ek glo nie aan voorvadergeeste en bygelowe nie.”

“En jy is eiesinnig en trots en sal nie toelaat dat Maguire jou ore aansit nie. Ja, ek weet.” Simon glimlag suurderig.

Deborah glimlag terug, draai weer na Julius en slaan oor na Engels. “Ons gaan, Julius. Sê asseblief vir die ou man ons waardeer dit dat hy ons kom waarsku het. En sê vir hom ek en Simon sal die plek met die grootste respek en eerbied betree. Dat ons agting het vir hom en sy Raluvhimba. En ook vir die mense wat voor ons geleef het.”

Sy hou die ou Venda se gesig dop toe Julius met hom praat. Hy begin sy kop woes skud, skree ’n lang string woorde en beduie die lug in.

Julius sê weer iets kalmerends en dan draai die ou man om en stap prewelend en kopskuddend weg.

Die lang, skraal Shona draai na haar toe, sy asketiese gesig kalm maar ernstig. “Doepie, hierdie mense se toorkrag is sterk. Ek vra jou mooi, moenie gaan nie. Laat doktor self gaan as hy so graag wil weet wat daar aangaan. Laat Raluvhimba met hóm praat.”

Deborah glimlag en laat rus haar hand gerusstellend op Julius se skraal skouer. “Ek dink Raluvhimba sal eerder vir my as vir hom daar bo verduur, Julius. As hy slim genoeg was om die aarde te skape sal hy weet dat my bedoelings goed is.”

Julius kyk haar vertwyfeld aan en skud dan net sy kop. “Het julle genoeg water?”

Deborah knik, tik op die waterhouer aan haar gordel en beduie na haar rugsak waaraan ’n ekstra waterkannetjie hang.

Julius se oë gaan na die rewolwer op haar heup. “Daar sal baie slange wees. Luiperd dalk ook.”

“Ek sal versigtig wees, Julius. Dankie.” Sy klop hom op die blad en verskuif die rugsak se bande effens waar hulle in haar skouers keep. Sy lig haar hoed van haar natgeswete hare af om bietjie lug deur te laat en druk dit dan weer stewig op haar kop vas voor sy na Simon kyk. “Bly eerder. Jy lyk moeg. Ek sal heeltemal goed regkom. Ek is gewoond aan hitte.”

Simon neem ’n sluk uit sy waterbottel en hang dit weer aan sy gordel. “Ek weet nie waarom ek moes staan en lief raak vir ’n wildewragtig van ’n vroumens nie, maar ek laat jou nie alleen gaan nie.” Hy glimlag flouerig en beduie vir haar om voor hom uit te stap.

Deborah gehoorsaam met ’n krieweling van ongemak op haar maag. Een wat anders is as die een wat veroorsaak was deur die ou man se doemprofesieë. Dié bevestig bloot dat daar moontlik wel iets op die koppie is.

Sy loer oor haar skouer terug kamp toe en sien hoe Maguire oor die kampwasbak buk en doodluiters sy arrogante gesig daarin afspoel. Deborah kyk weer in die rigting van die plat klipkop wat oor hulle uittroon en effens in die hittespieëling bewe. As sy moet skat, is dit so ’n entjie hoër as honderd voet en sowat negehonderd voet lank. “Nou maar goed, Simon. As jy seker is jy sien kans.”

Simon knik net en skik sy rugsak gemakliker.

Die klipperige grondoppervlak knars onder Deborah se stewels en die droë gras girts teen haar langbroek se pype. Die doringbome is yl gesaai, asof dit vir selfs dié geharde bome te warm en bar is aan die voet van die koppie. Nou en dan hoor sy ’n velddiertjie in die gras wegskarrel, verder is dit net die sonbesies wat skree, asof dit die skril geluid is wat die hittige sonstrale self maak.

Hier en daar sien sy van dieselfde oorblyfsels van strukture as wat daar naby die kamp is. Sommige skaars ’n versteuring in die grond, ander herkenbaarder as hutte en moontlik graanskure.

’n Ent weg gaan staan Deborah by een van die meer behoue strukture toe sy agterkom Simon het agtergeraak en bekyk die klei-en-lat-konstruksie aandagtig. Dit lyk baie soos die hutte van die stat waar sy en Simon die ou man gaan soek het. Die een wat nie ’n Venda was nie.

Simon kom staan blasend langs haar en sy gee hom net genoeg tyd om sy asem terug te kry voordat sy verder stap. Toe sy die eerste steilte vat, kyk Deborah om. Simon het weer agtergeraak. Onder sy blas vel is hy nog bleker as flussies. Sy soek-soek met haar oë tot sy ’n geskikte boom sien en merk die kameeldoring wat op die eerste rif van die koppie staan. Daar gekom, gaan staan sy, haal haar hoed af en knip haar waterbottel af. “Ruskans,” kondig sy aan en kantel die houer teen haar lippe.

Simon syg neer en gaan sit rugsak en al met sy rug teen die boomstam. Sy hand bewe toe hy ook sy waterbottel na sy mond bring. Sy wag tot hy effens verkwik lyk voordat sy by hom hurk.

“Simon, ek vertraag my pas omdat ek weet jy sukkel. Daar is nie tyd daarvoor nie. Ek gaan jou hier onder die boom los en alleen kyk of daar ’n plek is waar ek kan boontoe klim. En ek gaan nie teëpraat duld nie. As ek vandag nog enigiets wil sien of doen, sal ek moet wikkel.”

Simon kyk haar lank aan voordat hy antwoord, sy oë onpeilbaar. “Dis goed so, Deborah. Ek weet nie wat dit met my is nie. Ek kan nooit heeltemal by jou energie byhou nie, maar vandag is ek behoorlik tam. Ek glo nie ek het al ooit so warm gekry nie.”

“Sommige mense kan hitte minder verduur as ander, Simon. Dis al wat dit is.” Sy kom orent, neem nog ’n sluk water en gespe die bottel weer aan haar sy. “As jy nog slegter voel, moet jy teruggaan kamp toe.”

Hy skud sy kop. “Nee, ek wag vir jou en hou jou dop. As jy ’n probleem het, moet jy net met jou sakdoek waai.”

Deborah knik, buig oor hom en soen hom op sy vuurwarm wang. “Sien jou later.” Sy vee weer haar gesig met haar hempsmou af, kyk op na die koppie en kies dan koers na ’n plek waar dit lyk asof daar ’n breuk in die steil wand is.

Sy vorder stadiger en stadiger. Om net tot by die eintlike koppie te kom is nog moeiliker as wat dit van onder af gelyk het. En dan loop sy haar teen ’n rotswand vas. Sy soek hierdie kant toe, dan weer anderkant toe en gaan staan dan hande in die sye en kyk op na die ontoeganklike wande. Het Julius nie iets gesê van ’n skoorsteen wat haar gaan insluk nie? Sy laat haar oë weer oor die regop rotswande gaan. Verbeel sy haar, of … Sy mik in die rigting van ’n wildevy en ’n rotsformasie wat soos ’n gleuf in die rotse lyk.

Deborah kom by die voet van die gleuf tot stilstand en kyk op. G’n mens kan hier uit nie, dink sy. Heel bo sien sy groot, ronde rotse wat lyk asof hulle enige oomblik op haar kan aftuimel. Sy kap gefrustreerd met haar palms teen die twee steil wande wat die gleuf vorm en dan rek haar oë ineens. Weerskante van die gleuf is daar holtes in die klip gemaak. Haar vingers gaan oor die rande van die een holte. Sy rek tot by die volgende een en voel daaraan ook. Mensgemaak — sy sal haar kop op ’n blok sit. Sy kyk op en op en op. Die natuur is wonderlik, maar holtes so presies dat dit ’n trap vorm, is nie die natuur se werk nie. Versigtig sit sy haar voet in die een holte terwyl haar hand die een bo haar kop vind. Sy hys haar tentatief op en soek-soek met haar stewel se punt na die volgende holte in die linkerkantste wand. ’n Baie primitiewe, baie steil trap, besef sy. Opwinding bruis deur haar. Niemand sal soveel moeite doen om net ’n koppie uit te klim nie. Iets moet hier bo haar aangegaan het.

Die gewig van haar rugsak laat haar weer afspring ondertoe. Sy haal die rugsak ná ’n oomblik se wik en weeg af en vis ’n rol tou daaruit. Een punt maak sy aan die skouerbande vas en die ander om haar middel. Sy neem vir oulaas ’n paar slukke water en kyk weer op.

“Nou maar goed, Plek van jakkalse of klippe wat gesmelt het of wat ook al, hier kom ek,” prewel sy en begin die moeisame klim.

Dis net te danke aan haar fiksheid, skraal lyf en vasberadenheid dat sy tot bo kon gekom het, besef sy toe sy haarself die laaste entjie ophys en sien sy het die plato bereik. Terwyl sy nog besig is om haar asem terug te kry en sweet af te vee bekyk sy die rotse wat in ’n ry op die rand van die koppie staan. Weer eens nie die natuur nie, besef sy. Hierdie rotse is deur mensehande daar geplaas — gereed om afgerol te word op enige ongewenste besoeker.

Deborah kyk met die gleuf af. Die tou was net-net lank genoeg om bo te kom sonder dat die rugsak aan haar begin rem het. Dit beteken dat die koppie sowaar honderd voet hoog is. Sy gaan sit plat, skop vas teen twee rotspunte en begin die sak ophys. Haar arms is lam toe sy die rugsak met ’n gesukkel tot bo gekry het. Sy bly ’n ruk lank uitasem sit en vryf haar armspiere. Simon sou nooit tot hier gekom het nie, dink sy. En Maguire gaan sukkel om hier bo uit te kom met sy plomperige, onfikse lyf. Die gedagte gee haar gemoedsrus. Wat sy ook al hier vind, is voorlopig net haar beskore.

Sy kom moeisaam orent nadat sy die grootste deel van haar waterbottel se inhoud dorstig afgesluk het. Fiks of nie fiks nie, môre gaan elke spier in haar liggaam haar straf vir hierdie ekskursie teen die rotse op. Sy swaai die rugsak op haar rug en gaan staan met haar hande bo haar oë terwyl haar blik oor die klipperige terrein dwaal.

Haar hart klop skielik vinniger toe sy ’n kronkelende klipmuur ’n entjie verder raaksien. Haar lam bene en oorverhitte liggaam vergete, stap sy so vinnig as wat die ongelyke terrein haar toelaat, nader.

Dis dadelik duidelik dat die konstruksie van heel ’n ander ontwerp is as die hutte wat sy aan die voet van die koppie bekyk het. Dis van gepakte klip, sowat tien, twaalf voet hoog en lyk asof dit ’n groterige area ommuur. Nie net het mense op hierdie koppie gewoon nie, dis duidelik dat daar een of ander onderskeid was tussen hulle hier bo en dié wat aan die voet gebly het. Die moontlike implikasies daarvan laat haar byna duisel.

Deborah draai haar rug na die ringmuur, kyk op in die blou Afrikalug, haal diep asem en laat sak haar oë na die vallei wat onder haar uitgestrek lê. So ’n entjie weg kronkel die Sashirivier tot waar dit aansluit by die blink stroom van die Limpopo. Die bosveld lê loom rondom die twee riviere uitgesprei, bewerig in die hittespieëling. Warm, ja, skroeiend warm, maar mooi. O, so oneindig mooi. Die mense wat hier geleef het, het goed gekies. Vir uitsig, maar veral vir sekuriteit. Van hier af sal g’n vyand ooit ongesiens die inwoners bereik het nie, selfs al vind hulle die skoorsteen. Van hier af kan mens amper die toekoms in sien.

Deborah sien hoe ’n arend geëts teen die blou lug sweef en dan ’n ent verder afduik op ’n prooi in die gras. Sy kyk met ’n bietjie van ’n rilling hoe die groot voël weer opstyg, ’n wriemelende slang in sy kloue vasgeklem. Sy laat sak haar blik en kyk behoedsaam om haar rond na die los klip en gras. Vir slange van die veld was sy nog nooit werklik bang nie, al het sy ’n heilige respek vir hulle. Dis egter slange in menslike gedaante wat haar nekhare laat stoppels word. En daarvan gepraat, dis tyd om te begin kyk of daar iets is waarin Maguire hier bo sal belang stel.

Terwyl sy om die ringmuur stap, sorg Debora dat sy lawaai maak en hoop dat sy so enige ongediertes sal verjaag voor sy op hulle afkom.

Nadat sy een maal reg rondom die langwerpige konstruksie gestap het, gaan staan sy, haal haar waterbottel af en drink ingedagte van die louwarm water terwyl sy die patroon waarin die klippe gelê is, bekyk. Dis te gou om gevolgtrekkings te maak, maar dit herinner haar tog aan Zimbabwe.

Toe sy haar oë lig en verder kyk, eien sy nog onreëlmatighede in die topografie van die koppie wat op konstruksies kan dui en sien dan eers dat daar verder aan nog ’n rotsrif is — die werklike kruin van die koppie. Sy haal haar sakhorlosie uit. Sy sal nie genoeg tyd hê om tot daar te stap en ondersoek in te stel nie. Een ding op ’n slag. Sy sal net nog een keer kyk of sy die ingang van hierdie eerste konstruksie kan vind en dan sal sy spoedig die aftog moet blaas as sy nie deur die donker ingehaal wil word voor hulle die kamp bereik nie.

Die ingang is so slim verskuil dat sy dit die tweede maal ook amper miskyk. Die kunstige manier waarop die klippe in sigsagpatrone gepak is, flous die oog. Dis net omdat sy daarop bedag was dat sy die verskuilde nou poortjie raakgesien het. Dit gee egter nie direk toegang tot die kraal nie, maar lei die besoeker in ’n smal paadjie af tussen die hoë klipmure voor nog ’n verskuilde poortjie haar uitspoeg in die binneruimte.

Deborah kyk verwonderd om haar rond. Die ommuurde area is baie groter as wat sy aanvanklik gedink het. Daar is ’n hele paar klipstrukture, maar in ’n groter stadium van verval as die buitemuur. Sy buk by ’n hopie kleipotskerwe, tel die grootste een op en bekyk dit aandagtig voordat sy dit weer presies neersit soos sy dit gekry het. Deborah is besig om regop te kom toe sy iets tussen die skerwe sien blink. In ’n klein sandkolletjie lê drie kraletjies, ’n goue een en twee van glas. Sy tel dit versigtig op en blaas die sandkorrels sorgvuldig weg. Die glaskrale dui op handel met die kus, maar die goue kraletjie laat haar maag op ’n knop trek. Sou dit dalk dui op koninklike grafte? Opwinding druis deur haar.

Sy druk die kraletjies in haar broek se sak. Hiermee sal sy iemand moet oortuig dat dit die moeite werd is om hier te kom opgrawings doen. Iemand met integriteit. Hopelik vir Nelly. As Heath nou maar net …

Deborah skud haar kop ergerlik en meet die stand van die skroeiwarm son. Dis te laat om verder rond te kyk. Sy moet in elk geval by Simon kom, sy bekommer haar oor hom. Maar môre sal sy vroeg-vroeg hierheen kom, sy het nou ’n goeie idee waar om te begin. Sy moet Maguire net nie agterdogtig maak nie. Sy weier om toe te laat dat hierdie plek verniel word soos wat by Zimbabwe gebeur het, en vir Maguire vertrou sy daagliks minder.

Deborah kyk om haar rond. Nou waar op aarde is daardie poortjie nou weer? Sy stap tot by die muur en begin dit volg in die rigting waarvandaan sy gekom het. Hier en daar kan sy nie help om te vertoef nie, haar vingers oor die kantagtige klipwerk te laat gaan nie.

Sy wonder wanneer laas enigiemand hier bo was en verwonder haar oor die gedagte dat sy waarskynlik die eerste mens in ’n baie, baie lang tyd is wat hierdie pragtige bouwerk sien. Hoe graag sou sy hierdie ontdekking nie met Heath wou gedeel het nie. Saam met hom die wonder van hierdie ou beskawing wou ontleed en ontrafel en eerbiedig het nie.

Deborah sug diep. Hoe verlang sy nie ineens na hom nie, maar hy is die heel laaste mens vir wie sy ooit sal vertel van dit wat sy hier bo gevind het.

Die poortjie spoeg haar weer op amper wonderbaarlike wyse uit totdat sy buite die ringmuur staan. Sy kyk ’n oomblik verlangend na die kruin, waar dit vir haar al hoe meer lyk asof daar nog bouvalle is, maar dit sal moet wag, weet sy.

By die groot rotse wat regstaan vir afrol gekom, maak Deborah weer haar rugsak aan die tou vas, laat sak dit en klim dan agterna. Dit gaan aansienlik makliker en vinniger af as op, wat haar gedagtes die geleentheid gee om hul eie loop te neem.

As sy net vir Nelly in die hande kan kry. Nelly sou geweet het wat om te doen. Vir Nelly sou sy kon vertrou het. Maar, weet sy, dis met Heath dat sy hierdie vonds sou wou gedeel het. As hy net nie ’n dief en ’n tweegesig was nie.

Deborah swaai die rugsak weer op haar rug toe sy onder kom. Sy kan Simon sien sit — steeds onder die kameeldoring. Sy drink ’n bietjie water en kry dan koers in sy rigting terwyl die kraletjies haar dwarsdeur haar kakiebroek se sak brand.

Simon lyk nog net so futloos soos toe sy hom alleen agtergelaat het — selfs bleker, sien sy toe sy nog ’n entjie van hom af is. Hy staar oor die vallei uit, waai met sy hoed voor sy gesig en kyk verras op toe sy feitlik by hom is. “Dankie tog. Ek het begin bekommerd raak, maar nie die krag gehad om te gaan kyk wat van jou geword het nie.”

“Ek is perdfris en gesond, net bietjie seer van spier. Hoe voel jý?” Simon lyk meer uitgeput as voorheen toe sy by hom neersak.

“Ek weet nie hoe jy dit in die hitte hou nie, Doepie. Jy het vanmiddag nie eens ’n kwartier lank vir middagete uitgespan voor ons koers gekry het nie.”

“Ek het geweet Maguire het die afstand na die kop toe onderskat toe hy ons uitgestuur het, dus wou ek maar so gou moontlik begin. En ook maar goed. Kyk hoe laat is dit al. Ons sal eers skemer by die kamp kom.” Sy haal haar hoed af en vee haar gesig met ’n sakdoek af.

“Iets gekry?” Hy leun met sy kop teen die boom se stam en maak sy oë toe.

Deborah huiwer. “Ek is darem nie deur die voorvadergeeste of ’n bliksemstraal neergevel nie,” ontwyk sy ’n reguit antwoord.

“En dankie tog daarvoor. As ek vir jou pa moes gaan verduidelik het dat sy dogter die tydelike met die ewige verwissel het, sou ek nie my lewe seker gewees het nie. Oom Joshua het my oor die telefoon die dood voor die oë gesweer as jy iets oorkom. En Joshua Davel,” hy maak sy oë oop en glimlag flouerig, “weet ons almal, praat nie ydellik nie.”

“Vader weet ek is hier op my eie aandrang en verantwoordelikheid. Maar kom, luikous, kom ons gaan af kamp toe en hoor wat hul middag opgelewer het.” Deborah hou haar hand na Simon uit en trek hom op. Hy struikel effens dronkerig voor hy sy staan kry. “Simon? Wat skort?” vra sy bekommerd en probeer hom met ’n hand op sy skouer stabiliseer.

Hy skud sy kop, vee die sweet van sy gesig af en plak sy hoed op. Hy glimlag suurderig, vat haar hand en druk ’n soen op haar kneukels. “Julle Davels dink almal is so sterk en gedrewe soos julle.”

“Ag, bog. Ons Davels doen maar net wat ons hande of verstand vind om te doen.” Deborah wikkel haar hand uit syne en pak die laaste skof kamp toe aan. Die gegirts van gruis en geluid van rollende klippers agter haar verklap dat Simon haar volg, maar ’n rukkie later besef sy dat hy weer agtergeraak het. Sy wag hom in terwyl sy probeer skat of hulle die kamp nog voor skemer teen dié pas gaan haal. Deborah skrik toe Simon by haar kom. Sy arms is om sy skouers geslaan en hy bewe. “Simon!”

“Ek kry so verskriklik koud, Doepie. Só koud.” Sy sien hoe hy klappertand en dan gee sy knieë mee. Sy gryp hom net betyds voor hy val en lê hom neer. Sy wikkel sy rugsak met groot moeite van sy rug af en help hom om daarteen te rus.

“Simon, ek gaan vir Maguire en Julius kry om jou te kom haal, ek kan jou nie alleen help nie. Bly net doodstil hier lê. Ek is nou terug.” Sy wikkel haar uit haar eie rugsak om beweegliker te wees, druk ’n haastige soen op sy voorkop en begin dan kamp toe hardloop. Van ver af waai sy haar hande en skree om die beurt Maguire en Julius se name.

Dis Julius wat haar eerste hoor en dadelik in haar rigting draf. Sy verduidelik vinnig tussen asemteue deur. Julius roep na een van die Venda-handlangers wat Maguire die dag vantevore in diens geneem het en vlieg weg in Simon se rigting.

Maguire wag haar voor sy tent in en kyk haar met koue oë op en af. “Wat skort?”

“Ek dink Simon het malaria. Hy het inmekaargesak.”

“Jy moet maar vir hom kinien injaag. En? Het jy enigiets interessants gesien?” Hy wieg op sy hakke, sy arms steeds gevou waar hulle op sy slap maag rus.

“Is dit al wat jy te sê het as een van die mense in jou sorg dodelik siek is?” hyg Deborah dit ontsteld uit.

“Simon is nie deel van my span nie. Jý het hom hier aangesleep.”

“En jy het met graagte die geld gevat wat oom Ruben aangebied het sodat hy kan saamkom,” verweer sy, maar voel ’n skuldgevoel in haar saambondel.

Maguire se ylblou oë word nog killer. “Ek vra weer, het jy iets van belang op die koppie gesien?”

Deborah voel asof sy haar vuis in die pofferige gesig kan laat wegsink. Sy haal diep asem. “’n Arend wat ’n slang gevang het. Baie rotse. Daar was nie genoeg tyd om behoorlik rond te kyk nie.”

Maguire hef sy oë sarkasties hemelwaarts en kyk dan oor sy skouer toe die tentflap agter hom oopgeslaan word. Die man wat uit die tent kom, se oë is bloedbelope en hy gee ’n lang gaap toe hy regop kom en hom uitrek. Hy is nie lank nie, hy is lewenslank, sy skouers breed en gespierd onder die kakiehemp, sy maag plankplat. “Probleme?” vra hy.

Deborah kan hom net aanstaar. Sy digte bos blonde hare, verbleik deur dieselfde son wat sy gebeitelde gesig neutbruin gebak het, staan woes en verklap verder dat hy gelê en slaap het. Maar dis sy oë wat, so bloedbelope as wat hulle is, steeds haar asem wegslaan. Die kleur van die lug bo hulle, omraam met digte, donker wimpers onder ewe digte, donker wenkbroue. Toe hy sy rug pynlik vryf, grimas hy en kraaispore waaier teen sy slape. Sy tande is egalig en wit, sy mond, selfs vertrek van ongemak, is sterk omlyn. Ferm en tog so bitterlik sensueel.

Dis asof sy die son ingesluk en dit skielik agter haar naeltjie gaan sit het. Die son verander in ’n klont goud wat smelt en spoortjies hitte na allerhande dele van haar lyf stuur.

“Heath.”

Hy glimlag skewerig. “Dag, Doepie. Snaaks dat ek jou nou hier sou raakloop.” Dan frons hy en kyk verby haar en Maguire. “My magtig, hulle gaan die man laat val,” roep hy uit en rek sy treë in die rigting van Julius en die handlanger wat Simon met ’n groot gesukkel nader bring. Deborah sien hoe Heath die handlanger eenkant toe beduie en sy skouer onder Simon indruk. Julius roep iets oor sy skouer na die handlanger en dié laat spaander terug na waar haar en Simon se rugsakke nog lê.

“Watter tent is syne?” vra Heath kortaf toe hulle die kamp binnegestrompel kom, en toe Deborah beduie, kry hy koers daarheen.

Teen die tyd dat Deborah by die tentopening inloer, het hulle Simon op die kampbed laat lê en is Heath besig om hom met ’n kombers toe te maak. Hy kyk vlugtig op na haar. “Kry kinien en water. Baie water,” beveel hy en begin Simon se stewels losryg. “Kry lewe, allamagtig, Doepie!” blaf hy in haar rigting toe sy verstar bly staan.

Deborah vlieg om om te gehoorsaam. Wat makeer haar? Simon is dodelik siek en sy vergaap haar aan Heath! En dis boonop haar skuld dat Simon hier is, siek geword het. Maar wat máák Heath hier?

“Ek is jammer, Maguire, maar dis jy wat nalatig was. My skriftelike ooreenkoms met die broers wat die plaas besit, is geldiger as jou mondelinge ooreenkoms, en dit nogal oor die telefoon.” Heath vou die dokument wat hy pas vir Maguire gewys het op en druk dit in sy hempsak.

Deborah se hart sink in haar skoene.

“Jy en jou span is natuurlik welkom om by my in te val, maar jy besef natuurlik dat ek die spanleier sal wees.” Hy vou sy arms en sit agteroor op die seilstoel.

Maguire skud sy kop. “Ons het elkeen ons eie metodes, soos jy weet. Dis beter dat elke haan op sy eie mishoop kraai. Ons sal môre begin oppak. Deborah het buitendien gesê daar gaan niks op die koppie aan nie en ek het die afgelope drie dae hier rondgekyk. Nie veel hier om op te grawe nie. ’n Paar pottebakkerskerwe en spiespunte maak my nou nie juis opgewonde nie. Dit was ’n mors van tyd.” Hy gee Deborah ’n venynige kyk. “En ek is ook nie lus om met malaria te sit nie. Ek het gedink ons is veilig in die winter, maar nou …”

Heath knik. “Nes jy wil, Ron. Julle sal in elk geval vir Simon by die dokter moet kry.”

Deborah hou haar oë op die vlamme. Mors van tyd! As Maguire maar weet wat sy gevind het. Maar dit help haar nou niks. Heath sal teen die skoorsteen opklim sodra hy dit kry en dan is dit tot daarnatoe. She came, she saw, but she didn’t conquer. Nou is Punguvhe in elk geval na die maan.

Sy eet die laaste stukkie van die verskroeide vleis en gaan sit haar bord by die ander s’n waar Julius dit sal kry om te gaan was.

“As julle my sal verskoon? Ek wil Julius by Simon gaan aflos. Buitendien, dit was ’n lang dag.” Deborah steek die lantern aan en maak ’n vae groetbeweging met haar hand. “Goeienag.”

Maguire knik net.

Heath staan op. “Kom, ek stap saam met jou. Hier is te veel slange hier rond en Simon se tent is ’n entjie weg.”

“Dis nie …” Sy sien hoe hy effens frons en dan by haar stoel buk en iets optel.

Hy druk dit egter in sy sak en glimlag. “Knoop verloor,” verduidelik hy en wil die lantern by haar neem.

Deborah skud haar kop. “Dis werklik nie nodig nie, ek kan die pad goed vind.”

“Ek dring daarop aan,” glimlag hy ongeërg en neem die lantern by haar toe sy net haar skouers ophaal en begin aanstap. “Ron sê vir my jy is vanmiddag die koppie uit? Dit moes moord gewees het in die hitte.”

“Dit was.” Êrens in die verte hoor sy hiënas lag en die hoendervleis streep teen haar arms af.

“Hy sê jy het niks gesien nie?”

“Ek het gesien hoe ’n arend …”

“… ’n slang vang. Ja, hy het my gesê.” Hy gaan staan en sy moet noodgedwonge ook tot stilstand kom omdat hy die lig by hom het. Hy vee nadenkend met sy duim oor sy onderlip. “Jy het nie gelieg nie.”

Deborah skud haar kop. “Nee. Ek is geleer om die waarheid te vertel.” Haar hart klop ineens vinniger.

“H’m. Maar jy dink nie die weglating van feite is ’n vorm van lieg nie?”

Deborah kyk wanhopig in die rigting van Simon se tent. Hulle is omtrent halfpad tussen die tent en die vuur. “Dit was gaaf van jou om saam te loop. Ek sal regkom van hier af.”

Heath neem haar ferm aan die elmboog en trek haar eenkant toe totdat hulle só staan dat die hooftent hulle beskerm teen oë van die vuur af. Hy kyk in die rigting van die handlangers se vuur en gaan staan met sy rug na hulle toe. Dan steek hy sy hand in sy sak. Hy sê niks, maak net sy hand oop en hou die lantern so dat sy kan sien. In sy handpalm blink ’n glaskraletjie. ’n Blouetjie. Een van die drie wat sy vanmiddag op die koppie opgetel het.

Deborah sluk.

Hy vou weer sy vuis oor die kraletjie toe en druk dit in sy broeksak. “Ek hoop nie jy het nog êrens van hulle laat rondlê nie.” Hy glimlag skeef en buig sy kop nader aan hare. “Wat, wonder ek, Deborah, het jy nie dalk nog alles vanmiddag daar op die koppie gesien nie?” Sy stem is diep en sag, sy gesig net ’n huiwering van hare af weg.

Deborah hou sy oë. Sy weet sy het verloor, maar sy hoef dit nie vir hom maklik te maak nie. “Dit, doktor Hughes, sal jy maar self moet uitvind.”

“H’m. Daar is paar goed van jou wat ek ook graag sal wil uitvind, Deborah.”

Deborah staan soos ’n soutpilaar. Haar bloed raas deur haar are, sit haar hart op galop, slaan haar bene met ’n lamte. “Soos wat?” Dis skaars ’n preweling.

“Of jou lippe steeds so soet smaak soos wat hulle altyd vir my lyk.”

Sy voel sy asem teen haar mond. Sy ruik die effense whiskygeur, maar sy ruik ook mán soos sy nog nooit man geruik het nie. Hy begeer haar steeds, weet sy sonder dat sy weet hoe sy dit weet. En haar lyf vertel haar dis wedersyds.

Dan staan hy meteens terug. “Maar aangesien jou aanstaande met ’n hoë koors in die tent lê, dink ek sal ek my by die kraletjie bepaal.” Hy kyk haar met ’n siniese glimlaggie aan. “Ek het gedink Nelly sal haar protégés beter kies. Lyk my jy is net so ’n klein skattejagter soos die res, maar dit het ek begin vermoed toe jy so besitlik geraak het oor die potskerwe by Zimbabwe. Dis ’n natuurlike reaksie by ’n beginner, maar by party word dit ’n koors. Is dit hoekom jy Maguire gekies het toe jy jou kennis van hierdie koppie wou deel met iemand wat ondervinding het van opgrawings? Wou jy van môre af begin het om af te smokkel wat jy kan? Hoe gerieflik dat Maguire nie die fiksste of ywerigste van argeoloë is nie. Wou jy alles vir jouself gehou het? Of wou jy dit wat jy vind, gaan verkwansel aan die hoogste bod van mense wat net aan hul eie versamelings dink?”

Hy skud sy kop. “Ek sal my kop op ’n blok sit dat kraletjies nie al is wat jy daar bo gevind het nie.” Hy druk die lantern in haar hande, swaai om en loop in die rigting van die hooftent.

Deborah bly botstil staan. Van alle dinge om van beskuldig te word! En deur hom van alle mense. ’n Kreun uit Simon se tent kry haar spiere weer aan die werk.

“Doepie?” hoor sy Julius vra toe sy die tentflap oopvou. “Simon is baie siek.”

Selfverwyt druk haar hart in ’n koue vuis toe. Hier staan sy buite en ginnegaap terwyl Simon vergaan van die koors. “Dankie, Julius, ek sal hom weer afspons.” Julius knik en skuif by haar verby buitetoe.

In die ingang huiwer hy. “Doepie, die Vendas sê dis Raluvhimba wat Simon met die koors geslaan het. Hulle wag net dat jy ook siek word.”

“Simon het malaria, Julius. En ek gaan nie siek word nie,” sê sy beslis. “Gaan sê dit vir die Vendas.”

Julius knik, maar kyk haar nog ’n oomblik vertwyfeld aan voordat hy omdraai. “Nag, Doepie.”

“Nag, Julius,” groet sy, maar sy weet hy is reeds weg. En sy weet ook dat hy aan die vloek glo en verwag dat sy iets verskrikliks sal oorkom. Wat hy nie besef nie, is dit sy dit reeds oorgekom het. Die verlies van haar droom. ’n Droom wat onder haar uitgesteel is deur Heath Hughes.

Die volgende oggend is Simon nog niks beter nie. Op die horison is ’n paar verdwaalde donderwolke, maar dis steeds skroeiend warm en nou boonop bedompig ook. Sy het min slaap gekry, en die hitte maak haar tammer as gewoonlik.

Maguire is heeltyd besig om opdragte uit te deel en die lorrie te laat pak vir die pad terug. Deborah pak haar en Simon se goed sover sy kan in die Tin Lizzie. Van die mislike Heath Hughes is daar geen teken nie. Miskien is hy reeds bo-op die koppie, besig om in elke hoekie en gaatjie te soek vir nog goue krale. Miskien het hy in die skoorsteen opgeklim en vasgesit en sal ander argeoloë hom oor nog honderd jaar daar kry. Dié gedagte gee haar ’n gevoel van bevrediging, maar toe hulle ontbyt eet, moet sy hoor dat hy reeds douvoordag weg is met sy lorrie.

Waarheen “weg” is, weet sy nie en gee ook nie om nie. Sy bring soveel tyd moontlik by Simon deur en sien bekommerd hoe hy versleg, dan weer bietjie beter word en dan weer begin yl.

Dit word ’n lang, uitgerekte dag en dis eers teen skemer dat sy ’n blaaskans neem en ’n ent die veld in stap, in die rigting van die koppie. Lank kyk sy na die spel van kleur wat die sonsondergang met die koppie speel.

“Miskien sien ek jou weer, Punguvhe, maar dit sal nooit weer dieselfde wees nie,” prewel sy toe die son sy lê kry. Dan draai sy om en stap stadig terug kamp toe.

Ná ete gaan sit sy weer by Simon. Hy lyk vir haar aansienlik beter en kry dit selfs reg om te glimlag. “Haai, Doepie.” Sy stem is egter skor en sy lippe lyk droog van die koors.

“Lyk my jy is weer by vir ’n verandering?” Deborah vou haar hande om syne. “Ons behoort jou teen môreaand by ’n dokter te hê.”

“Is daar iets op daardie koppie, Doepie?” Sy kan sien hy praat met moeite.

Sy knik haar kop. “Daar is ’n hele ou kultuur wat wag om ontdek te word,” sê sy sag by sy oor. Dis ineens ’n groot verligting om dit te erken aan iemand wat sy weet niemand sal vertel nie.

“Dan moet jy bly, Doepie.” Simon lek oor sy droë lippe.

Deborah gee vir hom ’n bekertjie water aan en hy sluk dorstig voor hy weer terugval teen sy kussing.

“Jy’s laf,” antwoord sy dan eers. “Hoe kan ek nou hier bly?”

“Julius het my vertel wat in die kamp aangaan. Van Heath Hughes wat hier aangekom het en julle wat oppak. Maguire kan my terugvat. By ’n dokter kry. Dis die minste wat hy kan doen vir die geld wat my pa hom betaal het. Jy het jou eie tent en goed. Jou rewolwer en ammunisie. Die Tin Lizzie kan ook bly, dan het jy vervoer. Sorg net dat Maguire vir jou voorraad los om solank reg te kom totdat Heath terugkom, of totdat jy self voorraad kan gaan haal. Ek het geld by my wat ek vir jou sal gee en ek weet jy het ook. Jy sal vir ’n hele ruk kan regkom. Jy is nou hier, gebruik die geleentheid.”

Deborah kou haar onderlip ingedagte. Waarom nie? Sy kan niks meer vir Simon doen as Maguire nie. Haar pa sal ’n oorval kry, maar dis ’n probleem wat sy eers later in die gesig hoef te staar. Intussen kan sy optree as Heath se gewete as hy weer hier uitslaan. Hy hét gesê Maguire se “span” is welkom om te bly.

“Deborah, ek wou jou vra om met my te trou as ons weer by die huis kom.” Hy skud sy kop effens toe sy hom in die rede wil val. “Laat ek klaar praat. Ek wou jou oortuig dat ’n akademiese loopbaan vir jou ook bevredigend sou wees. Ek wou jou vra of jy kans sien om Ruby saam met my groot te maak. Ek het ’n hele toekoms voor ons uitgestippel gehad. Ek en jy en Ruby in ’n huis naby die universiteit. Ons twee wat as kollegas saamwerk.”

Deborah laat sak haar oë.

“Ek weet nou dit kan nie. Ek weet ek het myself probeer bluf, jou in ’n gietvorm probeer druk wat mý sou gepas het. Vandat ons hier is, het ek jou fyn dopgehou. Ek weet nou dat dié soort ding in jou bloed is. Dat jy hiervoor gemaak is. Volg hierdie ster, Deborah, soos jy tot dusver gemaak het, en moet jou nie laat onderkry deur mense soos Maguire nie. Beveg hul hebsug en selfsug sover jy kan. Bly hier en pas hierdie koppie se skatte, blink en nie blink nie, vir die nageslag op. Ek dink dis jou roeping.” Hy maak sy oë moeg toe.

“Doepie, doktor Maguire soek jou.”

Deborah kyk om toe sy Julius se stem by die tentopening hoor. “Sal jy …”

“Ek sal Simon oppas.”

Deborah loop ingedagte na die hooftent toe. Sy staal haar toe sy Maguire by die vuur sien sit, sy hele gesig in ’n ontevrede plooi getrek.

“Sit.” Hy beduie na die kampstoel by hom. Deborah gehoorsaam. “Ons het nog nie kans gehad om te praat nie. Dink jy dis die verkeerde koppie? Dink jy dis een van die ander? Hier is ook so verdomp baie van hulle as mens verder kyk.”

Sy kyk hom onbegrypend aan. “Wat maak dit saak? Ons het nie toestemming nie. En ons is op pad terug.”

“Ba! Toestemming. Ek gaan net terug om ’n konsessie te kry. Die hutte in die vallei is genoeg om die plek as argeologiese terrein verklaar te kry. Niemand gaan weet as ek bietjie byborduur nie. Laat Aitsch maar die voorbrandwerk doen. As hy weer sy oë uitvee, is ons terug. Ons het miskien nie iets van werklike waarde hier gevind nie, maar daar is heeltemal genoeg aanduidings dat hier iets aan die gang was ’n paar honderd jaar gelede. Iets groots. Ek voel dit aan my water.”

Deborah kyk hom verras aan. Dit sal haar leer om mense te onderskat.

“Buitendien,” vervolg hy ná ’n sluk aan sy whisky, “Aitsch het ’n neus. Die oomblik toe hy hier opdaag, het ek geweet ons is op die regte spoor. Hy sou nie soveel moeite gedoen het om so gou hier te wees as hy nie dink dis die moeite werd nie. Nou moet ons hom net uitoorlê.” Hy knik stadig terwyl hy in die vuur staar.

“Weet jy wanneer hy terugkom?” vra Deborah behoedsaam.

“Seker sodra hy klaar sy kruipwerk by die Lemba-stat gedoen het. Hy het glo daardie Lemba-agterryertjie van hom daar agtergelaat om by die hoofman aanvoorwerk te doen terwyl hy hierheen gekom het om ons solank weg te jaag.” Sy tong het effens begin sleep.

Deborah kyk hom peinsend aan. Sy vyandiggesindheid jeens Heath is ineens vir haar so duidelik dat sy skaars kan glo sy het dit nie voorheen al agtergekom nie. Iets roer in Deborah se geheue. Iets wat nooit vir haar sin gemaak het nie. “Doktor Maguire, wat dink jy sal H … Aitsch doen as hy hier op ’n belangrike vonds afkom?”

Maguire snork en neem weer ’n groot sluk uit die blikbeker. “Aitsch ken net een pad. Museum toe. Verdomde man is ’n pyn in die agterwêreld. Wou omtrent kraam oor die seepsteenvoël. Één seepsteenvoël uit hoeveel! As dit nie vir Nelly was nie, het hy my seker aangegee. Gelukkig is sy my goedgesind omdat ek haar al gehelp het om by opgrawings uit te kom waar vroue nie normaalweg hul voete sal kan sit nie. Moes ook nooit die ellendige voël by Zimbabwe gelos het nie, maar ek moes die regte voetstuk hê. Daarsonder is dit minder werd.

“En hoe moes ek geweet het hulle gaan opgrawings daar verbied? Twintig jaar het die ding gelê waar ek dit destyds begrawe het. Twintig jaar al wag ek my kans af, en in een aand neuk Heath Hughes alles op. Maak die regte gevolgtrekkings, grawe dit sonder my medewete op en steek dit vir my weg. Stuur Nelly om my daaroor te konfronteer omdat hy weet sy sal die feite makliker uit my kry. En nou staan die ding in ’n museum en stof vergaar. Saam met die res. Dis die voorwaarde wat hy gestel het om my nie te gaan verkla nie en stil te bly oor wat ek wou gedoen het.” Hy kyk ineens na haar. “Sou één nou ’n verskil gemaak het, vra ek jou?”

Deborah kyk hom verslae aan. “Dan is dit nie Heath wat die voël probeer steel het nie?”

Maguire se maag wip soos hy lag, maar dis ’n nare lag. “Dan het jy my wragtig geglo.” Hy skud sy kop. “Ek moes probeer verhoed dat jy vir Aitsch van die koppie vertel en van my planne om daarna te kom soek. Gedink jy ken hom beter, maar gehoop jy sal twyfel. Kon sien jy is ook een van die konsensieuse idiote.” Hy hik, staan wankelrig op en skink vir hom nog ’n skeut whisky. “Slaapdop.” Hy hik weer. “Maar ek gaan Heath Hughes uitoorlê. Ek sal Ruben Gould sover kry om my aan te hou borg.”

“Waar kry Aitsch dan die geld om opgrawings te borg as hy nie artefakte steel nie?” vra Deborah en hoop dat sy nie haar hand oorspeel nie.

“Met sy agterwêreld in die botter geval.” Maguire sak weer in sy stoel neer, duidelik nie meer heeltemal by sy positiewe nie. “Plaas gekoop in Noord-Rhodesië omdat daar klipmure op was. Red ’n ou prospekteerder op ’n dag nadat dié in ’n versteekte put geval het. Prospekteerder gee vir hom uit dankbaarheid ’n groen steen so groot soos ’n kind se vuis. Aitsch vra hom waar hy dit kry. Die ou prospekteerder vertel hom die plaas is vrot van smarag. Nou is die prospekteerder sy mynbestuurder en hulle haal vragte smarag uit die aarde. Hoe kan een mens so gelukkig wees? En dan misgun hy my een verdomde seepsteenvoël.” Maguire kom nie agter dat sy arm gesak het en die whisky in die sand mors nie. Sy kop knak agteroor voordat hy weer dronkerig regop sit. “Ek dink dis slaaptyd.” Hy waggel orent en strompel sy tent binne.

Deborah bly net so sit, tuur diep in die vuur en wonder hoe haar briljante verstand haar so in die steek kon gelaat het.

“Jy’s mal,” knor Maguire die volgende môre, “maar my kop is te seer en ek voel te goor om met jou te redeneer. Bly as jy wil bly, maar ek was my hande. As jy iets oorkom, is dit jou eie probleem.” Hy begin aanstap na die lorrie toe. “Is die tent en alles nou in, Julius?”

Julius knik. “Ja, doktor, alles behalwe Doepie se goed. En Simon is gemaklik agter in die lorrie.”

Deborah het Julius al vroeg-vroeg wakker gemaak en gevra om te sorg dat buiten haar tent en eie goed, daar vir haar genoeg voorraad vir ’n week agterbly. Hy was aanvanklik teësinnig, maar het tog gehoor gegee aan haar versoek toe sy verduidelik het dat Heath steeds in die omtrek is en later hierheen terugkom.

Julius steek sy hand na Deborah uit. “Jy moet mooi loop, Doepie.”

Deborah vat sy hand. “Jy ook, Julius, en jy moet asseblief vir Simon sorg. Ook dat hy so gou moontlik by ’n dokter kom.”

Julius knik. “Jy het my genoeg betaal.” Hy klap met sy hand op sy broeksak en Deborah hoor die paar goue ponde teen mekaar rinkel.

Deborah sluk. “Maguire sal in elk geval goed vir hom sorg, dink ek. Hy wil nog geld by Simon se pa hê om hierheen te kan terugkom. Ek wil maar net doodseker maak Simon is in goeie hande.”

Julius glimlag en spring agter op die lorrie.

Deborah trap op die lorrie se wiel en loer oor die bak se rand. Sy kyk bekommerd na Simon waar hy op ’n spul slaapgoed lê. “Pas jou op, Simon.”

Simon glimlag floutjies. “Jy ook, Doepie. Ek hou vir jou duim vas.”

Die lorrie bibber met ’n kabaal aan die gang en Deborah moet vinnig afspring. Die oggendkoelte is reeds daarmee heen toe sy die lorrie lank agternastaar voor sy omdraai. ’n Vuur, ’n tent en ’n Tin Lizzie. Verder is sy stoksielalleen. Selfs die Venda-handlangers het gisteraand al terugverkas na hul statte.

Dis waansin, weet sy, maar sy weet ook dat dit die regte besluit was. Die roep van ’n visarend ruk haar uit haar mymering. Haar rugsak is gou gepak en die son het nie veel verder op sy baan gevorder nie toe sy in die rigting van die koppie begin aanstap.

Deborah steier regop van waar sy al wie weet hoe lank gehurk sit en staar na die voorwerp in haar hand. So iets het sy vermoed vandat sy die eintlike kruin van die koppie bestyg en verdwaas rondgekyk het na die potte wat oor die aarde verstrooi gelê het, sommige nog heel, ander aan stukke. Toe sy egter verder gestap en die honderde goue kraletjies die wêreld vol sien lê het, het sy geweet sy het die boerpot geslaan. Sy het nie ’n oomblik gehuiwer om te begin grawe waar daar die grootste konsentrasie krale was nie. Versigtig, soos Nelly en Heath haar geleer het. Met ingehoue afwagting op iets wat nog net voorlopig deur grond en tyd van haar verskuil is. ’n Oerstem het vir haar gesê dat sy reg is. Dat sy vandag op iets gaan afkom wat haar lewe gaan verander. En tog het haar stoutste verwagtinge nie iets ingesluit soos hierdie antieke kunswerk in haar hande nie.

’n Gloeiwarm sonstraal blits op die bonkige goue beeldjie in haar palm. Sy knip haar oë teen die skerp flits van lig in die laatmiddaghitte. Dan knip sy hulle weer, maar dié keer omdat sy steeds nie glo wat sy sien nie. Sy vee die sweet met die rugkant van haar ander hand van haar voorkop af en druk die opgerolde mou van haar hemp teen die punt van haar neus om die sweetdruppel wat daaraan bengel te absorbeer. Sy is egter skaars bewus van haar liggaam se protes teen die moordende hitte en sy waai die muggies bloot werktuiglik weg, haar volle aandag by die beeldjie.

Te oordeel na die gewig is die beeldjie waarskynlik van hout gemaak en met goud oorgetrek, maar die smeewerk is so uitstekend gedoen dat dit lyk asof die renostertjie uit goud gegiet is. Die fyn vakmanskap verbyster haar. Dis duidelik dat ’n kunstenaar van formaat hier aan die werk was. Sy haal ’n kwas uit haar broeksak en vee versigtig die laaste bietjie sand uit die fyn geboetseerde oortjies. ’n Juigkreet begin in haar binneste opwel en dreig om uit te borrel. Maar sy onderdruk dit en loer onwillekeurig onder haar veldhoed se rand uit om te sien of sy regtig alleen is.

Sy kry lag vir haarself. Natuurlik is sy. Sy is stoksielalleen en het pas ’n ontdekking gemaak wat argeoloë die wêreld oor gaan laat regop sit.

Deborah gaan sit plat op die grond langs haar opgrawing, sit die renostertjie versigtig langs haar neer en haal haar sketsboek uit haar rugsak. Toe sy uiteindelik klaar is met die skets, lyk dit eerder na ’n foto as ’n tekening.

Sy kyk op in die lug toe ’n skadu oor haar val. Sy frons, geen wolke nie, maar dis al heelwat later as wat sy gedink het.

En dan voel sy ’n warm hand op haar skouer.

Deborah uiter ’n gilletjie, spring op en staan met haar rewolwertjie in haar hand voordat sy nog weet wie hier by haar is. Dan laat sak sy die loop en begin bewerig glimlag.

“Heath.” Haar oë sak na die renostertjie en dan kyk sy weer op. “Kyk wat het ek gekry.”

Heath hurk by die beeldjie en tel dit versigtig op, bestudeer dit van alle kante, sit dit weer neer en kom regop.

“Jy is hier sonder toestemming, Deborah.” Sy oë is onleesbaar.

Sy skud haar kop. “Ek is nie. Jou span het toestemming, waarskynlik nou ook van die hoofman, anders sou jy nie hier gewees het nie, en ek is deel van jou span.”

Heath se wenkbroue wip op. “En hoe het dít gebeur?”

“Ek het uitgevind dat jou span reg sal laat geskied aan enigiets wat hier gevind sal word. Dat jy nie die seepsteenvoël gesteel het soos Maguire gesê het nie, maar dit juis uit sy gierige kloue gered het.” Sonder om haar oë van hom weg te neem druk Deborah die rewolwer in haar holster en gee ’n paar tree nader sodat sy reg voor Heath staan. Sy laat rus haar hande teen sy bors. “Dis te sê as jy wil hê ek moet deel wees van jou span.”

Heath kyk haar lank en dringend aan sonder om te reageer op haar hande teen sy bors. “En as ek sê ek wil nie hê jy moet deel wees van my span nie? As ek vir jou sê ’n vrou in ’n argeologiese span werk net eenvoudig nie? As ek vir jou sê ek sien nie kans om die risiko te loop nie?”

“Dan vra ek jou hoekom nie.” Sy hou sy blik, al begin haar oë brand.

“Omdat ek dit nie sal kan verduur as ’n luiperd jou weer bespring nie. Omdat dit vir my voel asof daar duisende slange is wat net wag om jou te pik. Omdat ek byna van my kop af was van bekommernis toe ek jou tent so alleen-alleen sien staan het toe ek vanmiddag hier aangekom het. Omdat ek ’n onbeheerbare drang het om jou hier en nou oor my skoot te trek en ’n vergalste pak slae te gee omdat jy so onverantwoordelik was om hier agter te bly, en dan nog boonop teen daardie selfmoordtrap op te klim om ewe rustig hier te kom sit en die grootste vonds sedert Zimbabwe te maak.”

Hy vou sy hande om hare. “Omdat jy my teen ’n muur uitdryf en om die beurt hel toe en hemel toe stuur sonder om ’n oog te knip. Omdat ek jou liefgekry het die oomblik toe ek daar op Orange Hall in jou oë gekyk en nie geweet het wat om daarmee of daarvan te maak nie.”

“Jy was maar stadig. Ek het reeds geweet daar is iets tussen ons toe jy my van jou grond af weggejaag het, die heel eerste keer toe ek jou by Klipfontein se ruïnes gesien het,” grinnik Deborah, haar hart ineens vol en warm en vloeibaar.

Heath trek haar hande na agter om sy middellyf en stoot dan sy vingers deur haar natgeswete hare. “Sien wat ek bedoel, jy is my te dikwels een voor. Hoe kan ’n man dit verduur?”

Deborah tree ineens terug. “Daarvan gepraat, Maguire is op pad om ’n konsessie uit te neem. Ons moet hom keer.”

Heath glimlag. “Ek het eerste opsie op konsessie. En dis ook op skrif.”

“Hoe’t jy dit reggekry?”

Heath haal sy skouers op. “Op grond van my reputasie, natuurlik. Gesteun deur Raymond Dawson en gemotiveer op grond van ’n verklaring wat Hizqiyah gemaak het. En dit het natuurlik gehelp dat ek die plaas gekoop het ook.”

“Hierdie plaas?” Deborah skud haar kop verdwaas toe hy knik. “En dit het jy alles wanneer gedoen?”

“Ag, tussen lesings en Raymond se skedel deur. Hizqiyah het my alles vertel terwyl ons van Messina af teruggery het Pretoria toe. Van jou en Maguire en alles. Hy het my ook vertel van die ruïnes op Klipfontein, selfs dat sy ouma goed daar weggedra het sodat die Engelse dit nie moes kry nie. Dit was al die jare in sy ma Bettie se bewaring. Sy het dit vir my gegee toe ek Bergendal langs is om jou pa te verseker dat ek nie sal toelaat dat jy iets oorkom nie en warm op jou spoor hierheen sal wees.”

“Dan is dit waarom Vader so maklik sy toestemming gegee het? Waar is Hempies nou? En wat het ma Bettie …”

“Stadig nou, ek kan net een vraag op ’n slag beantwoord. Hizqiyah wag in die kamp, en jy moet ophou om hom Hempies te noem. Hy is nou ’n man, nie meer ’n kind nie. Daar is juis so ’n mooi, jong Lembavrou in die stat wat vir hom loer. Wat Bettie betref, haar buit sluit ’n hele paar wonderlikhede in. ’n Goue armband onder meer, heelwat krale. Eendag as ons te oud is om ver te gaan grawe, kan ons die Klipfonteinruïnes takel. En dit bring my by jou eerste vraag. Ja, dis hoekom jou pa nie te veel van ’n kabaal opgeskop het nie.” Heath vee haar hare agter haar ore in. “Dit sal jou miskien ook interesseer om te weet dat sy toestemming meer ingesluit het as verlof om hierheen te kom.”

Deborah se oë rek. Dinge gaan te vinnig, selfs vir haar wakker verstand. “Wat bedoel jy?”

“Hy het my toestemming gegee om jou vir die res van my lewe op te pas en seker te maak dat jy veilig is en jou gedra. Dis nou sover ’n wildewragtig van ’n meisiekind haar natuurlik kán gedra.”

Deborah kyk hom ongelowig aan. “Sommer net so? Sonder om my eers te raadpleeg?”

“Darem nie sommer net so nie. Daar was die kwessie van lewenslange weidingsregte op Klipfontein wat die saak in my guns beklink het.” Die kraaispoortjies wriemel langs sy oë.

Deborah staan nog ’n tree terug. “My pa het my geruil vir weidingsregte?”

Heath haal sy skouers op. Sy oë dans. “Jy weet mos hoe erg is hy oor sy beeste. En ruilhandel ís ’n Afrika-tradisie, soos jy weet.”

“En wat kry jy in ruil vir lewenslange weidingsregte op jou plaas?” Deborah probeer ernstig lyk, maar het moeite daarmee.

Heath knik lydsaam. “Jy’s reg, dit was ’n swak ruil. Ek kry ’n wildewragtig van ’n meisiekind wat die woorde gehoorsaamheid en onderdanigheid nie ken nie. Wat maak en breek soos sy wil. Maar sy is darem die mooiste argeoloog in menseheugenis, en ek sal ten minste nooit verveeld wees nie. Al sal ek haar dalk moet dophou dat sy nie ruilkrale wegdra van die terrein af of potskerwe stukkend trap nie.”

Sy gelaatstrekke versober ineens en hy trek haar sagkens nader. “Deborah, ek kan my nie ’n lewe sonder jou indink nie, al weet ek dis malligheid. Gaan jy regtig tevrede bly met hierdie soort lewe? Sal jy nie na ’n vaste huis en haard begin verlang nie? En selfs al werk dit uit, hoe gaan ons kinders grootmaak? Dis al hierdie vrae wat ek myself afgevra het terwyl ek my van jou probeer distansieer het, maar net al liewer en liewer vir jou geword het. Dis die vrae wat ek myself moes aanhou vra om nie toe te gee aan die drang om jou nog voor Zimbabwe al te vra om met my te trou nie.”

Deborah skud haar kop en vleg haar arms om sy nek. “Heath Hughes, het jy my lief of nie?”

“Hart, liggaam en siel, dis net die verstand wat lol.” Hy skulp sy groot, effens eelterige hande om haar gesig.

“Toemaar, ek het genoeg verstand vir albei van ons, en my formidabele verstand sê …”

Heath se lippe maak hare stil. Sy oë is diep en donker toe hy sy kop uiteindelik lig. Deborah voel nie haar bene nie, net die verswelgende gevoel van liefde vir hierdie groot, eerbare man in wie sy arms sy staan. ’n Liefde wyer as die Afrika-vlaktes wat uitgestrek om hulle lê, oneindiger as die verkleurende Afrika-lug bo hulle.

“Deborah, die son trek al water. Ons moet by die kamp kom voor ons heeltemal kop verloor en die voorvaders ontstig.” Sy stem is skor. Hy streel oor haar wang en druk sy vingers in haar hare. “En net môre gaan ons na Ezekiel toe, die Lembahoofman. Hy sal ons trou.”

Deborah sluk. “Hoe wettig is dit?”

“Wettig genoeg totdat ons by ’n predikant kan uitkom.”

Al is die son op pad om onder te gaan, voel dit vir Deborah asof die son pas in haar hart opgekom het. Bo hulle roep ’n visarend na sy maat, asof hy ’n seël plaas op die beloftes wat sy aan Heath wil maak, in haar hart eintlik reeds lankal gemaak het. Beloftes van trou tot in alle ewigheid.

“Ek het jou lief, Heath,” sê sy eenvoudig.

Hy kyk af na haar. “Ek weet.” Sy lippe rus oneindig teer op hare. “Ek weet, Deborah, en ek verwonder my daaroor dat ek so gelukkig kan wees.” Hy trek haar weer in sy arms, soen haar voorkop, haar wange, haar neus en dan weer haar mond.

Sy trek sy kop af na hare, verwelkom sy mond. Sy hoor hom kreun, voel hoe sy mond verder soek, af met haar nek, tot by haar kultjie. Sy vingers maak korte mette met haar hempsknope en dan stoot hy die hemp van haar skouer af.

Deborah kyk uitasem op na hom, sien hoe sy oë oor die littekens gaan wat die luiperd gelaat het.

“Ek het sy vel vir jou laat brei, Deborah, en dis op daardie vel dat ek jou myne gaan maak sodat die luiperd weet, hy en sy makkers mag nooit weer aan jou raak nie.” Die woorde kom skor en effens hortend. Dan sak sy lippe na die littekens, gaan vlindersag oor hulle, asof hy hulle so uitwis. Met sy lippe en met sy liefde vir haar.

Hier hoort sy, weet Deborah uiteindelik met finaliteit toe haar kop vanself agteroor knak, hier in Heath se arms, in die middel van ’n eeue oue beskawing onder die Suiderkruis van Afrika. Hiervoor is sy gebore.

Sy voel sy lippe verder streel, na die ravyn tussen haar borste gaan, dan oor die heuwels en pieke. Afrika en ou beskawings word speldeprikke op die rand van haar verstand totdat net haar allesoorheersende liefde vir hom oorbly. En die stil wete dat sy slegs Deborah in die volste sin van die woord kan wees as Heath by haar is. Dat Heath haar beskawing is, haar Afrika, haar hawe. En haar toekoms.


Liewe leser

Hiermee dan Deborah, die vierde boek in die sage van die Davel-vroue. Ek glo as jy Tamara en Willemien en Annabella geniet het, jy Deborah ook sal geniet.

Soos met al my boeke, het ek weer intensief navorsing gedoen. My innige dank aan Sian Tiley-Nel vir haar groot bydrae. Eerstens op persoonlike vlak deur middel van foonoproepe en e-pos, maar ook danksy haar pragboek Mapungubwe, South Africa’s Crown Jewels. Dank ook aan Willem en Petro Blommaert wat vir my die boek Breaking Ground, Pioneering Women Archeologists, saamgestel deur G.M. Cohen en M. Sharp Joukowsky, al die pad van die VSA saamgebring het. Daarsonder sou Deborah veel armer gewees het.

Ek het egter nie toegelaat dat geskiedkundige en ander feite in die pad van die storie staan nie. Sekere agtergrondaspekte is verdraai om die storie te pas, en vet stukke is om dieselfde rede bygelieg of weggelaat. Dié keer het ek ook datums geskuif. Die merkwaardige Gertrude Caton-Thompson het byvoorbeeld eers in 1929 by die Zimbabwe-ruïnes begin werk, en uitgrawings by Mapungubwe, die koppie waarop Punguvhe baie, baie losweg gebaseer is, het eers in 1932 begin. Ter wille van Deborah se storie, moes ek dit egter heelwat vervroeg. Ek het ook grotendeels denkbeeldige metodes van opgrawing gebruik, aangesien die werklike metodes nie by die storielyn sou pas nie. Sowel Punguvhe as die Zimbabwe-ruïnes moet dan ook as fiktief beskou word. Karakters soos Nelly en Maguire is, soos alle ander karakters, ook volkome fiktief en alle ooreenkomste tussen hulle en die mense oor wie ek nagelees het, is bloot storie.

Dit was suiwer plesier om Deborah se storie te skryf omdat ek self ook in argeologie belang stel. Vir die heruitgawe het ek weinig verander.

Volgende aan die beurt is Willemien se dogter, Isabelle. Hoewel ek al die boeke só probeer skryf dat elkeen op sy eie staan, verskaf dit tog ’n ryker agtergrond om die hele reeks te lees. Maar dis bloot vir bykomende leesgenot en nie noodsaaklik nie.

Ek hoop jy geniet die Davel-vroue en hul stories! Laat weet my gerus wat jy van die Daveltjies dink op my blog by http://chanettepaul.wordpress.com. Daar is ook meer inligting oor hulle op my webwerf by http://www.chanettepaul.co.za.

